
Je to nebezpečný muž
– Policajná ústredňa v Oklahome volá všetky hliadky! Do pozornosti celej dopravnej polícii!
– Hľadajte Lemmyho Cautiona. Zabil strážcu, šerifovho pomocníka a ušiel z väznice v Oklahome
– Podľa posledných informácii uniká k štátnej hranici pri Tahlequahu. Je možné, že sa chce dostať do Joplinu. Pri prenasledovaní buďte nanajvýš ostražití! Je to nebezpečný muž!
– Lemmy Caution ušiel v tmavozelenom aute značky Ford V 8 Sedan. Na aute je rozbité bočné sklo na vodičovej strane. Voz má poznávaciu značku štátu Missouri, ale je možné, že ju už vymenil. Pozor! Je ozbrojený! Je to vrah!
– Za vraždu policistu v štáte Oklahoma Cautiona minulý rok odsúdili na dvadsať rokov.
– Policajná ústredňa v Oklahome volá všetky hliadky, všetkých dopravných policajtov…! Pátrajte po ňom! Upozornite všetkých majiteľov garáží medzi Tulsou a Tahlequahom, že pravdepodobne bude potrebovať benzín. Zadržte ho boys! Zadržte ho boys!
KAPITOLA I.
Nečakané stretnutie
Zo zadumania, do ktorého som sa pohrúžil na rohu Piccadilly a Haymarket, nemohla ma vyrušiť ani Miranda van Zeldenová.

To je noc! Veď viete, čo tým myslím. Všetko je okej, cítim ako sa energicky prebíjam vpred, ako dávam do hry všetko. Cítim sa skvele, a to sa mi nestáva často.
Venujte mi, prosím, trochu pozornosti! Moje vlastne meno je Lemmy Caution, ale mám toľko prezývok že občas ani neviem, kto som. V Chicagu, ktoré ostrí chlapci nazývajú Chito, to napokon viete z detektívky, kde nejaký trúd neustále tára o tom, že ho takmer zastrelil jeden z Al Caponeho kanonierov, ale nemal presnú mušku – tam ma volajú Dvojak, pretože vraj na to, aby ma mohli zadržať, treba dva razy toľko strieľať. V inom meste kde hekači zelenejú od jedu, keď si len na mňa spomenú, mi hovoria Toledo.
Som namojdušu veľké zviera. Kto neverí, nech sa pozrie do niektorého hniezda, kde držia policajné záznamy a aparát na odtlačky prstov, a dá mi za pravdu.
Lenže nie o tom som chcel. To predsa nemá nič spoločné s tou šikovnou dievčinou, Mirandou van Zeldenovou, deckom, ktoré mi narobilo množstvo starostí.

Haymarket sa mi veľmi pozdáva. To viete, nikdy predtým som nebol v Londýne a k tomu mám dobrý pocit, keď si spomeniem, ako som sa sem dostal. Ktosi mi bol v New Yorku povedal, že anglickí poliši sú veľmi horliví, div že sa navzájom nezatvárajú. Povedali mi, že oklamať pasovú kontrolu je tak málo pravdepodobné, ako vytrhnúť z dlane chlp… Ale nemali pravdu.
Pasovú kontrolu som oklamal. Prekĺzol som sa cez Marseille, kde mi akýsi podvodník, čo mal pýchy za dvoch colníkov, predal prvotriedny americký pas za štyristo dolárov, znejúci na meno skutočného človeka a s fotografiou ktorá bola celkom ako moja, takže som si až zaslintal od spokojnosti. Všetko bolo tip top!
Chodím po Haymarkete. Je sedem hodín. Mal som senzi večeru. Mám na sebe smoking a čierny klobúk. Keby ste náhodou chceli o mne vedieť viac, nuž vážim približne dvesto libier a mám ten druh ksichtu, na ktorý ženy letia. Vzhľadom pripomínam tanečníka z ruského baletu. Ale mám aj filipa. Akési dievča v neďalekom Tolede sa spilo do nemoty od žiaľu, že som ju pustil k vode. A bola tu namojdušu žena s poriadnym sexappealom. Tak už tu viete.
Ako som povedal, je nádherná noc. Mocem sa po Haymarkete, pohrúžený do myšlienok. Veľmi by ma mrzelo, keby ste si mysleli, že sa chytám každej príležitosti bez toho, že by som vedel o čo ide. Tu prácičku s Mirandou van Zeldenovou som nerobil v čase, keď sa deti ešte hrajú, to vám hovorím. Vedel som, že by sa našli zo dvaja ľudia, ktorí by ma v momente a bez prieťahov odpravili, keby vedeli, o čo ide.
Možno ste už, vážení, počuli niečo o únosoch a vydieraní. Unesie sa nejaký ten chlap alebo žena, niekedy aj dieťa, pravdaže, z nóbl famílie, potom sa ukryje na bezpečnom mieste, a drží sa tam dovtedy, kým jeho drahí necálujú. Únoscovia patria k tým najlepším chlapom, akých som kedy poznal. Je to veľká hra a vypláca sa, ak sa do toho nezapletú Feds.
A tak sa vreciam späť, odkiaľ som odbočil. Feds… Zvláštni agenti Federálneho ministerstva spravodlivosti – G-mani – neškodní priatelia. Mimochodom, zdalo sa mi, že jeden z tých špicľov ma sledoval na lodi z Marseille… koniec koncov si myslím, že ku G-manom sa neskôr ešte vrátime.
Predstavujem vám preslávenú krásavicu Mirandu van Zeldenovú. Dámy a páni, podajte jej ruku. Viete už všetci, prečo vás zoznamujem s Mirandou? Táto dáma je dedičkou asi sedemnástich miliónov dolárov – nevyrazilo vám to dych? Je divoká, presne taká, ako sa o nej hovorí a je to ten najkrajší zjav, aký si vie predstaviť unavený podnikateľ, keď sa zdrži v pracovni.
Prvý raz som sa rozprával s Mirandou v hostinci Honeysuckle and Jasmine, bokom od hlavnej ulice v Tolede. Bolo to tej noci, keď sa Frenchy Squills rozhodol, že dá malú príučku Lacassarovej bande, ktorá sa chcela zmocniť tej putiky. Verte, čo sa tam vtedy odohrávalo, by nebolo pre vaše oči. Ulica, kde stojí hostinec, by sa mohla spokojne nazývať Olovená alej, toľko striel tam vtedy preletelo vzduchom!
Bola vari hodina po polnoci. Opieral som sa o jeden z okrasných stĺpov v tanečnej sále a napätý až do prasknutia som očakával čosi nádherné a ohnivé. Pozoroval som Mirandu, ako tancuje s nejakou Lacassarovou gorilou. Práve sa obzerala po okolí a ja som musel konštatovať, že je to driečne žieňa, je svižná ako leopard a tancuje ako víla. Myslel som si, že od takej kostry je pochabé ísť sa baviť na takéto pochybné miesto a hľadať vzrušenie v náručí takého pobehaja, čo nebol hoden ani len vyčistiť kľukovú skriňu jej auta.
Prv než sa pohneme trochu ďalej, bolo by vari dobre porozprávať vám, ako bolo s týmito chlapmi v Tolede. Čo som tam robil ja, to vás nemusí zaujímať. Keď sa to tak vezme, šiel som ta preto, že som očakával, že v určitom čase nastanú určité ťažkosti a považoval som za užitočné byť pri ich rozuzlení. Prišiel som z Oklahomy, kde mi už trocha priháralo, okrem toho som sa dopočul o Mirande.
Je to hre „kto z koho“. Mr. Roosevelt, prezident Spojených štátov, a muž na ministerstve spravodlivosti, čo sa volal J. Edgar Hoover, vyhlásili, že banditov z Ameriky vyženú. Počulo to ministerstvo polície a vyhlásilo to isté. Lenže nik nevedel, či polícia prenasleduje gangsterov, alebo oni políciu. Vyhlásenie však nič nevyriešilo. Po ňom bolo viac podvodníkov a falošných hráčov než kedykoľvek predtým.
O Frenchym Squillsovi sa predpokladalo, že má sídlo v Tolede. Bol kráľom preslávených pašerákov, lupičov a vydieračov a čo ja viem ešte čoho v tomto rajóne do tých čias, kým sa neobjavil na scéne Tony Lacassar. Tony zdúchol z Chicaga po nedorozumení v istej garáži, kde nakŕmil olovom štyroch polišov – Kroch G-manov a jedného agenta, ktorý bol taký spitý, že si myslel, že je v Oshkoshe.
Tonymu niekto poradil, aby sa na chvíľu stratil, šiel teda do Toleda a vzal so sebou partu vyberaných, najlepších vo svojom odbore. Už som nejakých tých skazených ľudí videl, ale Lacassarova parta, to je výberová akosť!
Tony sa zaujímal o Squillsa a myslel to smrteľne vážne. Frenchy sa pokúšal čeliť tejto nič dobrého nesľubujúcej starostlivosti, ale po tom, čo našli jedného z jeho silákov priklincovaného na strome neďaleko Maume Bay štvorpalcovými klincami s pozdravom od Tonyho, akoby kapituloval. Vyzeralo to na Frenchyho porážku.
Stretli sa a uzavreli určitý druh prímeria. Začas bolo ticho. Tony však Frenchymu nevedel odpustiť ani to, čo mu ostalo: brloh či hostinec Honeysuckle and Jasmine, dom pri ceste, kde sa mohlo čokoľvek prihodiť a čokoľvek podnikať. Tony ho chcel získať a všetko nasvedčovalo, že to chcel urobiť práve tej noci.
Práve to ma zaujímalo. Veď ak by sa tí dvaja navzájom vyradili, mal by som z toho výhodu ja. Som typ trpezlivého darebáka. Vyplatilo sa mi čakať pri rozličných príležitostiach – čakať na peniaze, dámy, štátnych zástupcov a čo ja viem ešte čo. Aj teraz som čakal na niečo. Čertovsky dobre som vedel, že Lacassar v skutočnosti nie je to veľké zviera. Vždy som akosi tušil, že bol len nastrčenou figúrou, za ktorou stál skutočný vodca. Zdalo sa mi, že týmto mužom bol Siegella, kanón chlapík. To si nik nevie ani predstaviť, čo má ten Siegella za ušami.
Už som vám spomínal, že bolo asi o jednej po polnoci. Opieral som sa o stĺp, pozoroval Mirandu, ako sa zabáva s Yonniem Malasom – jedným z Lacassarových čarostrelcov. Na darebáka vyzeral ten chlapík celkom obstojne a vedel tancovať. Aj Miranda. Vravím vám, svedčalo im to, ale i tak to bolo ako facka vidieť takú krásavicu, takú nesporne krásnu Američanku tancovať s tuctovým lupičom Yonniem Malasom.
Noc bola horúca. A taká dusná, že sa temer ani nedalo dýchať. Golier som mal už celý pokrčený. Keby pršalo, keby sa aspoň trochu osviežilo ovzdušie! Tanečná sála bola priestranná, ale bolo v nej horúco. V tanečných sálach je vždy horúco. Bolo to tu priam nabité rôznymi zurvalcami, mestskými povaľačmi, playboymi, dievčatami, na ktoré stačí zakývať prstom, cháskou, ktorú možno nájsť iba na takomto mieste. Myslím, že som nebol ďaleko od pravdy, ak poviem, že zo tridsať ľudí tu malo kdesi na tele skrytú zbraň a vedelo ňou narábať.
Po chvíli som prešiel k baru na konci miestnosti a rozkázal si whisky so sódou.
– Máte to tu fajn! – oslovil som barmana.
– Ale ba, – vravel, – to ste tu po prvý raz? A čo ste zač?
– Pozrite, – hovorím mu, – nestarajte sa. Prišiel som sem, aby som nejako zabil deň.
– Podľa mňa je to okej, – hundre, – ak len zabíjate deň, to nikomu nemôže prekážať. Mimochodom, tá whisky stojí dolár.
Povedal som mu, že podľa moje mienky je dolár priveľa, načo mi on odvrkol, že dolár vôbec nie je veľa. Vtedy však prichádzam na to, že tento chlap je z hľadiska informácií pre mňa taký osožný ako bolenie hlavy. Prechádzam teda znova tanečnou sálou, potom verandou a zahýnam za budovu, ku garáži
Garáž za hostincom je vlastne nízka kôlňa, postavená paralelne s cestou, čo odbočuje sem z hlavnej cesty. Konča tejto garáže a či kôlne stojí nejaký chlap, opiera sa o stĺp a pozoruje cestu. Ne sebe má smoking a biely klobúk. Pofajčieva a vyzerá, akoby práve o ničom nerozmýšľal.
Takých chlapov som videl už aj predtým. Pripomínajú obyčajne ľudí, čo čakajú na povel, aby mohli vyraziť. Spozoruje ma a prezerá si ma, vloží pravú ruku do vrecka kabáta. Ak by ste boli v Amerike tak dlho ako ja, iste by ste mu venovali pozornosť.
Zahadzujem ohorok cigarety a kráčam k nemu.
– Dobrý večer, priateľko, – vravím, – môžete mi pripáliť?
Vyberiem z vrecka dve cigarety a jednu mu podám. Z jeho pohľadu sa dá vyčítať, že je narkoman.
Stojí, usmieva sa a vyceruje všetky falošné zuby. Berie zapaľovač a pripaľuje mi. A znova pozoruje cestu.
– A čo, vnútri sa vám nepáči? – pýta sa nevrlo.
Rukou si hladím zátylok.
– Nie je to tam práve najlepšie, je tam strašne horúco. Ale aj tu je to iba o málo lepšie. Neviem pochopiť, prečo sa, do čerta, človek trepe na takéto miesto, – pokračujem. – Uvážte, koľko užitočných vecí by sa dalo urobiť za ten čas, kým človek trčí v tomto brlohu, pije tú všivavú ohnivú vodu, až mu je z nej horúco.
Premeriava si ma pohľadom.
– Tebe sa to nepáči, maličký? – ozve sa posmešne, – tak preto odtiaľto nezmizneš?
– Nuž, a kde mám zmiznúť? Tak sa mi zdá, že ani vám sa to nepáči. Viete čo, poďme si spolu vypiť!
Znovu vloží ruku do vrecka.
– Vieš čo, maličký, až budem mať chuť, kúpim si sám. Prac sa! Mám robotu.
Odklepem popol z cigarety a ospravedlňujem sa:
– Prepáčte, priateľu, nevedel som, že vyrušujem, vari len nečakáte niekoho?
– Počuj, ty sopliak, – zavrčí, – vari si nepočul, že máš zmiznúť? Vieš, že zvedavci na to vždy doplatia?
Gáni ako had!
Zahadzujem ohorok a chlácholím ho:
– Nechcel som vás nahnevať. Dobrú noc!
Pokojne sa obzerám po okolí. Vidím, že nablízku niet nikoho. Vykročím, akoby som chcel odísť, ale v tom istom okamihu sa otočím a pravačkou ho udriem medzi oči. Zhasne tak, akoby doň zaťal čakanom. Zdrapím ho za golier a ťahám na odľahlý koniec garáže, do tmy. Opieram ho postojačky o auto a podrobujem dôkladnej prehliadke.
Chlapík má v puzdre na ťavej strane Smithov a Wessonov špeciál, v pravej ruke, ktorú má vo vrecku smokingu, zviera automatickú pištoľ nula tridsaťosem, za nohavicovým opaskom má zastoknutý sedempalcový švédsky námornícky nôž a v ľavom nohavicovom vrecku má malý vajcový granát. Nuž, namojveru, newyorská zbrojnica je v porovnaní s týmto chlapom šuviks.
Opriem ho o stenu a štípem do nosa. Je to jedinečný spôsob, ako prebrať chlapa z mrákot. Po chvíli potriasa hlavou a napokon otvorí oči.
– Okej, mudrlant, – hundre, – len počkaj, to ti nedarujem, ty sopľoš. Tak s tebou zatočím, že ťa vlastná mater nebude poznať. Lacassar ti to všetko zráta, až sa mu dostaneš do rúk!
– To preskoč, maličký, – nenechám ho rečniť ďalej a pľasnem mu cez ústa. – Daj pozor, čo ti poviem. Nechcem sa nijako dotýkať tvojich citov, ale okamžite chcem vedieť, na koho tu čakáš. A radím ti, aby si nerobil krik, pretože tvoje kanóny mám vo vreckách. Tak čo, miláčik, – zrúkol som na neho, – budeme hrať otvorene, alebo ti mám drúkom rozmlátiť papuľu?!
– A čo vlastne odo mňa chceš? Nič neviem. Iba čo som si vyšiel trochu luftu nalapať. Vari nesmie človek ani dýchať?
– Netáraj nezmysly, – preruším ho, – viem, čo si zač, priateľko. Si jedným z Lacassarovej party, vari si myslíš, že som taký hlúpy a nepostrehol som, že aspoň polovica z tých ľudí, čo sa tmolí v putike, patrí do jeho bandy? Motajú sa tu čašníci, čo predtým nikdy nikoho neobsluhovali, a ak hej, potom len hekačov. Čakajú len na príležitosť, aby mohli vyraziť. Majiteľ domu má pod pravou rukou hrču a vyzerá ako mrzák len preto, že tam má skryté puzdro. A ak nemá barman vo vreckách Smitha-Wessona, nech som Panna Orleánska! Dnes je tu skutočne zvláštna atmosféra. Akoby každú chvíľu mali začať strelecké preteky. A ty más už len jedinú možnosť – vysypať všetko, čo vieš. Ale rýchlo, chlapče! Lebo ťa ovalím týmto drúkom!
– Ba kieho ďasa, – zavrčal, – ani ma nenapadne ti vytárať, čo viem. Trochu rušno to tejto noci ale bude.
– Okej, – rečiem, – to je teda fajn.
Uškŕňa sa.
– Veru fajn, ale pre mňa, priateľko, – vyhráža sa, – ešte mi vrátiš tie moje delá!
Zahriakujem ho, nech nie je hlúpy. Tentoraz mu uštedrujem silnejší úder. Padá na zem ako poleno. Poviažem ho akýmsi elektrickým káblom, ktorý som našiel v kúte, zapchám mu ústa vreckovkou a strčím do auta, ktoré je majetkom hostinca. Auto má jedno koleso odmontované. Rátam s tým, že potrvá určitý čas, kým bude v pojazdnom stave.
Vychádzam na cestu a zapaľujem si cigaretu. Potom sa opäť vraciam späť do garáže a prezerám autá. Objavujem veľký roadster s monogramom M van Z na dverách. Naštartujem ho a vyvediem na cestu za hostinec na priestranstvo za tromi stromami, kde ho nechávam so zapnutým motorom.
Vraciam sa späť. Vari sto yardov od hostinca je malá vyvýšenina, z jej vrcholu je dobrý výhľad na krajinu a strmú cestu pod ňou. Kdesi v diaľke zočím svetlá reflektorov áut. Vari sú to Frenchyho vozy. Predpokladám, že zastanú vedľa hlavnej cesty vo vzdialenosti asi päťdesiat yardov, kde je porast.
Mám pravdu. Neprejde ani pätnásť minút a zastanú na predpokladanom mieste. V prvom aute je nejaký tučný chlap. Spoznávam v ňom Frenchyho Squillsa. Teraz je vhodný čas, aby som sa vrátil do hostinca. Zvrtnem sa teda nazad, prejdem cez verandu do tanečnej sály. Pri bare si objednávam ďalšiu whisky. Potom prechádzam cez sálu do kúta.
Po chvíli dávam znamenie predavačke cigariet. Prichádza ku mne.
– Počujte, dievčatko, – oslovím ju, – nechceli by ste si zarobiť päť dolárov?
Usmeje sa na mňa. Je to roztomilé decko.
– Prečo nie?!
Podstrčil som jej päťdolárovku.
– Vidíte tamtú dámu? – ukazujem jej, – čo tancuje s tým štíhlym švihákom? Chcem len to, aby ste šli za ňou a povedali jej, že ju volajú k telefónu. Dobre? A myslím, že by bolo najlepšie urobiť tak hneď teraz. Povedzte jej, že má ísť do telefónnej búdky na chodbu!
– Okej, – súhlasí, – zdá sa to byť jednoduché.
Dievča vykročí po tanečnom parkete priamo k Mirande a Malasovi. Vidím, že Miranda zastala, vraví čosi Malasovi a odchádza krížom cez parket.
A už je najvyšší čas! Len čo Miranda odíde z tanečného parketu, hudba prestáva hrať. Z celkom jednoduchého dôvodu – akýsi chlap strelil saxofonistovi rovno do brucha a ten teraz príšerne jačí a zvíja sa po pódiu. Hneď nato sa rozletia na verande vedľa tanečnej sály okná a skôr, než by sa dalo pomyslieť na útek, akýsi chlapík strieľa z tomyovky krížom cez sálu do Lacassarových ľudí, popíjajúcich škótsku v opačnom rohu.
Vtom istom okamihu traja čašníci – zrejme Lacassarovi ľudia – vyprázdnili zásobníky a vrhli sa cez otvorenú paľbu k oknám. Neprešlo vari ani päť minút a v sále bolo ako v piatok večer u mäsiara.
Akýsi tučný ťarbák, ktorého už dávno doma čakala žena a deti, s postrelenou nohou – zasiahla ju guľka z tomyovky – pokúšal sa odplaziť preč. Ďalšia guľka, čo mu prerazila lebku, ho zbavila všetkých starostí.
Predavačku cigariet, ešte s päťdolárovkou v hrsti, zasiahli v tomto okamihu, ako sa dostala na druhú stranu. Roztiahla sa na zemi s výrazom akéhosi divného údesu a vedľa nej sa zjavuje kaluž krvavej červene… úbohé decko!
Ja sám stojím na nádhernom, pokojnom mieste pri stene. Z jednej strany ma kryje drevený stĺp. Myslím, že také šťastie má len málokto! Poočku pozorujem Mirandu. Práve zistila, že ten telefonický rozhovor bol obyčajný podfuk. Stála na konci priechodu vedúceho od telefónnej búdky a vykukovala spoza rohu a pozorovala boj, ktorý sa práve rozpútal.
To dievča je, namojdušu, zázrak! Líca jej kypia sviežosťou, oči žiaria. Rukou si odhŕňa krátke plavé kučery podajúce do očí, lebo chce lepšie vidieť. Vyzerá to tak, ako keby si bola kúpila vstupenku za desať dolárov na strelecké preteky alebo bassebal.
Napätie trochu povoľuje. Niekoľko Lacassarových ľudí začína páliť Frenchyho chlapcom do chrbta a boj sa postupne prenáša von, na cestu, kde parkujú Squillsove autá. Vyzerá to, akoby bol utrpel porážku. Je pravdepodobne slabý na to, aby mohol podniknúť niečo vážnejšie proti Lacassarovi, ktorý sa zrejme na tento prepad dobre pripravil.
Myslím, že teraz je vhodný okamih, aby som sa pohol. Začínam sa teda prikrádať k priechodu, kde je Miranda. Keď som sa dostal do tesnej blízkosti, ticho som zavolal:
– Miss van Zeldenová, prečo nezmiznete odtiaľto preč? To nie je pre vás, dievčatko! Keď si títo darebáci začnú navzájom vybavovať účty, vôbec ich nebude mrzieť, že aj vy na to doplatíte!
– Nuž hej, ale čo mám robiť? – odvetí s úsmevom, – auto mám v garáži. Ako sa do neho dostanem, keď vonku strieľajú?
– To je omyl, miss van Zeldenová, – preruším ju, – vaše auto tam už nie je. Je za hostincom vedľa cesty, zaparkované za tromi stromami. Ja som ho ta zaviezol, počúvnite a ujdite odtiaľto čo najskôr!
– Okej, – ozve sa jasným hlasom, – ste ohromne milý, pane, som vám za to nesmierne povďačná!
– Rado sa stalo! Ešte sa stretneme. Ahoj, sestrička!
Zvrtne sa a ide cez priechod. Sledujem ju. Po troch-štyroch minútach vidím od hlavného vchodu hostinca, kde stojím v tieni, zadné svetlá jej auta strácať sa v tme.
Nie je to také najhoršie. Dostala sa z toho. Nechcem, aby ste ma zle pochopili. Nemyslíte si, že som malý hrdina, ktorý dáva pozor na opustené ženy. To veru nie! Kdeže! Iba som si myslel, že by neholo vhodné, keby som v tomto hostinci mal trampoty s Mirandou van Zeldenovou. V pikloch, ktoré sa kujú okolo tejto dámy, sledujem vlastnú ciele
Stojím tu a pozorujem, ako sa svetlá reflektorov jej auta postupne strácajú v tme. A zrazu mám taký pocit, akoby ktosi stál pri mne. Otáčam hlavu. Stoji za mnou Siegella a taktiež pozoruje svetlá reflektorov.
Ak to náhodou neviete, Siegella je vysoký chlapík, bezmála taký ako ja. Je štíhly, má vychudnutú bledú tvár a tenký orlí nos. Oči má ako dva nebožiece a hľadí z nich všetka zvrhlosť sveta.
Díva sa na mňa a uškŕňa sa. A opäť sa pozerá na svetlá auta miss van Zeldenovej. A znovu si ma premeriava, až napokon sa ticho ozve.
– Krásny kus, všakže, chlapče?
Dívam sa neho s výrazom prekvapenia.
– Neviem, na čo myslite, priateľu, vravím a akosi nepociťujem príliš veľké nebezpečie.
Ak sa Siegella zdržuje pri tomto brlohu, moje tušenie, že je spätý s Lacassarom, je správne. Okrem toho, že stále očakávam, že ma prevŕta horúce železo, nič sa nedeje.
Siegella vyberie z vrecka tabatierku a ponúka ma cigaretou. Vzal som si. On tiež. Vytiahne zapaľovač a pripáli mi.
Cez plameň zapaľovača vidím, že sa uškŕňa. Zapaľovať zhasne a vloží späť do vrecka.
Dovidenia ešte sa stretneme, – vraví, kývne hlavou a vydá sa cez prechod do tanečnej sály kde medzitým už všetku stíchlo.
Vytratím sa. Idem do šatne po klobúk potom prekĺznem bočnými dvermi na cestu a snažím sa dostať do tieňa, kde som za kríkmi zaparkoval auto. Sadnem doň a spustím ho. Nerád zbytočne riskujem. Iba keď musím.
Kým vychádzam na restu, premýšľam o tom, čo vravel Siegella.
– Krásny kus, všakže, chlapče? – a mám obavy, či Siegella nepochopil moje zámery…
To je zábavné, ako rýchlo sa dá myslieť: čo všetko mi prelieta mysľou, kým kráčam po Haymarkete v Londýne. V tom čase som už oproti Kráľovskému divadlu. Práve sa skončilo predstavenie a ľudia vychádzajú von. Chvíľku tu vyčkávam, pretože vidím na druhej strane ulice nastupovať do auta bezvadnú kostru a keď vravím, že je to tak, je to naozaj tak! Ma prepychový voz. A ako nastupuje do neho, zdá sa mi, akoby ma svojím pohľadom vyzývala. Je to zámerné, alebo len zbežná pozornosť?
Ale kým dumám, auto sa pohne, prejde cez cestu a ide veľmi pomaly iba niekoľko yardov predo mnou. Cez zadné sklo vidím, že tá krásku sa na mňa díva a smeje sa. Auto zastavuje.
Raz by som chcel niečo skúsiť. A čo by ste robili vy? Idem k autu a skladám z hlavy klobúk. Pozerá sa na mňa cez okienko, je namojdušu ako obrázok. Má na sebe všelijaké čačky-mačky. Videl som už veľa žien, ale musím uznať, že táto vie, čo si dať na seba.
– No to je krásne, Lemmy, – ozve sa káravo – vy ste sa mi chceli vyhnúť?!
Usmejem sa.
– Nemajte mi za zlé, keď vám poviem, že ste hotový zázrak, ale si na vás nespomínam. Viem že si o tom myslíte svoje. Ako som len mohol zabudnúť na takú dámu?!
Smeje sa. Má malé rovné zuby ako perly.
– Lemmy, vari si nespomínate na tu noc v New Yorku? Pili ste tam akúsi všivavú pálenku a niekto vám potom pomohol dostať sa domov? Viete, tej noci, keď v hoteli Ritz poriadal Scholler party?
Od prekvapenia som zahvízdal.
– Tak to ste boli vy…? No to je ale báječné!
Spomínam si na tú dámu. Ozaj som bol na akejsi party a pil som tam mizernú pálenku. Čistý jed! Skutočne! Tak to bola táto dáma. Musela to byť ona, ináč by o tom nevedela.
– Nuž, čo si teraz počať, – vravím.
– Nastúpte, Lemmy, – navrhne mi, – rada by som si s vami podebatovala.
Už som bol povedal, že raz by som chcel aj ja čosi skúsiť. Nastupujem. Auto sa pohýna a odbočujeme na Pall Mall. Vôbec nepochybujem o tom, že tá žena ma dobra pozná, pretože hovorí o ľuďoch, ktorých aj ja veľmi dobre poznám, a o miestach, kde som sa zdržia val. Vraví mi tiež, že jej známa, ktorú aj ja veľmi dobre poznám, je v Anglicku spolu s ňou, že by sme si mohli spolu vypiť a osláviť tak naše stretnutie. V tom čase sme už na Knightsbridge – moste nad Temžou. Prejdeme cezeň, zabočíme do akejsi ulice, potom do ďalšej a zastavíme pred akýmsi nóbl domom.
Vystúpime z auta, vchádzame do domu a vezieme sa hore výťahom. Keď sme predo dvermi jej apartmánu, otočí sa a pozrie na mňa.
– Lemmy, to je skvelé, že vás tu vidím. Je tu senzačné stretnúť starého kamoša v tomto meste!
V hlave mi víri množstvo myšlienok. Uvažujem, že nerobím správne, ak nadväzujem styky s touto ženou v situácii, keď mám na starosti Mirandu. Ale hneď si vravím, že treba aj dajako žiť, že tá dáma je príma klasa a je obdivuhodné ako sa na mňa pamätá.
Kým tak uvažujem, otvorí dvere a dostávame sa no predsiene. Zapaľuje svetlo.
– Odložte si veci, Lemmy, vraví, a nech sa páči ďalej!
Ide do dverí na ľavej strane predsiene. Počujem, ako cengá ľad v pohárikoch. To je pre mňa nebeská hudba! Zavesím klobúk a idem cez predsieň za ňou. V tom ostávam stáť ako prikovaný. Na lavičke na opačnom konci izby sedí Siegella a samopalom mi cieli rovno do brucha.
– Poď ďalej, ty sopliak!
KAPITOLA II.
Peniaze z domu
Či som prekvapený? Nuž, namojdušu vari desať sekúnd sa z toho neviem spamätať, neviem, kde mi stojí hlava. Veď som v Londýne, v Anglicku! A predo mnou celá Siegellova banda. Siegella rozvalený na lavičke pripomína zovňajškom dobre oblečeného gentlemana v obloku hotela Squire na Toledskom bulvári. Je tu Yonnie Malas, Lefty („Dupľoš“), Scuttarhy – anglický švihák, ktorý zdúchol z auburnského väzenia za pomoci pištoľovej atrapy, vyrezanej z kartónu, Nemec Schultz, Willie Carnazi a jeho brat Ginto. Ta najelitnejšia banda horkokrvných zabijakov, aká kedy narábala s tomyovkami! Škľabia sa na mňa a pijú whisky.
Za Siegellom stojí Toni Rio, Frank Carapazia, Švéd Jimmy Rikzin a niekoľko ďalších hrdlorezov, ktorých nepoznám.
Ak neviem, že som v Londýne, tak si myslím, že som znovu v Paris Clube v Tolede alebo v nejakom inom gangsterskom brlohu.
Pozorujem tú ženu. Sedí vo foteli a vyčkáva. Malas jej nalieva whisky Usmieva sa na mňa ako na starého známeho.
Opätujem jej úsmev.
– Len sa smejte, maličká – rečiem, – bola to vynikajúca práca. Skutočne. Príliš jednoduché, čo? Myslíte si že som zelenáč čo sa práve vyliahol na slepačej farme. Okej! Ste dobré kvietky! Len sa smejte, kým sa dá, lebo jednej krásnej noci vám zrazím úsmev z tváre mokrým uterákom!
Všetci sa pustia do rehotu, baví ich, že som sa nechal od tej ženskej tak napálil. A práve toto potrebujem, lebo kým sa oni na mne zabávajú, horúčkovito premýšľam. Necítim sa v tejto situácii práve najlepšie.
Siegella pokynie Malasovi. Malas sa poberie ku mne, aby ma prehľadal. Nedovolím, aby ma prehľadával hekač, a teraz, ak by som prišiel aj o zbraň, neznesiem, aby im ju vzal Malas! A tak nehľadiac na to, že Siegella ešte stále drží zbraň, odvážnym japonským hmatom na krk zvalím Yonnieho ako kolok.
Siegella zavrtí, ale ozvem sa prvý:
– Počuj, Siegella, – vravím, – neviem, čo to má znamenať, a ani ma to veľmi nezaujíma, ale keď si myslíš že niektorý z tvojich hrdlorezov smie so mnou takto narábať, si na veľkom omyle. Len skús ešte raz tak zažartovať, ako pred chvíľou Malas, a spravím ti tu takú kucapacu, že budú musieť volať hasičov. Ak sa chceš vážne pozhovárať, som ochotný ťa počúvať, ale neželám si, aby tvoji mizerní gangsteri začali s nejakým novým svinstvom. Rozumieš?!
Siegella prikyvuje:
Rozumiem, Lemmy, – hovorí a pozerá sa na Malasa, ktorý sa práve dvíha a šúcha si krk. Ešte sa celkom neprebral.
Siegella pokračuje:
Neprenáhlil si sa trochu, Lemmy?
– Pozri, Siegella, musíš si uvedomiť, že tu nie je Toledo, ani Chicago, ba ani New York. Si v Londýne a nemysli si, že v tomto meste môžeš robiť, čo chceš.
Siegella sa pozrie na Malasa a pýta sa:

– Je ozbrojený?
Malas pokrúti hlavou
Siegella sa uškrnie.
– Okej, Lemmy, – vraví mi, – chcem ti čosi povedať. Si ochotný pracovať pre mňa? – Ak hej, potom prvé, čo sa musíš naučiť, je, že ak si želám, aby ťa niekto prehľadal, musíš to dovoliť. Aby si si to zapamätal, poviem teraz chlapcom, aby ťa okamžite poriadne zmlátili, a keď sa z toho preberieš, môžeme sa vážne porozprávať.
Siegella pokynie Scutterbymu u Schultzovi. Keď sa dostanú do mojej blízkosti, vymrštím ruku u zdrapím Yonnieho Malasa pod krk. Držím ho pred sebou, aby som sa kryl – keby chcel teraz Siegella strieľať zo zbrane opatrenej tlmičom, zasiahne najprv Malasa. Túto skutočnosť vedel najlepšie oceniť Malas, pretože sa vyľakane vykrúcal, aby sa vyhol prípadnému zásahu.
– Siegella, okamžite povedz tým svojim tupcom, aby sa stratili, kým nevykrútim tomuto darebákovi krk! – varujem ho, – a ak sa ma opováži niekto dotknúť, zahluším ho! Ste naničhodní darebáci!
Siegella je na smrť bledý. Vidí, že momentálne mám prevahu, preto pokynie rukou a chlapí si znovu sadnú. Myslím si, že je čas, aby som, ako vravia politici, urobil gesto. Aj som tak urobil. Šmarím Yonnieho Malasa celou silou o stenu. Skrčil sa a zvalil sa na zem.
Teraz dochádza, ako usudzujem, k momentu, keď sa môže stať hocičo. Nemec Schultz už rukou snorí vo vrecku a Willie a Ginto Carnaziovci vstavajú zo svojich miest ako pred začiatkom veľkého boja. Vtom sa ozve žena:
Počujte, chlapci, čo to ma znamenať? Ste vari na sobotňajších večerných pretekoch v Bowery clube? Nezdá sa vám, že ste sa všetci zbláznili? Odbočím z cesty, aby som sem priviedla Lemmyho na vážny rozhovor, a skôr, než k tomu dôjde, začína ktosi s takými nezmyslami, ktoré hrozia koncom v miestnej márnici.
Chcem pripomenúť, že tá žena má v sebe čosi príťažlivé. Nie je tu ten druh gangsterskej milenky, ako by sa mohlo predpokladať, je to žena celkom iného razenia. Je vysoká, pôvabná, má hlboký, drsný hlas. Poznám veľa mužov, čo by kvôli nej vedeli robiť divy.
– Ferdie, – otočí sa na Siegellu, – prečo neschováš ten kanón? Maj rozum! Vari by si si mohol uvedomiť, že Lemmy nepatri medzi tých, čo sa zľaknú, keď sa ktosi pohráva so zbraňou. Yonnie dostal, čo mu patrí. Bol bezočivý a bezočivcom sa občas stáva, že ich niekto zrazí k zemi. Prestaňte už s tými nezmyslami a vypime si. Porozprávajme sa, ako sa patri na normálnych ľudí!
I keď to nedávam najavo, jej reč sa mi pozdáva. Tvárim sa trochu vinovato, idem k Yonniemu, ktorý sa práve dvíha zo zeme, chytím ho za golier a pomáham mu na nohy.
– Odpusť, Yonnie – ospravedlňujem sa, – ľutujem, že som ťa zrazil, ale veď chápeš, ako to je, keď človeka obťažujú.
Yonnie sa pokúsi o úsmev. Vyzerá pritom tak milo ako pár hadov mokasinov, keď ich bolia uši.
– Je to v poriadku, chlape, – ozve sa napokon, – už to nechaj, nestojí to za reč!
Siegella odloží zbraň.
– Myslím si, – vraví Siegella, – že Connie má pravdu. Nemá zmysel, aby sme si niečo začínali. Chlapci, dajte niekto Lemmymu piť a poďme k veci.
Sadnem si do veľkého kresla. Connie mi mieša whisky so sódou, potom mi ju podáva, úchytkom sa na ňu dívam a vidím, že sa na mňa díva veľmi priateľsky. Pomyslím si pritom, že by to bolo veselé, keby sa to Siegellovo dievča zaľúbilo do mňa. Ak by sa tak stalo, mohol by som tomu darebákovi poriadne znepríjemniť život. Keď mi podáva pohár, díva sa mi do očí a mňa to, na neuverenie, úplne vyvádza z miery… je to skvostný pohľad!
Usmejem sa na Siegellu a beriem si nápoj Siegella sa pozerá na mňa.

– Nuž teda, – ozvem sa, – pozhovárajme sa!
Siegella drží svoj pohár oproti svetlu a pozerá sa naň. Sledujem jeho pohľad. Ponáša sa teraz na hada viac ako kedykoľvek predtým. Ten zloduch je vari sám diabol.
– Lemmy, poviem ti, o čo ide. Myslím že by si sa nám mohol zísť. Musíš ísť s nami, či chceš alebo nie, lebo ináč sa zatiahne za tebou opona. Vieš nestrpím v ceste nijakú prekážku. Viem, načo si sem prišiel. Myslím si, že si tu kvôli tomu istému kšeftu čo my a viem aj to, kedy si prvý raz prišiel na ten nápad. Prišiel si sem kvôli Mirande van Zeldenovej? Či nie?
Smejem sa.
– Možno áno, možno nie, – odpovedám.
Siegella pokračuje
– Už dlhý čas premýšľam nad únosom Mirandy, ale nie som taký hlupák, aby som to urobil v USA. Tam by nebolo takého veľkého mesta, kde by sa dalo skrývať po únose dcéry starého van Zeldena. Preto ideme tej dáme za pätami už celé mesiace. Vedeli sme, že skôr ti neskôr pôjde do Európy a vsadil som na to všetko, aby som mohol ísť za ňou. Všetkým svojím ľuďom som zaobstaral potrebné pasy. Sme tu všetci služobne. Všetci sme obchodníci. Iste uznáš, že je to skvelý nápad. Mirandu unesieme v Anglicku, od starého pána Zeldena vylákame peniaze a nebude vôbec vedieť, v ktorom štáte je jeho dcéra. Možno mu povieme, že je vo Francúzsku, v Nemecku alebo v Taliansku. Bude z toho taký zúfalý, že zaplatí aj za nádej, že sa mu jeho dcéra vráti. Dovolíme mu, aby nám zacvakal prostredníctvom Holandskej banky v Rotterdame. Zloží tam na naše konto tri milióny. Zhrabneme tie doláriky a potom uvidíme či to dievča pustíme alebo nie.
Pokýval som hlavou.
– Mohlo by to byť strašne nebezpečné keby si dovolil, aby to dievča odišlo, až budeš mať peniaze, Siegella. – hovorím mu, – určite by začalo hovoriť.
A my sa predsa chceme ešte niekedy vrátiť do Ameriky.
Uškŕňa sa:
– Nuž, nemyslím, že by sme ju púšťali domov, – mudruje, – hádam sa mi podarí nájsť pre Mirandu nejaké iné riešenie. A ak to s ňou tak urobím, nuž je celkom možné, že dôjde k nejakej nehode. Čo vy na to, chlapci?
Pozerá sa po svojich gangsteroch a všetci sa škľabia. Tá banda nemá páru!
– Okej, – pokračuje Siegella, – sledujem ťa už od Toleda, Lemmy, a tak sa mi vidí, že sa nekrútiš okolo Mirandy len preto, že sa kocháš pohľadom na ňu. Keď prišla do Anglicka, prišiel si za ňou aj ty. Keď som o tom dlhšie uvažoval, prišiel som k záveru, že sleduješ s Mirandou nejaké vlastné zámery. Nemám pravdu?
Vravím mu:
– Okej, to je jednoduché. Celkom spokojne ti môžem povedať, že určité plány s tou dámou mám. Vieš čo, prišlo mi na um, že tá slečna Miranda by sa mohla do mňa zamilovať. Už som s ňou raz či dvakrát hovoril a počul som, že sa tešila aj vašej pozornosti. Pomyslel som si, že by som sa sem mohol za ňou vypraviť a požiadať ju o ruku. Potom som si pomyslel, že keď sa starý van Zelden dopočuje, že sa jeho dcéra vydala za gangstera, bude mi ochotný zaplatiť ohromnú sumu za to, aby som sa s ňou rozviedol.
Siegella prikývol.
– Nie je to najhorší nápad, – vraví, – ale môjmu sa nevyrovná. Možno by starý van Zelden bol ochotný pustiť za rozvod pár stotisíc, ale nezaplatil by to, čo nám bude musieť zaplatiť za Mirandu. Chcem tri milióny a dostanem ich!
Siegella vstane, ide ku mne, vezme mi prázdny pohár z ruky a namieša mi nový nápoj. Potom ho prinesie späť.
– Nuž, Lemmy, mám ťa v hrsti, – hovorí, – viem o tebe všetko. Viem, že si zabil dvoch policajtov. Pred štyrmi rokmi v Oklahoma City. Naparili ti za to päťdesiat rokov, ale po šestnástich mesiacoch si zdúchol z basy. Bol to skvostný únik, Lemmy. Niekedy by som sa rád dozvedel, ako si to dokázal.
V tých časoch si žil pod falošným menom Price Fretner. Všakže? Potom si sa zaplietol s nejakou partou v Kansase. Odtiaľ si musel veľmi rýchlo zmiznúť. Ak sa nemýlim, tak kvôli tomu, že si tam odpráskol ďalšieho chlapíka. Na to si sa votrel do akejsi akcie, kde si mohol uplatniť svoje svaly. Nevyzeralo to najhoršie.
Lemmy, si ten typ, čo sa mi ohromne hodí, lebo máš príliš mizerné policajne záznamy na to, aby si nás mohol vyzradiť, a aj preto, že ma dosť dobre poznáš na to, aby si nevedel, že nestrpím od nikoho nijaké nezmysly. Vyžadujem, aby si so mnou hral otvorenú hru, a všetko bude okej. Ale aby si vedel: dnes v noci, od chvíle keď opustíš toto hniezdo, ťa bude niekto sledovať. Ak sa opovážiš odchýliť od dohovorenej cesty čo i len o piaď, beda ti! Nájdem ťa, nech sa skryješ kdekoľvek. Môžeš byť v Anglicku, v Nemecku alebo na Islande. Je to také isté, ako že sa volám Siegella!
Premyslel to výborne. Smejem sa.
– Nikdy mi ani na um neprišiel taký nezmysel, Siegella, – hovorím, – keď dostanem svoj podiel, hrám čistú hru. Ale nechcem len to, čo zostane na dne balíka. Čo dostanem z tej akcie?
Vyberie z vrecka kus papiera a hovorí:
– Je nás v tom dvadsaťpäť, – obzerá sa okolo seba, – a každý má stanovenú pevnú taxu. Urob to, na čom sa dohodneme, a dostaneš dvestopäťdesiattisíc…!
Zahvizdol som si ticho, len tak pre seba. Dvestopäťdesiattisíc, to je kopa peňazí! Ten chlap asi očakáva poriadny úlovok.
– To sa mi hodí, – súhlasím, – dvestopäťdesiattisíc je krásna suma. Až sa to skončí, pôjdem do penzie o založím slepačiu farmu alebo čosi podobné. Ale zatiaľ si nepovedal, čo odo mňa chceš.
Siegella sa zasmeje:
– Je to jednoduché, – hovorí, – hneď sa môžeš pustiť do toho. Spojíš sa s Mirandou. To by nemal byť nijaký problém. Toč sa okolo nej, zdržuj sa na tých miestach, kde ona a buď k nej pozorný. Ty vieš, že by sa podarilo nakloniť si ju, ak by si to chcel. Prečo si to myslím? – prebehne pohľadom svojich chlapov a uškŕňa sa, – nuž vari preto, že v Spojených štátoch sa po tebe obzeralo oveľa viac žien ako po iných chlapoch. Ty to s nimi rozhodne vieš. To je v poriadku. Všetci vieme, aká je Miranda. Je to také milé decko. Ale je rada, keď sa predstiera, že to tak nie je. Je jedným z tých dievčat, čo majú plno peňazí a ešte viac svojských manierov. Myslím, že sa do teba zamiluje tak ako do vrecka kokaínu.
Musíš rýchlo konať! Myslím, že na to, aby sa Miranda do teba zbláznila, ti budú stačiť dva-tri týždne. Za ten čas by sme my mohli pripraviť nejakú domácu party kdesi na vidieku. Už mám na to zabezpečený dom. Je to tichý starý kaštieľ so svojráznou atmosférou. Vyzerá ako sen nejakého riaditeľa od filmu. V tom kaštieli usporiadam party a ty ta prídeš s Mirandou.
Tvojou úlohou je, aby si jej nahovoril, že tá party je čosi mimoriadne, že sa tam stretne s veľkým množstvom zábavných ľudí, že to bude vzrušujúci zážitok. Musíš to narafičiť tak, aby ta prišla sama. Neprajem si, aby sa okolo nej vrteli kadejaké slúžky alebo tajomníci!
Prikývnem na súhlas.
– A nikto ju nesleduje? – pýtam sa.
Siegella so smiechom odvetí:
– Pravdaže. Vari si myslíš, že starý van Zelden je taký blázon, aby nechal dcéru behať po Európe bez strážneho psa? Miranda o tom síce nevie, ale sleduje ju súkromný detektív Gallat. Je to mocný chlap a všade jej chodí za pätami. Kde sa prihne, tam je aj Gallat. Usadil sa v neďalekom hoteli a sliedi za ňou.
– A čo mám s ním urobiť? – pýtam sa.
Siegella so zaškľabí, pozrie na Yonnieho a ten sa uškŕňa na Siegellu.
– Vieš čo, Lemmy, – pokračuje Siegella, – o Gallata nemusíš mať nijaké obavy. My sa už o neho postaráme. A to veľmi skoro. Narežírujeme to tak, Gallat sa nikdy nedozvie, čo sa s ním vlastne stalo.
Ty máš iba priviesť Mirandu do toho kaštieľa. Tým sa to pre teba vlastne skončí. Budeš musieť zmiznúť, pretože dovtedy ťa ľudia budú pri nej vídať veľmi často. Keď ju privedieš, nemusíš sa už viac o ňu starať, my už na ňu dozrieme.
Čo urobíš potom? Nuž vyberieš sa do Londýna, zatelefonuješ do New Yorku a spojíš sa s istým chlapíkom, ktorého menu a adresu ti potom poviem. Ten chlapík sa spojí so starým van Zeldenom a oznámi mu, že jeho dcéru uniesli. Ten potom vybaví, aby ťa van Zelden na druhý tieň telefonicky zavolal, a ty mu budeš môcť poskytnúť o dcére viac informácii. Zopakuješ starému pánovi, že jeho dcéru uniesli, ale že nevieš kam, iba sa nazdávaš, že ju dopravili do Nemecka alebo kdesi inde. Mám jachtu a keď ju budeme mať v kaštieli, postaráme sa, aby sa čím skôr dostala z Anglicka.
Starému van Zeldenovi potom povieš, že si želáme, aby v Holandskej banke v Rotterdame zložil na moje konto tri milióny dolárov. Bude to môcť urobiť, pretože ich má asi dvadsať. Môžeš mu zaručiť, že ak tam tie peniaze do desiatich dní nebudú, včítane toho dňa, keď s ním budeš hovoriť, že mu doporučene pošlem uši jeho dcéry. Môžeš mu tiež povedať, že ak tam peniaze nebudú do pätnásť dní, nikdy viac svoju dcéru neuvidí. Zomrie! A zároveň mu povieš, aby si nič nezačínal s hekačmi, pretože ani celá európska polícia nebude môcť zistiť, kde je Miranda.
Znovu si nalejem do pohára a hovorím:
– Zdá sa mi, že je to fajn. Neostane mu nič iné, len zložiť peniaze.
– Tak je, – súhlasí Siegella. – a ja ich pôjdem prevziať! Až s tým skončíme, skry sa. Ostaň v Londýne tak týždeň-dva, potom sadni na loď a vráť sa do New Yorku. Ešte predtým, než ta odcestuješ, dám ti adresu istého bytu neďaleko Štyridsiatej druhej ulice. Pôjdeš ta a vyzdvihneš si tej svoj štvrťmiliónik dolárov. Sme dohodnutí?
– Sme, Siegella, – súhlasím, – zdá sa mi to byť jednoduché. A za tie peniaze to stojí!
– Nuž, nemáš toľko práce čo iní chlapci, – vraví Siegella, – ibaže tvoja je možno dôležitejšia. Chceme to dievča uniesť v Londýne. Potrebujeme ju dostať do toho kaštieľa. Ale tak, že nik o tom nebude vedieť. Musíš to narafičiť tak, že ju ta pozveš neočakávane. Nesmie ani svojej slúžke ani nikomu inému povedať, kam ide. Za to dostaneš tie prachy, – vraví a končí so smiechom: – Byť na tvojom mieste, Lemmy, nesnažil by som sa zahnúť. Ak by si to urobil, pôjdem ťa hľadať a nedopadlo by to s tebou najlepšie!
– Nemusíš mať obavy, – presviedčam ho, – zdá sa mi to byť ľahké.
– Okej, – povie Siegella, – tu je moja ruka! A teraz do roboty! Viem, kde bývaš. Máš prenajatý apartmán na Jermyn Street. Sledujeme ťa od chvíle, čo si sem prišiel. Zajtra ráno sa pustíš do práce!
Postavím sa a poviem:
– Súhlasím a mal by som už ísť.
– V poriadku, Lemmy, – súhlasí Siegella, – možno sa s tebou čoskoro spojím. Dobrú noc!
Poviem mu ‚dobrú noc!‘, kývnem na pozdrav chlapcom, vezmem si z haly klobúk a schádzam dolu schodmi na ulicu. Som neobyčajne spokojný, pretože si myslím, že spolupráca so Siegellom na tomto únose sa mi hodí. Keby som si trochu ponamáhal mozog a držal oči otvorené, možno by sa mi podarilo čosi vymyslieť, aby som vybabral i s tým darebákom.
Je už jedna po polnoci. Keď prichádzam na Knightsbridge, práve polievajú ulice, je nádherná noc. Kráčam rezko ulicou a cítim sa senzačne. Keď si pomyslím na to, že by som mohol získať štvrť milióna, musím sa smiať. Treba si len predstaviť, čo by si človek počal s toľkými peniazmi.
Keby sa mi tie prachy podarilo získať a Siegellu nejako okabátiť, bolo by to všetko ešte oveľa príjemnejšie.
To už som pri stanici Green Park. Akéhosi hekača sa pýtam, kde je tu najbližšia telefónna búdka. Odvetí, že na stanici. Poberiem sa teda ta. Vo vnútornom vrecku kabáta, na značke krajčírskej dielne, mám napísané telefónne číslo MacFeea. Hneď mu zavolám:
– Tak čo, Mac, čo robíš? – pýtam sa.
– Všetko je fajn, kamoš, – vraví, – čo je s tebou?
– Nie je to najhoršie, – odvetím, – predstav si, práve som mal schôdzku!
– Nevrav, – ozve sa Mac udivene.
– Ako ti vravím! Práve som odišiel od Siegellu. Má naplánovaný únos Mirandy a aj ja som do toho zapletený. Nuž, maličký, vyzerá to tak, že z toho kvapne fúra grošov.
Počujem ho zapískať.
– To je teda fajn, – teší sa, – chceš ma nejako použiť?
– Len nie tak zhurta, mladý muž, – miernim ho, – musíme postupovať veľmi obozretne. Veď poznáš Siegellu! Neradno sa s ním dostať do krížku. Len buď stále poruke, Mac. Tak o jeden-dva dni ťa zavolám.
– Okej, braček, – odvetí.
Zapálim si cigaretu a idem hore, von zo stanice. Bokom, hneď pri obrubníku, parkuje veľký roadster. Pozriem sa ta a vidím, že v ňom sedí Connie, Siegellovo dievča, dáma, čo ma zadržala. Díva sa na mňa a smeje sa.
– Bolo to telefonovanie príjemné, Lemmy? – pýta sa.
– Vy ste ale zvedavá žena, Connie, – odbijem ju.
– Volal som preto, že som veľký chumaj. Zabudol som si doma kľúč od vonkajšej brány. Musel som zavolať vrátnikovi, aby som zistil, či je hore, lebo inakšie sa nedostanem dnu.
Smeje sa a navrhuje mi:
– Zaveziem vás domov, Lemmy. Sadnite si, chcela by som si s vami pohovoriť!
Sadnem si teda do auta a ona ma vezie domov. Musím poriadne búchať na bránu, aby som zobudil vrátnika, a ja zatiaľ mám kľúč od brány vo vrecku. Keď otvorí napokon dvere, Connie tu ešte stojí.
– Veďže ma pozvite dnu niečo si vypiť, Lemmy, – ponúka sa, – chcem s vami hovoriť!
– Ako si dáme praje, – vravím, – poďme, Connie.
Vyvediem ju hore, otvorím svoj apartmán, vezmem jej plášť a ponúknem jej whisky so sódou. Ako tak stojí uprostred izby, priam z nej kričí nóbl dáma. Rád by som vedel, do akej miery sa jej dá veriť, za predpokladu, že by som sa pokúsil dobehnúť Siegellu. Ale ona hneď začne z mosta doprosta. Ide k stoličke s veľkým operadlom posadí sa a hovorí:
– Viete čo, Lemmy? Páčite sa mi. Ste skvelý chlapík, je vo vás čosi, čo mám rada. Ale na to som teraz v noci k vám neprišla. Poslal ma za vami Siegella, aby som vám odo vzdala toto. Nechcel to robiť pred ostatnými.
Connie položí na stal obálku, potom pokračuje:
– V obálke je desaťtisíc dolárov. Na výdavky spojené s Mirandou. Siegella si praje, aby ste tú vec robili veľkoryso. Bez ohľadu na peniaze! Lemmy, poznám tú vašu fajtu. Ste rodený podvodník, výborný vydierač a skvelý pracant. Vieme, čo ste zač. Pracujete vždy samostatne. Možno vás ani neteší myšlienka, že ste do toho zapojený spolu so Siegellom a jeho chlapcami.
Počuj, chlapče… dám ti radu! Rob len to, čo sa ti káže, pretože Ferdie Siegella vie, že by si sa mohol pokúsiť ho podviesť. Uvedom si, že si nie je tebou celkom istý, bude teda na teba striehnuť ako mačka na myš a ak sa pokúsiš zahnúť, zničí ťa, i keby to mal urobiť vlastnými rukami.
Vyberie si zo škatule, ktorá leží vedľa nej, cigaretu, a pokračuje:
– Vidíš, pre Siegellu znamená únos Mirandy strašne veľa. V Amerike sa za ním ženú Feds. Má tam také nanič policajné záznamy, že diabolský program pri porovnaní s nimi by vyzeral ako modlitebná knižka. Musí mať veľa peňazí a musí ich mať veľmi rýchlo, aby si mohol dať veci do poriadku. On prišiel na tú myšlienku, aby sme uniesli Mirandu a premyslel všetko tak dôkladne, že nepochybujem, že sa to podarí.
Vykročí ku mne, ku krbu, kde práve stojím, zastane priamo predo mnou a hľadí mi rovno do očí. Ej, či len má tá Connie hlboké hnedé oči! Napokon, už som bol spomenul, že je to elegantná žena. Osloví ma:
– Vieš čo, Lemmy, drž sa nás, rob dobrotu, odveď svoju robotu a vezmi si svoje peniaze!
Ide k stoličke a berie si plášť.
– Až sa to všetko skončí, potom sa možno ty a ja trochu porozprávame. Je dosť možné, že by som mohla mať rada takého muža ako si ty, Lemmy, – vraví trocha smutno.
– Ešteže čo, Connie, – čudujem sa, – veď ste predsa Siegellovo dievča?!
Zasmeje sa.
– To je síce pravda, Lemmy, ale nemám rada Ferdieho Siegellu. Čo si mám však počať? Len to, prosím ťa, nevykrič hneď celému svetu! Musím sa tiež držať svojho a som dosť šikovná na to, aby som to vedela. Napokon, ešte je veľa času na premýšľanie.
Pustím sa do smiechu a hovorím:
– Pre mňa to je okej, sestrička. Ak to stojí za to, viem aj dlho čakať. Ale skôr, ako sa pustím do práce, prekáža mi na tom jedno. Ten Gallat!
Zasmeje sa a vraví:
– Maj rozum, Lemmy. Ten chlap je babrák. Je to decko s veľkými hnátmi, čo akurát skončilo školu. Starý van Zelden ho dobre platí za to, aby sliedil za Mirandou. Ale o toho chlapa netreba mať obavy. Siegella sa o neho postará.
– Možno je to tak, ale mi nepadne práve najlepšie, ak sa od samého počiatku okolo Mirandy potuluje nejaký usmrkanec. Dá sa predpokladať, že pochopí moje zámery.
– Pomôž mi obliecť plášť, Lemmy, – žiada a kým jej ho pridŕžam, pozrie sa na mňa cez rameno a jemne vraví: – Počuj, chlapče, o Gallata nemaj obavy. Ubytoval sa v Strand Chambers neďaleko hotela miss van Zeldenovej. Zajtra v noci ho niekto telefonicky zavolá… súrny rozhovor… schôdzka… Po nej už nebudeš musieť mať viac obavy…
Zasmejem sa a poviem:
– Siegella ho na prechádzke odbachne.
– Nebuď zvedavý a bozkaj ma, Lemmy, – hovorí.
Tá žena sa vie výborne bozkávať!
Po chvíli sa poberie k dverám a lúči sa:
– Do videnia, Lemmy. Budeme sa vídať častejšie.
Zavediem ju na ulicu, pomôžem jej do auta a čakám, kým odíde, je to čudné, že tá žena by mohla niekedy rozhodovať o tom, že sa do mňa zamiluje.
Vyjdem hore a zamknem dvere. Otvorím obálku ležiacu na stole. Skutočne je tam desaťtisíc dolárov – dvadsať paťstodolárových bankoviek. Stojím, pozerám chvíľu na tie bankovky a zrazu mi príde čosi na um.
Idem do spálne a odomknem kufor. V zásuvke na spodku mám knihu. Sú tam výstrižky zo správ federálnej polície Spojených štátov. Prišiel som totiž na to, že je to veľmi užitočné. Mám tak dobrý prehľad o tom, čo robia banditi a koho práve stíhajú Feds.
Netrvá dlho a už mám, čo hľadám. Je to policajná správa o prepade Third National Farmer’s Bank v Arkansase. Je známe, že prepad tejto banky uskutočnila Lacassarova banda, čo znamená, že za tým stál Siegella. Na ďalšej strane je nalepená stránka z Police News – policajného spravodaja – v ktorej sú uvedené čísla ukradnutých bankoviek.
Knihu si beriem do obývačky a porovnávam čísla s bankovkami ktoré im priniesla Connie Mám stopercentnú pravdu. Záťah v Arkansase urobil Siegella. Tých desaťtisíc pochádza z banky v Arkansase, skadiaľ ich ulúpil.
Odložím bankovky späť do obálky. Vymeniť ich v Londýne bude jednoduché. Lúpež sa stala v Arkansase pred šiestimi mesiacmi a myslím si, že v tejto krajine ich nebude nikto kontrolovať. Beriem obálku a nesiem ju do priečinku v spálni. Nevdojak mi príde na um ten Mirandin ochranca, Gallat. Predstavujem si ho – chlapca z kolégia, mysliaceho lárom fárom. Viem že ak ho Siegella vezme do parády, nebude sa cítiť práve najpríjemnejšie.
Ale nezaškodilo by, keby ktosi, koho poznám, sa mu lepšie pozrel na prsty. Idem preto do obývačky a volám znovu MacFeemu. Hovorím mu o svojich zámeroch a upozorním ho na to, že s Gallatom je zle, že sa ho Siegella pokúsi niekedy zajtra v noci odstrániť. Preto by bolo lepšie, keby sa MacFee zdržoval niekde nablízku a pozoroval, čo sa bude diať. Chcem mať všetko v náležitom poriadku.
Keďže som veľmi unavený, idem si po rozhovore s MacFeeom ľahnúť. Bol to veľmi rušný deň! Zaspávam a pred očami mám hnedé oči Connie – tá žena má naozaj krásne oči. Connie sa na mňa díva…
O tej dáme čosi tuším.
KAPITOLA III.
Do cesty vstupuje Goyaz
Keď sa na druhý deň zobúdzam, slnko už svieti. Cítim sa veľmi dobre. Dobre sa naraňajkujem Vypijem šesť šálok kávy a premýšľam pritom o Siegellových zámeroch.
Stavil by som všetok čínsky čaj za jednu pivovú polievku, že ten Siegella má fajn organizáciu, fungujúcu aj v Anglicku. Čo som uňho videl, nebola ani polovica. Tá banda surovcov, s ktorými som sa stretol v byte pri Kinghgsbridge, mi bola okrem niekoľkých výnimiek povedomá z môjho „pôsobenia“ v Spojených štátoch. Vari zo šesť bolo takých, čo som ich ešte nevidel. Domnievam sa, že do tejto akcie sa zaplietlo strašne mnoho ľudí. Ak Siegella poveril niekoho, aby ma sledoval, musí to byť chlap, ktorého nepoznám, ináč by som sa ho mohol zbaviť, a Siegella je príliš bystrý na to aby to nepredvídal.
Dopíjam kávu a otváram fľašku bourbonského. Obávam sa, či sa mi podarí prísť na všetky Siegellove zámery, ktoré chce uskutočniť v tejto krajine. Mám rád jasno v tom, do čoho sa púšťam a čo sa okolo mňa deje. Nerád riskujem pre to, čo nepoznám.
Uprostred úvah ma vyruší telefón. Vola Siegella:
– Haló, Lemmy, ako sa cítiš dnes ráno?
Odpovedám, že sa cítim okej. Je zvedavý, či som dostal balíček, ktorý mi mala doručiť Connie.
Uisťujem ho, že tých desať tisícoviek prišlo v poriadku. Hovorím mu aj to, že viem, kde ich nabral a v telefóne zachytávam jeho smiech.
– Ty prídeš hneď na všetko, Lemmy, – vraví a zvážnie. Siegella je vôbec čudný chlap. Keď sa zmieňuje o kšeftoch, zníži hlas, hovorí ticho a hrozivo.
– Vieš čo, chlapče? Je načase aby si sa pustil do práce. My sme už začali a chcem, aby si niečo podnikol aj ty. Tvoja malá priateľka je ubytovaná v Carltone. Bolo by hádam dobre, keby si ta zašiel a nadviazal s ňou kontakt. Treba, aby sa to začalo čo najskôr!
– Súhlasím, odpovedám – hneď ta idem, iba čo dopijem bourbonské.
– Okej, Lemmy, – hovorí, – do videnia!
– Tak sa maj, milý môj, vravím mu, – a nerob nič, čo by si nemal rád sfotografované!
Po tejto štipľavej poznámke zavesím a pokračujem ešte intenzívnejšie vo svojich úvahách.
O dvanástej som oblečený. Mám niekoľko kvalitných anglických oblekov a zopár hodvábnych košieľ, ktoré som si kúpil deň predtým. A keď som sa už konečne pripravil na návštevu k Mirande, vyzerám ako rozkvitnutý máj.
Dopíjam bourbonské, idem na Haymarket u stadiaľ do Carltonu. V recepcii sa pýtam na slečnu van Zeldenovú.
Dozvedám sa, že miss van Zeldenová tam nie je. Nevedia mi povedať ani, kedy sa vráti. Domnievajú sa, že odišla na niekoľko dní.
Uvažujem, že to nie je práve najlepšie. Spytujem sa, či slečna van Zeldenová ma čosi také ako tajomníčku alebo komornú, pretože s ňou musím čosi súrne vybaviť. Po mnohých ťahaniciach sa napokon dostanem do výťahu a ocitnem sa v prijímacom salóne, kde do domáceho telefónu ohlasujem svoje meno, sadnem si a čakám.
Príde dievča, ktoré považujem za komornú. Nemýlil som sa. Je to chutné žieňa a vidieť na nej, že o tom vie.
Servíruje mi nejakú hlúposť o tom, že miss van Zeldenová bude niekoľko dní preč.
Keď skonči, vstávam a hovorím:
– Viete čo, dievčatko, s miss van Zeldenovou musím čosi súrne vybaviť. Som človek, ktorého tu budete veľmi často vídať. Chcem sa s ňou stretnúť. Vaše táračky o tom, že je preč a že neviete, kam išla, mi nie sú na nič. Tak, malička, von s tým… kde je? Tak sa mi vidí, že čosi o tom predsa len viete.
Rozhovor spestrujem tým, že vyberám päťdesiatdolárovu bankovku a pohrávam sa s ňou. Vidím, ako sa jej oči upriamujú na tú bankovku.
– Mister Caution, čestné slovo neviem, – uisťuje, – ale azda vám trochu pomôžem…
Ide preč, aby sa o chvíľu vrátila s kúskom papiera z notesa a podá mi ho so slovami:
– Ten lístok som našla, keď som priniesla raňajky.
Pozerám sa na papierik. Stojí na ňom:
ŠLA SOM PREČ. VRÁTIM SA O DVA-TRI DNI
M. VAN Z.
Podávam dievčaťu päťdesiatku a pýtam sa:
– Ani náhodou neviete, kde by mohla byť?
Pokrúti hlavou:
– Prisahám, neviem.
Trochu jej ešte polichotím a poberiem sa preč. Vonku zamierim k Strand Chambers, kde podľa Connie má bývať Mirandin strážny pes Gallat. Kým ta kráčam neustále tuho uvažujem.
Predovšetkým je strašne nepríjemne, že Miranda zmizne preč, keď mi Siegella radí, aby som sa s ňou stretol. Viem, že Siegella nie je z tých, čo by nevedel, kam išla. Preto ma to ani trochu neteší.
Do Strand Chambers, budovy neďaleko Trafalgar Square, prichádzam o chvíľu. Vchádzam dnu a idem po malej chodbe, až prichádzam k bočnému oknu s výhľadom do ulice. Opatrne sa pozerám von a vidím na druhej strane ulice stáť akéhosi muža. Muž predstiera, že číta noviny. Mám také tušenie, že sliedi po Gallatovi. Je to tučný, čierny chlap, vyzerá ako gangster, ale nepoznám ho. Môže, ale nemusí byť príslušníkom Siegellovej bandy.
Pristavujem sa pri liftboyovi a pýtam sa ho, či tu nájdem mistra Gallata. Hovorí, že áno, a ideme hore. Na treťom pochodí muž vystupuje spolu so mnou a vedie ma ku Gallatovej izbe, kde klope na dvere Vojdem dnu.
Vnútri sedí robustný, mlado vyzerajúci chlapík. Číta noviny a raňajkuje. Je plavovlasý a má tvár, ktorá by aj vám pripomenula vašu vlastnú mladosť
– Čím vám môžem poslúžiť? pýta sa zdvorilo a podľa spôsobu, akým to hovorí, usúdim, že ten chlapec priam čaká, že sa každú chvíľu čosi stane. Nevie presne čo, ale pre istotu dal príkaz, aby ukázali komukoľvek, kto sa na neho bude pýtať, kde býva.
– Najprv by ste mi mohli dať niečo vypiť, Gallat, – hovorím, – potom by sme sa mohli trochu pozhovárať. Len tak mimochodom, – pýtam sa pre istotu, – dúfam, že nečakáte nikoho?
Ide k stolíku, vezme fľašku whisky, naleje mi a podá. Kým pijem, pozoruje ma.
Položím pohár, zapálim si cigaretu.
Spytuje sa ma:
– Neviete náhodou, kde je miss Miranda van Zeldenová?
Vyfúknem obláčik dymu, usmejem sa na neho a vravím.
– Ale, priateľko, pokiaľ viem, je to vaša povinnosť. Vy by ste mali vedieť, kde je tá dáma a čo robí!
– A ako to vy viete? – pýta sa
Zasmejem sa a vravím:
– Isté staré príslovie hovorí, že dva strážni psi sú viac ako jeden.
Gallat o tom chvíľu uvažuje, potom sa spytuje znova:
– Kedy ste zistili, že odišla?
– Teraz. Šiel som okolo a pýtal som sa na ňu. Mal som s ňou čosi vybaviť. Od istého času sa s ňou už poznáme.
Prikývne a povie:
Myslím, že takých pochybných indivíduí ako ste vy pozná až priveľa.
Vstanem a poviem uštipačne:
– Vďaka za whisky, priateľko, majte sa dobre! Myslím, že vás nebudem potrebovať, keď neviete, kde je Miranda. Až budete písať mame nechajte ju odo mňa pozdravovať!
Postaví sa tiež a dozvedá sa.
– Kto vlastne ste?
Bleskurýchle premýšľam a hneď odpovedám.
Som John Mulligan, agent poisťovne Illinois Trust Insurence. Miss van Zeldenová si dala u nás na veľmi vysokú čiastku poistiť svoje klenoty a firma nie je si zvlášť istá, či majú takú cenu. Viete, môže sa stať, že ich stratí, alebo kdesi zabudne, prípadne jej ich ktosi ukradne.
Gallat prikývne. Myslím že ten cely nezmysel bezpečne strávil. Pokračujem.
Aby som bol stručný: mám príkaz skontrolovať miss van Zeldenovú a zistiť veľkosť rizika. Keby moja správa poisťovni dopadla zle, firma neobnoví poistku. A to je vari všetko. Dnes ráno som ta šiel, aby som si pozrel Mirandu, jej komorná mi povedala, že slečna odišla a že jej nechala lístok, na ktorom bolo len to, že sa vráti o pár dni. To sa mi zdá trochu čudné.
Pokračujem:
– Viem o vás. Moja firma má také informácie, že starý pán van Zelden vás zamestnáva na to, aby ste jeho dcéru sledovali. Myslím, že by ste o nej mali čosi vedieť. Aspoň tu, kde je.
Vezme môj pohár, zanesie ho na stolík a znova do neho naleje. Potom sa ospravedlňuje:
– Mulligan, je mi ľúto, že som bol nezdvorilý. No som na to dievča mierne napálený. Chcel som zistiť, kde je, hľadal som ju v hoteli, ale nevedeli mi o nej nič povedať.
Sadne si znova a zapáli ďalšiu cigaretu.
Tá whisky nie je najhoršia, ale môjmu bourbonu sa nevyrovná.
– Počujte, Gallat, – oslovím ho znovu, – možno sa tu potĺkam už dlhšie, než si myslíte, a všimol som si isté maličkosti. Keď som šiel sem, videl som akéhosi chlapíka stáť vonku na ulici a sledovať tento dom. Stojí za uváženie, či si Miranda zmyslela sama od seba odísť na niekoľko dní preč, alebo je v tom niečo iné. Keby niekomu záležalo na náhlom odchode Mirandy, je možné, že vás dal sledovať, aby zistil, ako sa budete tváriť. A všetko nasvedčuje tomu, že ide o nečistú záležitosť.
Zavediem ho k oknu a ukážem mu toho chlapa. Ešte stále stojí na druhej strane ulice a tvári sa, že číta noviny.
Gallat po chvíli ide spať k stolu. Potom hovorí.
– Nejako sa mi to nevidí!
– Nuž a čo? Čo chcete podniknúť? – pýtam sa. – Nepochodíte. Ak vyjdete von a zavoláte hekačov, Miranda vás zahluší, ak sa kdesi veselo baví. Rozhodne si nepraje, aby ju starý pán nechal sledovať. Polícia teda vypadne z hry.
– Čo mám teda robiť? – pýta sa.
– Poviem vám to. – vravím, – ostaňte doma až do večera do ôsmej. Všímajte si toho chlapíka na druhej strane ulice, sledujte, čo bude robiť a kto ho príde vymeniť. O ôsmej večer vezmite aktovku. Tvárte sa tak, akoby ste sa niekam vybrali. Choďte dolu, dajte si privolať taxík a taxíkom sa dajte odviezť do Hamsteadu na Priory Grove 4. Ak správne uvažujem, potom ten chlapík alebo ktokoľvek iný, kto ho príde vymeniť, vás bude sledovať. Keď prídete na Priory Grove, prejdite pasážou na druhú ulicu. Ak ten chlap pôjde za vami, zadržím ho. Budem na Priory Grove čakať. Dosť možné, že si s tým chlapom pohovorím, keď ho zadržím, vy sa rýchlo vráťte a vyčkajte, kým vás nezavolám.
Viditeľne sa mu uľavilo. Hovorí:
– To je výborný nápad! Je od vás veľmi milé, že si dáte toľkú námahu.
Smejem sa. Vravím:
– Námahu? Ako sa to vezme Mám svoju úlohu a musím ju splniť. Kým sa nestretnem s miss van Zeldenovou, kým si s ňou nepohovorím a nezistím, čo s ňou je, nemôžem napísať správu. Už som vám povedal, že moja firma nechce s tými klenotmi riskovať. Možno by ste si rád overili moju totožnosť, pravda?
Vyberiem kožené puzdro a ukážem mu ho. Je to úradný preukaz vyšetrovacieho oddelenia poisťovne Illinois Trust Insurance. Zhrabol som ju pred niekoľkými rokmi istému chlapíkovi a vyplatilo sa mi to.
Trik zaberie, pretože Gallat vraví:
– To mi stačí. Urobím, ako si prajete.
– Okej! Teda bratku, – hovorím mu, – aby sme si rozumeli. Dnes večer o ôsmej vyjdete von, dáte sa zaviezť taxíkom do Hampsteadu na Priory Grove 4. prejdete rez pasáž a vrátite sa hneď sem. Je to jasné?
Súhlasí.
Vrátil som sa späť do svojho bytu na Jermyn Street a telefonujem MacFeemu. Čakám desať minút a idem znovu na ulicu. V jednej krčme neďaleko Piccadilly Circus si trochu zajem, o druhej vyjdem stadiaľ von a privolám taxík. Taxíkom sa dám zaviezť k stanici metra Green Park a metrom sa veziem ku Knightsbridge a tam vychádzam von. Vonku si sadnem do iného taxíka a nechám sa zaviezť do Park Lane. V Park Lane presadnem do ďalšieho taxíka a tým sa odveziem do Priory Grove 4. do domu, kde býva MacFee. Myslím si, že ak ma teraz ktosi aj sledoval, unikol som mu.
MacFee sedí za stolom, hrá patience a popíja pritom whisky. MacFee je muž strednej postavy, má chudú tvár, na ktorej neustále pohráva akýsi záhadný úsmev. Pristrčí ku mne fľašu a spýta sa:
– Čo si zistil. Lemmy?
– Vieš čo, Mac? Čosi sa mi nezdá. Dnes mi volal Siegella, aby som nadviazal spojenie s Mirandou, ktorá sa ubytovala v hoteli Carlton. Šiel som ta, ale nenašiel som ju doma. Svojej komornej nechala iba lístok, že bude niekoľko dní preč. Nie je to v poriadku najmä preto, že keby bola šla preč, Siegella by bol o tom vedel. Urobil som teda čosi, čo som nechcel robiť. Šiel som za Gallatom, pretože som si pomyslel, že ktosi Mirandu vylákal z Londýna. Keďže som predpokladal, že to nebol Siegella, považoval som za potrebné zoznámiť sa s Gallatom. Na ulici, pred domom v ktorom býva Gallat, som videl postávať akési podozrivé indivíduum. Zdalo sa mi, že je to gangster, ktorý sliedi po Gallatovi.
S Gallatom som sa stretol. Trochu sa obáva. Vie, že Miranda je preč, ale nevie, kam išla. Pripomína mi tak trochu kozľa, ktoré sa snaží ulapiť svoj vlastný chvost. Nakŕmil som ho kopou nezmyslov. Predstavil som sa mu ako John Mulligan, agent poisťovne Illinois Trust Insurance. Povedal som mu, že u tejto poisťovne si nechala Miranda poistiť na veľkú sumu klenoty a že ja mám za úlohu zistiť veľkosť rizika, ktoré plynie pre poisťovňu z takejto poistky. Dal sa na to nachytať. Potom som mu prikázal, aby zostal doma až do ôsmej večer a potom aby šiel von. Upozornil som ho, že chlap, ktorý stojí pred domom, ho bude sledovať. Kázal som mu, aby šiel sem na Priory Grove. Predpokladám, že sem príde asi o pol deviatej. Ty, Mac, o osem dvadsať zídeš výťahom dolu. Gallat pôjde cez pasáž na druhú stranu a vráti sa späť domov. Domnievam sa, že ten muž, čo sliedi po Gallatovi, sa aj pri najväčšej ostražitosti vyberie cez pasáž za Gallatom. Keď to urobí, zadržíš ho. Ja mu pôjdem hneď v pätách. Potom toho vagabunda vezmeme do parády a poriadne sa s ním pozhovárame. Súhlasíš? Dozvieme sa od neho, kde je Miranda.
MacFee prikyvuje. Potom povie:
– Rozumel som, pripravíš mu horúce chvíle.
– Múdro vravíš, Mac. Mám také tušenie, že sa nám do hry zamiešal niekto tretí, a preto si myslím, že by sme mali zistiť, kto to je.
– Okej, – súhlasí MacFee.
Spolu si trochu popíjame a potom sa odoberiem nazad do svojho apartmánu na Jermyn Street.
Keď prídem späť, šuchnem sa do postele, pretože si myslím, že tejto noci sa ta dostanem veľmi neskoro. Spím až do piatej, potom si dávam pohár čaju anglickej značky, kúpem sa a až do pol ôsmej sa zdržiavam doma. O pol ôsmej volám taxík a dávam sa odviezť do Strandu cez Long Acre. Na Trafalgar Square zaplatím taxikárovi a zabočím ku Strand Chambers.
Keď sa dostávam do vzdialenosti asi päťdesiat yardov, zastanem a dívam sa tým smerom. Spoľahlivo zistím, že tam stojí akýsi chlap. Opiera sa o stenu a nerobí nič. Skryjem sa vo dverách a čakám. O ôsmej vyjde Gallat zo Strand Chambers na ulicu. Svoju úlohu hrá veľmi dobre. Má na sebe zvrchník a v ruke drží kufor. Zastane pred vchodom a privolá taxík. Nasadne a odíde.
Chlap na druhej strane ulice privoláva ďalší taxík a ponáhľa sa za Gallatom. V treťom taxíku si to za nimi hasím ja. Gallat to robí výborne. Prejde celým Londýnom, kým sa s tým chlapíkom za pätami dostane do Hamsteadu. Asi o štvrť na deväť prichádza k Priory Grove. Druhý taxík je za ním asi sto yardov a za tým v rovnakej vzdialenosti som ja. Keď Gallat vystúpi a zaplatí, zastáva i druhý taxík.
Zastanem tiež. Dávam taxikárovi librovú bankovku, prejdem na druhú stranu ulice a čakám. Chlap z druhého taxíka tu najprv ostáva a sleduje Gallata, ako ide do Priory Court, napokon sa veľmi opatrne pohýna za ním. Prechádzam cez cestu a za pätami toho chlapa idem tiež do Priory Court.
Vidím Gallata, ako ide cez pasáž k zadnému vchodu. Chlap je asi na polceste k liftu, keď sa mu do cesty postaví MacFee.
– Priateľko, momentíček, – vraví MacFee chlapovi, – rád by som sa vás na čosi spýtal!
Priory Court zíva prázdnotou. Niet tu nablízku nikoho. Kým MacFee hovorí, chlap strká ruku do bočného vrecka, ale som rýchlejší ako on. Skôr, než by mohol niečo urobiť, beriem mu zbraň a ako sa otočí, praštím ho po nose.
– Nijaké hlúposti, maličký, – varujem ho a strkám mu jeho vlastnú zbraň do žalúdka, – rýchlo nastúp do výťahu, lebo ma prst na kohútiku veľmi svrbí!
Chlap počúvne, nastúpi do výťahu, za ním MacFee a ja. MacFee potlačí gombík a ideme hore. Chlapa zavedieme do bytu MacFeeho.
Chlap je výstredne oblečený. Je mladý a vyzerá na lacného gangstra, ktorého možno nájsť v hocktorom meste. Ponúkam ho, aby si sadol. Potom mu vravím:
– Počuj, ty sopľoš, nechceme zbytočne márniť čas, aj tak ho nemáme nezvýš. Sledoval si Gallata v Strand Chambers. Vysyp rýchlo, pre koho pracuješ a kde je Miranda van Zeldenová!
Zaškľabí sa a hovorí:
– Teda to by ste chceli vedieť, veľký muž?
MacFee sa so mnou dorozumieva pohľadom a ja znovu vravím tomu chlapovi:
– Počuj, chlapče! Nechceme sa s tebou babrať, musíš rýchlo hovoriť! Buď vykokceš, čo vieš, alebo to z teba vytrasiem.
Vyberie si z vrecka špáradlo, začne sa vŕtať ním v zuboch a precedí:
– Nedajte sa vysmiať!
Pristúpim k nemu a vrazím mu medzi oči. Prekopŕcne sa cez operadlo stoličky. Vstáva a cúva na druhú stranu stola. Tam si ho zasa vypožičia MacFee. Chlap sa zviecha a vypľuje z úst zopár zubov. Idem k nemu a posadím ho znova na stoličku, zdvihnem ho na nej a šmarím o stenu. Stolica praští a chlap sa rozťahuje na podlahe. Zalieva ho krv a hneď stratí odvahu. Zviecha sa, ale MacFee ho dobre mierenou ranou zasiahne rovno do čeľuste. Tentoraz sa zvalí na dlhšie. Postavím sa nad neho a pýtam sa:
– Tak ako, priateľko? Budeš hovoriť? Alebo ťa mame spracovávať naozaj?
Chlap sa opiera o stenu. Nos má rozbitý, jedno oko zatvorené. Ohmatáva si ústa, ako keby chcel zistiť, či mu v nich ešte zostali nejaké zvyšné zuby. Zabľaboce:
– Okej, rozumiem, budem hovoriť.
– V poriadku, maličký, – ozývam sa zmierlivo, – azda si predtým trochu vypiješ?
Priväzujeme ho o stoličku a dávame sa mu napiť. Sadáme si a ja mu rozkazujem:
– Tak a teraz to už vysyp!
Odpije si dúšok a začne:
– Veľa toho neviem. Chceli odo mňa, aby som sa pozrel za Gallatom, pretože si Boss nebol istý, čo všetko ten muž vie. Pracujem pre Goyaza.
Významne sa pozriem na MacFeeho a on na mňa. Čudujem sa:
– Teda Goyaz je v tom? A kde je Miranda van Zeldenová?
Chlap má trochu starosti s nosom. Požičiavam mu teda vreckovku. Potom odpovedá:
– Kde je Miranda, neviem. Veci sa majú takto: Goyaz spolupracuje s Kastlinom. Vyzerá to tak, že rátajú s tým, že Miranda sa dá vylákať na hazardnú hru. Goyaz sa s ňou kdesi zoznámil a ona sa zamilovala do myšlienky, že by mohla prehrať.
– A kde sa hrá? – pýtam sa.
– Neviem, – odvetí.
MacFee ide k nemu, a chlap v strachu dvíha ruky a zakvíli:
– Už ma nebite, hovorím vám, že viac neviem.
Kyniem MacFeemu, aby ho nechal tak, a hovorím:
– Okej, chlapče. Aspoň to mi povedz, odkiaľ Goyaz podniká svoje akcie, kde sa s ním stretávaš? Kde chodíš pre príkazy?
Povie mi nejakú adresu na Baker Street.
Chlapa viažeme a strkáme do MacFeeho komôrky na uhlie. Dúfam, že ta buď ja alebo MacFee o dva-tri dni vrátime, aby sme ho mohli stadiaľ vypustiť, lebo ináč by sa to s ním mohlo zle skončiť.
Chvíľu si ešte popíjame, potom sa MacFee pýta:
– Kam sa pohneme stadiaľto, priateľko?
– Vieš čo, chlapče? Najprv sa musíme dozvedieť, kde je Miranda. Myslím, že by som mal ísť najprv do toho brlohu na Baker Street. Možno si trochu zacvičím. Ty tu zostaň ešte hodinu a ak sa ti neohlásim, zájdi za Gallatom do Strand Chambers. Povedz mu, že si spolupracovníkom Johna Mulligana, agenta poisťovne Illinois Trust Insurance, a zdrž sa tam dovtedy, kým sa ti nejako neohlásim. Predpokladám, že dakedy okolo polnoci by som ti mohol zavolať.
Ukazuje na komoru a pýta sa:
– A čo urobíme s tým babrákom?
– Nemaj strach, – hovorím mu, – len ho nechaj tam. Keď sa o deň vrátiš, nič sa mu nestane. Keby nie, vymyslime niečo iné. A nezabudni, že si môj asistent a že sa volám Mulligan, až sa stretneš s Gallatom! Mulligan z Illinois Trust Insurance!
Prikývne:
– Okej, bratku! No, pravdu povediac, vôbec ma neteší, že sa nám do cesty priplietol Goyaz.
Smejem sa a uisťujem ho:
– Ani ja nie som tým nadšený, je nebezpečné zdržovať sa v Siegellovej blízkosti – no a o Goazovi platí to isté. Je to ako piť čaj so štrkáčmi.
– Celkom tak, – súhlasí MacFee a vraví, – pomátaš, Lemmy, že sme si už kedysi povedali, že sa na to všetko vykašleme a založíme si hydinársku farmu niekde v Missouri? Vieš, vtedy, keď ťa ten Krimp zasiahol do nohy…
– Netáraj, – zahriaknem ho, – slepačia farma… je mi z toho na vracanie!
Ale keď sa vezieme výťahom dolu, v duchu dávam MacFeemu za pravdu. Možno by sme pritom vyzerali celkom zaujímavo. Určite by bolo pre mňa zdravšie potĺkať sa po nejakej slepačej farme kdesi v Missouri, ako sa dávať do partie s pánmi gangstermi.
Na ulici si privolávam taxík a kážem taxikárovi, aby ma vyhodil na Baker Street.
KAPITOLA IV.
V službách Siegellových
Sedím znovu v taxíku, premýšľam o Goyazovi a snažím sa pochopiť zmysel toho všetkého.
Goyaz je rozhodne vydarený vtáčik. Dávnejšie, keď ešte chlapi boli chlapmi a vydieranie pašerákov whisky bolo nóbl zamestnaním, viedol bandu v Kansase. Zaplietol sa do každej väčšej masakry, čo sa tam vtedy odohrala. Pri masakre v Kansas City, keď zastrelili štyroch hekačov v skladišti, aby vyslobodili akéhosi lotra, ktorý si to ani neželal, pomáhal im Krásavec Floyd.
Kedysi dávno mal Goyaz dobré styky so Siegellom. Zapodieval sa najmä hazardnými hrami. Mal loď Princess Cristabel, s ktorou sa zdržiaval v mestách na pobreží. Hrával tak, že milionári mohli prísť aj o podväzky bez toho, že by sa bol nejako vzrušil. Prirodzene, že sa pri hrách dopúšťal podvodov. Ktokoľvek vyhral, nevrátil sa s peniazmi domov. Buď mu ich vzali priamo na palube, alebo ho hodili cez palubu z motorového člna, ktorým sa vozili na pobrežie dohovoriť si výhodné obchody, kým sa znovu vrátili na loď.
Viem, že raz sa Siegella spojil s Goyazom kvôli nejakému únosu. Siegella ho naplánoval a pomýšľal na to, že pri úteku využije Goyazovu loď.
Ale jedno bolo jasné. Ten lotor, ktorému sme práve dali príučku, nebol Siegellov gangster. Prehovoril príliš rýchlo, Siegellov bandita by bol zahral lepšie divadlo. A druhé, podľa čoho sa dalo dokázať, že v tomto čudnom podujatí sa Siegella nespojil s Goyazom bolo – že ten lotor vravel, že Goyaz spolupracuje s Kastlinom. Kastlin je lacný bandita, pracuje pre kohokoľvek. Poväčšine sa Kastlin zdržiava pri Goyazovi. Viem, že Siegella by sa za nijakú cenu nedal do spolku s Kastlinom. Nemá ho rád a neverí mu, ako mu neverí, že by mohol vrhnúť pár sloních mláďat.
Ale kde hľadať od poveď? Odpoveď je taká, že Goyaz sa akosi dozvedel o Siegellových zámeroch, zamiešal sa do toho a snaží sa pumpnúť Mirandu. Vyzerá to tak, akoby už svoj zámer vykonal.
Ale čo Siegella? Viem si dobre predstaviť, ako zatočí so spolkom Goyaz-Kasilin, až sa dozvie, čo sa stalo.
Všetko nasvedčuje tomu, že Goyaz sa pustil do tej akcie na vlastnú päsť. A to veľmi šikovne. Určite Mirandu sledoval a nejako sa s ňou zoznámil. Treba povedať, že Goyaz je krásavec, výrečný podvodník, ktorý pravdepodobne učaril Mirande. Potom jej natáral nezmysly o svojej hráčskej lodi a Miranda na to naletela ako pes na kus mäsa.
To sa mohlo stať. Možno ju zlákalo, že na palube akejsi lode bude môcť utratiť kopu peňazí. To ju vzrušilo. Ani minútu neuvažovala, či sa hra bude pohybovať v medziach pravidiel. Šla by v každom prípade. Musí sa uznať, že tá Miranda má poriadnu odvahu.
Taxík zastáva na Baker Street. Platím a vykračujem po ulici. Idem na adresu, o ktorej zaspieval ten Goyazov vtáčik. Zahýnam do vedľajšej ulice. Na jej konci sú stajne. Idem popri stajniach tesne vedľa steny. Na konci ulice vidím obytný dom. Spoza záclon tohto domu presvitá svetlo.
Vo vrecku vesty mám nula dvadsiatku – vecička ohromne vhodná na zabíjanie múch – ktorú mám na prídavok k automatickej nula tridsaťosmičke. Tu zas mám v bočnom vrecku. Nula dvadsiatku, maličký revolver – vyberiem z vrecka, upevním ju do zvierky, ktorú mám vo vnútri svojho plsteného klobúka, je to môj starý trik a už sa mi viackrát zišiel. Mám teda revolver nad hlavou a podopiera ju koruna môjho cylindra.
Zapaľujem si cigaretu a idem hore k dverám domu pri stajniach a zopár razy zabúcham.
Dvere sa po chvíli trochu otvoria a z nich na mňa hľadí akýsi Japonec. Trochu to mnou hrklo, pretože viem, že Goyaz vždy máva japonských sluhov. Spytujem sa ho:
– Je tu mister Goyaz? Musím s ním súrne rozprávať!
Otvorí dvere a povie mi:
– Chvíľku tu počkajte. Idem sa pozrieť.
Keď sa otočí, udriem ho po zátylku. Pekný úder! Sekol som ho na rozhraní hlavy a krku a v páde som ho zachytil. Potom som ho oprel o stenu, zatvoril dvere a išiel hore.
Na konci schodišťa sú dvere. Otváram ich. Za dvermi je chodba, na ktorej sú po oboch stranách dvere do niekoľkých izieb. Na konci chodby sú jedny dvere poodchýlené a prediera sa cez na pás svetla. Počuť stadiaľ vravu a štrngot pohárov. Prejdem potichu chodbou, prestrčím cez dvere hlavu, otvorím ich dokorán a vojdem dnu.
V izbe sedia okolo stola štyria a hrajú poker. V kúte izby sedí s nohami na stoličke Lottie Frischová, Kastlinovo dievča. Číta noviny. Tak sa zdá, že som našiel skvelý kontakt! Oslovujem panstvo:
– Ako sa vám darí, ľudkovia?
Vyberiem z bočného vrecka revolver a dám im možnosť, aby sa naň dobre pozreli. Nehýbu sa, iba podľa starých dobrých obyčajov položia ruky na stôl.
– Dobrý večer, Lottie! Ako sa má Kastlin? Vážení, rád by som vám niečo poradil! Ak nechcete, aby sa to tu všetko obrátilo na popol, venujte mi trochu svojej pozornosti. Nerád by som vás okrádal o čas, ale ani ja ho nemám nazvyš! Poskytnite mi len malú informáciu, a budete môcť pokračovať v tej bohumilej zábave! Kde je Goyaz?
Robustný chlap s vlhkými vlasmi sediaci oproti mne sa uškrnie a so smiechom volá:
– Do čerta, veď je to Lemmy Caution. To je skvelé, že ťa vidím. A so zbraňou? Ale to nie je príliš prívetivé. Vari si len nemyslíš, že tu budeš strieľať?!
Smejem sa a vravím:
– Viete čo, detičky? Poznáte ma a viete, ako by to tu s vami skončilo. Radím vám, nerobte hlúposti. Kde je Goyaz?
Chlapík sa znovu ozve:
– To sa mňa pýtaš? My veru nevieme kde je, a keby sme aj vedeli, zabudli by sme na to. Táraš, akoby si vypil Missouri!
Skríknem na neho:
– Drž papuľu! Rýchlo vysyp, kde je Goyaz, lebo ti odstretím nos.
Zasiahne do toho Lottie:
– Ale, ale, vážení! Nuž načo s tým toľké tajnosti? Keď to chce ten usmrkanec vedieť, tak mu odpovedzte. Myslím, že Goyaz si to s ním vybaví po svojom. Čo zamýšľaš Lemmy? Chceš sa nám pliesť do tej práce? Vieš, že nerobíš dobre, že sa tu moceš?
Zahriaknem ju:
– Netáraj Lottie. Myslím to smrteľne vážne! Kde je Goyaz?
Postaví sa a pokrčiac ramenami, hovorí:
– Mám tu jeho adresu. Je kdesi na vidieku.
Vezme zo stola malé hodvábne vrecúško a otvorí ho. Vyzerá tu tak, akoby hľadala vo vrecúšku papier. A dostávam lekciu! Lekciu o tom, že má ešte možno nalapať. To dievča má vo vrecúšku vreckový revolver a cez dno do mňa páli.
Zasiahne ma a mám pocit, akoby mi ktosi pravú ruku prerazil žeravým kutáčom. Zápästie mi klesne a skôr ako by sa kto nazdal štyria chlapi spoza stola sú už na mne. Ej, ale mi dávajú! Cítim sa ako pri demonštrácii komunistov v New Yorku, keď má polícia zlú náladu. To si nik nevie predstaviť, čo tí chlapi so mnou stvárajú!
Konečne ma poviazali. Povraz doniesol ten japonský sluha. Šmaria ma o stenu, chlap s vlhkými vlasmi ide ku mne, prehliada ma a vezme mi mojich vlastných tisíc dolárov. A to som ešte rád, že som si nevzal so sebou tých desaťtisíc dolárov.
Keď si chlap takto vypomôže zväzkom bankoviek, vracia sa zazrie na mňa a zaškľabí sa:
– Už si spokojný, ty sopľoš? To je fantastické! Lemmy Caution! Slávny gangster a poviazaný ako desaťcentové kurča! Prečo strkáš svoj prekliaty frniak do vecí, do ktorých ťa nič?
Pristúpi ku mne Lottie, pozrie sa na mňa pusti sa do smiechu a posmešne hovorí:
– Si ty ale veľký chmuľo! Ešte ti nik nepovedal, že dámy občas zvyknú nosiť v takom vrecúšku zbraň? Miláčik, nože si privoňaj k topánočke!
Postaví sa trocha ďalej a kopne ma do tváre. Len ten, koho už kopla do tváre žena s vysokými podpätkami, vie pochopiť, ako to bolí. Čo k tomu dodať? Vari len to, že som mal pocit, že mi krváca celé telo a v pravej ruke som cítil príšernú bolesť.
– Okej, playboji, veď sa ešte dožijete! Vari si len nemyslite, že taký sedmoslivkár ako Goyaz si môže trúfať na Siegellu? Čo myslíte, čo vám urobí, až sa dopočuje o tomto svinstve?
Lottie sa znova so smiechom ozve:
– Nebuď chumaj! Vari si len nemyslíš, že nás tu po dnešnej noci ešte niekto uvidí?
Zoslabol som. Skrútil som sa k stene a snažil som sa nájsť čo najpohodlnejšiu polohu. Ruky mi poviazali za chrbtom. Pravá ruka ma príšerne bolí. Tak sa mi vidí, že Lottie mi ju prestrelila niekoľko palcov nad zápästím. Rana však príliš nekrváca. Vyzerá to, akoby guľka bola minula kosť i žilu, čo je predsa len trochu lepšie. Lottie opäť sedí na stoličke a číta noviny. Článok, do ktorého sa práve zahĺbila, má nadpis „VYUŽITE SVOJ PôVAB“ a skutočne neviem, či tá dáma uplatnila svoj pôvab, keď ma tak nežensky kopla do tváre.
Tí štyria pokračujú v pokeri a popíjajú pri tom whisky so sódou. Na neďalekej kostolnej veži odbíjajú hodiny desať. Cítim sa mizerne Uvedomujem si, že som kus hlupáka, keď som sa do tohto brlohu vybral sám. A ak som sa dal nachytať tej dievke, to som naozaj korunovaný somár!
Po hodine chlap s vlhkými vlasmi zhrabne svoje peniaze a oblečie si kabát. Tak sa zdá, že ich ohral o všetko. Zahučí:
– Poďme, chlapci! Bude lepšie, ak stadiaľto zmizneme! Lottie, čo urobíme s týmto darebákom?
Díva sa na mňa. Opieram sa o stenu, mám zatvorené oči a predstieram, že som temer bez síl.
Lottie odpovedá:
– O toho sa nestaraj! Len vy pekne choďte Ja s Hirkom si ho vezmeme so sebou. Neskôr ho Goyaz potrestá.
Lottie ide do druhej izby.
Štvorica banditov si vezme svoje veci a vytratí sa. Do izby vojde Japonec Hirka a pustí sa do upratovania. Odkiaľsi z bytu počuť Lottie spievať. Šťastena chcela, že keď sa tí chlapi na mňa vrhli, zletel mi klobúk z hlavy a zakotúľal sa pod stôl. V dienku klobúka mám malý revolver. Ak sa mi podarí vyslobodiť si ruky, budem môcť vari čosi podniknúť.
Otvorím oči a oslovím Japonca:
– Prečo ma nepočúvaš? Alebo si myslíš, že ti to len tak prejde? Jedného krásneho dňa si na teba posvietim a urobím z teba takú fašírku, aká ešte nebola v nijakom jedálnom lístku!
Japonec sa zaškľabí a povie.
– Nebuď smiešny!
Hneď nato vojde do izby Lottie. Začnem bľačať:
– Dievča, máš ty vôbec srdce? Dobre vieš, že si mi zmrzačila ruku. Tečie mi z nej ako z fontány. Prečo mi ju neobviažeš? Či chceš, aby som zahynul?
– Najradšej by som ti na ňu priložila žeravý kutáč, maličký, – vraví, – ale možno máš pravdu.
Lottie vyberie z vrecúška zbraň a káže Japoncovi:
– Hirka, rozviaž mu ruky! Nemôže sa hýbať. Tú ranenú ruku mu obviaž uterákom alebo čím chceš, lebo nám zničí tapety.
Potom ma vystríha:
– Lemmy, ak pri tom urobíš jeden neopatrný pohyb, prederavím ti pľúca, že viem strieľať, to si už mal možnosť zistiť!
Uistím ju:
– Rozumiem sestrička, ani ma nenapadne, aby som sa o také čosi pokúsil.
Japonec sa na chvíľu vzdiali, aby sa vrátil späť s uterákom, trochou peroxidu a obväzom. Je to tak, ako som predpokladal. Lottie mi prestrelila predlaktie a guľka vyšla na druhej strane von.
Japonec mi prerezal na kabáte rukáv, priložil na obidve rany kúsky vaty a ovinul ich obväzom. Mal som pocit, že ruka mi tŕpne a meravie. Japonec, ktorý ešte nezabudol na úder, čo utŕžil odo mňa po kotrbe, sa nesnažil byť bohvieako jemný. Chrbtom som sa opieral o stenu oči som mal zatvorené a stenal som. Lottie stála z druhej strany stola a v ruke držala revolver, ktorým mierila na mňa. Japonec sa narovnal a postavil sa vpravo odo mňa.
Lottie sa znovu ozve:
– Čo sa ti nepáči, ty sopliak? Myslím si, že by si mal byť rád!
Zastenem a zakvílim:
– Bože, či mi je len zle!
Ako to vravím, vyrazím hlavou vpred. Vymrštím nohy, ktoré mám poviazané, a kopnem nimi Japonca pod kolená. Prekoprcne sa cezo mňa v tom momente, keď zarachotí Lottin výstrel.
Guľka zasiahla Japonca. Počul som, ako zaúpel. Ľavačkou som ho odstrčil od seba a zaliezol som pod stôl v momente, keď Lottie započala kanonádu.
Klobúk je priamo pod mojou ľavačkou a dve stopy odo mňa sú Lottine členky! S klobúkom som hotový v okamihu. Opäť sa skloním, zdrapím ju ľavou rukou za členok a potiahnem. Zvali sa ako kolok v kolkárni. Keď padne, zdrapím jej pravú ruku a vykrútim jej z nej revolver. Pustí ho.
Vrhnem rýchly pohľad na Japonca. Nie je to s ním práve najlepšie. Leží na boku a kašle. Tak sa zdá, že Lottie mu prestrelila pľúca.
Zatiahnem Lottie pod stôl preložím rez ňu poviazané nohy Nemôžem sa ani pohnúť! Ľavou rukou vyberiem z klobúka revolver a prikážem jej:
– Vieš čo, zlatíčko, zaraz mi rozviaž nohy!
Pilne pracuje. O dve minúty už stojím na vlastných nohách. Miešam si whisky so sódou. Japonec ešte prudko kašle na podlahe. Lottie sedí na druhom konci izby na stoličke a fajči cigaretu. Netvári sa pritom nijako nadšene. Prihovorím sa jej:
– Tak, maličká, už si spokojná?
Ej, ale mi tá dala! Dala tituly mne, môjmu otcovi matke, dokonca čosi zaželala aj môjmu potomstvu. Už som veru v živote počul nejednu takú ťažkú dámu, ale táto mohla smelo súťažiť s hociktorým námorníkom a bola by ho svojimi kliatbami určite tromfla.
Prvé dejstvo som zakončil tým, že som do nej šmaril vankúš, ktorý ju zrazil zo stoličky. Keď sa zviechala zo zeme, spýtala sa:
– Kam pôjdeme?
– S tým si nelám hlavu, sestrička. Pôjdeme aj tak spolu. Ale najprv otoč toho chlapa a pozri sa na neho!
Lottie otočila Japonca. Bolo tak, ako som predpokladal. Prestrelila mu zozadu rameno a asi mu zasiahla aj pľúca. Nakázal som jej, aby ho poviazala a oprela o stenu. Potom som sa spýtal:
– Kde máš auto, Lottie?
– V susednej bráne, v garáži, – zasyčí na mňa.
– Okej, – vravím, – to potom musíme toho chlapa poviazať, že sa nebude môcť pohnúť, a my dvaja pôjdeme spolu do auta. Na tvojom mieste nerobil by som cestou nijaké hlúposti!
Japonec je spútaný. Ideme von. V susednej bráne je garáž a v nej veľký burák. Kážem jej aby ho vyviezla pred dom, a vrátime sa znovu hore. Vravím jej:
– Vieš čo, dušička, aby ti bolo jasné, nedopustím, aby Goyaz a ten tvoj miláčik Kastlin mohli uskutočniť svoje zámery s Mirandou. A tak či chceš, či nechceš, musíš mi povedať, kde je Goyaz, kde je Kastlin a samozrejme kde je Miranda! Ale rýchlo!
Pozrie sa na mňa a výsmešne vraví:
Len počkaj, ty silák! Rob, čo chceš, nič ti nepoviem!
Zasmejem sa a poviem:
– Ako myslíš, dušička. Už aj predtým som počul dámy takto hovoriť! Nasaď si teda klobúčik a pôjdeme sa trochu povoziť!
Zavediem ju do vedľajších dverí a vyčkám, kým si dá klobúk a napudruje nos. Potom zídeme dolu, zatvorím dvere na ulicu, posadím ju za volant a sadnem si za ňu. Zavezieš nás na Knightsbridge a zastaneš tam!
Súhlasí.
– Okej, Lemmy. Ale budeš za to ešte pykať! Môj milý. Kastlin ťa raz dostane do rúk. Potom ti pripravím malé prekvapenie. Sadneš si do parafínového kúpeľa a budem nevýslovne šťastná, keď ho budem môcť vlastnoručne podpáliť.
Prejde vari dvadsať minút a zastávame pri dome na Knightsbridge, kde ma svojho času zaviezla Connie. Tajne dúfam, že tam Connie bude, lebo ináč by sa to mohlo skomplikovať. Do pravého vrecka vložím revolver a nakážem Lottie aby vystúpila:
– Ráč vykročiť predo mnou, srdiečko, a len sa preboha nepomýľ, lebo by mohlo dôjsť k mrzkej nehode!
Nastupujeme do výťahu a vezieme sa k bytu Connie. Zabúcham na dvere a srdce mi poskočí od radosti, keď sa v nich zjaví Connie. Je oblečená do negližé hodného kráľovnej zo Sáby. Prekvapene zvolá:
– Lemmy, prepánajána, čo to má znamenať?
Pustím sa do vysvetľovania:
– Tato ženička spolupracuje s Kaslinom a Goyazom, ktorí uniesli Mirandu. Vezmeš si ju na starosť! Je to taká prijemná, nevinná malá spoločníčka.
Je to pravda? Šľak ma trafí na mieste ak je to tak! – zvolá Connie. Potom sa otočí k Lottie a vraví: – poď, malička! – Zdrapí ju za nos a zatiahne do bytu, tam jej uštedrí taký kopanec, že Lottie preletí cez celú izbu, odrazí sa od steny a skončí na podlahe. Ej, ale je zlomyseľná!
– Connie, čo vieš o tej Goyazovej akcii?
– To ti ľahko vysvetlím, Lemmy. Pôvodne bol do únosu zapojený spolu s nami aj Goyaz. Hodlali sme využiť jeho loď. Keď potom prišla reč na peniaze, choval sa akosi čudne. Siegella ho teda poslal k vode. Podniká teraz na vlastnú päsť, tak sa veci majú.
Určite máš pravdu. Bolo to jednoduché. Goyaz sa zoznámil s Mirandou, sľuboval jej vzrušujúce chvíle na jeho hráčskej lodi vylákal ju na palubu a ak sa nepoponáhľame, nikdy viac tú ženu neuvidíme!
Constance súhlasí.
– Máš pravdu. Ale kde je tá loď a kde je Goyaz?
Ukážem na Lottie, ktorá sedí na stoličke a díva sa ako žena satanáša.
– Spýtaj sa tejto! Ale vravela že nič nepovie.
Connie ide k Lottie a zvolá:
– Ach, teda ona nepovie! Nepovie?! No predstavte si! Vieš čo, kráska, budeš hovoriť. A to veľmi rýchlo, len si ťa na chvíľu odvediem vedľa.
Zdrapí Lottie zozadu za krk a postaví ju na nohy. Lottie sa bráni a kopne bleskurýchle Connie do holennej kosti. Connie sa nato pustí do roboty. Je to silná žena a stvára s Lottie, čo len chce. Napokon ju zavlečie do vedľajšej izby.
Požičiam si zatiaľ cigaretu zo škatule na stole a zapálim si. Pravá ruka mi tŕpne vždy vyššie a vyššie Nie je to so mnou práve najlepšie.
Zo susednej izby zrazu začujem tlmený výkrik, podľa ktorého usúdim, že Connie náležíte spracúva Lottie a aby nerušila susedov, drží jej na ústach vankúš.
Je to skutočne tak. Po dvoch minútach vyjde Connie z dverí a usmieva sa ako kocúr, čo práve zožral kanárika. Zo susednej izby sem doliehajú vzdychy Lottie. Connie víťazoslávne hovorí:
– Všetko je v poriadku. Lottie prehovorila. Goyaz kotví so svojou loďou na mori tri míle od ostrova Mersea. Ten sa podľa všetkého nachádza neďaleko Colchesteru. Ale to nám nevadí, pretože loď stadiaľ má odísť až zajtra ráno po šiestej. Dovtedy nám zostáva ešte veľa času.
Odporujem:
– Ani by som nepovedal.
Connie sa pozrie cez rameno do susednej izby na Lottie, zatvorí dvere a vraví:
– O tamtú nemusíš mať strach. Momentálne nemá dosť odvahy na to, aby čosi proti nám podnikala. Dostala poriadny výprask. Čo teraz? Vari by bolo dobré spojiť sa so Siegellom!
To sa mi vonkoncom nehodí, preto ju presviedčam:
– Nám tratiť čas a telefonovať Siegellovi? Mali by sme urobiť čosi iné. Poznám tú chamraď okolo Goyaza a Kastlina. To nie sú opravdoví gangstri, len oni si tak o sebe myslia. Pustime sa do zachraňovania. Je ti vari jasné, aká by bola Miranda povoľná, keby sa mi podarilo ju z toho dostať. Bol by som potom milý modrooký chlapec, ktorý s ňou môže robiť, čo sa mu zapáči
Connie prikývne:
– Pravdu máš, Lemmy!
Connie sa na mňa díva veľmi dôverne, ale pokračuje podozrievavo:
– Nechceš ty náhodou pri tej Mirande zakotviť? Je to pekná rybka.
– Ale kdeže ani nápad, – odporujem – sama najlepšie vieš, že neletím tak na ženy. Miranda síce nevyzerá najhoršie, ale s tebou ju nemožno porovnávať, je to decko. – vravím a objímam ju.
Napokon nenamieta:
– Okej, Lemmy, teda len do toho. Máme svoju úlohu, tak ju splňme!
– Teda si za to. Potom mi najprv ošetri ruku, lebo mám taký pocit, akoby som v nej mal zväzok dočervena rozpálených kutáčov!
Dá sa do roboty. Odskočí najprv do spálne pozrieť sa na Lottie a aby si bola istá, priviaže ju uterákmi o nohu postele. Vari nikdy v živote som nemal možnosť vidieť smiešnejší obraz, aký sa mi skytá v tej chvíli: Lottie Frischová vyzerá ako sen dozorcu tureckého kúpeľa!
Connie vraví.
– Tak, In by sme mali za sebou! Lemmy, teraz na chvíľu vypadnem, aby som ti pozháňala čosi na tú ruku. Hneď sa vrátim.
Prikývnem.
– Okej, láska moja! A vráť sa späť s autom. Hneď potom vyštartujeme na ostrov Mersea!
Connie sa vzdiali. Vyčkám, kým nezistím, že výťah je dolu, potom uchopím telefónny zoznam, vyhľadám číslo hotela Strand Chambers a volám Gallata. Tajne dúfam, že Siegella sa ho nepokúsi odstrániť už tejto noci, pretože ak by sa tak stalo, mohli by pre MacFeeho vzniknúť z toho komplikácie, keby sa tam náhodou obšmietal. Gallat sa ozýva. Žiadam ho, aby privolal MacFeeho k telefónu. Keď sa tak stane, vravím MacFeemu:
– Haló, Mac! To ti bolo peklo! Radšej sa ma ani nepýtaj čo všetko sa stalo. Aj tak je to len naša záležitosť. Goyaz a Kastlin uniesli Mirandu na akúsi loď. Je dosť možné, že je to Princess Cristabel. Ale nemusí to byť práve ona. Je zakotvená asi tri míle od ostrova Mersea. Choďte ta s Gallatom, ale nerobte nič, kým sa ta nedostanem! Zavezie ma ta Connie, Siegellovu dievča. Postarám sa, aby som sa jej cestou nejako zbavil skôr, než sa s vami stretnem. Keď sa ta dostanete, vyhľadajte prístavište a pokúste sa nájsť miesto, kde bude pravdepodobne priviazaný motorový čln z Princess Cristabel. Zostaňte potom tam, kým ta neprídem.
MacFee súhlasí:
– Okej! A kedy ta asi prídeš?
Pozriem sa na hodinky. Je tri štvrte na dvanásť. Vravím mu:
– Vieš čo. Mac? Teraz je tri štvrte na dvanásť. Je to odtiaľto asi šesťdesiat míľ. Ak by sme ta vyrazili hneď, mohli by sme tam byť okolo jednej. Do videnia!
Ozve sa:
– Okej, bratku, mnoho zdaru!
Zavesím slúchadlo a zapálim si novú cigaretu. Vari po piatich minútach sa vráti Connie. Vyloží na stôl obväzy, jódovú tinktúru a ešte zopár maličkostí a dá sa do ošetrovania ruky.
Ej, do šľaka! Tá Connie je pastva pre oči! To som už napokon spomínal. Kým mi ošetruje ruku, neobyčajne príjemne sa vdychuje vôňa jej parfému. Očistí ju, obviaže a vraví:
– Lemmy, ty si namojdušu pevný chlap!
– Čo z toho, keď to aj tak nik náležíte neocení?
Zasmeje sa a vraví:
– Vari to len nemyslíš vážne, Lemmy?
Bozká ma a v tej chvíli zabúdam na všetko. Sám neviem prečo, ale nevdojak sa mi v mysli vynorí slepačia farma v Missouri. No hneď sa spamätám:
– Poďme, Connie! Musíme stadiaľto čo najskôr vypadnúť. Je mi ľúto, že ťa musím stadiaľto vytiahnuť, ale musíš viezť auto!
Ozve sa natešene:
– To je skvelé, že ma berieš so sebou. Mirandu musíme mať! Ej, či len bude Siegella napálený, až sa to dozvie! Čo od neho vyfasuje Goyazova parta, by som neželala nikomu!
Nasadí si klobúk a naposledy sa pozrieme na Lottie. Lottie je dobre spracovaná, neopováži sa ani pípnuť. Connie jej uštipačne hovorí:
– Žiadne strachy maličká, vrátim sa po teba. Až prídem, rozmyslím si, čo urobím s tebou. Podumaj o tom aj ty, netrať zbytočne čas!
Výťahom sa zvezieme dolu. Na ulici stojí veľký roadster. Nasadneme a Connie ho túruje. Keď sa auto pohne, vyberie z vrecka automatického luggera a núka mi ho:
– Vezmi si ho, Lemmy. Mám také tušenie, že ho budeš v noci potrebovať!
Ej, či len má pravdu!
KAPITOLA V.
Pochmúrny ostrov Mersea
Constance je skvelá šoférka. Stovkou nejdeme len vtedy, ak sa blížime k nejakému policajtovi. Prefrnkneme Londýnom a čoskoro nato uháňame Stradfordom. Je ešte len okolo pol jednej. Špekulujem, ako sa zbaviť tejto maličkej. Myslím si totiž, že by vôbec veci neposlúžilo, keby sa stretla s MacFeeom a Gallatom, ktorí ma majú čakať na ostrove Mersea.
Nie je ľahké vymyslieť si niečo šikovné, aby tomu Connie len tak uverila. Ako som už spomenul, je to veľmi prefíkaná žena. Ale bolo by prehnané, keby som tvrdil, že ju nemožno dobehnúť.
Rozmýšľam, že sa jej musím zbaviť skôr, ako sa dostanem k ostrovu Mersea. V zásuvke, ktorá je predo mnou, zbadám ročenku autoklubu. Vyberiem ju a zapálim si lampku. Tvárim sa, že chcem zistiť, ako je ďaleko k ostrovu Mersea. V skutočnosti však hľadám najbližšie garáže.
Pozriem na tachometer, vyčkám potom, kým prejdeme päť míľ, a priberiem sa skúsiť svoj fígeľ.
– Connie, zastaň na chvíľku. Pri zadnom kolese počujem nejaký podozrivý hrmot. Tuším niečo hapruje. Počuješ, stoj! Idem sa na to pozrieť.
Mám skvelý nápad. Vždy nosím so sebou v puzdre vo vrecku vesty žiletku. Používam ju na orezávanie cigár. Vychádzam z auta, idem k zadnému kolesu a cez zadný kryt ju tak uložím, že keď sa koleso niekoľkokrát otočí, musí dostať defekt. Po chvíli sa vrátim do auta a vravím Connie, že všetko je v poriadku, môžeme ísť.
Žiletka urobí svoje. Prejdeme vari dve a pol míle, keď Connie zvýši rýchlosť asi na päťdesiat míľ za hodinu, a tu zrazu bác! Koleso praskne. Dostaneme šmyk a len zásluhou majstrovského ovládania volantu zabráni moja priateľka tomu, aby sme sa nedostali do priekopy. Vystupujem z auta a idem dozadu. Zakričím:
– Connie, máš rezervné koleso?
Namrzene odpovedá:
– Doparoma, ešte to nám chýbalo. Rezervnú dušu som prepichla. Ostala doma v garáži.
Vravím jej:
– To nám sotva pomôže. S autom nemôžeme ďalej. Ostaň tu! Idem sa pozrieť po nejakom servise.
Beriem znovu ročenku autoklubu a hovorím jej, že najbližší autoservis je asi dve míle odtiaľto, pôjdem teda ta, vypožičiam si auto a vrátim sa po ňu. Odvetí, že tak je to okej. Rázne vykročím a po chvíli som už v autoservise, pretože je len kúsok od miesta nehody.
V ruke cítim strašlivú bolesť…
V antoservise majú na požičanie Chevrolet. Vypožičiam si ho a pre Connie napíšem stručný odkaz. Oznamujem jej, že si myslím, že je veľmi neskoro, a preto považujem za rozumnejšie ísť okamžite na ostrov Mersea, ako aj to, že jej posielam na pomoc pána majstra a až jej defekt opraví, aby prišla za mnou. Bolo by najlepšie, keby vyhľadala, až ta príde, najbližšiu stanicu, a tam ma počkala, pretože to považujem za jediné vhodné miesto, kde sa môžeme stretnúť!
Pánu majstrovi odovzdávam tento odkaz spolu s librovou bankovkou, za ktorú si zadovážim od neho prísľub, že vyhľadá Connie.
Vyštartujem. Mohol by som prisahať, že ešte nik sa tak šialene nerútil v aute touto krajinou ako ja. Je asi trištvrte na dve, keď dorazím k ostrovu Mersea. Nie je to vlastne v pravom zmysle slova ostrov. Je síce obkolesený morom, ale od pevniny ho oddeľuje iba úzky pás vody, ktorý je preklenutý mostom. Je to akési čudné, zahmlené, tmavé a vlhké miesto.
Idem ďalej, kým nestretnem akéhosi chlapa. Toho sa pýtam, či nevie, kde je prístavné mólo. Chlapík mi ukáže cestu. Vydám sa tým smerom a keď sa dostanem do blízkosti móla, zatiahnem auto k živému plotu pri okraji cesty a vyberiem sa ta. Prístavné mólo je spustnutá rovná plošina na pilieroch. Rozhliadam sa okolo seba, ale o MacFeem a Gallatovi ani nechýrovať. Začínam sa obávať, či ich čosi príliš nezdržalo. No je tiež možné, že MacFee si myslel, že sa mi čosi stalo, spoľahol sa na náhodu a vybral sa na more na Princess Cristabel.
Blúdim hore-dolu po prístavišti, ale nikoho nevidím.
V diaľke na mori sa trblieta v tme niekoľko svetiel. To môže byť len Goyazova loď. Idem s prístavišťa späť a odbočujem na vedľajšiu cestu.
Po chvíli chôdze zočím na ľavej strane cesty svetlo, ktoré presvitá z obloka akejsi chalupy. Potom zistím, že je to rybárska chatrč, v jej dverách stojí chlap v modrom svetri a poťahuje si z fajky. Oslovím ho:
– Zdravíčko, priateľu. Odporná noc, však? Neponevierali sa tu náhodou takí dvaja chumaji? Mali sa so mnou stretnúť pri prístavnom móle a nenašiel som ich.
Poťahuje ešte vari dvadsať sekúnd, kým ma zaregistruje. Patrí medzi tých ľudí, čo si najprv premyslia a až potom odpovedajú. Hovorí:
– Ba hej, videl som tu takých dvoch. Myslím, že vás hľadali. Ale podľa všetkého si pomysleli, že už neprídete, že sa vám cestou čosi prihodilo…
– No fajn, – vravím a podávam mu desať šilingov, – a kam šli? – pýtam sa ďalej.
Odpovedá:
– Vypožičali si motorový čln Jima Cardewa a šli na tamtú loď.
Kývnem a pýtam sa znovu:
– A kedy ta šli?
– Neviem presne… vari pred dvadsiatimi minútami, či pol hodinou.
– A nemáte druhy čln, ktorým by sa ta dalo dostať? – pýtam sa.
Pokrútil hlavou:
– Motorový čln má jedine Cardew, a ten je napálený, pretože tí nechceli, aby šiel s nimi. Vypožičali si čln a vybrali sa na more na vlastnú päsť, hoci ich veľmi vystríhal. Dnes v noci sa nenájde nik, čo by bol ochotný vydať sa s vami na more. Príliv je príliš silný, veslovaním by ste sa ta nedostali.
– Vďaka, priateľko, veľmi ste mi pomohli. Dobrú noc!
Odoberiem sa stadiaľ späť k mólu.
Som v poriadnej kaši a nevidím z nej nijaké východisko. Ale zdá sa mi, že nie je správne teraz trčať na móle. Chcem ho obísť a zamierim k autu. Neviem, čo si počať.
Prejdem vari sto yardov, keď začujem ťažký hukot motora a podľa zvuku usúdim, že sa približuje nákladné auto. Náhle skrsne vo mne myšlienka! Musia to byť tí štyria gangstri, čo boli s Lottie Frischovon na Baker Street. Šli odtiaľ skôr, aby pozháňal zásoby pre Princess Cristabel. Rozhodne sú to oni!
Skrývam sa v tieni živého plota. Po chvíli, keď sa nákladné auto priblíži, vidím, že som mal stopercentnú pravdu. Je to veľké, desaťtonové auto. Vpravo hore spod odtrhnutej plachty vidno debnu whisky. Za volantom sedí ten robustný chlapík s vlhkými vlasmi, ďalší dvaja lotri sedia vedľa neho a predpokladám, že štvrtý je kdesi vzadu.
Nákladné auto prechádza tesne vedľa mňa a miesto toho, aby zamierilo do prístavu, odbočí vpravo k rybárskej búde, pred ktorou som sa pred chvíľou zhováral s rybárom. Náhle zastane.
Nebadane sa prešuchnem popri rohu cez trávu k autu a začujem množstvo nadávok. Podľa toho vyrozumiem, že vodič si zle zabočil a chce sa dostať nejako späť do prístavu. Cesta je veľmi úzka a poriadne sa morduje, aby auto obrátil. Ja sa zatiaľ rýchlo vrátim späť sadám do svojho auta, staviam ho do stredu cesty a tam ho nechávam.
Potom vychádzam z auta a ukrývam sa zaň. Po niekoľkých minútach sa náklaďák vracia späť. Dostáva sa až k môjmu autu a zastáva vari desať stôp od neho. Vodič vystrkuje hlavu a reve na mňa, aby som ten patentovaný autiak odtiahol z cesty. Či vraj nevidím, že chce ísť do prístavu.
Nehovorím nič, iba sa krčím za autom. Po chvíli počujem, že zliezajú. Keď prechádzajú okolo reflektorov môjho auta, už jasne vidím, že je to celá tá podarená štvorica. Už ich čakám s namiereným luggerom a hovorím:
– Aké máte pocity pred nebeskou bránou, zelenáči? Istotne ste nečakali, že sa tu stretneme!
Chlap s vlhkými vlasmi nevyzerá práve najšťastnejšie. Vrieska:
– Ty odkundes špinavý! Ty si ušiel?!
Prerušujem ho:
– Ušiel som, ako vidíš! Čo by si povedal na to, keby som ťa teraz nakŕmil olovom a šmaril do vody? Len bližšie holúbkovia, staňte si sem do radu a svoje špinavé papule otočte k autu. Tak čo? Bude to?
Stavajú sa do radu a dvíhajú ruky hore. Som nevýslovne šťastný, že ostrov Mersea je taký pustý, že tu nik nie je, pretože by z toho mohol byť poriadny cirkus.
Prezerám chlapov. Každý má niekoľko revolverov. Hádžem ich na kopu za seba. Od chlapa s vlhkými vlasmi si beriem tisíc dolárov, ktoré mi vzal na Baker Street, a beriem mu aj ďalších štyristo, ktoré vyhral v pokeri. Nevidím dôvod, prečo by som nemal mať z tejto práce nejaký zisk. Ten chlap sa tomu, prirodzene neteší a vyjadruje sa dosť potupne o mne.
To ma hnevá. Ovalil som troch chlapov pažbou svojho revolvera. V tom okamihu ležia rozvalení na zemi. Potom hovorím tomu poslednému banditovi:
– Priateľko, som síce kriminálnik, ale nebol by som rád, keby si musel predčasne odísť z tohto sveta. Preto daj na moju radu a urob, čo ti poviem. Nalož svojich kamarátov do náklaďáka a odvez ich späť do Londýna. Ale varujem ťa! Neopováž sa pomýliť! Ak ťa tu niekde uvidím, roztrhám ťa! Okamžite sa pakuj a nezastav sa až na Charing Cross!
Je poriadne prestrašený. Myslím si, že sa necíti práve najlepšie. Po veľkej námahe sa mu napokon podarilo vyložiť tých troch zurvalcov na auto. Potom spúšťa motor a cúva dozadu.
Volám na neho:
– Chlapče, ešte niečo, kým odídeš! Dávam ti päť minút na to, aby si zmizol z ostrova! Vidíš tamtú telefónnu búdku? – ukazujem na koniec prístavište, – päť minút nato, ako stadiaľto zmizneš, zavolám policajnú stanicu v Essexe. Poviem im, že som tunajší obyvateľ a že som videl nákladné auto, ktoré viedol veľmi podozrivý chlap, že na tom aute boli traja chlapi v bezvedomí a že auto smeruje na Londýn. Myslím, že keby ťa tí anglickí hekači zadržali, boli by zvedaví na ostatné podrobnosti. Mohol by si zle pochodiť! Aj Goyaz s Kastlinom. Ale už odpáľ a ponáhľaj sa, ako vládzeš!
Odchádza s vyhrážkou:
– Veď sa ešte porátame!
Posmešne hovorím:
– Nevrav tak, miláčik, lebo sa rozplačem, – durím ho: – strať sa, lebo ti ešte podkúrim!
Odštartoval. Vidím, ako sa zadné svetlá nákladného auta strácajú v tme.
Verím, že s tým chlapom nebudem mať nijaké trampoty. Vari netreba hovoriť, že nebudem volať políciu. Momentálne by ma netešili nijaké styky s hekačmi.
Revolvery, ktoré som vzal banditom, zahadzujem do vody a sústreďujem sa na vlastnú prácu.
Dve veci mi nedajú pokoja. Po prvé, je isté, že z Princes Cristabel príde k prístavnému mólu motorový čln, aby prevzal tovar z nákladného auta. Po druhé, mal by som čosi robiť s Constance, ktorá začne čosi sama podnikať, ak ju neodvediem zo železničnej stanice, kde ma iste taká. Constance rozhodne čosi začne, pretože nepatrí k tomu typu žien, ktoré by v takomto prípade zostali nečinné.
Myslím, že najprv sa musím ujať Constance. Štartujem teda auto a idem preč. Predpokladám, že stanica bude kdesi pri hlavnej ceste, po ktorej som sem prišiel. Po chvíli zisťujem, že som sa nemýlil.
Je to malá stanička a leží naľavo od cesty. Je tichá a opustená, pretože ostrov Mersea je zrejme miesto, kde vlak chodí len na Vianoce priestupného roku.
Constance ma oslovuje:
– Halo, Lemmy. Som rada, že ťa vidím celého. Povedz, čo mal znamenať ten tvoj útek? Prečo si ma tam nechal trčať?
Odpovedám:
– Mali sme priam z pekla šťastie, že som to urobil.
Potom jej hovorím, čo sa stalo. Hovorím jej, že ak by som tam nebol, boli by už tí štyria lotri na Princess Cristabel a nemali by sme už ani najmenšiu nádej dostať sa na palubu.
Vyzerá namrzene. Vraví mi:
– Lemmy, a čo tým získaš, že sa dostaneš na palubu? Myslíš, že Goyaz na tvoju počesť postaví na palube slávobranu? Praští ťa po hlave a nakŕmi tebou žraloky. Je to také isté, ako že sa volám Constance!
– Ale, ale maličká! Maj predsa rozum! Veď pochop, že Goyaz nevie vôbec nič o mojich zámeroch a mojej úlohe. Pritrepem sa na loď a natáram mu nejakú historku, poviem mu trebárs, že som sa stretol s chlapmi, ktorí mi povedali, že Goyaz chce vyfúknuť Siegellovi jeho korisť. Potom mu poviem že Siegella sa dozvedel o jeho zámeroch, prepadol nákladné auto, ktoré sem šlo, a pobil jeho chlapcov. Goyaz tomu určite bude venovať pozornosť. Ja potom vyčkám na vhodnú príležitosť, aby som mohol zaútočiť. Môžem sa staviť o krk, že s ním nejako vybabrem!
Connie sa to nevidí:
– To je tvoj koniec, Lemmy!
Odvrkujem:
– Možno! Ale radšej daj pozor! Myslím, že s Princess Cristabel vyslali nejaký čln, aby prevzal tovar z nákladného auta. Musíme ísť spolu do prístavu. Keď dorazí čln k mólu, musíme zistiť, koľko ľudí je v ňom. Ty ich potom odvábiš na pobrežie!
Kážem jej, aby postavila svoje auto k plotu a beriem ju do svojho. Potom ideme do prístavu. Tam sa staviame do tieňa, aby nás nik nezbadal, a vyčkávame.
Sú asi tri hodiny, keď počujeme hukot motorového člna a temer súčasne vidíme asi dvadsať stop dlhý motorový čln. Kĺže sa po hladine mora do prístavu. V člne sú dvaja chlapi. Pristávajú. Jeden z nich priväzuje čln a druhý zatiaľ vyskočí von a rozhliada sa po okolí.
Connie podľa dohovoru stojí na konci móla v tieni. Cez mólo ide k chlapovi a vraví mu:
– Počuj, som priateľka Lottie Frischovej. Stala sa nehoda, pokazilo sa nákladné auto. Stojí asi dve míle odtiaľto. Odpadlo mu koleso. Lottie odkazuje, že by bolo dobré, keby ste ta šli a pomohli im!
– Doparoma! A kde to je? – zvolá chlap začudovane.
– Stojí na ceste, – odpovedá Connie.
Chlap sa vracia späť k člnu a vymieňa si niekoľko slov so svojím spoločníkom, potom hovorí.
Okej, ja idem s tebou. Kamarát musí ostať pri člne!
Chlap s Connie odchádzajú po ceste. Čakám desať minút, potom sa plazím po tráve k hlavnej ceste a odtiaľ sa rozbehnem ako vládzem do prístavu. Chlap sedí v člne na korme a fajčí. Volám na neho:
– Hej, ty, vylez odtiaľ a poď nám aj ty pomôcť, potrebujeme ťa!
–Ešteže čo! Ani ma nehne. Z člna nejdem. Čosi sa mi nepozdáva.
Je mi ľúto, že musím s tým chlapom hrubo hovoriť, nedá sa však nič robiť. Osopujem sa na neho:
–Vylez z člna, chlapče, ale rýchlo, lebo ináč prehovorí tento kanón!
Neodporuje, vylieza z člna a stavia sa na mólo. Uštedrujem mu ľavý hák, ktorý ním poriadne otrasie. Vyvracia sa horeznačky, nato ho chytám a vlečiem do auta. Tam ho prehľadávam. Ozbrojený nie je.
Je mi ľúto, že musím nechať Connie naťahovať sa s tým usmrkancom, ale nemám na výber. Bežím späť do prístavišta, skáčem do člna, odväzujem ho a odrážam sa od brehu. Smerujem s člnom na more a o chvíľu v diaľke rozoznávam svetlá Princess Cristabel.
I keď je tma, noc je nádherná. Príliv je veľký, preto som veľmi šťastný, že sa nemusím namáhať s veslovaním, aby som ho dostal na Princess Cristabel. Zapaľujem si cigaretu a v mysli sa mi vynárajú všetky tie udalosti, čo sa zbehli od chvíle, keď som dve noci predtým kráčal po Haymarkete a stretol som sa s Connie. Toľko všeličoho sa za ten krátky čas zbehlo, že je to až neuveriteľné.
Tak trochu sa aj obávam. Neviem, čo ma čaká až sa dostanem na loď. Nemám ani tušenia, čo sa stalo s MacFeeom a Gallatom, či sa im podarilo zaúradovať, alebo či si zbytočne neskomplikovali život. Trápi ma aj to, čo si Connie počne s chlapom, ktorého odviedla so sebou, až zisti, že ho podviedla, že tam nijaké nákladné auto nie je. Aj to, čo urobí chlap, ktorého som nechal v aute, až sa preberie.
Myslím si však, že Connie je dosť bystrá na to, aby sa dostala z tej ošemetnej situácie. Spomínam si aj na chlapa, ktorého sme nechali s MacFeeom v jeho komôrke na uhlie. Ak sa vrátim, lepšie povedané ak sa vôbec niekedy vrátim, budem s tým chlapom musieť niečo urobiť. Predpokladám, že je už poriadne unudený. Ale ktovie, možno sa mu v tme páči.
Čas, kým sa dostávam k Princess Cristabel, mi plynie nekonečne pomaly. Zastávam konečne pri korme. Z jachty sa rozlieta von neuveriteľný hurhaj.
Princess Christabel je priestranná, pevne stavaná, prepychová jachta Dal ju postaviť akýsi milionár Ako k nej prišiel Goyaz, to neviem. Viem iba, že z nej už vytĺkol poriadnu kopu peňazí.
Oslepuje ma svetlo z okien lode. Kdesi na palube vyhráva kapela. Zdá sa, že Goyaz robí akciu vo veľkom štýle. Vypínam motor a držím sa pri korme. Hluk je hlavne na predku lode a v salóne, ktorý je uprostred lode. Využívam príležitosť a vrhám na loď lano, stočené do klbka na dne člna.
Lano vrhám vari šesťkrát, kým sa mi ho podarí prehodiť cez zábradlie a dostať ho späť k sebe. Čln priväzujem o obidva konce lana a šplhám sa hore. Po niekoľkých sekundách som na palube. Na korme Princess Cristabel niet nikoho. Na palube je salón, zaberajúci tri štvrtiny dĺžky lode. V salóne je veľmi rušno.
Pred sebou vidím páriky vo večerných toaletách, vysedávajúce na palubných stoličkách. Je tu aj niekoľko robustných chlapov v bielych žaketoch, ktorí roznášajú nápoje. Závan vetra mi prináša niekoľko francúzskych slov. Predpokladám, že Goyaz sa sem dostal cez niektorý francúzsky prístav. Ak už čosi o ňom viem, tak to, že na palube ma ako obyčajne zberbu tuctových playboyov a ich sladké krásavice.
Goyaz má poriadnu odvahu, keď sa opováži ísť s loďou za takým cieľom do tejto časti sveta. To sa musí uznať! Skvelý nápad je kotviť tri míle od anglického pobrežia. Nikoho iného by to nenapadlo. Za trojmíľovým pásmom môže robiť, čo sa mu zachce, tam naň nikto nemá práva.
Zdá sa, že Goyazove zámery poznám. Všetko nasvedčuje tomu, že je to tak, ako hovorila Connie. Goyaz mal pôvodne uskutočniť Mirandin únos spolu so Siegellom. Podľa prvého plánu mal tento lotor nalodiť bandu a previezť ju do Anglicka, kde mali potom dopraviť Mirandu na palubu a ujsť s ňou. Ale potom Goyaz chcel pravdepodobne získať celú korisť. Siegella sa to asi dovtípil a keď prišiel aj na to, že Goyaz sa dal do spolku s Kastlinom, rozišiel sa s ním.
Siegella nedôveroval Kastlinovi. Kastlin mal vo svojich policajných záznamoch odporné pasáže. Upozornil štátnu evidenciu v Kansase na Freddyho Frickla, ktorý v opitosti zastrelil dvoch členov z ochranného spolku. Myslel si, že sú to policajti. Kastlin sa tým zachránil pred kreslom a Freddyho to stálo krk.
Ruka ma privádza do zúfalstva. Mám ju zmeravenú až po lakeť a hoci ňou môžem ešte pohybovať, cítim sa strašne. Uvedomujem si, že som mal veľké šťastie, že Connie mi ruku náležite ošetrila.
Sedím v tme a čudujem sa, kde Siegella nabral túto ženu. Siegella má rozhodne rozum a čo sa týka žien, nepochybne má dobrý vkus. Našlo sa už veľa takých chumajov, ktorí boli ináč výborní podvodníci, ale sa potkli práve pri výbere svojich dievčat. Veľa banditov chytila polícia len preto, že podaktoré dámy dostali záchvat žiarlivosti, stratili hlavu a vyklebetili všetko policajtom, aby si tak uľavili.
Podľa môjho názoru je to so ženami all right dovtedy, kým sa im nič nepovie a kým ich je veľa. Jediná žena skomplikuje život. Pokiaľ sa človek venuje všetkým, je to skvelé. Beda však, keď sa začne viac krútiť okolo jednej, lebo jedného krásneho dňa sa jej čosi znepáči a položí svoju plavú hlavu na plece iného, ktorému všetko vyzradí. V deviatich prípadoch z desiatich je tento nový sympatický známy tajný. Potom začne ohňostroj a ona to vždy oľutuje.
Ale niekedy sa človek môže aj pokrájať, aby urobil druhému dobre, ten však je posadnutý túžbou po elektrickom kresle. No Constance nie je ten typ. Je tak trochu škoda, že sa krúti okolo lumpa Siegellovho typu, hoci ten darebák má určite veľa rozumu a má odvahu pustiť sa do akcie, ako je únos Mirandy.
Kým tak sedím v tieni kapitánskeho mostíka a oddychujem, premýšľam o všetkom možnom a snažím sa vyhútať nejaký plán, ako ďalej postupovať.
Som strašne napálený na MacFeeho. Neviem pochopiť, prečo ten chlap nerobil to, čo som mu kázal, prečo na mňa nečakal. Vedel som si to vysvetliť jedine tak, že Gallata vyviedlo z miery, že Miranda je na palube tejto lode a za každú cenu sa chcel ta dostať. MacFee mu v tom nevedel zabrániť, a preto šiel s ním.
Pamätám sa že ešte ako malý chlapec som počul veľmi poučné príslovie: „Keď si na pochybách, nepúšťaj sa do ničoho!“ Už veľakrát som zistil, že toto príslovie je neobyčajne pravdivé. Keď sa nevyznám v situácii, radšej vyčkávam a nepúšťam sa do ničoho.
Zdá sa mi, že na tejto lodi sú samí hlupáci. Vidím, ako vychádzajú z domca na palube a bezpochyby väčšina z nich je už poriadne naliata. Poznám tú lacnú pálenku, čo Goyaz vláči vždy so sebou na lodi, preto sa nazdávam, že väčšine z nich je už všetko jedno, že môžem ísť medzi nich a hádam okrem Goyaza a Kastlina by si ma nikto ani nevšimol. A pritom by podaktorí členovia posádky lode alebo prítomní banditi možno vyskočili z kože, keby vedeli že som na palube.
Práve sa otvárajú dvere na konci palubného domca oproti korme. Vychádza z nich nejaká žena. Je to ospalá blondína prijemného vzhľadu, oblečená do večerných šiat z bieleho saténu, ozdobeného ornamentmi. Vyzerá akoby ju boli ťahali cez niekoľko živých plotov. Vlasy ma rozstrapatené a tacká sa akoby nevedela o sebe. Myslím, že sa buď poriadne pozrela na dnu pohára, alebo ju ktosi ovalil vrecom po hlave.
Žena sa tacká smerom ku mne. Myslím, že by bolo správne niečo robiť. Vstávam a oslovujem ju:
– Čo sa s vami deje, dušička? Vyzeráte hrozne!
Pozerá na mňa skleným pohľadom Je to pekná žena.
Ústa má nádherné, len rúž je zlý. Olizuje si pery. Tak sa mi vidí, že ich ma poriadne vysušené. Díva sa cez mňa, akoby ma nevidela. Hovorí:
– Cítim sa hrozne. Čo poviete, nie je ten Goyaz strašný somár, že začína na lodi s takými nezmyslami? Prečo sa len nevzdá toho chrapúnstva! Na svete je aj tak veľa trampôt a netreba ich rozmnožovať!
Vyzerá akoby každú chvíľu chcela odpadnúť. Objímam ju okulo ramien a vediem ju k lavičke pri zábradlí na korme, aby sa posadila. Vzdychá:
– Chcem vodu…!

– To sa dá jednoducho zariadiť, sestrička. Čo si pojedla? Čo sa tu deje?
– To sú chlapi! Surovci! Vravela som Goyazovi, keď sme odchádzali zo Spojených štátov, že mám také tušenie, že na nás prídu samé starosti. Prečo tam len nezostal?! Tam vždy zarobil celkom slušné peniaze. Pán musí vliecť loď do Francúzska. Vliezol do trojmíľového pásma. Vyhnali nás odtiaľ. Teraz zas nejaké pikle tu. Dovliekol na palubu akúsi ženskú a teraz ju oberá o peniaze. Myslím, že za túto noc ju už obral u dvadsať tisícoviek
Zbystrujem pozornosť. To musí byť Miranda!
Hovorím jej:
– Ale to je v poriadku, sestrička. To už tak býva. A tu aj tak nikto nič Goyazovi neurobí, je predsa za trojmíľovým pásmom.
Pozerá na mňa znova a vraví:
– Nerozprávajte nezmysly! Po tom, čoho dopustil dnes v noci, mu nepomôže ani trojmíľové pásmo, to si nemôže dovoliť ani v pásme, ani mimo neho. Bože či by som len pila…!
Zavesuje sa na zábradlie a vyzerá tak, že sa od samého smädu hodí do mora. Je jasne, že sa cíti veľmi zle. Poklepávam jej po pleci a hovorím:
– Žiadne strachy, maličká, všetko na hneď zariadi, hneď budeš piť!
Vstávam a idem po palube na druhý koniec palubného domca, keď tu z jedných dverí na ľavej strane domca vychádza muž v bielom žakete. Využívam príležitosť a volám na neho:
– Hej, steward, poďte sem na chvíľu!
Obzerá sa a kráča ku mne
KAPITOLA VI.
Traja už dohrali
Keď kráča ku mne, mám trochu strach. Ale o chvíľu zisťujem, že zbytočne. Chlap si poriadne uhol z ražnej a krk by som dal im to, že toho bolo aj viac, ako treba. Spytuje sa, čo si želám.
Hovorím mu:
– Je tu dáma, ktorá sa cíti zle, prineste jej pohár vody a mne bourbonské. Chcem piť!
Ide preč a ja sa vraciam k žene. Po chvíli sa chlap v žakete vracia. Nesie džbán vody, tľapku bourbounského a dva poháriky. Beriem mu to. Ide preč.
Žene dávam vodu a seba častujem bourbonskýn. Hneď mi je lepšie. Obraciam sa k žene s otázkou:
– Čo ťa tak vzrušilo, maličká? Je život až taký krutý? Ako ste sa dostali na túto loď? Už dlho ste s Goyazom?
Prikyvuje a hovorí:
– Už roky som zapojená do jeho obchodov. Pracujem na pevnine v prístavných mestách. Vodím ľudí [image: image2.jpg]


hrať na loď. V Amerike to nebolo najhoršie, ale mimo pobrežia Spojených štátov sa mi také zamestnanie nepáči. Keď mi dnes v noci povedal, aby som sa nezdržovala v blízkosti kabíny, ktorú používa ako kanceláriu, začala som ho podozrievať. Viete big boy, keď vám niekto niečo zakazuje, akurát to urobíte. Keď začali hrať, šla som ta a nakukla som spoza dverí. Bolo to hrozné!
Pokyvujem hlavou a pýtam sa:
– To sa stalo predtým, ako ste vyšli z tamtých dverí?
– Presne tak. Nechcela som sa vrátiť späť tou istou cestou, aby som ho nerozzúrila, preto som išla cez kuchyňu a odtiaľ som sa dostala von.
– Dievčatko, nie je ti zima? Vieš čo, choď do salóna cez hlavne dvere. Nepríde na nič. Bude si myslieť, že si sa bola trocha prevetrať.
Prikyvuje, vstáva a odchádza preč. Bolo jasné, že tá žena nebola vo svojej koži, čosi ju trápilo. Hlavou mi preleteli nepríjemné myšlienky a začalo mi z toho byť horúco.
Len čo sa žena vzdialila, vstávam, idem k zadnej časti palubného domca a vchádzam do dverí, ktorými vyšla pred chvíľou von.
Vnútri je tma ako vo vreci, ale kdesi vpredu počujem hrmot riadu a vidím presvitať svetlo. Po špičkách prechádzam chodbu a na jej konci nazerám cez dvere. Zdá sa mi, že je to kuchyňa. Moce sa tam niekoľko ľudí v špinavých bielych plášťoch, umývajú riad a vyťahujú z fľaší zátky. Chvíľu čakám a napokon idem cez tú miestnosť. Predstieram že som opitý. Myslím si, že na lodi je toľko ožranov, že ak bude o jedného viac, nik to ani nezbadá.
Keďže nik tých ľudí nikto nič nenamieta, idem cez kuchyňu do dverí na druhej strane a som znovu v nejakej chodbe. Otváram dvoje dverí na pravej strane. Sú tu obyčajné lodné kajuty. Sú prázdne. Skúšam to teda na ľavej strane. Dvoje dverí je otvorených. Sú to tiež kajuty. Tretie sú zamknuté. Ak je to tá miestnosť, o ktorej hovorilo dievča, potom na to, aby si dostala dnu, musela mať kľúč.
To, že sú dvere zamknuté, len zväčšilo moju zvedavosť. Ten zámok pre mňa nič neznamená. Trvá mi to sotva dve minúty. Idem dnu, zatvorím za sebou dvere.
V kabíne je tma ako v rohu. Akosi začínam tušiť, že sa dožijem nepríjemného prekvapenia.
Zapaľujem zápalku a rozhliadam sa po miestnosti. Na stole uprostred kabíny je elektrická lampa. Zapaľujem ju. Priam zmeraviem od hrôzy.
Pri stene ležia v kaluži krvi dve mŕtve telá. Nemusím sa na ne dlho pozerať, aby som zistil, že je to Gallat a MacFee. Je mi jasné, že s nimi je koniec! Gallata zasiahli dva-tri razy do brucha, kým MacFee dostal ranu do hlavy a do krku. Bolo jasné, že to boli na tejto lodi nevítané návštevy.
Vo svojom živote som videl už veľa zabitých, ale ešte nikdy som sa na to tak nenapálil. Som nesmierne nahnevaný, že títo dvaja tak pochodili. Úbohý MacFee! Starý kamarát, s ktorým sme spolupracovali veľa rokov, ani neviem, koľko ich bolo.
Na stole ležia dva revolvery, jeden patril MacFeemu a druhý je pravdepodobne Gallatov. Prezerám zbrane, ovoniavam ich. Ani z jednej sa nestrieľalo. Podľa všetkého ktosi obidvoch odpravil bez toho, že by im bol dal čo i len najmenšiu možnosť obrany. To mohol urobiť len jeden mamľas, Goyaz!
MacFeeho revolver si zastrkujem za opasok, pretože tuším budem rád, keď budem mať ďalší revolver, až sa niekto pokúsi o ďalšiu trepanáciu lebky. Ako vidno, Princess Cristabel býva občas veľmi nezdravá.
Zhasínam svetlo, otváram dvere kabíny a vychádzam späť na chodbu. Stadiaľ potom cez kuchyňu na kormu. Keď som už vonku na palube, idem na pravú stranu lode, kráčam tadiaľ popri tucte párikov, ktoré sa niekde objímajú, inde zas vadia kvôli kartám, peniazom a podobným hlúpostiam. Celkom vpredu nachádzam znovu tú ženu, o ktorej bola pred chvíľou reč. Uvedomujem si, že by sa ani za nič nevrátila späť do salónu, pretože sa bojí, že sa jej Goyaz bude vypytovať kde bola.
Volám na ňu:
– Haló, sestrička, poď sa so mnou trochu prejsť. Rád by som sa s tebou porozprával.
Beriem ju za ruku a odvádzam ju dozadu. Ide ako ovca. Urobila by asi všetko, čo by jej ktokoľvek rozkázal. Usadzujem ju na lavičku pri zábradlí na korme. Potom hovorím:
– Počuj, maličká, vypadá to tak, že to, čo si vravela o tejto parte je pravdivé. Myslím, že Goyaz nemá zdravý rozum. Môžeš mi povedať čosi o tých dvoch mŕtvolách v kancelárii?
Díva sa na mňa a jej oči sú ešte širšie, ešte viac sklené ako predtým.
– Táak…! Vari ste tam boli? Vravte, kto ste…!
– Keď sa nebudeš pýtať, nebudem ťa musieť klamať. Možno som svätý Mikuláš, možno ktosi iný, ale keď budeš rozumná, povieš mi, maličká, čo sa tu tejto noci odohralo. Videla si, keď tí ľudia prišli na loď?
Púšťa sa do plaču. Zvyknem nechať ženu na pokoji, kým z jej očí sa lejú potoky slz. Keď skončí, cíti sa vždy lepšie. Sedí, vzlyká a trasie sa. Ako by jej bolo čohosi naozaj ľúto. Po chvíli je trochu pokojnejšia. Povzbudzujem ju, aby hovorila:
– Len smelo, maličká! Von s tým. Musíš povedať, čo vieš.
Pregĺga a začína hovoriť.
– Keď prišli ti dvaja chlapi na palubu, bola som s Goyazom v salóne. Prišil sem z pobrežia na motorovom člne. Selitti, hlavný steward – jeden z goyazových ľudí – vošiel dnu a pošepol to Goyazovi. Goyaz chvíľu nehovoril nič. Premýšľal, úporne premýšľal. Potom mi dal znamenie, aby som šla k nemu. Povedal mi, že na palubu práve prišli dvaja chlapi. Vravel, že sa obáva, aby nenarobili veľa starostí všetkým prítomným a že si teraz neželá mať nijaké komplikácie. Spýtala som sa do, čo chce odo mňa. Povedal mi, aby som tých dvoch zaviedla do jeho kabíny a povedala im, že príde hneď za nimi. Chcel, aby som ich počas rozhovoru priviedla k stolu a až začujem hrať gramofón v susednej kajute, aby som šla od stola. Uvedomila som si, že Goyaz chce urobiť nejakú špinavosť, preto som mu povedala, že sa nechcem zapliesť do nijakej aféry a vôbec, že odo mňa žiada priveľa. Vyhrážal sa, že si to so mnou vybaví, keď to nechcem urobiť. Potom sa skúmavo pozrel na mňa a keď videl na mne neistotu, odohnal ma. Tou pracou potom poveril Fredu, svoju ďalšiu pracovníčku. Freda nemala výhrady. Tá je hrubá až strach. Šla na palubu, ale mňa zvedavosť hnala, aby som sa zaujímala, čo sa bude diať v kabíne. Keď som po chvíli videla, že Goyaz odchádza, vyšla som dvermi na pravú stranu lode, obišla som okolo kormy a cez ventilátor som sa pozerala do kabíny. Vnútri som videla Fredu. Zhovárala sa s tými dvoma. Po chvíli som začula, že ktosi prichádza. Musela som sa bežať skryť do tieňa. V tej chvíli som začula hrať gramofón, po chodbe šiel Goyaz a v ruke mal revolver s tlmičom. Cez ventilátor šesťkrát strelil dnu. Hneď nato zmizol a gramofón prestal hrať…
Plače opäť ešte viac. Zapaľujem si cigaretu a pozorujem ju. Po chvíli sa jej uľavuje. Ozvem sa:
– Milá moja, škoda plakať nad hrncom rozliateho mlieka. Tí dvaja mŕtvi, to sú rozliate mlieko. Koniec koncov, sami si o to prosili. Bez pozvania sa priplichtili na palubu a Goyaz musí chrániť svoj biznis, či vari nie? A potom, čo ak ti dvaja boli fízli?!
– To asi aj boli, – hovorí, – ale mal im dať aspoň možnosť sa brániť, špinavec!
Zrazu jej vhupla do hlavy ohromujúca myšlienka. Ostro sa na mňa pozrela a spýtala sa:
– Kto ste, do čerta? Nikdy predtým som vás nevidela na palube.
Odpovedám:
– Pravdu máš, dušička, a ak sa neprestaneš vypytovať, nikdy viac nikoho neuvidíš. Ak mi narobíš nejaké komplikácie, hodím ťa do vody, akože na volám Lemmy Caution.
Sadá si, vytreští oči a volá:
– Čože? Ste Lemmy Caution? Už som o vás počula.
– Čo nepovieš?! A čože ti o mne vraveli, maličká?
– Že ste najhorší gangster, ktorý kedy zrazil policajta, – odvetila.
– All righ!, teda tak sa majú veci. Byť na tvojom mieste, sestrička, držal by som papuľku pekne zatvorenú a to, že som na lodi, by som nikomu nevyklebetil! Teda pozor, lebo si to s tebou vybavím tak, ako sa o mne hovorí!
Mrnčí:
– Nepoviem nikomu nič. Nebola by som rada, keby došlo k ďalším komplikáciám.
– No výborne, a keďže sa už navzájom poznáme, všetko je v najlepšom poriadku. Teraz choď preč a pokračuj v oslavách, ale o tom, že si ma tu videla, nikomu ani muk, aby som ťa nemusel umlčať!
– Sľubujem, čestné slovo, už mlčím ako ryba!
Ide na čeleň lode a ja si zapaľujem cigaretu.
Škoda, že to dievča je také dokatované, mohol som ju veľmi dobre využiť. Cítim sa tu veľmi osamotený. Je nad slnko jasnejšie, že Goyaz sa nehrnie k nikomu, kto strká noc do jeho kšeftov, chovať osobitne prívetivo, skôr sa dá očakávať, že sa bude zhovárať revolverom. Ale i ja som rozhodnutý takto hovoriť s Goyazom. Dlhujem mu za MacFeeho.
Sedím ešte chvíľu, potom si pomyslím, že by som sa mal chopiť príležitosti a pozrieť sa, ako pokračuje zábava. Keď sa dvíham z lavičky, počujem, ako kdesi neďaleko hukoce motorový čln. Čakám teda. Chvíľu nato vidím, že motorový čln priráža ku korme. Práve vychádza mesiac. Som nadmieru prekvapený, keď v mužovi, čo vedie motorový čln, spoznávam Yonnieho Malasa, Siegellovho najbližšieho spolupracovníka.
Zdá sa mi, že je v tom kus šťastia. Dávam mu znamenie cez zábradlie. Vidí ma. Čln priväzuje ku korme k môjmu. Pozerá sa hore a vidím, že sa smeje na celé kolo. Spytuje sa:
– Čo si zistil, Lemmy? Ja tu ten spolok?
Odpovedám:
– Neviem, chlapče. A vôbec, to sa ma spytuješ, alebo mi to oznamuješ? Vieš čo? Nestrácaj čas a poď chytro hore, musím sa s tebou pozhovárať. Vylez po povraze!
Šplhá sa hore ako artista na trapéze. Namojveru, ten Malas má skoro toľko sily ako ja. Preskakuje zábradlie a sadá si vedľa mňa.
– Čo tu chceš, ty čertov syn?
– Čo by som chcel? Keď Connie zháňala pre teba obväzy, kým ty si bol v jej byte na Knightsbridge, telefonovala Siegellovi. Siegella mi vravel, že by nebolo od veci isť sem a dávať pozor na teba, aby ťa náhodou niekto nezahlušil. Usudzoval, že by som ti tu mohol byť na osoh a nakázal mi, aby som počúval tvoje príkazy.
Malas sa smeje a pokračuje:
– Connie ťa bozkáva. Všetko ti povie, až sa stretnete.
– Yonnie, povedz pravdu, je Connie napálená? Nemal som na výber, musel som isť na loď.
– Nehnevá sa. Ale mala veľké šťastie, že som ta prišiel. Videl som jej auto stáť pri ceste neďaleko stanice. Connie mala ostrú výmenu názorov s tými dvoma chlapmi, čo si ich nechal na pobreží. To vieš, radosť z toho nemali. Ja som sa o nich postaral. Už sú poviazaní v prístavišti a nebudú prekážať. Čo chceš robiť?
Chvíľu uvažujem, potom mu hovorím:
– Siegella nemá určite radosť z toho, že sa tu tak zamotalo…
Smeje sa a vraví:
– Nuž napálený je poriadne. Neželám Goyazovi, aby sa mu dostal do rúk. Podľa môjho názoru bol Siegella z toho Goyazovho úskoku značne zmätený. Ale aj ja. Tejto noci sme sa mali postarať o Gallata.
Prekvapene sa pýtam:
– Nehovor, a ako ste to mali urobiť?
Yonnie vysvetľuje:
– Gallat býva v Strand Chambers. Volal som ta telefonicky, aby sme sa niekde stretli. Mysleli sme si, že ho strčíme do auta, odpráskneme ho a vyhodíme ho niekde na vidieku. Ale keď som ta volal, chlap tam už nebol. Práve som uvažoval, čo robiť, keď prišiel jeden zo Siegellových chlapcov a povedal mi, že Connie volala Siegellovi, že Goyaz uniesol Mirandu a že ty a Connie ju idete hľadať. Siegella mi rozkázal, aby som šiel za vami. Vydal tiež príkaz, aby ma v prístavišti čakal čln. A tak som tu. Kam ideme odtiaľto?
Odpovedám mu:
– Čo sa toľko vypytuješ? A vôbec! Čo sa týka Gallata, už nemusíš mať obavy. Goyaz ho zastrelil, spolu s jeho kamarátom.
Zvolá prekvapene:
– Nehovor, Lemmy!
– Je to tak, ako som povedal!
Rýchlo mu líčim, čo sa prihodilo tejto noci na lodi. Pravdaže, hovorím mu, že MacFee je Gallatov priateľ a že ho nepoznám. Potom pokračujem:
– Počúvaj, Yonnie! Podľa mňa je najdôležitejšie dostať Mirandu preč z lode, a čím skôr sa tak stane, tým lepšie! Vyzerá to tak, akoby väčšina ľudí na tejto lodi bola slepá. Preto je na mieste položiť si otázku, či máme pohnúť rozumom, alebo silou.
Smeje sa a navrhuje:
– Keď sú opití, nech je to silou!
Súhlasím:
– Okej, herňa je napredku, poďme ta!
V pravej ruke držím svoj automatický lugger a MacFeeho revolver, ktorý som mal zastoknutý za pásom, beriem do ľavej. Yonnie je vybavený tiež dvoma. Ideme po pravej strane lode k prednej časti palubného domca. Je veľmi chladna a väčšina ľudí pozaliezala dovnútra. Som natoľko zaujatý, že takmer zabúdam na boľavú ruku, ktorá páli ako peklo.
Kaď sme už napredku dávam Yonniemu znamenie, aby zastal. Cez vetracie okienko sa dívame do salónu. Salón je veľký, zaberá asi polovicu dĺžky lode. Je naplnený ľuďmi do prasknutie. Ešte v živote som nevidel takú bandu pohromade.
Sedia tam chlapi s dámami, ktorých som svojho času vídal zabávať sa v letoviskách na pobreží USA. Patrili k horkokrvnému syndikátu, ktorý pôsobil pri dostihoch v Agua Caliente. Sedí tu Mardi Spirelli, hviezda hrdlorezov z Oklahomy, aj Pierce Byron, ktorý zastrelil Augiehu Siakina v Ma Licovaťs, pretože sa mu nepáčila farba jeho košele, ale aj Big Boy Skeets z Misouri a jeho dievča Rachel Manda, Welt z Los Angeles i Pernaza, pašerák liehovín zo San Pedra.
Všetci chlapi sú tu so svojimi dámami, väčšina z nich je trochu podozrivá a stavil by som sa, že všetci tu prázdninujú. Nikdy v živote som nevidel pohromade toľko ožranov. Hádam šesťdesiat ľudí tu bolo takých, čo som nikdy predtým nevidel. Podľa výzoru nebol z nich ani jeden Angličan, takže sa zdalo, že Goyaz sa vyhol ľuďom z tunajšieho pobrežia. Zjavne nechce nič riskovať a myslím si, že má pravdu.
Uprostred salónu je ruleta o všetci sa krútia okolo nej. Goyaz má na starosti bank. Pri stole tvárou k nám sedí Miranda. Líca jej horia červeňou, plavé vlasy sa lesknú vo svetle elektrických žiaroviek. Odetá je do elegantných šiat. Dáma za milión! Elegantná! A tá jej figúra!
Cez rameno sa dívam na Yonnieho. Práve si zapaľuje cigaretu. Chvíľku nato sa napoly otvárajú posuvné dvere do salónu. Vravím Yonniemu:
– Ide sa, Yonnie!
Vchádzame dnu. Všetci sú takí zaujatí hrou, že nás ani nezbadali. Postrehli až Yonnieho zvolanie.
– Paprče k nebesiam, banda naničhodná, a pekne ich tak držte!
Stojí to za to – vidieť tváre tých ľudí, kaď sa otáčajú a hľadia na nás. Asi osemdesiat párov rúk letí hore temer súčasne. Neuniklo mojej pozornosti, že tí ľudia sa postavili skôr, ako zodvihli ruky. Varujem ich:
– Dámy a páni, ak si niekto z vás želá s niečím si začať, nech tak urobí hneď. Máme veľa práce a vôbec nie sme príjemní.
Dívam sa na Goyaza. Stojí za vrchstolom a tvári sa veľmi nešťastne, ale aj tak urobí celkom dobrý pokus o úsmev a hovorí:
– Čo má znamenať tento vpád?
Posmešne vravím:
– Vari si len nemyslíš, že chceme usporiadať oslavy dňa matiek ako v Oshkoshe?!
Usmieva sa ešte väčšmi a pýta sa:
– Čo si želáte, chlapci?
Odpovedám:
– Ani nie tak veľa, Goyaz. Chceme len miss van Zeldenovú. Myslím, že jej papá by sa poriadne napálil, keby sa dopočul, že máte v pláne uniesť ju.
Odkladám zbrane, pretože vidím, že Yonnie má situáciu pevne v rukách. Idem ku stolu. Dav sa rozostupuje a ja sa dostávam k Mirande. Pýtam sa jej:
– Ako sa mávate, miss van Zeldenová?
Smeje sa. Ej, či len má to dievča krásne zuby! So smiechom hovorí:
– Čože, mister Caution? To ste vy? Čo to má znamenať? Tak sa mi vidí, že kdekoľvek sa pohnem, vždy vás nájdem na takomto mieste.
– Lady, je to tak: Som malý lord Fautleroy a či dobrý škriatok, ale vy to neviete. Alebo som svätý Mikuláš a prišiel som dolu komínom. Pamätáte sa ešte na hostinec Honeysuckla and Jasmine v Tolede?
Smeje sa a hovorí:
– Na to nikdy nezabudnem, ako ma odtiaľ vykopli
Vravím jej výsmešne:
– Z tých kopancov a vzrušení ste veľmi roznežnená, magnificencia. No raz dostanete skutočný kopanec že si ho do smrti budete pamätať!
Ukazujem na Goyaza a pokračujem.
– Poviem vám čosi o tomto chlapovi a ostatných prítomných zakuklencoch. Po prvé, táto hra je strašne falošná a keby Goyaz raz omylom zahral fair, ostatní by od samého prekvapenia dostali zrádnika. Po druhé, všetci títo surovci popáchali toľko zla, že keby sa to všetko dalo dohromady, diabli by pri nich vyzerali ako charitný spolok žien Ellis Society z Cold Springu v Pensylvánii. A po tretie – tento neotesanec vás chcel dnes ráno uniesť a žiadať za vás výkupné. Čo vy na to?
Zalamuje rukami a volá.
– Nevravte! To je ohromujúce!
Prvý raz v života ju vidím naozaj prekvapenú. Hovorím jej:
– Je to skutočne tak, moja milá…! Ale, aby som nezabudol, koľko ste utratili?
Utvorí kabelku, pozerá sa do nej, potom hovorí:
– Keď som sem večer prišla, mala som desaťtisíc. Podľa všetkého mi zoslalo ešte päťsto dolárov.
– Okej, – hovorím a obratiam sa ku Goyazovi, – to ti príde draho. Goyaz! Navaľ tých deväťtisícpäťsto dolárov, ktoré si vylákal od miss van Zeldenovej, a o ďalších desaťtisíc sa zaujímam osobne. A môžeš byť ešte rád!
– Počuj, – začína výhražne, ale vtom mu Yonnie pritláča na chrbát revolver a Goyaz zmĺkne. Napokon hovorí: – Okej, ale to si dobre zapamätám!
– Aj ja, ako hovoríš!
Zo stola beriem dvadsaťtisíc dolárov a desať z nich dávam Mirande, pričom jej hovorím:
– A teraz, maličká berte sa pekne domov!
Nenamieta ani slova. Vzadu na stoličke má prehodený plášť, oblieka si ho a poberáme sa k dverám. Yonnie kryje náš odchod revolvermi, namierenými do davu. Keď sme pri dverách hovorím im:
– Teraz pozor, chumaji! Kto sa opováži pohnúť sa no salónu, bude s ním amen. Rozumiete?!
Rozumejú.
Vychádzame na palubu a zatváram dvere. Vediem ich na kormu. Tam vravím Yonniemu:
– Yonnie, teraz nasadneš s miss van Zeldenovou do člna, zavezieš ju späť do prístavu a zveríš ju do opatery mojej sestry Connie.
Významne na neho mrkám. Rozumie mi. Pýta sa:
– A čo ty? Vari len nechceš ostať v tejto ozdravovni?
– Pravdaže nie, ale musím si tu ešte čosi vybaviť. Ty rob, čo ti kážem!
Dívam sa za nimi, keď kráčajú na kormu, nato vidím ako Yonnie pomáha Mirande cez zábradlie. Keď sa Miranda spúšťa po povraze dolu smeje sa. Myslím, že ju tu vzrušilo. Nato sa spúšťa Yonnie za ňou a po dvoch minútach počujem hukot motora. Motorový čln sa vracia späť do prístavu.
Idem znovu do salónu a s luggerom v ruke otváram dvere. Ti blázni ešte stoja a ako vidno, už sú vycvičení, lebo keď vchádzam dnu, všetky ruky letia opäť hore k povale. Hovorím:
– Goyaz, poď sem a ruky drž nad hlavou! Chcem sa s tebou porozprávať!
Vychádzam znovu cez dvere a čakám kým cez ne prejde aj on. Potom sa obraciam k prítomným a hovorím:
– Panstvo, môj priateľ vás drží v šachu cez vetracie okienko na druhej strane salóna. Radím vám preto aby ste stáli ďalších desať minút.
Zatváram dvere. Goyaz sa spytuje:
– Lemmy čo to má znamenať? Čo tu robíš? Čo vlastne chceš?
Prikazujem mu:
– Poď so mnou. Dozvieš sa to.
Vediem ho na kormu, potom mu kážem, aby sa posadil. Sadá si vyzerá rozpačito, nechápe, o čo ide. Vraví:
– Lemmy, vôbec ťa nechápem. Čo máš za lubom? Prečo si mi vzal tých dvadsaťtisíc? Vari len nemáš o tú Mirandu záujem? Ak áno, tak sa rozdeľme. Som vždy za čistú hru…
– Zatvor si papuľu, Goyaz! Počúvaj! Nikdy si sa mi nepáčil a ani si mi nebudeš! Ty nie si bandita, si obyčajný lump a podvodník: Vieš, čo s tebou urobím?!
Vystrašene sa pozerá na mňa a na čele sa mu začínajú perliť kvapky potu. Pokračujem:
– Musím s tebou zúčtovať, ty potkan všivavý!
Začína fňukal a prosíkať:
– Lemmy, nechaj ma. Dobre ti za to zaplatím Neurobil som predsa nič, čo by ťa mohlo rozhnevať! Ja nie som…
Prerušujem jeho výlevy:
– Čuš! Ty si to bol, čo dnes poslal do pekiel Gallata a MacFeeho! A či nie?
Potom sa smejem a pokračujem:
– Možno sa mýlim, Goyaz. Mierne som nahnevaný na teba, ale hádam si poopravím svoju mienku o tebe. Pozri sa, čo to je? – Dívam sa ponad jeho plecia, akoby som čosi na vode videl. Vstáva, obracia sa, aby sa ta pozrel, a ja hu v tom okamihu likvidujem. Prevŕtam ho päťkrát cez krk a cez chrbtovú kosť. Dve guľky za Gallata, dve za MacFeeho a jednu za seba. Prevalil sa cez zábradlie. Podkladám nohu pod jeho nohy a vykopávam ich hore. Prešmykuje sa cez zábradlie a so žblnkotom sa stráca pod hladinou vody.
Pozerám sa spať k salónu. Je tam pokoj. Zliezam potom po lane dolu do člna, spúšťam motor a mierim k brehu
Dvíha sa hmla, v ktorej sa svetlá Princess Cristabel pomaly kalia. Na palube lode je opäť rušno. Ponad vodu sa nesú ku mne výstrely fliaš šampanského a ktosi púšťa tanečnú hudbu z rádia.
Sedím v člne fajčím a v mysli som spokojný s dnešným večerom.
Nebyť MacFeeho, bola by to skvelá práca!
KAPITOLA VII.
Trochu viac o Lottie
Dorážam do prístavu a obávam sa, čo sa bude diať ďalej. Počítal som s tým že Yonnie a Constance budú mať more času na to, aby odpratali Goyazových ľudí, ktorí tu zostali. Mal som pravdu. Na móle s výnimkou Constance, Yonnieho Malasa a Mirandy nebolo nikoho. A treba povedať, že urobili veľa pre Mirandino blaho.
Ideme k autám Constance sa vracia vlastným a Yonnie odváža to, ktoré sme mal vypožičané, späť do autoservisu. Ja sa vraciam v Mirandinom, ktoré mala v úschove v miestnom autoservise.
Cestou späť Miranda strašne veľa vykladá o tom, čo sa dialo v noci. Či je spokojná sama so sebou? Myslím si, že táto žena má veľmi pomýlené názory o tom, čo je dobré, ale takých je veľa.
Už je iste jasné, že nie som nijaký moralista, ale mne sa to javí tak, akoby tie dámy, ktorých otcovia zarábajú veľa peňazí, doslova osprosteli. V deviatich prípadoch z desiatich sa to začína tak, že chlap farmárči na nejakom zapadákove, drie ako černoch pätnásť hodín denne, potom ide do veľkého mesta a pracuje ešte viac. Napokon sa mu podarí urobiť niekoľko šťastných transakcií a zarobí na nich niekoľko miliónov.
Keď ostarieva, jedno z jeho detí začne vyskakovať a hľadajúc vzrušenie, dostáva sa do ťažkostí len preto, že nič iné nevie robiť, a pritom si myslí, že to je práca. Tak nejako je to aj s Mirandou
Teraz vari dostala príučku.
Kým tak uvažujem, rozpráva mi, ako sa dostala ku Goyazovi. Jedného večera šla sama von a večerala v akejsi elegantnej reštaurácii. Potom šla do divadla. Keď vyšla von, prihovoril sa jej slušne oblečený muž a vravel jej, že ju pozná z ktoréhosi mesta v USA. Miranda sa stretla v živote s toľkými ľuďmi, že pri najlepšej vôli si ich všetkých nemohla zapamätať. Dala sa neznámemu nachytať.
Chlap jej potom narozprával toho toľko o Goyazovej hráčskej lodi, že sa nechala prehovoriť a prisľúbila, že ta pôjde. A tak sa aj stalo.
Celý čas očakávam, že sa ma spýta, ako som sa dozvedel, že bude na tej lodi, a na všetko, čo s tým súvisí, a aj si začínam vymýšľal o tom rozprávku. Po chvíli si všíma, že mám s rukou nejaké ťažkosti. To už mám pocit, akoby som miesto ruky mal kus železnej tyče. Sadá si za volant ona.
Vedie auto takou rýchlosťou, že nemá čas sa vypytovať. Som tomu veľmi rád, pretože mám čas si celú historku dôkladne premyslieť.
Hovorím jej, že som ju jedného dňa videl vychádzať z Carltonu. Potom som ju tam hľadal, aby som jej povedal niekoľko milých slov. Jej slúžka mi povedala, že odišla preč na dva tri dni. Keď som vyšiel z hotela von, stretol som sa s jedným z Goyazových ľudí. Spolu sme popíjali a chlap mi pritom vytáral, že zrejme šla na Goyazovu loď.
Hovorím jej, že som vedel že Goyaz falošne hrá a že občas sa pokúsi o únos. Šiel som teda ta so sestrou a priateľom a prekazil som mu to.
Veľmi dôverne sa na mňa pozerá a vraví s ľahkým úsmevom:
– Prečo ste nešli na políciu. Lemmy?
– Viete čo, Miranda, venujte sa radšej ceste, aby sme nevbehli do priekopy. A vôbec? Nič lepšieho vám nevedelo prísť na um ako polícia? Viete, nemám rád hekačov!
Smeje sa. Ej, či sa len vie tá Miranda nádherne smiať! Hovorí:
– Nuž, Lemmy, stavila by som sa, že hekačov naozaj nemáte v láske. Zaujímala by ma, čo robíte? Nie ste vy náhodou gangster? Aké máte zamestnanie?
Smejem sa. Cítim, že bude lepšie, ak budem robiť zo seba malého hrdinu, kým sa situácia priaznivo vyvíja. Preto si dovoľujem trochu klamať.
– Pripúšťam, že som bol gangstrom, ale už dávno som nič nevyviedol.
Smeje sa a pýta sa.
– A čo? Toho policajného dôstojníka v Oklahome ste nezastrelili vy?
Prisviedčam jej a vysvetľujem:
– Musel som ho zabiť. Keby nie ja jeho, bol by on mňa. Bola to len otázka, kto z nás dvoch skôr stlačí kohútik.
Potom jej táram množstvo všelijakých nezmyslov o sebe a keď skončím, pravdepodobne má dojem, že som akousi zmesou Paula Reveru, Dicka Turpina, Robina Hooda a im podobných hrdinov.
Hovorí s ľútosťou:
– Tak sa iní vidí, že tu ruku máte poriadne zmrzačenú, Lemmy. Čo sa vám stalo?
– Teraz sa asi budete poriadne smiať. Keď som dnes v noci preliezal cez zábradlie na Princess Cristabel, držal som v ruke revolver, pokĺzol som sa, buchlo to a mám z toho deravú ruku. Nie je to smiešne? Až budeme v Londýne, ošetrím si ju. Chce to len nový obväz. To je všetko.
Usmieva sa a jemne hovorí:
– Ošetrím vám to, Lemmy!
Keď prichádzame pred hotel Carlton, je sedem hodín ráno. Ideme hore do Mirandinho apartmánu. Miranda vola komornú a posiela ju po lieky a obväzy, aby mi mohla ošetriť ruku. Som rád, že to dosť dobre dopadlo. Zdá sa, že rana je čistá ruka nie je zapálená. Som dostatočne silný, a preto si myslím, že o niekoľko dní bude znovu všetko v poriadku.
Kým mi Miranda obväzuje ruku, pozerám sa na dievča, ktoré donieslo obväzy a misku, je to celkom fajn pipka a podľa všetkého občas vie pohnúť aj rozumom. Preto si myslím, že sa mi ešte niekedy môže zísť.
Keď je Miranda hotoví s obväzovaním, vypijeme si trochu kávy a hovorím jej, že je čas, aby som sa pobral. Súhlasím, ale hovorí, že by ma rada videla trochu dlhšie, že by bolo dobré, keby som sem prišiel ešte dnes večer okolo desiatej, že by sme sa mohli spolu navečerať. To mi je ohromne vhod.
Po chvíli idem. Miranda zíva, hlava jej klesá od únavy, hovorím jej, že sa musí trochu vyspať. Komorná ma odprevádza na chodbu a privoláva výťah. Dívam sa na ňu a hovorím:
– Dušička, už vám niekto povedal, že sa celkom dobre na vás pozerá?
So smiechom odpovedá:
– Už mi to ktosi povedal, ale nedosiahol tým nič.
– To je zlé, bolo by s tým treba dačo robiť. Čo keby sme si tak raz zašli na misku chop-suey, pravda, ak v tejto krajine chop-suey vôbec majú.
Znova sa usmieva. Vyzerá na veľkého šibala. Hovorí:
– Súhlasím, a čo bude nasledovať?
S úsmevom odpovedám:
– To vyzerá ako dátum schôdzky, sestrička. Budete mať trocha času?
– Budem, zajtra večer má miss van Zeldenová večerať s nejakými priateľmi.
– Okej!
Dohováram sa s ňou, že sa stretneme v reštaurácií, ktorú dobre poznám na Greek Street. Odchádzam.
Idem po Pall Mall a hore po St. James‘s, dostávam sa na koniec Jermyn Street a rozhliadam sa po ulici. Pred mojím domom stojí akýsi chlap, fajči cigaretu. Vyzerá unavene. Domýšľam si, že to bude jeden zo Siegellových chlapcov, ktorý má za povinnosť sledovať môj byt, aby som náhodou nezmizol. Podľa všetkého mi Siegella akosi nedôveruje.
Konečne som doma. Dávam si pohár bourbonu, sadám si a uvažujem. Hútam, že zatiaľ sa všetko pekne darí, lež nie mne, ale Siegellovi. Prichádza mi na um, že vyradením MacFeeho sa moje poslanie značne skomplikovalo, a to ma nie veľmi teší.
Ale načo je dobre toľko uvažovať? Som zatiaľ v poriadku, som veľmi unavený, bolí ma ruka, a tak bude hádam najlepšie zaliezť do postele. Podľa mňa je posteľ veľkolepé miesto. Ako by bolo dobre, keby viacerí chlapi miesto potuliek ostali dlhšie v posteli. O čo menej všelijakých komplikácii by bolo na svete…
Je šesť hodín. Vchádza komorník a oznamuje mi, že pán menom Siegella by so mnou rád stratil niekoľko slov. Súhlasím, aby ho priviedol, a zároveň vyslovujem prianie, aby doniesol trochu whisky a kávy.
Po chvíli sa komorník vracia so Siegellom. Ten odroň vyzerá senzačne. Na sebe má večerný oblek, bielu viazanku a na košeli perly, ktoré podľa mňa museli štát pekný kopec peňazí.
Vravím mu
– Ako sa ti darí, Siegella?
Sadá si tiež a vyberá z platinovej tabatierky cigaretu. Zošpuľuje ústa a rehoce sa Nevdojak si uvedomujem, že Siegella patrí k ľuďom čo sa vždy smejú len ústami. Nikdy nie očami, tie majú vždy chladné a tvrdé ako kúsky belasého ľadu. Také oči má väčšina gangstrov. Siegella si zapaľuje cigaretu, niekoľkokrát si z nej poťahuje a potom sa zadíva na mňa a hovorí:
– Lemmy, musím ťa pochváliť, ako si zvládal tú situáciu na Princess Cristabel. Ak sa ti chce, vieš byť dobrý!
– No to je peklo! To hovoríš ty? Veď to bola celkom jednoduchá záležitosť. Len tak mimochodom, kto to je ten Goyaz?
Uškŕňa sa a vypúšťa po izbe krúžky dymu. Hovorí:
– Čo tam po Goyazovi, z toho už nemusí mať nikto strach.
Pozerá sa mi rovno do očí.
– Čo si tým chcel povedať, Siegella?
– Len to, že to bola elegantná práca. Je pre nás lepšie, keď ten chlap zmizol z cesty, než aby nám prekážal. Som nesmierne rád, že si ho odpravil.
Prerušujem ho:
– Nehovor! A odkiaľ vieš, že som ho odpravil?
Opäť sa rehoce. Má krásne zuby. Vraví tni:
– A čo si myslíš, že som robil minulej noci? Vieš čo, Lemmy, keď mi telefonovala Constance a oznamovala, že Goyaz má Mirandu na palube svojej lode, nevyzeralo to najlepšie, zvlášť keď som počul, že ťa Lottie s tou partou zadržala na Baker Street. Šiel som teda tiež ta. Pravda, ty si o tom nevedel, ale minulej noci som spolu so šiestimi chlapmi bol neďaleko Princess Cristabel, aby sme mohli zasiahnuť, keby si sa bol pokĺzol. Keď som videl, ako božsky si zdolal Goyaza, ako elegantne si ho prevrátil cez zábradlie, pomyslel so m si, že sa môžem pobrať domov a že ti môžem zavolať kedykoľvek cez deň.
– Už je tam, – hovorím mu, – aj tak si myslím, že Goyaz bol príliš nešikovný.
Prikyvuje a hovorí:
– Neurobil si to minulej noci zle, Lemmy! Dal si späť tých desaťtisíc miss van Zeldenovej? Toľko utratila?
– Pravdaže som ich vrátil, a čo si myslíš (koniec koncov je to pravda), – pokračujem, – a ďalších desaťtisíc mám od Goyaza, ktoré som jej, pravdaže, nedal. Ona na tom nič nezarobila.
– Ale aj tak si nepochodil zle, Lemmy. Desaťtisíc si dostal na výdavky odo mňa, desaťtisíc si vymámil od Goyaza a navyše si mal to potešenie, že si ho mohol zahlušiť. Si s tým spokojný?
– To vieš, Siegella, že som. Okrem toho sa mi dostalo vyznamenania, že si ma nechal sledovať.
Znovu sa rehoce. Nalieva si bourbonské a hovorí:
– Tak si to želám, Lemmy. Páči sa mi, keď je každý šťastný. Myslím, že si dobrý chlap a že robíš, čo máš, ako sa patrí. Aby si sa teda cítil dobre a pohodlne, tu máš ďalších päť tisícoviek.
Kladie päť bankoviek na stôl a smejúc sa, necháva ich tam. Hovorí:
– To je odškodné za ruku. Lemmy, už som sa o nás dvoch veľa nauvažoval. Prišiel som k záveru, že až sa nám vydarí ten Mirandin únos a po čase sa naň zabudne, vrátime sa do USA. Tam by sme potom mohli viesť všetky bandy v krajine.
So smiechom mu odporujem:
– Siegella, až dostanem svoj podiel z tohto obchodu, nechcem byť viac banditom. Dvestopäťdesiattisíc mi celkom stačí.
Sa smiechom sa ma vypytuje:
– A čo budeš robiť, Lemmy?
– Zatiaľ ti to neviem dosť spoľahlivo povedať, ale často myslievam na slepačiu farmu.
Dáva mi pohár bourbonského. Keď mi ho podáva, pozerám sa na jeho dlhé biele prsty. Prichádza mi na um, že ak by mohli byť ukrutné samotné ruky, Siegellove ruky by boli najukrutnejším párom na svete.
– Viem si ťa predstaviť na tej slepačej farme, Lemmy. Myslím, že by si každý deň sliepkam povykrúcal krky, len čo by sa ti dostali do rúk. Ale stačí, poďme k veci!
Priťahuje si stoličku k posteli a zapaľuje si ďalšiu cigaretu. Aj ja mám cigaretu a cez jej dym sa dívam na neho. Začína:
– Podľa môjho názoru by sme s tým mali pohnúť už cez tento víkend. Dnes je streda. V piatok zavediem chlapcov do domu, ktorý som vybral. Je to miesto zvané Branders End, neďaleko Temže, je tam veľmi pekne. Počítam, že ta príde asi tridsať párov. Dievčatá sú všetky veľmi pekné a všetky ma dobre poznajú. Budeš môcť priviesť ta Mirandu?
Odpovedám:
– To je jednoduché. Miranda mi je zvlášť po tej príhode na Princess Cristabel veľmi naklonená. Dnes mám s ňou večerať. Ale o víkende jej nepoviem nič. Budem si musieť najprv vymyslieť nejakú historku o tom, že mám ťažkosti a že je potrebné, aby šla so mnou do Branders End. Hádam jej poviem, že je to súkromná záležitosť a taká tajná, že nikomu nesmie povedať, kam ide. Toľko do nej nahustím, že nebude môcť povedať nič iné než áno.
Siegella sa uškŕňa a jazykom si olizuje pery. To je už jeho zlozvyk. Hovorí mi:
– Lemmy, plán je takýto: V sobotu večer privedieš Mirandu do Branders End. Potom už budeš veľmi blízko svojmu cieľu.
– Ako to, čo bude potom? – spytujem sa.
– Je to jednoduché! Tvoja úloha sa veľmi skoro končí. Vrátiš sa stadiaľ spať do Londýna v nedeľu ráno. Telefonicky sa spojíš v New Yorku s chlapom, ktorého adresu dostaneš odo mňa. Ten potom zaistí, že v pondelok ráno ťa bude volať samotný van Zelden, a ty mu oznámiš, že jeho dcéru uniesli, že o dva-tri dni bude preč z Anglicka. Povieš mu, že má týždeň času, aby zložil na moje konto tri milióny dolárov v Dutch Bank v Rotterdame. Ak tak neurobí, – vraví výhražne Siegella a uškŕňa sa ešte viac, – potom že máme veľmi pekný plán. Spýtaš sa ho, či vie, ako vyzerajú zuby jeho dcéry, pretože po uplynutí jedného týždňa za každý deň, o ktorý sa oneskorí, mu budeme posielať jeden z jej zubov doporučene. Zdôrazníš mu, že nás ani nenapadne, aby sme ju uspávali, keď jej ich budeme trhať!
Siegella vstáva a hovorí:
– Idem, Lemmy, ale ešte ti chcem pripomenúť jednu maličkosť, skôr než odídem. Máš veľa dôvtipu a si kriminálnik. Hádam si namýšľaš, že si natoľko chytrý ako ja. Potiaľ je to v poriadku. Ale neradím ti, aby si sa pokúšal o niečo iné. Zapamätaj si, že nič nemôžeš podnikať tak, aby som o tom nevedel, že nikam nemôžeš ísť bez toho, aby som o tom nemal správy. Nerobím to preto, že by som ti akosi osobitne neveril, Lemmy, ale len a len preto, že som človek, ktorý sa nespolieha na náhodu. To ti hovorím! Keď sa ma opovážiš podviesť, dozviem sa to skôr, ako by si to mohol urobiť, a dostanem ťa!
Stojí a pozerá sa na mňa ako jedovatý had.
Hovorím mu s úsmevom:
– Siegella, vari si len nemyslíš, že sa teraz naplaším a zdupkám? Maj rozum! Uznávam, že je výhodné s tebou spolupracovať, preto sa ťa držím. Ja chcem mať tých dvestopäťdesiat tisícoviek.
– Okej, Lemmy! Až urobíš to, čo máš, dostaneš ich. Maj sa dobre!
Siegella odchádza.
Keď je konečne preč, rozvalím sa na posteli, fajčím a pozerám sa na povalu. Ten naničhodný lump ma poriadne napálil. Až príliš si je istý tou vecou. Myslím, že v podstate mal pravdu, keď tvrdil o sebe, že má dosť rozumu. A ako len mudroval, že Je aspoň taký šikovný ako ja. Možno áno, možno nie, ale osobne si myslím, že skôr než skončím svoje poslanie, zatočím s tým hladko vyholeným panákom, že aj v pekle bude na to spomínať!
Ale musím byť pri svojom počínaní neobyčajne opatrný. Mal kus pravdy, keď sa vyhrážal, že ma určite dostane, ak ho podvediem. Keď si pomyslím na všetky tie triky, ktoré predvádzal Siegella v Spojených štátoch, je mi jasné, že sa budem musieť poriadne obracať, aby som ho zlikvidoval. Feds, štátna polícia a všetci ostatní hekači sa ho pokúšajú dolapiť už roky a nemajú ani za nechet nádeje, pretože ten panák nekoná nikdy sám osobne, ale miesto seba niekoho nastrčí. On za ten čas financuje a vymýšľa všetky tie úklady.
O väčšine tuctových banditov nemá Siegella dobrú mienku už aj preto, že svojím spôsobom je to vzdelaný chlapík. Preto nikto nikdy nevedel, kto pre neho pracuje a kto nie.
Ale myšlienka, že by som s ním mal spolupracovať i naďalej, až sa vydarí Mirandin únos, ma nesmierne baví. Myslím, že so Siegellom by som vydržal asi tak dlho ako v posteli s dvoma hroznýšmi, ba dokonca dal by som prednosť tým hadom.
Vyzeralo to naozaj tak, akoby ma bal poriadne zaplietol do Mirandinho únosu. Spoliehal som sa na MacFeeho, že mi pomôže, až bude prihárať, a ten nešťastník sa ide dať zabiť práve vtedy, keď ho najviac potrebujem. Úporne uvažujem, čo by sa dalo ešte narýchlo vykonať pred víkendom. Je isté, že keď Siegella dostane Mirandu do Branders End, pošle ma späť do Londýna, aby som telefonoval kvôli výkupnému, on sa potom zo všetkého vyzuje, vráti sa do USA, zbalí svoje peniaze a môže spokojne spávať.
Uvedomujem si istý veľký nedostatok. Keďže MacFee je nebohý, niet nikoho, komu by som dôveroval. Mirandu som nemohol upozorniť na to, čo sa na ňu chystá, pretože by jednoducho ufujazdila z Anglicka a Siegella by ju našiel niekde inde. To bolo viac ako isté. Tak sa mi vidí, že jediná možnosť, ako sa dá prekaziť jeho akcia, je vyzradiť to tunajším hekačom. Ale práve teraz by to bolo šialenstvo, pretože Siegella v žiadnej krajine nemé v trestnom registri záznamy. Polícia ho preto nemôže zatknúť, a on sa môže zo všetkého pekne smiať a počkať, až bude môcť Mirandu lapiť vo Francúzsku, Španielsku alebo v hocktorom inom štáte.
Do hlavy sa mi zrazu vnucuje myšlienka, že Siegella okrem vysokého výkupného sleduje s Mirandou aj iné ciele. Zbožňuje pekné ženy a má aj dobrý vkus. Názorným príkladom toho je Connie, ktorá má naozaj driečnu postavu. Podľa všetkého sa sústredil na Mirandu preto, že to je pekná žena. Každý si môže domyslieť, ako by to s ňou v Siegellových rukách dopadlo.
Výkupné za Mirandu by Siegella určite dostal. Už aj preto, že iste to myslel vážne, keď spomínal, že by posielal starému pánovi každý deň jeden dcérin zub. Určite by to urobil a je celkom možné, že by sa na to i pozeral, ako jej ktosi tie zuby vylamuje. Dokázal by to. Spomínam si, čo mi hovoril MacFee. Keď svojho času uniesla Lacassarova banda v Kansas City istú ženu – bol to únos, ktorý naplánoval Siegella – a jej manžel sa zdráhal zaplatiť, banda mu posielala každý deň chumáč vlasov, ktoré jej zakaždým vytrhli. Keď konečne prišlo výkupné, žena bola holohlavá. To sa ponášalo na Siegellu. A pri podobných akciách iste použije nejaké ďalšie „žartovné“ metódy.
Bol to šikovný úskok sledovať ma, keď som odpravil Goyaza. Myslel som si, že na to nik nepríde, a Siegella preukázal neobyčajnú obratnosť, keď sa zdržiaval v tom čase kdesi v tme neďaleko Princess Cristabel a sledoval, čo budem robiť ďalej po tom, čo som poslal preč Yonnieho Malasa s Mirandou. Ukázalo sa, že Siegella nikomu ani byľku nedôveruje, ak ide o jeho biznis.
Usudzujem, že mi zostáva jediná možnosť – byť pri tom! Po chvíli sa pozerám na tých päť tisícoviek, čo nechal Siegella na stole. Vyberám zápisník a porovnávam bankovky. Podľa čísel zisťujem, že pochádzajú tiež z Third National Bank z Arkansasu. Tieto bankovky kladiem k ostatným, pretože z toho lupu chcem zachrániť toľko bankoviek, koľko je len možné. Keď k týmto peniazom pripočítam peniaze od Goyaza, nie je to najhoršie. Siegella peniazmi nešetrí.
O chvíľu bude osem. Vstávam, sprchujem sa a obliekam sa do smokingu. Chodím hore-dolu, premýšľam pokojnejšie, pretože sa pohrávam s myšlienkou, že tomu darebákovi dokážem skrížiť jeho planý, hoci mi je jasné, že ak to mám už urobiť, musím zaistiť, aby sa to stalo v Branders End.
Už som spomínal, že som zosnoval plán, ako by sa to dalo uskutočniť. Nie je to jediná možnosť, ibaže je trochu odvážna. Preto sa domnievam, že by neškodilo lepšie o ňom porozmýšľať, kým sa stretnem s Mirandinou komornou vo štvrtok večer.
Ale teraz už dosť rozmýšľania, už som z toho unavený. Zapaľujem si cigaretu a idem von. Noc je nádherná a keď si pomyslím, že budem večerať s Mirandou, cítim sa neobyčajne príjemne.
Miranda ma očakáva v hale hotela Carlton. Je to naozaj driečne dievča, to sa musí nechať! Je oblečená do ligotavých šiat, takých priliehavých, že postava jej v tom pekne vyniká.
Keď ma vidí, ide mi v ústrety, vystiera ruku a usmieva sa oko hrdlička.
– Pekná vítam, Lemmy! Som rada, že vás vidím! Čo robí ruka?
Hovorím jej, že sa to už zlepšuje, Ideme von a sadáme si do jej roadstera. Tam sa dohovárame, kam pôjdeme; napokon sa rozhodneme pre Café de Paris na Maidenhead Road.
V Mirandinej prítomnosti sa cítim skvele. Veľa toho nenahovorí, iba kladie svoju ruku priateľsky na moju a mne to robí dobre. Len sa hrozím toho, čo by asi povedala, keby vedela, že som až po krk zapletený do únosu, ktorý sa má uskutočniť o dva-tri dni. Ale sentimentalita mi nadlho nepristane, preto sa snažím takéto myšlienky vypudiť z hlavy.
Sme na Kingston Road. Stláčam plynovú páku a naberáme nádhernú rýchlosť. Pozerám sa do zrkadla o vidím, že nás sleduje veľký čierny roadster. Je asi päťdesiat stôp za nami. Vždy, keď zvyšujem rýchlosť, auto robí to isté. Je to Stutz – auto s množstvom konských síl a ak chce, ľahko nás môže predbehnúť.
Začínam sa obávať, či Siegella niekoho neposlal, aby ma sledoval, je však jasné, že by to nemalo nijaký zmysel, kým som s Mirandou, a nerobil by to tak okato. Vyzeralo to však v skutočnosti tak, akoby ten v auta za nami chcel, aby som si všimol, že nás sleduje, a chce, aby som ho spoznal.
Mirande o tom nehovorím nič. Keď sme napokon v Café de Paris a Miranda sa vzďaľuje preč, aby sa mohla napudrovať, idem von a čakám na auto, ktoré sa prehnalo okolo nás a vracia sa teraz späť.
Prechádza okolo, ide k plotu oproti o zastáva. V puzdre na ľavom boku mám uloženého luggera, prikladám ruku na pažbu pre prípad nedorozumenia. Dvere na aute m otvárajú a z nich vychádza Lottie Frischová.
Rozhliada sa okolo seba a mieri ku mne. Zachádzam trochu do tieňa, aby ma nebolo vidno, a Lottie ide za mnou. Zastavuje sa pri mne a hovorí:
– Lemmy, nechcem viesť nijaké záhrobné reči kvôli poslednej noci. Iba si myslím, že si príliš dobrý. To je všetko. Prichádzam za tebou s odkazom od Kastlina a ostatných chlapcov. Radi by sme si s tebou pohovorili, ak si to aj ty praješ.
Jedným okom pozorujem miestnosť pre dámy, aby som videl, keby náhodou Miranda šla von. Ale nejde. Prejavujem zvedavosť:
– O čo ide, Lottie? Dúfam, že si sem neprišla na to, aby si so mnou rýchlo zúčtovala a zmizla preč?
– Maj rozum, Lemmy! Viem s kým mám tú česť! Nemám chuť na žarty a podvody. Poviem ti, o čo ide. Dnes ráno Princess Cristabell vyplávala, ale Kastlin zostal tu. Nejaký lump zastrelil Goyaza – myslím, že to bol niekto zo Siegellových ľudí. Kastlin poslal loď preč a zostal na pobreží. O čo nám ide? Nazdávame sa, že minulej noci si pracoval na vlastnú päsť, pravda, mal si pri sebe Yonnieho Malasa. Tak mi aspoň povedali. Yonnie spolupracuje so Siegellom. S Kastlinom sme dospeli k názoru, že keby si sa pridal k nám, Siegellovi by z toho všetkého mohlo byť tak zle ako starej krave. Mohli by sme ho celkom ľahko poslať do horúcich pekiel a zmiznúť s balíkom peňazí. Čo povieš?
– To by šlo, – vravím a uvažujem, že by sa mi tí ľudia mohli zísť. Pre istotu sa pýtam, kde sa môžeme nerušene porozprávať.
– Bývame s Kastlinom v hoteli Parkside. Príď ta dnes v noci medzi druhou a treťou. Prihlásili sme sa ako missis a mister Schultz z New Yorku.
– Okej, maličká! Prídem ta. Ale byť na vašom mieste, nerobil by som nijaké hlúpe vtipy! Aby som nezabudol… – ako sa darí tomu bujarému Japoncovi, do ktorého si strelila?
Usmial som sa pritom na ňu a ona opätovala úsmev. Hovorí:
– Niet pochybností, že si nám vykĺzol. Tá guľka patrila tebe. Čo sa toho chlapa týka, cíti sa dobre, pravda, vždy keď zakašle, buráca ako valiaci sa príliv. Prídeš, Lemmy?
Prikyvujem a vravím jej:
– Medzi druhou a treťou sa uvidíme. Povedz Kastlinovi, aby nevymýšľal nič okrem toho, že sa priateľsky porozprávame. Lebo v opačnom prípade by som mohol byť veľmi nepríjemný. Ale už choď!
Odchádza, o chvíľu sedí v aute. Auto sa pohýna a keď sa otáča, zazdá sa mi, akoby vzadu sedel Kastlin. Je tu ozaj špinavý pes, keď posiela ženu, aby vyjednávala namiesto neho.
Po chvíli vychádza Miranda. Idem večerať.
Debatujeme o všetkom možnom. Večera je výborná. Vidí sa mi, že Miranda má o mňa veľký záujem a podľa všetkého hrám svoju úlohu dokonale.
Po večeri si ideme zatancovať, potom sa vozíme autom až do polnoci. V Anglicku sa po zotmení výborne jazdí.
Je už jedna po polnoci, keď sa zastavujeme pred hotelom Carlton. Miranda vychádza z auta a pozrie sa na mňa. Vábi ma:
– Lemmy, nože poďte na trochu whisky so sódou, – díva sa pritom na mňa akosi dôverne.
Odpovedám jej, že teraz nejdem, lebo som zvedavý, čo chce odo mňa Kastlin. Moja odpoveď akoby ju pichla. Vyčíta mi:
– Možno raz by ste chceli, aby som vás pozvala na whisky so sódou, ale potom si to želať nebudem!
Podľa všetkého teraz je vhodná chvíľa, aby som konal. Začínam so svojou bájkou:
– Miranda, teraz či chcem, alebo nechcem, musím ísť na isté miesto. Ale keby ste chceli, mohli by ste pre mňa čosi urobiť, pretože nepoznám v tomto meste nikoho vhodnejšieho.
Stavia sa tesne k autu, pozerá m na mňa a vypytuje sa:
– Prečo, Lemmy? O čo ide?
Rozpravám jej, a neviem, či robím dobre. Rozprávam jej o tom, že ma vydiera nejaká žena, ktorá má o mne veľa kompromitujúcich dokladov. Tá žena bude na nejakej domácej party, ktorú usporiadajú počas víkendu kdesi pri rieke. Vravím, že ta pôjdem, aby som sa s ňou mohol stretnúť. Potom sa pýtam, či by bola Miranda ochotná ísť so mnou a zistiť, či sa od tej ženy dajú nejako získať tie papiere.
Naletela hneď. Chytá sa toho ako vták červa a sľubuje mi, že o tom nikomu ani nemukne. Nik sa nedozvie ani to, kam ide. Všetko sa mi darí, všetko ide ako po masle!
Ešte jej vravím, že v sobotu popoludní o štvrtej sa po ňu zastavím a že pôjdeme spolu na to miesto. Potom jej dávam dobrú noc.
Potriasa mi ruku a pozerá sa na mňa očami, ktoré svietia ako hviezdičky. Lúči sa:
– Dobrú noc, Lemmy. Myslím, že môžem pre vás čosi urobiť.
Hovorím jej nejakú hlúposť, ako sa už v takých chvíľach zvykne hovoriť, ale nemyslím na to, čo hovorím. Horím zvedavosťou, čo chce Kastlin, a rád by som tiež vedel, či budem môcť tých ľudí použiť proti lotrovi Siegellovi.
KAPITOLA VIII.
Sadie Greenová
Keď sa dostávam k hotelu Parkside, je pol tretej. Myslím, že cestou sa mi podarilo zbaviť sa zopár Siegellových chlapov, ktorí ma sledovali. Keď som odišiel od Mirandy, vypožičal som si z garáže auto, zaviezol som sa k Wandsworthu, aby som si bol istý, že ma nebude nikto sledovať, auto som nechal tam, privolal som taxík a vrátil som sa späť cez Hammersmith a do hotela Parkside som vošiel zadným vchodom.
V hoteli Parkside ma už očakáva nočný vrátnik. Výťahom sa veziem hore a na treťom poschodí v prijímacom salóniku nachádzam Lottie Frischovú spolu s Kastlinom a štyrmi ďalšími chlapmi, ktorí ma spracovávali v byte pri stajniach na Baker Street. Okrem nich sú tu ďalší štyria. Usudzujem, že sú to zvyšky Goyazovej bandy.
Na stole ležia cigary a množstvo pijatiky Kastlin je tučný chlap. Sedí v kúte izby a vyzerá veľmi skľúčene. Už som spomenul, že Kastlin sa mi na nič nehodí. Je to lacný žltý pes. No myslím si, že teraz je zúfalý a ak je človek zúfalý, ma i trochu odvahy, pretože ju musí mať. Nemám na výber, budem musieť tých chlapov použiť. Nedá sa preberať, keď sa človek ocitne po krk v kaši.
Kastlin je polovičný Nemec. Rozpráva pomaly a trhane, akoby mal rečové ťažkosti. Oslovuje ma:
– Caution, vyložme si karty. Prikázal som Lottie, aby ťa sledovala a skúsila ťa sem doviezť. Máme ťažkosti. Vie lepšie hovoril ako ja bude teda hovoriť ona.
Lottie je oblečená v ružovom hodvábnom plášti a na nohách papuče s páperím. Vstáva od stola a nalieva mi kalíšok whisky. Postrkuje ku mne po stole cigarety. Vysvetľuje:
– Lemmy, vieme, že si pred cieľom, nemáš o nás najlepšiu mienku, ale azda by sme sa ti predsa mohli zisť!
– Vždy som bol za dobrý biznis, – vravím jej, – som rodený biznisman.
Prikyvuje a pokračuje:
– Lemmy, nevieme, do akej miery si zapojený do Siegellovej hry. Neviem ani to, či si s tým začal prvý – i keď nepredpokladám, že si prvý začal – a neviem ani to, či si v Anglicku len náhodou a len minulú noc si sa do toho zaplietol. Bolo to prvý raz, čo si sa zastaral do cudzej akcie. Avšak ten špinavý lotor, len darebák Siegella po nás ňuchá tak, že nám je z toho nanič.
Prikyvujem a spytujem sa:
– A to už ako?
– To bolo tak: minulý rok prišiel za Goyazom a Kastlinom chlap, ktorý pracuje pre Siegellu. Ten povedal, že má fantastický plán. Nešlo v ňom o nič menšie ako o únos Mirandy van Zeldenovej. Vravel, že tú vec je potrebné robiť veľkoryso. Počítal s tým, že dievča pôjde tak asi za osem-deväť mesiacov do Európy a unos by sa mal odohrať mimo Spojených štátov. Na akciu boli nevyhnutne dve veci. Po prvé peniaze a po druhé loď. Goyaz a Kastlin sa práve preto dostali do tejto akcie. Goyaz bol na ňu jediným súcim človekom v Spojených štátoch, mal prepychovú loď s vlastným kapitánom a posádkou, čo vie pracovať, stará sa len o svoju prácu a zbytočne netára o tom, čo sa deje na palube.
Siegella mal vtedy diabolský plán, ako získať peniaze. Krátko pred schôdzou s tým chlapom sa Siegella dal dokopy s Lacassarovou bandou.
Jake Lacassar však nebol spokojný s podielom, ktorý mal dostať od toho lotra. Vtedy si Siegella pomyslel, že by mohol zabiť jednou ranou dve muchy, a to vziať Lacassarovi peniaze a zároveň ho aj zlikvidovať.
– Bolo to jednoduché. – pokračuje Lottie, – podľa tohto plánu navrhol Siegella Jakemu, že by stálo za to vyrabovať National Farmers Bank v Arkansase. Je to ľahká záležitosť, Jake preto súhlasí. Ale Siegella zatiaľ pripravuje dvojnásobný podvod. Podľa plánu po prepade banky Jake Lacassar spolu s tromi svojimi chlapcami, ktorí sa na tom prepade zúčastňujú, má ísť na križovatku neďaleko Little Rocku, kde majú vymeniť autá. Siegellov muž navrhuje, aby tam čakali Goyazovi chlapci s novým autom. Miesto výmeny, ktoré by Lacassarovi umožnilo útek, zlikvidujú Jakeho a jeho troch mužov a vezmú peniaze. Tým zabijú jednou ranou dve muchy! Budú financie na Mirandin unos a zlikviduje sa Jake.
Tak sa aj stalo. Traja Goyazovi chlapci čakajú na tých chumajov na križovatke pri Little Rocku a keď sa tam objavuje Jake a jeho ľudia, likvidujú ich, potom berú peniaze a doručujú ich Siegellovi. Všetko je v najlepšom poriadku, máme vlajku, máme loď, všetko je dobre vymyslené. Goyaza a tuto hľa Fritza to stálo more peňazí, kým dopravili loď zo Spojených štátov do Anglicka, strašne veľa stáli aj ľudia, ktorí majú na palube predstierať, že ide o bežný spoločenský večierok. A keď sme v Anglicku a oznamujeme to Siegellovi, púšťa nás k vode. Tára čosi do telefónu, že mu v tom nevyhovuje Fritz a na upokojenie nervov odporúča Goyazovi parné kúpele.
Čo si máme počať? Siegella tu má hordu goríl, schopných pre zábavu páliť deti. Goyaz musí povedať,  že súhlasí, ale nepáči sa mu to a nepáči sa to ani mne a Fritzovi.
Lottine oči sa lesknú ako hroznýšovi a nebolo by čudo, keby Siegellu pekne poznačila, ak by ho mala poviazaného. Berie si opäť cigaretu a hovorí:
– Lemmy, môžeš nám vyčítať, že sme sa s ním pokúsili zúčtovať? Rozohrali sme veľkú partiu, ale postupne nás z nej odstrkovali. Potom prišiel Goyaz s tou myšlienkou, že by nebol problém priviesť slečnu van Zeldenovú na loď, na ktorej sa hrajú hazardné hry.
A mal pravdu.
Ale medzitým niektorých našich chlapcov tá práca zunuje a vrátia sa sa do Spojených Štátov. Napriek tomu tu však ostáva z nás skupina, ktorá drží spolu a prichádzame k záveru, že ten únos môžeme uskutočniť sami. Podľa našich úvah by to mohlo vyjsť, prekážajú však dve veci. Po prvé – šikovný súkromný fízeľ, menom Gallat, je Mirande stále v pätách. Nejako sa dozvedá, že Miranda je na lodi. Gallat spolu s nejakým ďalším chumajom, ktorého nepoznáme, sa dotrepú na palubu a skôr, než by mohli začať šarapatiť, likviduje ich Goyaz, ktorý po dlhom čase má zas odvahu a s revolverom v ruke ich posiela do horúcich pekiel. Vtedy sa objavuješ na scéne ty. Nikto nechápe, prečo si sa do toho zamiešal. A potom tá Goyazova smrť! Je mŕtvy a my nevieme, kto ho odpravil. Myslime si, že to bol Yonnie Malas. Frenchie, kapitán lode, tvrdil Kastlinovi, že veľmi rýchlo odišiel. Na lodi dochádza k pekelnej zvade medzi niektorými chlapmi, ktorí tam boli, je to také spletené, že Fritz z toho tratí nervy, ide teda na pobrežie a dovoľuje, aby loď odplávala.
Ale poďme k veci. Ty si pri tom nepochodil najhoršie, Lemmy. Obral si Goyaza o dvadsaťtisíc, o desať ktoré vzal van Zeldenovej krásavici, a desať si si vzal navyše pre šťastie. Nuž pre začiatok to nie je najhoršie.
Smejem sa. Hovorím:
– To je fakt! Ale čo pre mňa znamená dvadsaťtisíc? Ako viete, predtým som mal loď. Dvadsaťtisíc pre mňa nič neznamená.
Lottie vraví:
– Máš pravdu ale myslím si, že na Mirandinom únose vytlčieme more peňazí.
Znovu pijem a povzbudzujem Lottie.
– Tak už konečne von s tým, čo odo mňa chcete, Lottie, lebo zhorím nedočkavosťou!
Odpovedá:
– Nie je toho tak veľa. Ver mi, že Siegella chce uskutočnil ten únos a chce tak urobiť veľmi skoro. Ešte sme celkom neosprosteli a vidí sa nám, že s ním spolupracuješ. Keď Goyaz viedol partu nebolo to najlepšie, no myslime si, že keby si ju viedol ty, Lemmy, dalo by sa ešte čosi robiť. Myslime si, že by sa nám mohlo podariť zúčtovať s tým darebákom, lebo ty to dokážeš. Máš filipa. V Spojených štátoch si roky robil, čo sa ti zapáčilo bez toho, že by ťa chytili. Siegella počíta s tým, že na únose zarobí tri milióny. Poď s nami, ujmi sa vedenia našej party – máme deväť schopných ľudí. Nože, vyfúknime ten kšeftík Siegellovi a unesme tú dámu my! Čo ty na to? Si za?
Hovorím:
– Celkom sa mi tu pozdáva. Ale čo z toho vyrazím pre seba?
Lottie odpovedá.
– Už sme sa o tom rozprávali. Tebe dva milióny a pre nás tretí. To je predsa krásny honorár! A či nie, Lemmy?
– Súhlasím. Ale ako chcete dostať tu slečinku z Anglicka? Poznáte anglických hekačov. Sú poriadne nebezpeční. Zatiaľ nemajú o ničom ani tušenia, keby však čosi zaňuchali, mohli by byť veľmi nepríjemní. A ako ich poznám, nedajú sa podplatiť.
Lottie súhlasí:
– To je pravda. Ale stojí za úvahu, že Siegella má kdesi loď. Čo keby sme ho nechali, nech sa trápi s únosom? My by sme sa zatiaľ zmocnili jeho lode a tam by sme si naňho počkali.
– To je skvela myšlienka, Lottie, ale treba ju domyslieť.
Po chvíľke uvažovania hovorím:
– Čosi vám, moji milí, poviem. Siegella plánuje únos tej slečny na sobotu. Náhodou o tom viem, a to preto, že ja som ten, čo ju má dopraviť na miesto, kde ju chcú zbaliť. Už som sa rozhodol. Pôjdem s vami do tej fušky, povediem vašu partu a chcem za to tie dve tretiny. Ďalej budete robiť len to, čo vám prikážem. Verte, že by som Siegellu tiež najradšej prevŕtal olovom. Dúfajme, že sa nám to podarí. Ale teraz k veci! Myslím, že nepotrebujeme nijakú loď, lebo tak sa mi vidí, že Miranda prejavuje o mňa čoraz väčší záujem. Myslím, že to s ňou budem vedieť. Siegella má v pláne, až ju privediem v sobotu do toho brlohu, si ju tam podržať a povedať jej, o čo ide. Počíta s tým, že sa vrátim späť do Londýna, aby som mohol telefonovať o výkupne. Tým by sa moja práca mala skončiť. Neviem, kam ju chcú dopraviť, neviem ani to, kde majú loď, ani iné podrobnosti. A myslím, že Siegella mi to ani neprezradí, pretože, darebák, mi neverí ani za máčny mak.
Pokračujem:
– Mali by sme ísť na to takto: zabezpečiť, aby sa vaša parta v sobotu a nedeľu zdržiavala na vidieku neďaleko toho miesta, kde bude Siegella. Mala by tam čakať dovtedy, kým Siegella nevyjde s farbou von a nepovie van Zeldenovej slečne, o čo ide. S výnimkou chvíle, čo pôjdem do mesta, aby som telefonicky žiadal výkupné, budem sa stále zdržiavať tam. Potom vyčkáme na vhodnú príležitosť a ukradneme Mirandu. Alebo, inými slovami, podnikneme ďalšiu záchrannú akciu. Musíme sa snažiť, aby všetko šlo bez jedinej chyby a bez hluku. Možno budeme musieť strieľať, ale možno to pôjde aj bez toho. Keby však došlo k streľbe, budeme musieť strieľal aj my. Ale sami nezačneme. Keď sa nám potom podarí Mirandu vyrvať zo Siegellových rúk a dostať späť do Londýna, potom bude ten naničhodník tam, kde ho chceme mať. Budeme mať konečne proti nemu dôkazy pre kriminál a postará sa o ne samotná Miranda. Mali by ste si uvedomiť, že v tejto krajine zatiaľ nemá nikto nijaké dôkazy proti Siegellovi a až dovtedy, kým sa nepokúsi o unos, ma všetko v poriadku. Keď to však urobí, bude celkom jednoduché získať si Mirandu. Podľa mňa, keď Siegella zisti, že sme ho zaskočili, uvedomí si, že mu nezostává nič iné, len sadnúť na svoju loď a zmiznúť do Spojených štátov. My s tou dámou budeme zadobre a budeme sa môcť vrátiť k pôvodnému zámeru, pre ktorý som sem prišiel.
Lottie sa pozerá na mňa, podvihuje obočie a s úsmevom sa spytuje:
– A akýže máš zámer, Lemmy?
– Chcel by som Mirandu vziať do Francúzska a tam sa s ňou oženiť. Počítam s tým, že až sa starý pán van Zelden dopočuje, že sa jeho dcéra vydala za gangstra prvej triedy, ochotne zaplatí kvantá peňazí, aby dosiahol rozvod svojej jedinej dcéry. A vďačne zaplatí už aj preto, že sa dozvie, ako som jeho dcéru zachránil trikrát pred únosom. Bude to príjemné a zároveň veľmi jednoduché, jediná ťažkosť bude spočívať v tom, že budeme musieť tú slečnu vyrval Siegellovi z rúk.
Chlapi v izbe sa usmievajú. Lottie opäť pije, potom zvolá:
– No toto, Lemmy?! Ty máš rozum! Ani satanáš by to lepšie nevymyslel.
Radím jej, aby nechala stranou komplimenty, pretože pre ľudí môjho razenia neznamenajú vôbec nič, a ďalej vysvetľujem, ako budeme postupovať. Som nútený veľmi rýchlo uvažovať ako ďalej, lebo všetko musím zabezpečiť tak, aby som splnil svoje poslanie, a aby som nevzbudil pritom ich podozrenie. Musím preto brať do úvahy čo by sa mohlo stať Mirande v sobotu v noci, keby sa mi nepodarilo prekabátiť toho darebáka a utiecť s Mirandou, a zároveň musí byť môj plán prijateľný z Kastlinovho stanoviska.
Z Kastlina si nijaké extra problémy nerobím, lebo to je ťulpas, ktorého by mohol ktokoľvek nachytať. Ale Lottie Frischová nie je hlúpa! Tá maličká sa vyzná v tlačenici jedna radosť! Je to nespratná baba, a keď sa rozčertí, vženie do úzkych skôr ako hociktorý chlap. Beda tomu, na koho obráti svoj hnev!
Vyfajčil som niekoľko cigariet a Lottie vypila trochu kávy. Dostávame sa k podrobnostiam. Päť z týchto ľudí má zrejme dostatok odvahy, ale aj dosť síl, aby sa pustili do tejto akcie. Štyria z nich sú tí, s ktorými som už mal tu česť v byte na Baker Street. Je to Merris, chlap s vlhkými vlasmi. Durient, potom polovičný Kanaďan Coyle a lotor, ktorý sa volá Spegla. A napokon prichádza do úvahy Lottin nevlastný brat.
Lottie ma pravdepodobne tomyovku. Priniesol ju Kastlin spolu s Lottiným nevlastným bratom z Princess Cristobal. Tomyovka sa nám môže veľmi zísť!
Po chvíli im vykladám svoj názor. Malo by sa postupovať tak, že Meris, Durient a Coyle pôjdu v sobotu zavčas ránu vlakom na to miesto pri Temži, poobzerajú si dobre Branders End a na začiatku akcie musia byť na dohovorenom mieste. Budú vyčkávať v istom malom domci pri ceste a zdržia sa v ňom celý deň. Musia ta prísť tak, aby ich žiadna zo Siegellových goríl nezbadala.
V sobotu neskoro večer pôjde Spegla a Lottin nevlastný brat Willie Bosco za nimi. Do auta si vezmú tomyovku, okrem toho každý by mal mať pri sebe prinajmenej jednu pištoľ. Pravda, lepšie by boli dve.
Predpokladám, že s Mirandou prídeme do Branders Endu v sobotu popoludní okolo piatej a že Siegella toho dňa nebude ešte podnikať nič. Usporiada spoločenský večierok, tak ako hovoril. Večierok sa pravdepodobne skončí v nedeľu zavčas rána a Siegella až potom oznámi Mirande, ako sa veci vlastne majú. Asi použije svoj obvyklý spôsob a donúti Mirandu napísať starému van Zeldenovi list, v ktorom ho bude žiadať, aby ihneď zaplatil požadovanú sumu. Ten list by mal papa van Zelden dostať päť-šesť dni po telefonickej správe, bude to teda ako upomienka, aby poslal peniaze.
Myslím, že Miranda bude robiť pekelné scény a nebude chcieť list napísať, načo sa Siegella napáli a začne ju spracovávať. Zavlečie ju v nedeľu na palubu svojej lode a stratí sa z dohľadu. Ak teda máme čosi podnikať, musí to byť v nedeľu ráno. Bude to najvhodnejšia doba pre našu akciu, lebo všetci si budú namýšľať, že robota sa úspešne skončila a dá sa očakávať, že Siegellove gorily nebudú v strehu.
Lottie súhlasí s mojim návrhom, usudzuje, že by to šlo tak urobiť. Dohovárame sa, že v sobotu okolo polnoci sa zídu Merris a ostatní niekde pri Branders Ende, aby boli čo najbližšie k miestu, kde bude party. Tam ich vyhľadám. Budem musieť nejako zdolať múr spolu s Mirandou. Ak by mi pritom robil niekto zo Siegellových banditov komplikácie, Merris a ostatní začnú páliť, aby kryli môj útek.
Ak sa nám podarí dostať preč, máme vyhraté, pretože Siegella sa bude musieť starať o seba, bude hľadieť zmiznúť, lebo Miranda by si mohla vziať do hlavy, že pôjde do mesta rozpovedať, čo sa odohralo.
Tak sedíme a dopodrobna preberáme všetko, kým je každému jasné, čo má podľa plánu robiť. Willie Bosco dostáva za úlohu robiť mi spojku. V sobotu popoludní, až pôjdem do Carltonu zavolať Mirandu, prepašuje mi nejako lístok s podrobným popisom okolia domu, kde má byť party. Predpokladám, že sa to bude dať urobiť bez rizika, pretože v tom čase ma Siegella už pravdepodobne nebude sledovať.
Konečne je všetko jasné. Parte dávam dobrú noc a odchádzam z hotela tak, ako som prišiel – zadným vchodom. Je už veľmi neskoro, no dávam prednosť prechádzke okolo Hyde Parku, všetko znovu premietam v mysli a napokon dochádzam k záveru, že ak sa dá dôverovať parte Kastlina a Lottie Frischovej, mám veľkú šancu.
Niet pochýb o tom, že táto parta nebude mať zábrany a bude ma chcieť odpraviť, až jej pomôžem skrížiť Siegellove plány. Poznám príliš dobre túto zberbu na to, aby som o tom pochyboval. Ale domnievam sa, že spojenectvo s Lottie a s váženými pozostalými z Goyazovej bandy mi umožní zneškodniť Siegellu, a musím sa preto chopiť tejto príležitosti.
Som doma a som spokojný so všetkým. Otváram bránu a idem peši hore schodmi. Nie žeby som to obľuboval, okrem toho sa cítim aj poriadne unavený, ale výťah ako obvykle zas nepremáva. Od môjho bytu ma delí už len niekoľko schodov. Pohľadom prejdem chodbou a vidím, že spod dverí môjho prijímacieho salónu preniká svetlo. Zastávam a snažím sa uhádnuť, kto môže byť v salóne. Vari Siegella? Alebo Constance? Tí to asi nebudú. Veď oni by mi mohli zatelefonovať. Vyberám revolver a po špičkách idem ďalej. Dostávam sa k dverám, prudko ich otváram a stojím v salóne.
Na pohovke, pri elektrickej piecke sedí Mirandina komorná – dievča, s ktorým som si dohovoril schôdzku. Chladno si ma premeriava a halí sa do kabáta.
Že je to driečne žieňa, to už som spomínal. Má krásnu, hebkú pokožku, veľké modré oči, tvár ma úprimnú, akoby nevedela podvádzať ani vtedy, keď jej za to zaplatia. A takých je málo.
Keď hádžem klobúk na stoličku a kladiem svoje strieľajúce železo späť do puzdra, vstáva. Volám:
– Ale toto! Veď je to Sadie! Ahoj, maličká! Čo sa stalo? Ako dlho ma tu čakáš?
Na tvári sa jej zjavuje úsmev a vraví:
– Čakám vás tu už celé hodiny. Som veľmi utrápená a neviem, čo si počať. Povedala som si, že zájdem za vami a poprosím vás o radu. Prišla som sem ešte pred polnocou. Komorníkovi som povedala, že je to veľmi dôležité, že sa musím s vami stretnúť. Hovoril, že nevie, kde ste, vraj najlepšie by bolo na vás počkať.
Hovorím jej, aby sa posadila, a zapaľujem si cigaretu. Mudrujem:
– Nuž vieš, moja malá, nič nie je také zlé, aby nemohlo byť ešte horšie. Starosti škodia kráse oči! Čo máš na srdci? Hovor!
– Dostala som toto.
Sadie mi podáva obálku. V obálke je list. Vyberám ho a čítam. V duchu sa začínam ospravedlňovať Gallatovi. Nebol taký hlúpy, ako som si myslel. List je adresovaný slečne Sadie Greenovej, komornej miss van Zeldenovej v hoteli Carlton:
Milá miss Greenová, dovoľujem si Vám napísať tento list, lebo je potrebné, aby som nadviazal spojenie s niekým blízkym miss van Zeldenovej.
Som súkromný detektív, ktorého zamestnáva mister van Zelden. Mám za povinnosť zdržiavať sa v blízkosti miss van Zeldenovej a chrániť ju. Iste viete o jej náchylnosti nadväzovať známosti s pochybnými ľuďmi, hľadať vzrušenie a zábavu, ktorá nie vždy prospieva jej bezpečnosti.
Bol som v spojení so zamestnancom Carltonu a podľa všetkého miss van Zeldenová zmizla. Nadviazal som tiel spojenie s ďalšími dvoma ľuďmi, jeden z nich sa mi predstavil ako agent istej poisťovne, u ktorej má miss van Zeldenová poistené svoje klenoty. Z popudu týchto ľudí odchádzam na ostrov Mersea, kde podľa nich má byť miss van Zeldenová.
Aby som bol úprimný, nie som celkom spokojný s tým, že ta idem. Cítim, že v budúcnosti bude potrebné ešte viac dozerať na pohyb miss van Zeldenovej. Preto som sa rozhodol, že až sa z tej cesty vrátim, stretnem sa s Vami. S Vašou pomocou sa mi podarí v budúcnosti robiť starostlivejšieho ochrancu miss van Zeldenovej. Spolieham sa na Vašu pomoc a podporu, pretože iste viete, že jej otec by to tiež požadoval.
Spolieham sa, prirodzene, na to, že sa miss van Zeldenovej ani slovom nezmienite o tomto liste; ostro odmieta akýkoľvek druh stráženia.
Rád by som sa s Vami po obdŕžaní tohto listu čo najskôr stretol. Ak sa s Vami nespojím do polnoci toho dňa, keď obdržíte list, to nech je pre Vás znamenie, že sa prihodilo niečo vážneho. V takom prípade ihneď zavolajte Scotland Yard a po predložení tohto listu požiadajte o pomoci
Váš Róbert Gallat
Odkladám list a spytujem sa, čo Sadie urobila. Odpovedá:
– List som dostala dnes ránu, mister Caution. Celý deň som čakala na Gallata, ale niet o ňom ani chýru. Večer okolo deviatej som myslela, že zavolám políciu, ako Gallat prikázal. Potom som dostala strach, že ak to urobím a dozvie sa o tom miss van Zeldenová, prepustí ma. Spomenula som si potom na vás. Vedela som, že ste išli s ňou, a keďže ste ju priviedli aj späť, akosi ste sa mi začali pozdávať. Preto vás chcem poprosiť, aby ste mi poradili, čo mám robiť.
Usmievam sa na ňu a hovorím jej:
– Ste veľmi dobré decko, ale netrápte si tým hlavičku. Mister Gallat je veľký ťarbák a verte či neverte, ťarbákom aj zostane. Viete, namýšľa si o sebe, že je čertovsky šikovný detektív. Niektorí chlapci, priatelia miss van Zeldenovej mu natárali, že odcestovala do Francúzska. Ten chumaj tomu uveril a šiel ju ta hľadať. Akiste vám o tom píše v ďalšom liste. Ale nech už je akokoľvek, nemyslite na to! Verte, že všetko je okej!
Zdá sa, že sa jej uľavuje. Uľavuje sa aj mne, pretože som už z toho všetkého dostával strach. Gallatov list mohol narobiť obrovské komplikácie, ak by bola konala podľa jeho inštrukcií.
Spokojne hovorí:
– Ej, to som rada, mister Caution. Už som z toho mala veľký strach. Skutočne som nevedela, čo si mám počať. Verte, byť komornou miss van Zeldenovej nie je nijaký med. Veľmi ľahko sa rozčúli. Som rada, že som sem prišla. A teraz by som sa vari mala pobrať.
Vstáva. Idem k nej trochu ju postískať. Celkom sa jej to páči. Kým rozprávala, ja som tuho uvažoval a v hlave sa mi pomaly rodil šikovný plán. Ak by to vyšlo, mal by som dakoho, kto by mi v Branders Ende pomáhal. Predpokladám, že Sadie Greenová bude venovať pozornosť tomu, čo od nej potrebujem.
– Vari len nechceš odísť, maličká? Chcem si ešte s tebou pohovoriť. Teší ma, že si sem dnes v noci prišla. Prišlo mi ešte čosi na um v súvislosti s miss van Zeldenovou a chcel by som ti to povedať. Žiadne strachy, je to iba maličkosť. Možno sa tým predíde celému radu ďalších ťažkostí. Až sa vrátiš do Spojených štátov, poviem starému van Zeldenovi, že si odviedla dobrý kus práce a určite ťa poteší rozkošným darčekom.
Môj návrh ju nadchýna. Hovorí:
– Veľmi vďačne urobím čokoľvek, čo mistra van Zeldena poteší.
Ponúkam ju, aby sa posadila, varím kávu a donášam jej ju. Nalievam jej, núkam ju cigaretou a pokračujem vo vymýšľaní čertovského plánu. Už mám vratko tak premyslené, aby sa jej nič nemohlo stať, keď bude dávať na mňa v ten večer pozor. Domnievam sa, že tým získam potrebnú ochranu proti úkladom zo strany Lottie a jej kamarátov, ktoré akiste snujú proti mne tam pri Temži.
Sadie sedí, drží v ruke šálku s kávou a pozerá sa na mňa svojimi veľkými modrými očami. Hovorím jej:
– Srdiečko, predstavujem si to takto…
KAPITOLA IX.
Horúce peniaze
Sadie sedí, občas sŕka z kávy, pofajčieva a gúľa po mne oči. Rozpravám jej rafinovane vymyslenú bájku o tom, že v sobotu mám ísť s miss van Zeldenovou na istú domácu party, ktorú poriada chlapík posadnutý túžbou po slečne van Zeldenovej. Ja ta idem len preto, že si myslím, že chlap by mohol nemiestne žartovať, ale ona, Sadie, nemusí mať obavy. Keby chlap začal čosi stvárať, poznám sedemnásť druhov úderov, ktorými to z neho vytlčiem.
Sadie to všetko nádherne hlce. Vraví, že vie, ako to býva. Vždy sa nájde chlap, ktorý svoju náklonnosť k ženám nevie prejaviť inakšie, než nepríjemnými scénami. Je to fajn, pretože pochopila, čo od nej chcem.
Vysvetľujem jej, že mám obavy, že tá party bude trochu búrlivá. Svojou nočnou návštevou, ktorú mi urobila kvôli Gallatovi, mi vnukla ohromnú myšlienku. Bol by som však rád, keby o našom rozhovore nepovedala pred miss van Zeldenovou ani slova! V sobotu o šiestej večer sadne na vlak, ubytuje sa v nejakom neďalekom hoteli a ostane tam. To pre prípad, ak by tá party bola taká rušná, že by som musel miss van Zeldenovú vziať stadiaľ preč. Vraví:
– Rozumiem, mister Caution. Myslíte tým, že až tá party bude veľmi nepríjemná, privediete miss van Zeldenovú za mnou do hotela a tam budem dávať na ňu pozor.
– Presne tak, Sadie! A ešte jedna maličkosti Predpokladajme, že všetko dopadne okej. Party bude skvelá a pokojná. V takom prípade by si rozhodne mala byť načas späť v Carltone. To preto, ak by sa Miranda van Zeldenová v nedeľu vrátila.
Pravdaže chce byť načas doma, ak sa všetko dobre skončí. Potom si s ňou dohováram, aby mi s hotela, v ktorom bude bývať, zatelefonovala do Branders Endu. Číslo sa môže dozvedieť na informáciách. Chcem, aby sa tam zdržala v noci zo soboty na nedeľu asi do tretej. Ak do toho času neprídem buď ja, alebo miss van Zeldenová, nech volá do Branders Endu a žiada ma k telefónu.
Pokladám to z mojej strany za rozumný krok, pretože kalkulujem s tým, že v tom čase už budem vedieť, ako sa vyvinula situácia v Branders Ende – či Siegella vyloží na stôl karty, či sa nám podarí skrížiť mu plány a vziať spred nosa Mirandu a až sa tak stane, či Lottie Frischová a jej banda stihnú dovŕšiť svoje nekalé zámery, ktoré sledujú so mnou. Bezpochyby sa budú o to pokúšať. V tom prípade bude pre mňa veľmi výhodné, ak sa dievča ubytuje v hoteli v blízkosti Branders Endu, už aj preto, že by som tam mohol nechať Mirandu, keby kaša bola pre mňa prihorúca, a potom aj preto, že by som takto mal poruke niekoho, kto by – ak by to bolo potrebné – mohol za mňa súrne telefonovať.
Kým si Sadie nalieva ďalšiu šálku kávy, beriem abecedný zoznam hotelov a hľadám v ňom. Potom na mape, čo mi dal komorník, nachádzam hotel Hollybush, vzdialený od Branders Endu asi pätnásť míľ. Je to podľa všetkého jediné vhodné miesto pre Sadie; nechcem totiž, aby bola k Branders Endu príliš blízko – niekto z bandy by ju mohol vyňuchať a prišli by na to, čo zamýšľame. Hotel má len jedinú chybu – leží bokom od hlavnej cesty a prístup k nemu je zlý. Stratím hodne času, kým sa ta dostanem. Napriek tomu si myslím, že nič lepšieho sa už nedá vymyslieť.
Možno som hlupák, ak do svojej akcie zaťahujem Sadie. Ale čo sa dá robiť? Musím myslieť na to, že sa v Branders Ende budem pohybovať uprostred najelitnejšej svorky hrdlorezov. Budem sa musieť naťahovať s veľmi temperamentnou dámou – Mirandou preto je mi veľmi sympatická myšlienka, že v blízkosti budem mať aj kohosi iného ako pochybných kumpánov Lottie Frischovej.
Sadie pije už druhú šálku kávy a ja jej zatiaľ táram nezmysly o tom, že má najkrajšie oči, aké som kedy videl. Také mali vari len filmové hviezdy, s ktorými som sa zoznámil pri nehode na hollywoodskej ceste. Keď skončím s týmito táraninami, mám ju tak spracovanú, že mi je ochotná jesť z ruky.
Keď som ju takto výborne spracoval, žiadam od nej, aby mi volala do Branders Endu presne o tretej ráno, aby zistila, ako sa vyvíja situácia. Potom jej poviem, že musí vstať zavčas ráno aby sa vrátila do Carltonu skôr ako Miranda, keby sa tá rozhodla vrátiť späť do hotela ešte ten deň. Ak nastanú komplikácie, dám jej to vedieť a zároveň jej poviem, čo má ďalej robiť.
Ten telefonický rozhovor mi ináč nepasuje do krámu, lebo nemám ani najmenšie tušenie, aká bude situácia v Branders Ende o tretej, ale nakoniec musím sa chopiť takej možnosti, aká sa mi ponúka.
Sadie so všetkým súhlasí. Zdá sa, že slečinka má zmysel pre dobrodružstvá, že sa priam teší z toho, že sa bude môcť tejto akcie zúčastniť. Dávam jej sto dolárov, aby si prilepšila a kým ona dopije kávu, schádzam dole schodmi, aby som zistil, ako to vyzerá na ulici. Niet tam nikoho. Vraciam sa späť a radím Sadie, aby šla. Sadie odchádza.
Myslím, že lepšie už túto akciu pripraviť nemôžem. Musím pokojne vyčkať, ako sa okolnosti vyvinú. Predpokladám, že za pomoci Goyazových chlapov sa mi podarí skrížiť Siegellove plány. Ak sa potom títo moji pomocníci pokúsia o nejaký úskok, budem sa musieť spoľahnúť na pomoc Sadie Greenovej. S týmito úvahami si líham do postele.
O deň nato, v piatok, sa zdržiavam doma a príliš veľa toho nerobím. Odvolávam schôdzku, ktorú som predtým dohodol so Sadie Greenovou – mali sme ísť spolu na ryžu s mäsom na čínsky spôsob. Schôdzku odvolávam preto, lebo si myslím, že teraz by nebolo vhodné, keby ma viackrát videli v prítomností tejto dámy Väčšinu dňa trávim doma a pofajčievam. Mám totiž tušenie, že niekedy v priebehu dňa sa bude chcieť so mnou spojiť Siegella. Tušeniu ma neklame. O siedmej večer prichádza Constance.
Constance vyzerá utešene. Idem na nej doslova oči nechať. Siegella je asi do nej po uši zamilovaný. Kupuje jej ohromné množstvá šiat.
Constance mi oznamuje, že všetko je pripravené, že Siegella s chlapcami už šiel do Branders Endu a že ma tam budú čakať zajtra o piatej popoludní. Vraví, že podľa plánu by som tam mal v sobotu v noci zostať. Party bude naozaj pekná. Odísť mám v nedeľu ráno. Tým sa potvrdzuje správnosť mojich úvah, že Siegella nepodnikne v sobotu v noci nič.
Potom mi Connie vraví, že až sa v nedeľu rúno vrátim spať, mám zostať doma dovtedy, kým nepríde za mnou alebo mi nezatelefonuje. To by sa malo stať v nedeľu večer alebo v pondelok ráno. Potom mi má povedať meno chlapíka v New Yorku, ktorému budem telefonovať – nášho spolupracovníka. Ten sa spojí s van Zeldenom a bude mu odporúčať, aby mi volal.
Hovorím, že všetko je fajn a pýtam sa jej, čo že lotrovinu chcú urobiť s Mirandou v nedeľu. Connie sa smeje a odbíja ma:
– Lemmy, to ti už nič lepšie nevie prísť na um, ako také hlúpe otázky? Pamätaj, priateľko, zvedavosť kráse škodí! Myslím, že tvoja práca sa skončí tým, že dopravíš dievčatko ta, kde máš, a vrátiš sa späť do Londýna. Potom môžeš zhrnúť svoje peniaze a spokojne oddychovať.
Namietam:
– Nuž všetko je okej, lenže zabudla si na jednu maličkosť. Podľa môjho názoru do tejto akcie si ma zatiahla aj preto, že si vedela, že sa budem musieť poriadne obracať, aby som sa vyhol nepríjemnostiam. Tebe sa teraz ľahko hovorí, že až dopravím do Branders Endu tú dámu, skončím. Okej! Ale iba dovtedy, kým ktosi s čímsi nezačne a nedozvedia sa o tom hekači. Ak by sa to oni dozvedeli, potom som vôbec neskončil. Preto teda chcem vedieť, či Siegella všetko zvážil tak dôkladne, že nemôže dôjsť k nejakému obratu.
So smiechom odpovedá:
– Maj rozum, Lemmy! Naozaj myslíš len na hlúposti? Vari nepoznáš Ferdieho? Nevieš, že všetko šesť krát zváži, kým sa pohne z miesta čo i len o piaď? Je to najodvážnejší a najopatrnejší podvodník, s akým som sa kedy stretla. O všetkom špekuluje dovtedy, kým nenadobudne presvedčenie, že chyba je vylúčená. Podľa mňa akciu s Mirandou dôkladne prepracoval. Ale nech už je hocijako, Lemmy, hekačom nikto nič nepovie, lebo len čo Siegella zavetrí čosi, čo by sa len ponášalo na starého fotra detektívov, vpraví do slečinky zopár olovených bonbónov a zmizne. Každý z nás bude na každého dávať potom pozor. Uvedom si, Lemmy, že ťa za tú prácu čaká more peňazí!
Hovorím teda all right, lebo tak sa mi vidí, že Connie neveľmi túži po tom, aby mi povedala čosi bližšie a myslím si, že by nebolo teraz príliš vhodné ďalej sa vyzvedať.
– Tak okej, Connie! Keď nemám nič vedieť, nemusím. Ale predsa by som rád vedel jednu maličkosť, – hovorím a upieram na ňu žiadostivý pohľad, – zaujímalo by ma, či ťa znovu uvidím?
Connie chvíľu uvažuje, potom odpovedá:
– Určite, Lemmy. Myslím, že niekedy v pondelok ráno sa vrátim do mesta. Potom by som ťa mohla vyhľadať. Hádam ti zavolám.
Natíska sa mi myšlienka, že keď teda Connie ostáva v pondelok v meste, asi ju Siegella neberie so sebou preč, až sa mu vydarí Mirandin únos. Možno len on s ďalšími dvoma-tromi ľuďmi sa pokúsi rýchlo uniknúť s Mirandou a prítomnosť ďalšej ženy si neželá. Nalievam Constance za pohárik. Pozerá sa na hodinky a hovorí, že by mala ísť, že má ísť do Branders Endu. Niekoľko minút ešte ostáva u mňa, trochu sa prekárame, potom pristúpi ku mne a dáva mi jeden z tých bozkov, o ktorých som sa už zmienil – bozk, z ktorého sa vlasy ježia. Odchádza. Odprevádzam ju k dverám, podávame si ruky. Kára ma:
– Ty veľký rozkošný hnusník, dúfam, že ťa ešte uvidím. A nie aby si potom niečo stváral s Mirandou v Branders Ende! Viem o tvojich fígľoch so slečnami.
– Ale ba, vaša výsosť! Odkedy poznám vás, po nijakej sukni som sa ani neobzrel, nič pre mňa neznamenajú. Váš obraz nosím v srdci. Tak ma hreje, že mám pod vestou už vypálenú dieru.
Constance sa na mňa smeje a nasadá do svojho roadstera. Hovorí mi:
– Ty môj malý fešný chlapec Veď len počkaj, až bude po tej akcii s Mirandou, až bude všetko v suchu, až sa všetko dobre skončí. Myslím, že potom si budem môcť nájsť trochu času, aby som sa ti mohla venovať. Dobrú noc, miláčik, a nerob nič, čo by ma zarmútilo.
Naštartuje a odchádza. Stojím a dívam sa za autom Tá Constance je ale zábavná žena, len čo je pravda! Žena toho druhu, o ktorej sa nikdy nevie, čo by jej najlepšie vyhovelo. Neviem, či by bolo lepšie sa jej zmocniť, alebo sa od nej odťahovať a chovať sa k nej chladne. Skutočne ju vôbec nepoznám.
Ženy typu Connie sú však príčinou všetkých ťažkostí. Keď si spomínam na všetko, čo som už skúsil keď sa rozpamätávam na všetky tie fígle rozličných gangov, jasne si uvedomujem tu do očí bijúcu skutočnosť, že nebyť žien typu Connie, bolo by na svete málo zločincov. Zločinci sa púšťajú do všetkých zbojstiev často len preto, že chcú svojím kráskam zadovážiť elegantné toalety, aby si získali ich priazeň a aby dokázali, akí ku siláci. Potom dochádza k streľbe, násilnostiam, zabíjaniu policajtov, k prepadom bánk, k únosom ľudí a kopec iných strašlivých nerestí.
V istom magazíne som bol čítal, že kriminalita stojí amerických poplatníkov štyri milióny dolárov ročne. Som presvedčený, že keby s Connie päť minút po jej narodení boli urobili to, čo s prebytočnými mačaťami, boli by si poplatníci ušetrili prinajmenej milión. Constance je ten najvydarenejší kvietok z čertovej záhradky!
Tak trochu som zvedavý, či je do mňa mierne praštená, alebo či ma obšťastňuje iba tak ako každého iného muža.
Vari po jednej-dvoch minútach sa vraciam späť do svojho apartmánu a pripravujem si whisky so sódou. Sotva stačím prevrátiť nápoj do seba, zvoní telefón. Pre zmenu ma volá Willie Bosco. Pri schôdzke v hoteli Parkside som mu dal svoje telefónne číslo, aby ma v súrnom prípade mohol zavolať. Hovorí:

– Všetko je v najlepšom poriadku, Lemmy. Siegella odišiel so svojou partou z mesta asi pred dvoma hodinami. Sledovali sme ich. Bol som neďaleko tvojho hotela. Chcel som sa s tebou stretnúť, aby som ti mohol porozprávať o Branders Ende, ale zbadal som, že od teba odchádza to Siegellovo dievča. Pomyslel som si, že by nezaškodilo ti zavolať.
– Okej, Willie, – vravím a kým sa zmôžem na odpoveď, horúčkovito premýšľam. Som prekvapený, že Lottie a Kastlin vedia, kde sa Siegella v Londýne zdržiava. To by som si nebol ani len pomyslel. Oni teda videli Siegellu odchádzať! Som len zvedavý, čo všetko ešte vedia, o čom ja neviem zhola nič!
Willie pokračuje:
– Boli sme tam, Lemmy. Branders End je krásny kaštieľ, vzdialený asi štvrť míle od hlavnej cesty. Pozemok okolo kaštieľa je obohnaný múrom. No nie takým vysokým, aby sa nedalo zistiť, čo sa za ním deje. Okolo domu je trávnik, cez ktorý sa rozbiehajú chodníčky k rôznym bránkam v múre. Za domom je husté krovie. Vedú tadiaľ dva chodníčky, jeden z nich smeruje k bráne oproti zadnej časti domu, druhý, veľmi úzky chodníček, vedie k miestu, skade sa dá cez múr prejsť. Tým chodníkom by si mal ísť ty. Morris bude v sobotu v noci čakať pri tej diere na tvoje príkazy. Na druhej strane múra kúsok od tohto chodníka je stará cesta. Vedie pomedzi stromy k hlavnej ceste. Myslím, že tam bude možné zaparkovať s dvoma autami a stadiaľ potom elegantne zutekať.
Mali sme ohromné šťastie. Coyle tam bol minulej noci. Pri prehliadke okolia kaštieľa našiel chatku, sotva štvrť míle od Branders Endu. Chatka bola na prenajatie. Prenajali sme si ju teda na mesiac, – zaplatili sme za ňu a parta sa tam ubytovala. Tam sa všetci ukrývajú, auto zaparkovali v kroví za chatou, z chaty nik nevykričí skôr ako na znamenie. Siegella sa teda nič nedozvie. Dnes neskoro v noci ta idem s Lottie, lebo si myslí, že by mohla byť tiež na osoh. Kastlina so sebou neberieme, pretože je chumaj a v poslednej chvíli by mohol dostať strach. Do auta berieme so sebou pol tucta ananásových bômb a tomyovku. Ideme rovno k chate a auto zaparkujeme v kroví vedľa toho prvého. Obidve autá budú mať plné nádrže benzínu a budú pripravené tak, aby sa s nimi zajtra v noci dalo rýchlo ujsť. Keď unesieme Mirandu, pôjdeme cez Londýn do Cambery. Lottie zabezpečila motorový čln, dlhý štyridsať stôp. Čln nás bude bude čakať neďaleko skalnej steny na pobreží pri Dymchurch. Obidve auta pustíme do mora, nasadneme na motorový čln a v nedeľu zavčas rána už budeme pri francúzskom pobreží. Kastlin pre všetkých zabezpečí falošne pasy. Aj pre Mirandu. Lottie jej dá trochu kvapiek, aby bola ticho, a my budeme tvrdiť, že je chorá Pôjdeme rovno do Paríža. Tam až bude okej. Lottie tam ma množstvo známych. Putom môžeme spokojne oddychovať a spoľahnúť sa na teba, aby si celú vec dotiahol do konca. Čo povieš?
Musím ho trochu sklamať:
– Nebolo by to najhoršie, ale s tým francúzskom je to nerozumné. Až budeme Mirandu mať, ostane v Londýne. Nemáme prečo utekať do Francúzska. To je vylúčené!
Willie sa snaží vysvetľovať:
– Okej, Lemmy, keď tak hovoríš ty, asi to bude v poriadku, Iba Lottie sa obáva, že ak sa Siegella napáli, je viac ako isté, že dôjde k prestrelke. Hoci aj uprostred Hyde Parku. Veď poznáš Siegellu, vieš, že sa pred ničím nezastaví!
– Ja to riskujem, Willie. A okrem tej šťastnej platby po mori je všetko okej! Teraz ale počúvaj! Do Branders Endu sa dostaneme s Mirandou zajtra niekedy medzi piatou a šiestou večer. Myslím, že okolo jedenástej bude mať každý účastník party poriadnu opicu. Merrisovi povedz, že o dvanásť tridsať sa pokúsim dostať von z kaštieľa a chodníčkom za domom pôjdem k otvoru v múre. Povedz mu, aby ma tam o dvanásť tridsať čakal. Vtedy už budem vedieť, ako sa majú veci, a budem mať už premyslené, čo budeme robiť. Od tej chvíle by mali byť všetci chlapi v pohotovosti. Autá musia mať zapnuté motory, ale svetlá nesmú svietiť. Budú pripravené vzadu sa chatou. Jedno auto musí byť pripravené na to, že pôjde až k otvoru v múre, ak vydám taký rozkaz. Vodiči týchto áut sa musia vyznať vo svojom remesle.
Každý musí mať zbraň s tlmičom. Nebol by som rád, keby bolo treba použiť tomyovku, ale ak by to bolo nevyhnutné, musíte z nej strieľať cez starú prikrývku, vankúš alebo podobnú vec, aby si obyvatelia v okolí kaštieľa nemysleli, že ktosi zas vyhlásil Anglicku vojnu. Varujem vás! Ak sa niekto pred akciou opije, odbachnem ho.
A ešte čosi: Keď prídete s Lottie dnes v noci do Branders Endu, ostaňte vnútri v chate a žiaden z chlapov okrem Merrisa nech nevystrčí odtiaľ ani nos. Aj Merris nech čaká až do zajtrajšieho nočného stretnutia so  mnou. Rozumieš, Willie?
– Rozumiem, boss, – odpovedá Willie, – ale už je čas ísť. Veľa šťastia!
– Aj tebe, Willie. A maj na pamäti ten milión dolárov.
Skladám slúchadlu.
Myslím, že netreba vysvetľovať, čo je inštinkt. Ja ho mám. Žiaden zločinec by sa neudržal pri banditoch za takých okolností, za akých sa pri nich zdržiavam posledné dva-tri roky ja, keby nevedel správne predvídať nepríjemnosti. Po rozhovore s Williem Boscom sa ma zmocnilo nepríjemné tušenie. Nebolo to, pravdaže, nič konkrétne, bolo to len hmlisté podozrenie, že sa stane čosi nepríjemné.
Považujem za pochybnú celú tú záležitosť so štyridsaťstopovým člnom, s prevozom Mirandy do Francúzska, potom, čo som sa namáhal vysvetliť tým ľuďom, že všetko sa dá veľmi pekne a jednoducho zvládnuť, keby ma ponechali samého na seba a dovolili podať to Mirande tak, ako som to vymyslel.
Ďalej sa mi nepáči, že Willie Bosco mi telefonuje a predkladá plány. Je síce pravda, že som mu dal svoje číslu, ale iba na to, aby mi mohol volať v súrnej záležitosti. Iste som ho neprosil, aby do telefónu táral o našich zámeroch. Z vlastných skúsenosti viem, že telefonické rozhovory môžu narobiť veľa starostí. Také táranie do telefónu sa môže rovnako nevyplatiť ako prílišné zdôverovanie sa žene.
Obliekam si župan a veľmi pritom uvažujem, do čoho sa púšťam.
Predovšetkým nie je možné podceňovať Siegellu. Je prefíkaný a bezohľadný ako had pri útoku. Keď sa ktosi opováži postaviť sa Siegellovi do cesty, vraždí bez najmenších rozpakov a svojho protivníka sa zbaví už i len za krivý pohľad. Nezastaví ho ani to, že za taký skutok môže ísť rovno na elektrické kreslo.
Nie som si celkom istý, či Siegella netuší, že ho chcem preľstiť. Byť na jeho mieste, určite by som nedôveroval.
Ďalšie vec. Mám závažné dôvody predpokladať, ži Siegella by mohol so mnou veľmi rýchlo skoncovať. Až privediem Mirandu do Branders Endu, môže sa mu ľahko zazdať, že som prebytočný. Ak náhodou jeho kotrbu osvieti takáto myšlienka, nemám šancu žiť dlhšie ako štyri minúty – odbachne ma a hodí do kanála. Veď napokon odpravil už veľa svojich pomáhačov, a zakaždým vyviazol z toho celý.
Nebolo by pre neho nič jednoduchšie ako nájsť si na telefonát so spojkou v New Yorku miesto mňa niekoho iného. Žiadať výkupné od starého van Zeldena môže predsa ktokoľvek.
Musím teda niečo vymyslieť, aby som sa poistil pre prípad, že by počas mojej návštevy v Branders Ende niečo vybuchlo. V živote som síce veľa riskoval, ale obávam sa, že raz skončím ako Gallat alebo MacFee. No kým sa v nebesiach začnem uchádzať o anjelské krídla, aby som mohol počúvať harfy božskej kapely namiesto luggerových automatických pištolí, rád by som si ešte povybavoval zopár záležitostí.
V jednom však nebol Siegella až taký predvídavý. Idem do spálne, otváram zásuvku svojho cestovného kufra a vyberám z nej peniaze, ktoré mi dal Siegella. Mám dovedna pätnásťtisíc dolárov, ktoré pochádzajú s lúpeže v Third National Farmer’s Bank v Arkansase. Tie peniaze beriem do obývacej izby. Potom otváram písací stroj, vkladám do neho hárok čistého papiera a píšem tajomníkovi amerického vyslanectva v Londýne list tohto znenia:
Vážený pane,
možno Vás bude zaujímať, že muž, ktorý sa volá Lemmy Caution a dostal sa do tejto krajiny na falošný pas, menil dnes ráno tisícdolárové bankovky za anglické peniaze v zmenárni Third National Farmer’s Bank na Pall Mall v Londýne.
Menené peniaze pochádzajú zo sumy ulúpenej v ústredni tejto banky v Arkansase pred osemnástimi mesiacmi. Iste si spomínate na tú lúpež. V novinách sa o nej veľa písalo.
Lemmy Caution býva v Carfax Apartments na Jermyn Street. Niet síce poruke nijakých dôkazov, že by sa bol na lúpeži v Arkansase zúčastnil, ale domnievam sa, že Feds v Spojených Štátoch by mohlo zaujímať, ako sa k tým peniazom dostal, iste Vám je známe, že páchateľov tohto zločinu doteraz nenašli.
Lemmy Caution mi vravel, že počas víkendu nebude o Londýne, ale dá sa predpokladať, že sa vráti späť do Londýna v nedeľu v noci. Vari by bolo možné upozorniť na túto skutočnosť britských dickov a povedať im, že ak by sa chceli na čosi Lemmyho Cautiona spýtať, v nedeľu o noci budú mať pravdepodobne príležitosť. Túto správu vám oznamujem preto, že sa pokladám za dobrého občana, a tiež preto, že svojho času ma Lemmy Caution podviedol pri pokeri. Preto vítam príležitosť, aby som mu za to mierne znepríjemnil život.
„Priateľ poriadku a zákona“

O tom podpise si myslím, že je v úplnom poriadku. List vkladám do obálky, lepím naň známku, je viac ako isté, že zajtra pôjdem zameniť tých pätnásťtisíc dolárov. Zároveň s tým odošlem potom list. Na vyslanectvo by sa mal dostať v sobotu večer.
Myslím na to, že ak by chcel so mnou Siegella v Branders Ende nejako vybabrať, môžem mu povedať o liste a istotne mi uverí, že anglickí dickovia ma kvôli tomu hľadajú, pretože sú zvedaví, čo viem o tých peniazoch. Anglicko nie je príliš veľká krajina a anglická polícia je veľmi zdatná, má osvedčený systém práce.
Domnievam sa, že ak tieto argumenty predložím Siegellovi, iste sa aspoň trochu zamyslí. Isto si uvedomí, že kým zostanem nažive, budem sa snažiť o to, aby som polícii nemusel nič vysvetľovať. Až by ma náhodou Siegella poslal do večnej slávy, mohlo by políciu zaujímať, prečo sa tak stalo. Potom by veľmi pozorne sledovali prístavy a vlaky a pre Siegellu by nebolo až také jednoduché ujsť s Mirandou z Británie.
Očakávam, že Siegella bude musieť brať ohľady na takú situáciu, a bude potom pre neho lepšie, ak ma nechá nažive.
Všetko je vybavené. Nalievam si za pohár bourbonského a zapaľujem si cigaretu. Myslím, že viac, ako som urobil, sa už urobiť nedá. Preto odteraz všetko ponechávam v rukách osudu, ako človek, čo práve vypadol z mrakodrapu.
Ostatne, myslím si, že Siegella je veľmi šikovný lotor, ale keď sa za onoho času delil rozum, ušlo sa z neho trochu aj mne.
Pozerám sa do zrkadla, ktoré je za rímsou nad krbom. Vidím sa v ňom, ako stojím s pohárikom bourbonského a dvíham ho hore. „Na zdravie tebe, Lemmy, a Mirande, pre ktorú máš v očiach smútok! Veľa šťastia!“ vravím v duchu, keď pijem bourbonské. Idem si ľahnúť. Posteľ je fajn vec, to som už vravel. Pravda, len vtedy, ak ju máte radi.
KAPITOLA X.
Únos
Je žiarivý deň. Náladu mám za dva milióny! Rútim sa autom k Temži s Mirandou po boku. Miranda má šaty z kvetovanej látky, priliehavý kabátik a klobúčik. Je ako kráľovná zo Sáby, ak náhodou nie krajšia. Po peknej ceste stále ideme okolo stovky a nebyť toho nebezpečného podujatia, cítil by som sa skvele.
Či je len tá slečna spokojná sama so sebou! Priam je nadšená myšlienkou, že mi pomôže z tvŕdze.
Stretol som sa s ňou v Carltone a vravel som jej, že žena, ktorá ma vydiera, má list, ktorý by mi mohol narobiť veľa starosti. Poznám dobre tú ženu, a preto myslím, že by Mirandine slová mohli u nej veľa zavážiť. Miranda by sa mohla s ňou spriateliť a až sa počas večera tá žena opije – o čom nepochybujem – pokúsi sa jej Miranda list odcudziť. Pravda, musí najprv zistiť, v ktorej izbe tá divá mačka býva. Bájku som si dobre vymyslel, Miranda jej bez váhania uverila. Všetko je teda okej!
Auto sa rúti k Branders Endu na plný plyn. Niet najmenších pochybnosti o tom, že Mirande na mojom osude neobyčajne záleží. Vypytuje sa ma na každú maličkosť, všetko chce dopodrobna vedieť, čo s prihliadnutím na moju minulosť je dosť komplikované.
Do Branders Endu sa dostávame asi o tri štvrte na šesť. Willie Bosco mal skutočne pravdu, je to prekrásny kút. Vídal som už všelijaké milionárske hniezda, ale mnohé z nich s Branders Endom nemožno ani porovnávať. Je to veľký kaštieľ bokom od hlavnej cesty. Obohnaný je desať stôp vysokým múrom. Cez železnú bránu vchádzame na pozemky kaštieľa, širokou cestou pre koče, ktorá sa kľukatí pomedzi trávniky a stromy, ideme ďalej, až napokon zastavujeme pred kaštieľom.
Za kaštieľom je pozemok do polkruhu vysadený stromami, z čelnej strany a z bokov je trávnik. Po trávniku sa na všetky strany rozbiehajú chodníky, ktoré spomínal Willie Bosco.
Na schodoch pred hlavným vchodom nás očakáva Siegella a Constance spolu s ďalšími ľuďmi. Chlap, ktorého poznám z Chicaga pod prezývkou Chicago Bull, vystupuje v úlohe majordóma. Sedel za vraždu, ale podarilo sa mu utiecť. A všade, kam dovidím, je plno takýchto ľudí, prestrojených za služobníkov. Keď sa Siegella do niečoho pustí, robí to perfektne!
Constance odvádza Mirandu, aby sa mohla upraviť. Ešte sedím za volantom. Siegella ide po schodoch dolu ku mne a skláňa sa do dverí auta. Škľabí sa ako kocúr, čo zožral kanárika, je neobyčajne spokojný sám so sebou. Chváli ma:
– Perfektná robota, Lemmy. Už to máme v suchu. Nepotrvá dlho, a staneš sa milionárom, budeš si môcť na Missouri kúpiť slepačiu farmu, po ktorej si túžil.
Aj ja sa usmievam na neho, keď odpovedám.
– Ak sliepky budú klásť na tej farme zlaté tehly, potom ju asi kúpim.
Opäť spúšťam motor a veziem auto za kaštieľ, kde má byť garáž.
Odovzdávam auto chlapovi, ktorý má na starosti garáž, a pozorne si všímam najbližšie okolie. Hneď za domom je trávnik, široký asi tridsať yardov, za ním sú stromy, ktoré obkolesujú celú zadnú časť kaštieľa. Po ľavej strane trávnika vedie široký chodník a pokračuje ďalej za lesík. Po pravej strane vedie chodníček, ktorý spomínal Willie Bosco. Je to asi všetko, čo potrebujem vedieť. Vraciam sa teda späť k hlavnému vchodu a vchádzam dnu.
Hneď za dvojitými dvermi je veľká hala, obložená dubovým drevom. Veľmi sa mi páči, i keď je trochu tmavá. Vpravo v hale vidím barový pult a hneď oproti nemu druhý. Pri oboch barových pultoch sedia muži a ženy, nalievajú sa pijatikou a budia pritom dojem, akoby nikdy predtým nič podobného nepili.
Je tu skutočne veľa starých známych. Všetci sú vyobliekaní, akoby o chvíľu mali isť na recepciu do Bieleho domu. Vidím i takých, čo v Spojených štátoch majú povesť skrz naskrz kazených, a oni sú na to hrdí. Myslím si, že dvaja z troch, čo sa mocú okolo barových pultov, sú profesionálni vrahovia a ženy, čo tam sedia, tiež často stláčajú spúšte revolverov.
Zahraničných dobrodruhov je tu viac ako dosť. Poväčšine sú to Nemci a Francúzi, ale aj niekoľko Talianov, ktorých nepoznám. Vyzerá to tak, akoby Siegella poriadal osobitné zasadanie Spoločnosti národov.
Z haly idem do istej miestnosti, kde sa umývam, potom sa vraciam k barovému pultu a žiadam dvojitú whisky. Niektorým sa prihováram. Každý z nich odpovedá ako perfektný mladý gentleman alebo lady, takže by si človek mohol myslieť, že poriadnu basu ešte nevideli ani z rýchlika, ale keby sa spočítali všetky tresty, ktoré prítomní v tejto hale odsedeli, vyšiel by asi čas rovnako dlhý ako čas splátok za koncertné krídlo. A to už niečo značí!
Siegella ako perfektný hostiteľ sa tu a tam pristaví, asi to vyčítal z nejakej knihy, ale robí to naozaj dobre.
Zvoní zvonček. Panstvu sa tým dáva na vedomie, že večera bude o chvíľu, nech sa teda páči preobliecť sa. Ostávam v hale, lebo nemám nič na preoblečenie a venujem sa bohumilej činnosti v bare. Anglické nápoje sú naozaj skvelé!
Potom sa prechádzam a zoznamujem so svojim okolím. Vpravo v zadnej časti haly je niekoľko veľkých dverí a na druhej strane je jedáleň. Je to velikánska miestnosť s obrovskými oknami. Na všetkých sú zatiahnuté rolety, hoci je ešte deň. Uprostred jedálne je stôl. Je už prestreté. Okolo stola sú rozostavané stoličky vari pre šesťdesiat či sedemdesiat ľudí.
Po chvíli sa vraciam späť k barovému pultu. Opäť tu popíja viac ľudí. Po chvíľke prichádza aj Miranda. Pravdepodobne sa v tejto spoločnosti cíti dobre, lebo sa usmieva. Pozerá sa po všetkých a hovorí mi, že hoci je to akási zvláštna spoločnosť, je to tu zaujímavé.
Sadáme si k stolu v miestnosti na pravej strane haly, ktorá slúži ako akási predsieň k baru. Ľudia v bielych sakách tu podávajú nápoje. Kážem, aby jej tiež naliali. Pije a vypytuje sa ma, kde je tá žena, čo ma vydiera. Odpovedám jej, že ma oklamala, lebo sem neprišla. Ale nech si tým slečna nezaťažuje myseľ a baví sa dnes večer, ako sa najlepšie dá.
Miranda súhlasí:
– All right, Lemmy.
Potom zmeneným hlasom veľmi dôverne sa nakláňa ku mne ponad nízky stolík a šepce:
– Lemmy, je vo vás čosi, čo sa mi páči. Neviem čo to je, ale akosi ma to k vám priťahuje. Čo myslite, čo to asi je?
Poriadne sa rozosmejem, pretože keby tá dáma čo i len tušila, čo sa na ňu chystá, nesedela by tak dôverne vedľa mňa, ale by nadvihla svoje sukničky a zutekala by ako pred klbkom hadov boa a okamžite by telefonovala na isté číslo!
Po chvíli prichádza akýsi chlap a oznamuje, že sa podáva večera. Všetci ideme do jedálne. Siegella berie Mirandu so sebou a ja objavujem lístok so svojím menom uprostred stola. Siegella si sadá za vrchstola. Po pravici má Mirandu a po ľavici Connie. Siegella sa činí. Baví sa s Mirandou a tá mu vracia jeho úsmevy a lichôtky.
Večera sa začala. Je veľmi fajn. Neviem, kto to všetko organizoval, ale je to naozaj dobré. Šikovná obsluha, výborné víno, ale aj ostatné veci sú perfektné. Je sa pomaly, večera trvá nekonečne dlho. Po hodine sú už mnohí mierne spoločensky unavení. Chlap, čo sedí kúsok odo mňa, je na smrť spitý a dve dievčatá sa na ňom bavia. Chcú ísť k nemu, ale ich dvaja muži ich zdržiavajú a smejúc sa odvracajú ich od neho.
Kúsok od Siegellu sedí Yonnie Malas. Pije vodu a všetko pozorne sleduje. Naše pohľady sa stretávajú. Mrká na mňa a ja to opätujem. Vyzerá veľmi spokojne a vidieť na ňom, že sa chystá z Mirandinho únosu vytĺcť pre seba veľký kapitál.
Po nekonečne dlhom čase Constance napokon vstáva a odvádza dámy so sebou. Väčšina z nich kráča veľmi neisto. Dáma, ktorá predtým kombinovala baccardi so šampanským, si pospevuje a snaží sa robiť si hudobný doprovod na striebornej tácke na ovocie, mysliac si, že je to ukulele.
Všade, kam len oko zablúdi, stoja sluhovia; majordomus Chicago Bull všetko pozorne sleduje a stráži.
Vraciam sa do haly a hľadám Mirandu. Niet jej, akoby sa prepadla. Po chvíli však prichádza ku mne Constance a oznamuje, že Siegella vzal Mirandu so sebou, aby jej ukázal akúsi zaujímavú zbierku fotografii v hosťovskej izbe hore na poschodí.
Usudzujem, že je načase prejsť do akcie. Vediem teda Constance k barovému pultu v hale, ktorý medzitým začal fungoval nanovo. Tu si dávam pred seba predkladať množstvo pijatiky. Constance nad tým ohrnuje pery a keď ešte začínam čkať, tvári sa, ako by bola presvedčená, že som opitý.
Po chvíli sa všetci poberajú do hosťovskej izby, kde má byť akýsi koncert. Beriem Constance ta, sadáme si na pohovku a púšťame sa do rozhovoru. Connie mi vykladá, čo má na srdci, a ja sa dívam ta, kde sedí Miranda. Je pri nej Siegella a prezerajú spoločne album.
V kvetovaných šatách, na ktoré padajú zvlnená plavé vlasy, vyzerá ako obrázok. Ale ani Connie v čiernych šatách s veľkou diamantovou brošňou, so svojimi čiernymi očami a tmavými vlasmi nie je na zahodenie. Iste by som nepohrdol ani jednou z nich. Pravda, musel by som mať záruku, že Connie mi v spánku nepodreže hrdlo.
Po celý čas nosí obsluha cigary, kávu a kvantá pijatiky. Po troške popíjam a predstieram, že som čoraz viac opitý. Po chvíli vstávam, schádzam dolu do haly a od barmana si pýtam veľký pohár baccardi. Pohár beriem do ruky, nesiem ho von, tam si s ním oplachujem ústa a vypľúvam ho. Takto miniem baccardi, vraciam sa hore, tackám sa a klesám vedľa Connie. Keď sa skláňa ku mne, dýchnem na ňu. Vôňa baccardi jej udrie do nosa, zmrašti tvár.
– No toto, Lemmy! Veď ty si prebral! To je šialenstvo! Po šampanskom si dá baccardi! Ak si zaraz nepôjdeš ľahnúť, bude ti do rána na nevydržanie!
Čkám tak hlasno, že to musí byť počuť na míľe ďaleko, a bľabocem:
– Pravdu máš, Connie. Je mi zle. Pôjdem si ľahnúť.
Connie vstáva a hovorí:
– Poď, Lemmy! Hnevám sa na teba. Myslela som si, že toho viac znesieš.
Hundrem, že sa celý deň necítim vo svojej koži. Connie ma chodbou vedie na prvé poschodie do akejsi spálne a káže mi, aby som si trochu ľahol, potom nech sa umyjem v kúpeľni, ktorá je vedľa spálne, a nech sa vrátim späť do hosťovskej.
Hovorím okej, líham si do postele a po chvíli predstieram, že som zaspal. Ležím, odfukujem za dvoch slonov, ona stojí pri posteli a pozoruje ma.
Po chvíli zhasína svetlo, vychádza na chodbu a pospevuje si. Chladná potvora!
O chvíľočku vstávam z postele, idem k oknu a vidím, že izba je na západnej strane kaštieľa, teda na prednej strane. Popri okne na dosah ruky zbieha dolu odkvapová rúra, ktorú budem môcť použiť.
Pozerám sa na hodinky. Som prekvapený, pretože je už o dvadsať minút jedna. Čas letí. Je najvyšší čas dať sa do roboty.
Otváram okno, prekračujem jeho okraj a skáčem na odkvapovú rúru. Zachytávam sa jej. Udržala ma. Netrvá dlho a zliezam po nej na zem. Putom bežím okolo domu za roh a stadiaľ na úzky chodníček, vedúci cez lesík k miestu, kde by ma mal očakával Merris.
Zrazu si uvedomujem, že keď sa mi podarí previesť Goyazových chlapcov cez lesík a na jeho okraji ich potom sústrediť, nebude ťažké dostať sa do kaštieľa a zlikvidovať každého, kto by sa pokúsil o odpor.
Ticho ako mačka kráčam po okraji trávnika za kaštieľom, kým sa nedostanem do tieňa stromov. Potom sa rozbehnem po chodníku cez lesík. Skôr než ma celkom pohltí tma lesíka, ešte raz sa obzriem späť na kaštieľ. Temer v každou obloku zadnej časti sa svieti. Počuť stadiaľ neprestajne výstrely zátok šampanského, smiech a vravu. Konštatujem to rád, pretože predtým som sa obával, že party sa pomaly končí.
Znovu sa obraciam a opäť bežím chodníčkom pomedzi stromy. Rýchlejšie bežať sa nedá, lebo chodník sa kľukatí lesom, ležia na ňom vetvy a zlámane konáre.
V lese je hlboká tma. Dlhý čas nevidím nič. Nadávam a kľajem v jednom kuse. Ešte to by mi chýbalo, aby som sa nestretol s Goyazovou partou a aby tá začala podnikať na vlastnú päsť! Ak sa s nimi nestretnem, môže sa to ľahko stať, lebo viem, že Lottie Frischová sa na Siegellu poriadne jeduje a neviem, čo by za to dala, keby mohla zásobník tomyovky vyprázdniť do jeho čriev.
Stromy postupne rednú a chvíľu nato vidím pred sebou čierny tieň múra a na ňom miesto, kde je prerazený otvor. Cez otvor presvitá mesačné svetlo.
Už som pri múre, prechádzam cez dieru a obzerám sa po okolí. Ale po Morrisovi niet ani chýru ani slychu Nič tu nie je, predo mnou sa rozprestiera len veľké, pusté pole. Za tým poľom v diaľke sú stromy a spoza nich presvitá slabé svetlo z okien chaty.
Nie som ani zamak spokojný. Poznám Lottie a viem, že ak sa na čomsi dohovorí, za tým stojí. Trčím tu až do štvrť na dve, ale nikto sa neobjavuje. Merrisa niet. Pomyslím si, že najlepšie bude, ak sa pôjdem pozrieť do chaty, kde tá parta mala byť ubytovaná, a zistím, čo ich zdržalo. Púšťam sa teda krížom cez pole k chate.
Cestou po poli sa ma zmocňuje neblahé tušenie. Mám obavy, že čosi na našom pláne zlyhalo, že sa stalo čosi neočakávané.
Je už pol druhej a niet toľko času, aby som ho mohol míňať len tak podaromnici. Už som pri chate. Okolo nej je živý plot a v ňom malá biela bránka. Prechádzam cez ňu do dvora a kráčam za dom. Tam stoja dve autá, predné svetlá majú zhasnuté a motory bežia naprázdno. Usudzujem, že som na správnom mieste.
Chata má dvere i vzadu. Idem k nim, cez okno na ich pravej strane sa pozerám dnu. Vnútri svieti svetlo, je tam prestretý stôl a na ňom špinavé taniere, poháre a poloprázdne fľaše od whisky, no niet tam nikoho. Skúšam kľučku. Dvere sú odomknuté. Vchádzam dovnútra a pozorne prezerám podlahu, ale nič nevidím. Chata je taká prázdna ako vrecko úradníka druhého stupňa deň pred výplatou. To nevešti nič dobého.
Všetko nasvedčuje tomu, že banda to bola a odišla len nedávno. Na prízemí v obývacej izbe svietia svetlá a na kraji stola nachádzam ešte teplý ohorok cigary. Podľa toho usudzujem, že banda tu pred dvadsiatimi minútami ešte musela byť.
Mám pevnú náturu a len tak ľahko sa ničoho nenaľakám. No teraz mi tu nie je všetko jedno. Vraciam sa pred chatu a stadiaľ k autám. Kladiem ruku na radiátory a zisťujem, že autá sa ešte len začínajú rozohrievať. Podľa toho ich mohli naštartovať najviac ak pred dvadsiatimi piatimi minútami Čo sa tu odohralo odvtedy? Čo sa stalo odvtedy? Čo sa stalo s Merrisom? S Lottie? A čo s ostatnými? Je to záhada! Vôbec nič nechápem.
Otváram dvere jedného auta a pozerám sa dnu. Sú v ňom zbrane a štyri ananásové bomby. Ostatné ananásové bomby nachádzam v druhom aute. Ale nevidím tomyovku, o ktorej hovoril Willie Bosco. Ten predsa jasne povedal, že Lottie si ju berie so sebou do Branders Endu. Ale niet po nej ani stopy. Sadám si na schodík jedného z áut, zapaľujem si cigaretu a snažím sa trochu uvažovať. Podľa všetkého urobil ktosi pozoruhodný ťah. Ktosi sledoval moje prípravy na dnešnú noc a podarilo sa mu skrížiť moje plány. Stavil by som sa, že ten ktosi bol Siegella. 
Sadie Greenová! Svitlo mi v hlave a tak ma to vzrušilo, že som vyskočil na rovné nohy a začal chodiť hore-dolu. Začínam tušiť, že Sadie Greenová nie je také nevinné modrooké dievčatko, ako som si myslel. Iste pracuje pre Siegellu. Nie je tu nereálne, lebo si myslím, že keby Siegella chcel dostať do svojich pazúrov toto dievča, keby ho chceli prinútiť, aby pracovala pre nehe, ľahko by to dokázal. A on nikdy nevyberal spôsoby.
Nemá teda zmysel ďalej strácať čas. Vyberám z druhého auta bomby, vkladám ich do prvého, nasadnem a vydám sa po stopách, ktoré zanechali po sebe tie autá, na hlavnú cestu. Najprv si myslím, že by som sa mal vrátiť do Branders Endu, aby som zistil, či som sa s chlapmi niekde cestou neminul, potom ale dochádzam k záveru, že lepšie bude, ak sa pozriem, či je Sadie v hoteli Hollybush, ako sme sa dohovorili. Ak ju tam nenájdem, môžem sa spokojne staviť o svoje posledne peniaze, že môj plán stroskotal tam, kde som to najmenej očakával. Ak je tam, potom si môžem na seba dávať poriadny pozor.
Ženiem sa cestou ani strela a je tri štvrte na dve, keď som pri hoteli. Je tam všade tma, ale po pätnástich minútach kopania do hlavnej brány prichádza nočný vrátnik a otvára.
Tušenie ma neklamalo. Vrátnik mi hovorí, že Sadie Greenová tu nikdy nebola. Vravím mu okej, dávam mu pol koruny prepitného a zapaľujem si cigaretu. Všetko nasvedčuje tomu, že konečne dôjde k nejakému rozuzleniu. A to veľmi skoro. Sadám znova do auta a vraciam sa späť do chaty. Počítam s tým, že tam teraz niekoho objavím. Ale chata je prázdna. Všetko tam ostalo tak ako pri prvej návšteve.
Zhasínam svetlá, zatváram chatu a cez polia sa vraciam k diere v múre okolo Branders Endu. Po nikom ani stopy. Kráčam cez lesík, až sa napokon dostávam na trávnik a prekvapením skameniem, pretože kaštieľ je ponorený do tmy a je v ňom úplné ticho. Ako v márnici. Aj mi teraz pripadá ako márnica.
Chvíľu stojím a potom si vydávam cez trávnik k zadnej časti domu. Tá prechádzka po trávniku nie je nijako príjemná. Každú chvíľu môžem očakávať, že ma zasiahne guľka. No nedeje sa nič.
Popri ľavej strane domu idem dopredu. Všade je hlboké ticho. Strkám do dvojitých dverí na hlavnom vchode. Sú otvorené.
Idem dnu, poťahujem z cigary a pri jej svetle objavujem vypínač a zapaľujem elektrické svetlo. Na obidvoch barových pultoch ležia ešte stále fľaše a poháre, ale niet pri nich nikoho. Idem do jedálne a opakuje sa ten istý obraz. Idem hore do hosťovskej. Niet tam ani duše. Branders End je opustený a keby nebolo vecí, ktoré porozťahované kdekade po kútoch pripomínajú predošlú zábavu, mohlo by sa tvrdiť, že sem ľudská noha nevkročila už bohvieako dávno.

Zapaľujem si cigaretu, stojím a uvažujem, hoci tie úvahy nie sú veľmi platné. Veď podľa všetkého mnoho z toho, čo som naplánoval, malo pochybnú hodnotu. Ako vidieť, Siegella bol pre mňa až príliš chytrým partnerom, lebo všetko zaistil tak, že mohol z Branders Endu okamžite ujsť. Ešte šťastie, že som bol preč. Iste by aj so mnou boli zatočili.
Z hosťovskej idem do spálne, kam ma zaviedla Connie. Pozerám sa do nej. Ani tu nieto nikoho. Uprostred chodby je ďalší vypínač. Zapaľujem ho. Ďalej už kráčam so zbraňou v ruke, aby som sa mohol brániť, ak tu náhodou niekoho nechali, aby ma odpravil.
Vpravo na konci chodby sú dvere, ku ktorým vedú dva schodíky. V týchto starých kaštieľoch to tak býva. Zrazu vidinu, že popod dvere preteká na schodíky krv.

Skúšam kľučku na dverách a strkám do nich, aby som ich otvoril. Potom stojím za dvermi a s revolverom v ruke striehnem. Ale znovu sa nič nedeje. Potom hmatám na ľavej strane od dverí a nachádzam vypínač. Otáčam ho. Je to znova spálňa. Na jej ľavej strane v kúte oproti mne je otvorené okno. Tam pri stene leží Lottie Frischová, v pravej ruke drží tomyovku. Lottie už nežije. Kto ju zmárnil postaral sa o to dokonale, pretože vpálil do nej prinajmenej pätnásť striel.
Idem k Lottie a pozerám sa na ňu. Potom prezerám bubienok na tomyovke. Tomyovka má tlmič. Lottie z nej vystrelila asi dvadsaťkrát kým ju odpravili. Jej guľky zasiahli náprotivnú stenu izby. Pozerám sa von z okna a tam vidím dlhý rebrík, opretý o obločný rám.
Asi som teda rozuzlil celú záhadu. Je temer isté že Merris a ostatní banditi zradili Lottie Frischovú Siegellovi. Áno tak nejako to bolo – buď to nejako vyňuchal, alebo mu to prezradili jej kumpáni. Ona ich pravdepodobne počula o tom hovoriť. Alebo niekde zmizli, šla ich hľadať, vzala si tomyovku, cez dieru v múre sa dostala potom ku kaštieľu, oprela rebrík o okno a vyšla po ňom hore. Podľa všetkého tam už ktosi na ňu čakal a keď začala páliť, odpravil ju.
Beriem posteľné prestieradlo a prikrývam ním Lottie. Bola síce skazená, ale predsa mala aspoň o štipku viac zlodejskej cti ako ostatní banditi.
Vraciam sa späť na prízemie do haly, kde som videl telefón. Beriem slúchadlo a volám do hotela Parkside v Londýne. Prosím aby mi privolali k telefónu mistra Schultza, lebo si myslím, že ak Kastlinovi nedá nikto vedieť, že Lottie je mŕtva, a ostatní Goyazovi banditi sa pridali k Siegellovi, pravdepodobne ho zmárnia tiež. Pochybujem, že by ho nechali, aby blúdil po Londýne a snoril po Lottie.
Po chvíli prichádza k telefónu úradník z recepcie hotela Parkside a oznamuje mi, že mister Schultz odišiel. Keď sa ho pýtam, kedy, odpovedá, že asi pred štvrť hodinou ho volala cez medzimesto missis Schultzová a žiadala ho, aby kamsi za ňou šiel. Mister Schultz si ihneď pobalil veci, zaplatil účet a odišiel.
Ďakujem úradníkovi a skladám slúchadlo. Môj telefonát pravdepodobne prišiel neskoro. Určite ho nevolala missis Schultzová – Lottie, lebo leží o poschodie vyššie v spálni na zemi taká prederavení ako struhák na muškátové orechy.
Myslím, že v mene missis Schultzovej nevolal nik nik iný ako Connie a je viac ako isté, že keď sa Kastlin dostal na dohovorené miesto, skoncovali s ním.
Som hlboko sklamaný. Utrpel som poriadne fiasko. Mirandu získali, čo nevidieť ma zlikvidujú – som na rade, a ja neviem, čo si počať.
Náladu mám pod psa. Aby som si trochu spríjemnil život, idem k barovému pultu a miešam si trochu dobroty. Keď je človek v zlom duševnom rozpoložení, vtedy niet nad whisky, a keď ešte v horšom nech sa spije do nemoty.
Ale mal by som rozmýšľať aby som sa neodpísal skôr, ako ma odpíšu iní. Teraz to skutočne vyzerá tak, že ma Ferdin Siegella zovrel do slučky. Ten všivák Merri a je ho kamaráti mi poriadne prešli cez rozum.
Keby som bol túto prácu robil spolu s Lottie, bolo by sa to skončilo ináč. Ale mohol som vedieť, že tí prašiví psi ma tak podvedú?
Kým som sa zapodieval kadečím iným, zabudol som na Mirandu. A na tú som mal predsa myslieť najviac. Ale už to naprávam.
Začínam sa chvieť obavami, kde sa tá dáma podela, čo sa s ňou stalo. Len tak mimochodom kvôli tej dáme nemám najčistejšie svedomie. Je to predovšetkým preto, že má priveľa odvahy a nebude sa rozpakovať napľuť Siegellovi rovno do očí, až začne so svojimi podlými skutkami. Až sa tak stane, ten žltý lotor jej iste dá lekciu slušného správania. Viem že Miranda je nerozumná, a ak sa k tomu ešte pripočíta jej odvaha, budem sa musieť poriadne obracať, aby som je pomohol.
Našli sa ľudia, čo tvrdili, že som taký silný, že jem aj klince. Ale to nie je pravda. V skutočnosti som povaha s mäkkým srdcom. Ale o ton radšej nikomu nehovorím.
KAPITOLA XI.
Zatknutie
Vraví sa: „Dvakrát meraj, raz rež!“ Myslím, že v tomto prísloví spočíva hlboká pravda.
Stojím v hale s prázdnym pohárom v ruke, opieram sa o barový pult a postupne nadobúdam sebadôveru ako pri štrajkovej pouličnej schôdzi Železiarskych robotníkov. Je zbytočne sypať si teraz popol na hlavu, čo sa už raz stalo, sa neodstane. Ak by som sa znovu ocitol v podobných ťažkostiach, konal by som pravdepodobne rovnako. Goyazovým ľuďom som dôveroval preto, že som musel. Vôbec som nepochyboval, že Lottie to myslela so spoluprácou úprimne. Rovnako ako Kastlin. Rozhodli sa zaskočiť Siegellu a so mnou sa spojili s týmto úmyslom. Nebola to Lottina chyba, že Merris a zvyšok tej odpornej chamrade sa spikli proti nej.
Podľa môjho názoru sa Merris alebo niektorý iný z tých darebákov spojil ešte do sobotňajšieho popoludnia so Siegellom a vytáral mu všetko o tom, čo chystáme. Už chápem, prečo sa ten darebák zvyšok dňa krútil stále okolo mňa. Prekvapovalo ma iba, že zatiaľ sa nesnažil ma odpraviť. Som presvedčený, že už má pre mňa prekvapenie prichystané.
Keďže dobre poznám Ferdieho Siegellu, pripravujem sa na veľmi horúce chvíle a dávam si na seba veľký pozor.
Idem znova k barovému pultu, miešam si opäť tuhý nápoj a hneď nato idem hore na poschodie, aby som Lottie trochu upravil. Keď sa tak stane, chodím po kaštieli hore-dole a márne sa pokúšam čosi šikovné vymyslieť. Tu to vyzerá tak, že všetci odišli veľmi náhle a nechali po sebe všetko v takom poriadku, v kom to bolo predtým.
Na prízemí v miestnostiach pre personál visia v úplnom poriadku čisté biele saká a kuchárske čiapky. Z toho vidieť, že Siegella celú akciu vopred perfektne dohovoril a bol pripravený na každú eventualitu.
Predovšetkým si uvedomujem, že Siegella už cestuje s Mirandou v batožine do Francúzska alebo inej krajiny a že už vôbec nepotrebuje moje ďalšie služby. Svojím spôsobom obdivujem šikovnosť toho lotra.
Som opäť v hale pri barovom pulte a miešam si ďalšiu dávku whisky so sódou, sadám si hore na barový pult a premýšľam, čo ďalej robiť.
Je mi jasné, že Siegella sa na všetko dôkladne pripravil. Predpokladám, že jeden z tej Goyazovej zberby – hlavu by som za to dal, že to bol ten naničhodný Spegla – po tom, čo sme si naplánovali, ako sa Siegellom vypiecť, nahovoril ostatných, aby to prezradili Ferdiemu. A tí besní psi sa dali prehovoriť. Siegella im za to určite dobre zaplatil.
Chlapi, samozrejme, nepovedali Lottie nič. Tá šla podľa nášho dohovoru do chaty v očakávaní, že všetko pôjde podľa plánu. Za ten čas, čo som preliezal cez okno a šiel som k otvoru v múre na stretnutie s Merrisom, a kým som hľadal Sadie Greenovú, Lottie sa rozhodla zúčtovať s Ferdiem Siegellom. Ostatní chlapi sa postupne nenápadne stratili z chaty bez toho, že by jej čosi boli povedali, keď predtým spustili naprázdno motory áut, aby to vyzeralo, že všetko pokračuje podľa dohovoru.
Lottie však bola bystré dievča. Zavetrila, že čosi nie je v poriadku, vzala z auta tomyovku a šla do Branders Endu na prieskum. Je dosť možné, že ju zlikvidoval niekto, kto mal na ňu dávať pozor.
Ešte chvíľku meditujem pri barovom pulte, potom sa poberám k hlavnému vchodu, zatváram ho a odchádzam k chate.
V chate je tma. Je tam všetko tak, ako keď som odišiel. Idem dnu a pozorne všetko skúmam, aby som, ak je to možné, objavil aspoň náznak toho, čo sa tu odohralo. Ale je to márne, niet tu ničoho, čo by stálo za reč. Všetko tu leží tak, ako to banda po sebe zanechala.
Idem z chaty k autu, v ktorom sú zbrane a ananásové bomby, beriem ich stadiaľ von a nahadzujem ich do rybníka, vzdialeného iba niekoľko yardov od chaty. Potom sa vraciam spať, sadám do auta a vyrážam znova do Branders Endu. Tam sa veziem ku garáži za kaštieľom. Na garáži sú dvere dokorán otvorené. Je prázdna. Keď som sem prišiel popoludní, mohlo tam byť tridsať-štyridsať áut Keďže je sucho a okolo kaštieľa je veľa prachu, dúfam, že podľa prašných stop budem môcť zistiť aspoň, ktorým smerom sa autá vydali. Ale po chvíli som sa vzdal i tejto nádeje. Hoci k bráne po ceste pre koče vidieť zreteľné množstvo stôp po kolesách áut, hneď za bránou sa rozchádzajú na všetky strany.
Stojím na okraji cesty a uvažujem, čo ďalej. Akosi v podvedomí cítim, že som so Siegellom ešte neskončil. Pravda, ani on so mnou. Možno sa to zdá smiešne, ale čosi mi našepkáva, že Siegella sa dostal ta, kde som ho chcel mať, a že až teraz s ním budem môcť náležíte zatočiť. Že sa skadiaľsi vyhrabe na povrch, aby ma dostal, je viac ako isté. Pri troche šťastia by mohol byť list, ktorý som odoslal americkému vyslanectvu, tým tromfom, čo potrebujem. Som veľmi rád, že som list poslal.
Ešte naposledy sa pozerám na Branders End, potom otáčam volantom a vyrážam na Londýn. Nejdem príliš rýchlo, aby som mohol uvažovať o tom, čo asi Siegella robí, čo asi bude podnikať v ďalšej etape tejto akcie. Pozorne pátram po okolí, snažiac sa objaviť telefónnu búdku, ale v opustenej krajine niet po nej ani stopy.
Po chvíli zbadám, že ktosi ide oproti mne na bicykli. Keď sa približuje, vidím, že je to policajt. Zastávam a kývam naňho, aby prišiel ku mne. Prichádza, skláňa sa a pozerá cez okno auta na mňa. Zdraví ma:
– Dobré ráno, sir!
Nie je to skvelé? Policajt a oslovuje ma „sir“. Už chápem, prečo je Anglicko veľkou krajinou. Okrem iného aj preto, že ľudia sa nerozpakujú osloviť neznámeho „sir“.
Policajt sa spytuje:
– Čo si prajete, sir?
Odpovedám rovnako zdvorilo:
– Iba maličkosť, pán inšpektor. Ale pre mňa by to znamenala veľkú láskavosť. Máte, prosím, notes? A mohli by ste mi povedať, ako ďaleko je k najbližšej telefónnej búdke?
Pozerá sa na mňa trochu vyjavene, no potom mi odpovedá, že asi dve míle odtiaľto má chatu a tam je telefón.
– Okej, – vravím, – potom by som si želal, keby ste láskavo šli do svojej chaty a zavolali na americké vyslanectvo v Londýne, pýtali si k telefónu druhého tajomníka vyslanectva a povedali mu, že Lemmy Caution, o ktorom dostal včera správu, sa vracia späť do svojho apartmánu na Jermyn Street. Povedzte mu, že by nebolo od veci, keby sa čo najskôr o neho postarali, lebo ináč by sa mohol pri nejakej šarvátke v Londýne stratiť. Preto by bolo vhodné, keby bol čo najskôr za mrežami.
Moja prosba ho prekvapuje, je zvedavý na podrobnosti. Keď mu však dávam do ruky dvojlibrovky a prosím ho, aby čo najskôr šiel telefonovať, súhlasí, berie peniaze a odchádza. Pevne dúfam, že to urobí, pretože v podvedomí cítim, že Ferdie Siegella sa čoskoro pokúsi poriadne so mnou zatočiť.
Hekač odchádza, znova túrujem motor, hádžem rýchlosť a rútim sa vpred na plný plyn. O štvrtej ráno som v Londýne.
Auto dávam do garáže a vravím, že prídem poň na druhý deň. Z garáže idem pešo do svojho apartmánu na Jermyn Street. Chvejem sa obavami, čo sa stane, a v hĺbke srdca dúfam, že to už dlho nepotrvá, kým dôjde k rozuzleniu. Zo všetkých tých myšlienok, čo mi víria v hlave, mi začína byť mierne teplo. Keď sa blížim k domu, vidím vyčkávať v bránach susedných domov akýchsi chlapov. Tvárim sa, že ich nevidím, otváram hlavné dvere ubytovne Carfax a po špičkách idem hore do svojho apartmánu. V tejto chvíli si vôbec neželám, aby ma prekvapil Yonnie Malas, či ktosi iný zo Siegellových ľudí, ak náhodou vysedáva v mojej izbe a vyčkáva, kedy ma môže odbachnúť. Som pripravený na všetko a myslím si, že keby si ktosi trúfal v tamto dome teraz strieľať, čoskoro by skrotol.
Napokon som na chodbe pred svojím apartmánom. Po špičkách idem cez ňu k dverám do prijímacieho salóna, vyčkávam a pozorujem, či sa dnu niečo nedeje. Ale niet v ňom svetla, ani stadiaľ nič nepočuť. Opatrne otváram dvere, vchádzam dnu a zapaľujem svetlo.
V salóne sedí Constance. Vidí sa mi dvojnásobne vačšia, ako v skutočnosti je. Má oblečený dlhý večerný plášť z čierneho zamatu s golierom z líščej kožušiny, fajči a rehoce sa ako Luciferova žena.
Siahnem rukou po revolver, ale ona len kývne rukou, uškŕňa sa na mňa a hovorí:
– Žiadne strachy, Lemmy, nie som tu na to, aby som ti doručila priepustku na druhý svet. Momentálne je to zbytočné, hoci by som dala zopár stoviek za to, keby ti ktosi prederavil bachor, ty špinavec! Prišla som si sem s tebou len trochu pohovoriť. Až skončím, budem rada, že budem môcť odtiaľto vypadnúť, aby som sa nikdy viac nemusela dívať na tú tvoju odpornú papuľu, lebo si…
Constance vykladá, čo všetko som. Som všetko, len nie milosťpán. Ej, ale mi dáva! Spomína moje narodenie, povolanie mojej matky i spôsob, akým som sa dostal na svet, i to, čo sa stane s mojimi deťmi, ak by som ich náhodou niekedy mal, a celý rad iných rozkošných vecí. Ustáva len vtedy, keď už temer modrie od toho, že sa potrebuje nadýchať.
Idem k stolu a nalievam whisky. Sebe i jej. Podávam jej pohár, ona ho vychrstne do krbu a rozkošne reve:
– Ty dvojnásobný luhár, ty si myslíš, že budem s tebou slopať?! To radšej budem chlípať vodu z mláky.
Hovorím jej:
– Len do toho, milovaná, poslúž si! Až budem mať niekedy príležitosť, sám ťa ta strčím. Máš plnú tlamu jedovatých slín, ale ber na vedomie, že od tejto chvíle som tvoj strýko Pete, ktorý ti vysvetlí, ako sa čo najrýchlejšie dostaneš na električku!
Sadám si oproti nej a dívam sa na ňu. Namojdušu je rozkošná, oči jej blýskajú a cerí biele zuby. Je to najdivokejšia z najdivokejších mačiek! Kričím na ňu:
– Načo si sa sem doplazila, ty hnedá vretenica? Čo sa nadrapuješ, že som vám chcel skrížiť plány, keď to aj tak nevyšlo? Komu je dobre to tvoje rozčuľovanie, to vrieskanie a kliatby? Veď som vás prosil, aby ste ma zobrali so sebou do tej akcie? Kto sa komu vplietol do cesty? Ja vám, alebo vy mne? Kto ma zatiahol do tvojho brlohu pri Knightsbridge? Či Siegella so zbraňou v ruke nežiadal, aby som sa k vám pridal? Kto sa mi vyhrážal? Už si zabudla, ako to bolo? Čo myslíš, načo som sem prišiel? O Mirandu som sa ja zaujímal prvý, je to teda môj kšeft. Chcel som tú dámu získať pre seba a každý, kto si so mnou potom začínal, mal počítať s tým, že s ním vybabrem tak, ako som sa o to pokúsil so Siegellom.
Posmieva sa mi:
– Ty? A vybabrať so Siegellom? Ty veľký sukničkár! Ty by si tak mohol vybabrať ešte s makovým koláčom. Taký si hlúpy, že je škoda, ak si ešte nezgegol. Si tupec. Pripustili ťa k čomusi veľkolepému a miestu toho, aby si doviedol svoju prácu do konca, začal si špekulovať s Goyazovými zlodejmi a získavať na svoju stranu Sadie Greenovú, ktorá pracuje pre nás odvtedy, čo sa dostala do zeldenovskej famílie. Povedz, kde si podel rozum? Ak ti z neho čo i len štipka zostala, budeš musieť poriadne uvažovať, ako sa dostať z tej kaše, čo si si navaril!
Smejem sa:
– Okej, sestrička, ak to má byť všetko, načo si prišla, ráč vypadnúť z môjho bytu a skočiť rovno do jazera! A Fergiemu Siegellovi povedz, že mu odkazujem, že sa ešte v Spojených štátoch uvidíme. Potom mu venujem svoju navštívenku v podobe olova z automatickej štyridsaťdvojky.
Otáča hlavu ku mne a hovorí tentoraz miernejšie:
– Lemmy, kedy konečne už prestaneš byť taký praštený? Vieš tak isto ako ja, že Siegella ti nikdy nedovolí, aby si sa vrátil do Spojených štátov. Vari si len nemyslíš, že po dnešnej noci ťa nechá na pokoji? Dostal si sa do peknej kaše. Ty to dobre vieš. Aj to, že Siegella s tebou veľmi rýchlo skoncuje. Už zajtra v noci budeš spievať chválospevy na nebesiach, prepchatý olovom ako fabrika na strelivo.
– Možno áno, možno nie, – hovorím, – lenže teraz som strašne unavený a ty začínaš do mňa vŕtať. Connie, vieš čo, ak si už skončila, vyprevaď sa a ticho za sebou zatvor dvere. Vieš, nemám rád buchot!
Vyskočí a precedí cez zuby:
– Počuj, ty mizerný vydriduch, Siegella ti chce dať poslednú príležitosť. Byť na tvojom mieste, veľmi by som neváhala. Dnes v noci za výtržnosti, čo narobila ta prekliata vandráčka Lottie Frischová, sa podarilo jej nevlastnému bratovi utiecť! Keď sme ju odpravili, Bosco bol pri nej. Nechcel sa pridať k ostatným. Bol príliš veľký hlupák na to, aby si uvedomil, že s tebou a Lottie proti Siegellovi nič nezmôže. Utiekol, ale na betón bude chcieť s tebou nadviazal spojenie a bude sa usilovať dostať sem k tebe. Siegella prikázal, že ho treba odpratať podobne ako Lottie a žiadal, aby si to urobil ty. Vyjadril sa, že ak nezlikviduješ do zajtra rána Willieho Bosca, potom sa už všetko pripraví tak, aby si sa zajtra popoludní alebo večer odobral na onen svet. Čo ty na to?
Smejem sa ešte väčšmi a hovorím:
– Teda Siegella má strach z Bosca? Dovoľ, aby som sa zasmial! Nie je to tak, že má skôr strach, aby Bosco niečo nevytáral hekačom?
Skáče mi do reči:
– Nebuď blázon! Bosco sa neopováži ísť za policajtmi rovnako ako ty. Bosco predsa zastrelil Princea Gerlana minulú noc, keď ktosi začal strieľať po Lottie. Bosco s Lottie strieľali spolu a Bosco zložil Princea ako barana. Čo asi čaká Bosca, ak pôjde za hekačmi? Ty by si tiež mohol povedať, že pôjdeš za nimi. Vari by si aj mohol, keby sme si neboli poriadne zapamätali, že si odpravil na Princess Cristabel Goyaza. Na tom sa môžeš kedykoľvek popáliť, to vieš dobre. Neostáva ti teda nič iné, len rozumne hovoriť!
– Nepoviem ti nič, Connie. Už ťa dosť dlho počúvam a bolia ma z toho uši. Budem stručný. Neodpravím Bosca a ani nikoho iného jedine preto, že si tak praje Siegella. Pokladám Bosca za správneho chlapa už aj preto, že dodržal, na čom sme sa s Lottie dohovorili. Áno, nepridal sa k vám, vy žlti nadutí hlupáci, ale vydržal s Lottie do konca. Svojmu mizernému kamošovi Ferdiemu to všetko povedz a povedz mu aj to, že čo sa týka žien, jeho vkus sa mi vôbec nepáči. Prac sa, zmizni už von, Constance, si úlisnejšia ako štrkáč, už aj pohľad na teba bolí.
Connie schmatla zo stola fľašku od whisky a chcela ma ňou udrieť. Netrafila. Prudko som vystrel ruku, zdrapil som milú babu, prehol cez koleno a poriadne ju vylátal. Keď som skončil, bola biela od jedu a keby bola mala poruke revolver, isto by sa bola pokúsila ma zastreliť.
Teraz sedí na pohovke, lapá vzduch a díva sa na mňa s takým odporom ako na potkana, čo práve vyliezol z kanála. Hudre:
– All right, Lemmy! Si silák! Veď počkaj, ja ti to ešte porátam. Vlastná mater ťa nespozná! No, nebudem si teraz kaziť s tebou náladu. Chcem ti len čosi poradiť. Keď sem príde Bosco, odpravíš ho! Musí sem prísť, lebo nemá ani priateľov, ani peňazí. Kastlina sme vzali do opatery, o toho už nikto nemusí mať obavy. Až odpravíš Bosca, prídeš mi to povedať do môjho bytu pri Knightsbridge. Potom sa uvidí, čo s tebou urobíme. Ak sa do zajtra večera neohlásiš, postarám sa, aby si čo najskôr zdochol. To je jediná možnosť!
Connie si prehadzuje plášť a vstáva. Hovorím jej:
– Srdiečko, skôr než sa vzdiališ, rád by som ti čosi povedal. Teba nemrzí len to, že som ťa vymlátil. Cítiš sa väčšmi urazená ako ja. Tak aby si vedela, Bosca neodpravím a nikdy viac pre Siegellu nič neurobím. Môžeš mu to oznámiť a odovzdať moju hlbokú poklonu. Siegella mi už neublíži. Nebude mať možnosť. A poviem ti aj prečo…
Potom jej hovorím, že som v sobotu ráno vzal pätnásťtisíc dolárov, čo mi dal Siegella, a vymenil som ich v National Farmer’s Bank na Pall Mall. Hovorím aj o liste, čo som písal druhému tajomníkovi amerického vyslanectva.
Ach, či je len prekvapená! Stojí tu ako socha a temer vidím, ako jej mozog horúčkovito pracuje. Konečne som ju poriadne napálil. Hovorím jej:
– All right, krásavica! Čo myslíš, že sa stane? Iba to, že Siegella ma už nelapí. Ostanem v byte dovtedy, kým si neprídu po mňa anglickí policajti. Zajtra ráno, no možno i skôr sa policajti rozhýbu a či chcú alebo nechcú, musia ma strčiť do chládku. O tých peniazoch im rozpoviem takú rozprávku, že budú vyvaľovať oči. Budem sa trochu tváriť, že som v tej lúpeži v Arkansase mal prsty. Na americkom vyslanectve si budú myslieť, že chytia chlapa, ktorý má na svedomí miliónovú lúpež banky, a požiadajú anglické úrady, aby ho vydali. Nebudem sa proti tomu brániť, nechám ich, aby dostali povolenie. Do Spojených štátov sa potom vrátim pod policajným dozorom. Keby ma náhodou chcel Siegella odbachnúť, musel by si prestrieľať cestu do tunajšieho väzenia, a až sa budem vracať do Spojených štátov, nad mojou bezpečnostnú bude bdieť policajná eskorta. No, čo povieš, drahá, nie je to nádherné?
Stojí ako soľný stĺp a od jedu je celá fialová. Tak zúri, že sa nezmôže ani na slovo. Neprichádza jej na um nič, čím by si mohla trochu uľaviť. Pokračujem:
– Bež, povedz svojmu Ferdikovi, že ak si chce privstať na Lemmyho Cautiona, musí vstávať veľmi zavčasu. A povedz mu aj to, že až sa vrátim do Spojených štátov, ľahko dokážem, že keď došlo k bankovej lúpeži, bol som od Arkansasu na míle ďaleko. Bol som vtedy v New Yorku a môžem to hravo dokázať. Budú ma musieť potom prepustiť. A potom už poletím za Siegellom rýchlo ako hrom! Zverbujem všetkých newyorských banditov a pôjdem s nimi za tým žltým psom. Prevŕtam ho skrz-naskrz, pravda, ak sa nerozhodnem upáliť ho za živa.
Pokračujem:
– Utekaj, Connie, bež mu povedať, čo si počula, zmizni, kým sa dá, lebo ak tu ešte chvíľu zostaneš, vezmem remeň a vyobšívam ťa ním. Hnusíš sa mi, Constance, som ochotný veriť, že tvoja mater bola lapikurkárka.
Ozýva sa chladno:
– Okej, Lemmy, teda idem. Ale za to budeš ešte pykať. Možno sa nás na chvíľu strasieš, ale či už zostaneš tu, alebo ťa odvezú do Ameriky, bezpečne ťa dostaneme. A až sa tak stane, potom, Lemmy, budeš dlho umierať!
– Sarsaparilla, – hovorím a klaniam sa jej, – až uvidíš Siegellu, povedz mu, že si môžeme niekedy spolu zájsť na malinovú zmrzlinu, ale už zmizni. Som unavený. Si odporná ako krava chorá na slintavku!
Hýbe sa k dverám a ja za ňou, lebo už túžim po tom, aby Connie stratila poslednú nádej, že ma ešte dostanú. Keď vychádzame hlavnou bránou von, vravím jej, aby počkala, lebo vidím prichádzať taxík. Dávam mu znamenie. Zastáva.
– Hej, pane, – vravím vodičovi, – zavezte prosím túto krásnu dámu domov!
Taxikár sa na mňa smeje, vychádza z auta, otvára dvere pre Connie a kým to robí, zjavujú sa zrazu zo susednej brány dvaja chlapi. Jeden z nich ma chytá za ruku a druhý mi bleskurýchla vyťahuje z puzdra pištoľ. Connie z okna vyvaľuje na to oči. Jeden z mužov sa pýta:
– Ste Lemmy Caution?
Prikyvujem. Muž pokračuje:
– Som policajný úradník. V mene zákona vás zatýkam pre obvinenie, že ste vlastnili a menili bankovky, ktoré boli majetkom Federálnej vlády Spojených štátov severoamerických, pritom ste vedeli, že tieto bankovky pochádzajú z lúpeže. Zatýkam vás na žiadosť tejto vlády, ktorá žiada o vaše vydanie. Zároveň vás upozorňujem, že čokoľvek odteraz poviete môže sa použiť ako dôkaz proti vám!
Connie sa ešte stále prizerá z okna taxíka, dívam sa na ňu teda aj ja a veselo hovorím:
– Vidíš, maličká, čo som ti hovoril? Bozkávam Mirandu, krásavica, a nebuď zlá, aby sa pre teba tvoja mama netrápila!
Taxikár púšťa spojku a auto sa rozbehne.
O malú chvíľu prichádza spoza rohu „Zelený Anton“, ti dvaja ma sáču dnu. Tým stráca Siegellova parta poslednú šancu. Cez okienko vzadu vidím, že nás sleduje ďalší policajný voz.
Zelený Anton sa rúti ulicami a po štyroch minútach sme na Scotland Yarde. Vedú ma do malej policajnej stanice, ktorá sa tu taktiež nachádza, zdržím sa tu sotva päť minút a vedú ma hore na poschodie a chodbou ďalej do akejsi miestnosti.
V miestnosti sedí okolo stola šesť ľudí. Dvoch z nich nepoznám, ale ďalších štyroch áno. Je tu Grant, asistent tajomníka vyslanectva, Schiedraut, osobitný agent, s ktorým som kedysi spolupracoval, ďalej Lintel zo spojovacieho oddelenia vo Washingtone a MacFeeho brat Larry.
Muž, ktorý mi odobral revolver, vracia mi ho teraz späť, a Grant z vyslanectva vystiera ruku a predstavuje ma mužovi za vrchstolom:
– Pán komisár, dovoľte, aby som vám predstavil Lemmyho Cautiona, osobitného agenta Federálneho ministerstva spravodlivosti, ktorý má zverený prípad van Zeldenová.
Grant sa potom otáča ku mne a vraví:
– Toto je policajný komisár plukovník Sir William Hodworth.
Podávame si ruky. Ostatní prítomní idú ku mne a taktiež mi potriasajú pravicou.
Schiedreut ma oslovuje:
– Nuž, Lemmy, už sme si mysleli, že ti je amen. Povedz, čo si zistil?
– Poviem ale bol by som nerád, keby sa to dozvedela tlač. Sleduje niekto moju priateľku Connie?
Komisár veselo hovorí:
– Žiadne strachy, mister Caution! Postaral sa o to taxikár, čo ju vzal pred vašou ubytovňou.
– Výborne, – hovorím, – a len tak mimochodom, pán komisár, nenašlo by sa u vás niečo, čím by sa dali lepšie upevniť priateľské vzťahy medzinárodnej pátracej siete? Viete, niečo tuhé.
Schiedraut sa usmieva popod fúzy a siaha rukou do vrecka, kde vždy nosieva nejakú šikovnú fľaštičku, podíva sa na komisára, potom na mňa a vraví:
– No prosím! Lemmy, ty si sa doteraz neaklimatizoval?! Nevieš, že v tomto štáte nemávajú na policajných veliteľstvách nijakú pijatiku?
KAPITOLA XII.
Pochybný advokát
Keď na druhy deň ráno vstávam trvá mi vari päť minút, kým si spomeniem, kde som. Som v Brixtonskej väznici. Niekoľkohodinový spánok pod veľmi starostlivým dozorom znamená pre mňa ohromnú úľavu.
Kým som sa sem dostal, strávil som na Scotland Yarde asi hodinu. Prerokovali sme tam ďalší postup a všetko sme veľmi fajn naplánovali. Lietajúci policajt, ináč taxikár, zaviezol Connie minulú noc k bytu pri Knightsbridge a od tej chvíle anglickí dickovia dom neustále strážia. Connie sa zatiaľ nasnaží odísť.
Na um mi prišiel Willie Bosco. Predovšetkým ma veľmi prekvapilo, že ma predošlej noci v mojom apartmáne na Jermyn Street nik nečakal so zbraňou v ruke. Keď potom Connie začala hovoriť, hneď vo mne vzbudila podozrenie, že čosi nie je v poriadku, a akosi som vytušil, že Siegella a Miranda sú ešte stále v Anglicku. Toto tušenie sa zdá byť oprávnené, lebo Constance je ešte stále v Londýne a nechce sa mi veriť, že Siegella by šiel preč bez nej.
No zaujímavá je záležitosť Willieho Bosca. To, čo Connie rozprávala, je istotne pravda. Willie Bosco pravdepodobne ušiel po nočnej prestrelke v Branders Ende. Nemá tu priateľov a nemá ani peňazí. Áno, je temer isté, že príde do môjho bytu na Jermyn Street a bude sa chcieť so mnou zísť. Ale prečo toľký rozruch okolo jedného Willieho Bosca?
Connie vravela pravdu, keď tvrdila, že Willie Bosco sa neodváži ísť na políciu. Má naozaj zlé policajné záznamy. Ale ak je tak, prečo sa s toľkou energiou domáhal aby som ho odpravil? Ostáva iba jedna možnosť: Willie Bosco čosi vie! A je to také dôležité, že musí preč z cesty. Podľa všetkého sa domnievajú, že Willie Bosco sa so mnou dá do styku a vyklebetí mi, čo vie. Majú strach, že až sa to od nehu dozviem, budem pre nich ešte veľmi nebezpečný. Z toho má asi Siegella obavy. A ak má Siegella strach, bude to isto len preto, že Willie Bosco vie, kde je Siegella s Mirandou. Predpokladám, že keď Willie Bosco hľadal v Branders Ende pred prestrelkou Lottie, narazil náhodou na Siegellu a jeho pomáhačov a vypočul ich. Pre všetky prípady sa anglickí policajti pustili do pátrania po Williem Boscovi. Pri troche šťastia by ho do dvadsaťštyri hodín mohli mať. Pevne dúfam, že sa im to podarí, lebo v opačnom prípade, ak sa k nemu dostane Connie alebo ktosi z tej prekliatej bandy, bude s ním koniec.
O jedenástej prichádza ku mne návšteva. Vstávam teda a raňajkujem v guvernérovej kancelárii. Schiedraut mi prináša raňajšie noviny. Je v nich to, na čom sme sa dohodli minulej noci. Na titulnej strane je napínavý článok o zatknutí amerického gangstra Lemmyho Cautiona v jeho apartmáne na Jermyn Stret. Zatkli ho minutej noci na základe obvinenia, že prechovával a vymieňal bankovky, ktoré pochádzali z prepadu banky v Arkansase. Nato nasleduje dlhý rad údajov o arkansaskej lúpeži, o tom, koľko ľudí bolo zabitých a podobné veci.
Článok sa končí správou, že Lemmyho Cautiona zatkli na základe žiadosti amerických vysokých miest, ktoré žiadajú zároveň jeho vydanie. Lemmy Cautiona majú predviesť pred súdny tribunál na Bow Street vo štvrtok. Lemmy Caution popiera obvinenie a žiada prepustenie na kauciu. Očakáva sa, že kaucia bude veľmi vysoká.
Predpokladali sme, že článok bude mať patričný účinok. Očakávame, že Siegellovi sa nepodarí dostať Willieho Bosca dovtedy, kým sa nedostanem von na kauciu, ktorú podľa dohody má súd odsúhlasiť. Až sa tak stane, Siegella sa určite dovtípi, že Willie Bosco po prečítaní správy o mojom prepustení sa okamžite pokúsi spojiť so mnou a poskytne mi všetky informácie o Siegellovi. Siegella sa bude asi usilovať zlikvidovať nás obidvoch, a to už bude voda na môj mlyn.
Keď som tak o tom všetkom premýšľal, prišiel som k záveru, že Siegella sa ešte stále skrýva kdesi v Anglicku. Bude to na takom mieste, odkiaľ sa možno veľmi ľahko dostať za hranice. Potom mi tiež prišlo na um, že pravdepodobne nepotrebuje loď. Goyazovu a Kastlinovu kartu vyškrtol z hry asi preto, že dospel k záveru, že ujsť loďou je zbytočné. Teraz sa pravdepodobne zdržiava niekde pri pobreží a na kontinent pôjde s Mirandou lietadlom. Ak bude dosť šikovný, bude to môcť urobiť, lebo hoci všetky prístavy a letiská strážia, nie je príliš ťažké preletieť more lietadlom – alebo niekoľkými lietadlami – v noci a pristáť kdekoľvek v poli. Preto si myslím, že je najvyšší čas, aby sme sa rozhýbali.
Schiedraut mi oznamuje, že môj prípad príde na pretras pred tribunálom na Bow Street zajtra popoludní o tretej. Constance a jej kumpáni budú tak mať dostatok času prečítať si noviny. Nedivil by som sa, keby kauciu za mňa zložila Constance. Už len preto, aby sa mohla smiať pri pomyslení, že ma dostane von z basy, keď som si dal toľkú námahu, aby som sa ta dostal.
My so Schiedrautom si však myslíme, že pukne od smiechu, keď sa dozvie, že som G-man a že celý ten cirkus som sa podujal robiť iba preto, aby som ju dostal za mreže.
Schiedraut ma po krátkom čase opúšťa, pretože robí spojku medzi mnou a istým pánom, ktorým je hlavný detektívny inšpektor a volá sa Herrick. Má na starosti hladký priebeh akcie z anglickej strany. Schiedraut mi pred odchodom ponecháva svoju fľašku tuhého. Veľmi sa mi zíde, lebo v Brixtonskej väznici nemajú bar a nemám koho poslať von po fľašku whisky. Necháva mi aj všetku korešpondenciu súvisiacu s prípadom van Zeldenová medzi mojím šéfom vo Washingtone a anglickou políciou. Je tam jeden zaujímavý list.
Líham si na posteľ a púšťam sa do čítania tohto listu. Je to príjemné čítanie. Podľa dátumu ho napísali pred ôsmimi mesiacmi.
Ministerstvo spravodlivosti, vláda Spojených štátov, Washington
Komisár Ministerstva spravodlivosti vlády Spojených štátov si pokladá za česť prejaviť svoju hlbokú úctu štátnemu sekretárovi pre vnútorné veci Jeho Veličenstva a poďakovať sa za spoluprácu, ktorá vyplynula na základe predchádzajúcej žiadosti policajnému komisárovi. Domnievame sa, že bude vhodné, ak sa uvedú okolnosti, za ktorých došlo k situácii, keď sa ukázalo, že je nevyhnutná spolupráca medzi Federálnym úradom pre vyšetrovanie amerického ministerstva spravodlivosti a detektívnou a policajnou službou Veľkej Británie.
V posledných troch rokoch Federálny úrad pre vyšetrovanie po dlhý čas systematicky vyšetroval činnosť veľmi dobre organizovanej kriminálnej siete, ktorá pôsobila nielen na území Spojených štátov, ale aj v iných krajinách.

Za organizátora tohto medzinárodného gangu sa považoval americký štátny príslušník talianskeho pôvodu Ferdinando Phillipe d’Enrico Siegella. No vďaka jeho šikovnosti a predvídavosti nemohli sme zadovážiť proti nemu v žiadnom štáte uspokojivé usvedčujúce dôkazy, na základe ktorých by sa dalo proti nemu vypracovať trestné oznámenie.

Bolo známe, že únos dieťaťa – Thelmy Murrayovej Ribouxovej – ktorý podnikli neďaleko Versailles vo Francúzsku pred ôsmimi mesiacmi, uskutočnila táto zločinecká organizácia. Treba pritom podotknúť, že hoci sa zaplatilo ako výkupné vysoká suma, telo nešťastného dieťaťa sa našlo zabalené v debni v istom malom meste v Missouri o sedem mesiacov neskôr. Päť rozličných prípadov únosu v spojených štátoch, v Nemecku a jeden dokonca v Škandinávii vyšetrovalo Federálne ministerstvo a v každom prípade boli náznaky, že ich má na svedomí tá istá organizácia. 

Bolo preto nevyhnutné podniknúť tie najdrastickejšie kroky, aby sa získali spoľahlivé dôkazy a na ich základe sa mohla vypracovať obžaloba proti Siegellovi. Pred niekoľkými mesiacmi sa odohrala séria bankových lúpeží v šiestich rôznych štátoch USA. Z lúpeží získali veľké množstvá peňazí. V každom prípade stála v pozadí lúpeže Siegellova organizácia. Zistilo sa tiež, že zatiaľ ani jednu z ulúpených bankoviek a cenných listín nepustili do obehu. Preto je na mieste podozrenie, že všetky ulúpené prostriedky sa starostlivo uchovávajú ako kapitál pre akciu osobitného významu.
V priebehu roka získalo ministerstvo spravodlivosti dôkazy o tom, že vodcom tejto organizácie je Siegella. Keďže väčšinu našich osobitných agentov Siegellova banda pozná a poznajú ich aj menšie gangy, ktoré pôsobia pod jeho vedením, rozhodlo sa ministerstvo spravodlivosti povolať do Spojených štátov osobitného agenta prvej triedy Lemmuela Henryho Cautiona, ktorý pracoval posledných päť rokov ako agent tajnej služby na Filipínach.

Caution sa po svojom príchode neprihlásil na veliteľstve, ale z Filipín šiel rovno do New Yorku na ukradnutý pas a tam sa postupne zaplietal do drobných bezvýznamných deliktov v prístave. Za prvých šesť mesiacov bol dvakrát uväznený. Prvý raz bol prepustený na skúšobnú lehotu po odsedení niekoľkých týždňov, druhý raz si však odsedel plné dva mesiace. V pokútnej činnosti pokračoval v niekoľkých ďalších štátoch USA, kde za spolupráce so špeciálnymi agentmi ministerstva ho z času na čas obžalovali z rôznych kriminálnych deliktov.
Po starostlivo vykonštruovanom obvinení bol napokon uväznený na dvadsať rokov. Bol obvinený, že zastrelil policajného úradníka. Po dvoch mesiacoch väzenia sa veľmi starostlivo pripravil na útek, ktorý vyzeral na šikovne naplánovanú akciu.

Vtedy už mal Caution zabezpečenú reputáciu ganstra najhrubšieho zrna a dostal sa do tesnejšieho kontaktu s podvodníkmi, ktorí mu pomohli nadviazať spojenie so Siegellovou organizáciou.
Onedlho sa zistilo, že Siegellova organizácia sa chystá na akciu obrovského dosahu. Bol to veľkolepo pripravovaný únos Mirandy van Zeldenovej, jedinej dcéry Gustava van Zeldena, jedného z najbohatších ľudí v Spojených štátoch.
Mr. Caution preukázal svoju schopnosť tým, že informoval ministerstvo ministerstvo spravodlivosti, že pripravovaný unos má mať jasne medzinárodný charakter. Siegella s prihliadnutím na sprísnený systém zákonodarstva v USA i intenzívny boj ministerstva spravodlivosti proti zločinnosti sa rozhodol, že únos miss van Zeldenovej uskutoční mimo územia Spojených štátov.
Nešťastná povaha a temperament miss van Zeldenovej takéto zámery značne uľahčujú. Miss van Zeldenová je tvrdohlavá a panovačná, rada cestuje po svete, zoznamuje sa s rozličnými indivíduami zločineckého podsvetia a hľadá tak vzrušenie a dobrodružstvo.
Podľa mistra Cautiona – a to je i oficiálna mienka ministerstva spravodlivosti – má Siegellova organizácia uskutočniť únos miss van Zeldenovej počas jej návštevy v Anglicku. Dá sa očakávať, že ide o podobný zámer ako o prípade únosov vo Francúzska a v Nemecku. Ak sa únos podarí na anglickej pôde, pravdepodobne sa pokúsia v priebehu niekoľkých dní previezť obeť do niektorej krajiny na európskom kontinente. Tak budú môcť vydierať ohromné výkupné od mistra van Zeldena.
Ministerstvo preto považuje za potrebné postupovať pri akcii tak, aby sa bral zreteľ na tieto dve hľadiská.
1. Treba zvážiť, či by sa nemala Siegellova organizácia – ak tak možno povedať – posmeliť aby únos uskutočnila čo najskôr. Tak sa získajú dôkazy proti Siegellovi a ostatným členom tejto medzinárodnej zločineckej organizácie.
2. Pre činnosť takéhoto druhu by sa mala zabezpečiť dobrá spolupráca s britskou políciou.
Preto potvrdzujeme, že už predtým prebehli rozhovory na túto tému medzi naším Mr. Derekom C. Washburnom z tunajšieho ministerstva, zástupcom Ministerstva vnútra jeho Britského Veličenstva a hlavným policajným komisárom mesta Londýn. Pri týchto rozhovoroch sa dohodol postup na ochranu miss van Zeldenovej na území Veľkej Británie proti akémukoľvek zločinnému pokusu.
V hlavných črtách by sa mal zachovať tento postup.
V čase medzi napísaním tohto dokumentu a nadchádzajúcou návštevou miss van Zeldenovej mister Caution, ktorý ma povesť gangstra ochotného za peniaze slúžiť komukoľvek, bude sa snažiť zoznámiť s miss van Zeldenovou a túto známosť udržať. Dá sa predpokladať, že jeho záujem o miss van Zeldenovú si povšimne Siegellova organizácia, ktorá si bude pravdepodobne myslieť, že gangster Caution sleduje s miss van Zeldenovou vlastné ciele.
Keď sa miss van Zeldenová rozhodne odcestovať zo Spojených štátov a žiada na tento účel pas, Caution si vyžiada americky pas na falošné meno, aby mohol odcestovať do Londýna, túto jeho žiadosť úrady zamietnu a Caution bude sledovať miss van Zeldenovú na pas, ktorý si bude musieť zadovážiť ilegálne.
Tieto starostlivé kroky treba podniknúť preto, aby si mister Caution počas celej činnosti udržal povesť gangstra, ktorú sa mu podarilo nadobudnúť počas dvoch rokov. Na tej istej lodi bude s Cautionom neoficiálne cestovať James W MacFee ako osobitný agent ministerstva spravodlivosti, aby tajne pomáhal Cautionovi a aby ho mohli kedykoľvek identifikovať ako osobitného agenta nášho ministerstva, prenasledujúceho zločinca Cautiona, ktorý ušiel minulý rok väzenia.
Po príchode miss van Zeldenovej do Anqlicka bude potrebné, aby Caution pracoval samostatne. Spojenie bude udržiavať prostredníctvom osobitného agenta MacFeeho.
Až Siegella spustí do pohybu svoju mašinériu, vnukne mu prítomnosť gangstra Cautiona v Londýne myšlienku, že Caution tu je za vlastným výnosným obchodom. Dá sa bezpečne očakávať, že Siegella bude postupovať podľa svojej obvyklej metódy, ktorú používa v prípade, keď očakáva odpor. Nájde si spôsob, ako sa spojiť s Cautionom, a prísľub veľkého podielu z akcie ho bude žiadať o spoluprácu.
Ak sa bude situácia vyvíjať podľa očakávania, bude sa Caution snažiť odhaliť presný „modus operandi“, ktorý chce Siegella so svojmu organizáciou uskutočniť. Caution bude prostredníctvom MacFeeho spolupracovať s britskou políciou a urobí nevyhnutné opatrenia na ochranu miss van Zeldenovej a zatknutie Siegellu a jeho spoločníkov.
Pravdepodobne bude nutné dovoliť Siegellovi, aby zadržal a uväznil miss van Zeldenovú, aby sa tak získali proti nemu dôkazy. Keby sa podarilo prostredníctvom osobitného agenta Cautiona navodiť takúto situáciu, bude vláda Spojených Štátov žiadať o vydanie Siegellu a jeho spoločníkov, aby sa dali proti nemu použiť i ďalšie priťažujúce okolnosti a obvinenia, ako korupcia a iné nečisté metódy, aby sa napokon mohla táto zločinecká organizácia natrvalo zlikvidovať.
Takéhoto materiálu bolo veľmi veľa. Týkal sa rozhovorov medzi našimi chlapcami a anglickými policajtmi. Všetko sa mi veľmi páčilo, lenže mal som dosť veľké obavy o slečnu van Zeldenovú.
Už je teda jasne, čo za darebáka je Ferdie Siegella. Osobne sa domnievam, že svoj život si váži asi tak málo ako život iných. Myslím, že keby čo i len tušil, že padne do rúk spravodlivosti, zlikvidoval by najprv s najväčšou pravdepodobnosťou Mirandu a potom by sa pustil proti policajtom.
Preto som si vymyslel i tú kačicu. Dúfam, že tak sa mi podarí prísť s bandou znovu do styku. Siegella si možno bude myslieť, že pobyt za mrežami ma príliš nepotešil a že predpokladám, že on už utiekol z Británie. Bude si namýšľať, že len čo vyjdem z väzenia, bude ma mať znovu v moci a bude môcť so mnou i s Williem Boscom skoncovať.
Celý deň odpočívam, pofajčievam, popíjam Schiedrautovu jablčnú šťavu, hrám dámu so žalárnikom a bavím sa na jeho smiešnej angličtine. Potom sa mi dostáva do rúk večerník, v ktorom čítam, že už na druhý deň mám ísť pred tribunál na Bow Street a mnoho rozličných hlúpostí o sebe.
O siedmej ma čaká prekvapenie.
Prichádza Schiedraut. Oznamuje mi, že istý anglický sudca na základe listu od nejakého môjho „priateľa“ už pilne pracuje na tom, aby ma už zajtra dostal z basy na kauciu. Sudca vyhlasuje, že ma polícia nemala právo zatknúť, že som sa stal obeťou okolností. Podľa neho tunajší súd nemá právo brať ma na zodpovednosť za trestné činy, ktorých som sa dopustil v Amerike. Ak teda niekto zloží peniaze, určite ma zajtra pustia z väzenia.
Okolo ôsmej prichádza za mnou guvernér väznice a oznamuje, že ktosi chce so mnou hovoriť. Podáva mi navštívenku. Čítam na nej:
ALPHONE KRANZ, 
zástupca advokátskej poradne Soners, 
Schiem a Hyften, Štát New York
Vravím guvernérovi okej a prajem si toho chlapa vidieť. Zavedú ma teda do cely, zamknú dvere a po chvíli prichádza Kranz. Vyzerá na darebáka a nemusím dvakrát hádať, že firma Soners, Schiem a Hyften je firmou nepoctivých advokátov z New Yorku a spolupracuje so Siegellovou bandou a pričiňuje sa o to, aby ma dostali.
Z Kranzovho rečníckeho cvičenia vysvitá, že ho inštruovala pani Constance Gallartzinová. Od neho sa prvýkrát dozvedám, že Connie je pani a že sa volá Gallertzinová. Connie si praje, aby sa spojil s anglickými obhajcami, ktorí majú vystúpiť v môj prospech a dosiahnuť, aby ma prepustili na kauciu.
Hovorím, že to je síce všetko veľmi pekné, ale možno sa vôbec nechcem dostať von na nijakú kauciu. Chlap nato vykladá, že je síce pravda, že medzi mnou a missis Gallertzinovou došlo k nedorozumeniu, ale ak budem robiť dobrotu a vykonám, čo odo mňa požadujú, nebudú sa na mňa hnevať. Vraj, až sa dostanem von, budeme opäť všetci svorne nažívať, atakďalej… atakďalej…
Nechám sa dlho presviedčať, kým poviem all right. Kranz mi potom hovorí, že zajtra pred tribunálom ma bude obhajovať veľmi dobrý advokát. Keby požadovali kauciu, Constance ju zloží, a už zajtra večer budem opäť voľný.
Kranz ma opúšťa. Ja pokračujem vo svojich úvahách.
Predovšetkým sa mi vidí, že od Constance je to elegantný nápad – dostať ma z väzenia, do ktorého, aspoň ona si tak mysli, som sa dostal s veľkými ťažkostiami, a zaplatiť slušnú sumu ako kauciu, aby ma mohli zlikvidovať, až ma budú mať vonku. Myslím si však, že ide o čosi viac než len o to. Podľa všetkého sa Constance v Siegellovej neprítomnosti rozhodla konať na vlastnú päsť v obavách, aby Willie Bosco nenarobil Siegellovej parte veľké škody, keby začal hovoriť.
Prichádzam k záveru, že tá scéna v mojom byte na Jermyn Street bola veľkým hereckým výkonom Connie. Začínam si uvedomovať, že ako Siegella tak aj Connie ma zatiaľ nehodlajú odstrániť, lebo sa im ešte môžem veľmi zísť na čosi ďalšie a Conniine vyhrážky mali slúžiť na to, aby ma priviedli k rozumu.
Je jedenásť. Hrám v guvernérovej kancelárii patience. Dnu vráža Schiedraut a oznamuje mi, že polícii sa podarilo zadržať Wiillieho Bosca. Zatkli ho na stanici v Hampsteede ako podozrivú osobu. Vykrikoval na policajtov, že je počestný cestujúci obchodník a že sa o tom môžu presvedčiť u mňa. Aby vraj zatelefonovali do môjho apartmánu na Jermyn Street, že to potvrdím. Podľa toho usudzujem, že Willie Bosco sa tak sústredil na svoj útek z Branders Endu, že k novinám, v ktorých sa písalo o mojom zatknutí, sa nedostal. Keby ich bol čítal, istotne by sa nebol domáhal môjho svedectva.
Polapanie Willieho Bosca pokladám za dobrú správu. Zakrátko si sadáme so Schiedrautom a s hlavným inšpektorom Herrickom, ktorého považujem za skvelého, veľmi rozumného človeka, do policajného auta, a ideme na policajnú stanicu v Hampsteade.
Willieho Bosca nachádzame v cele. Vyzerá pramizerne. Je zarastený a otrhaný, akoby bol po celý čas utekal pred Siegellom cez ploty. Či je len rád, že ma vidí!
– Lemmy, – oslovuje ma, – títo páni ma zatvorili na základe nejakého falošného obvinenia. Tvrdia, že som podozrivý či čosi také, no neviem, čo tým myslia. Zatiaľ som nič nepovedal. Keby si mi zadovážil advokáta, alebo…
Nenechávam ho dohovoriť, rukou siaham do vrecka a vyťahujem odznak, ktorý mu potom ukazujem so slovami.
– Netáraj, Bosco! Som osobitný agent amerického ministerstva spravodlivosti. Spolupracujem s hlavným inšpektorom Herrickom na likvidácii Siegellovej organizácie.
Willie vypliešťa oči, otvára ústa od údivu a na čelo mu vystupujú kvapky studeného potu. Plačlivo vola:
– Čože?! Ty… Lemmy Caution?! Ty a lietajúci hekač? Tak tu teda budem…
– To je v poriadku, Willie, je to tak. Trochu sa teraz porozprávame. Uver, že z celej hry ostali už len žalostne zdrapy. Uver aj to, že za tri dni budenie mať Siegellu tam, kde chceme. S tebou to nevyzerá príliš ružovo, priateľko. Vieš, čo teraz príde? Je nabetón iste, že ťa na základe žiadosti o vydanie pošlú z Anglicka späť do USA. Stane sa tak iba za predpokladu, že ťa anglická polícia nebude chcieť obviniť z niečoho nelegálneho, čoho si sa dopustil v tejto krajine. Myslím, že inšpektor Herrick bude súhlasiť s tým, čo ti teraz poviem. Keď budeš rozumný a prejavíš ochotu čestne konať, Federálne ministerstvo spravodlivosti sa prihovorí u anglickej polície, aby sa zriekla obvinení vznesených proti tebe. Vyžiadame ťa a postavíme pred súd v Spojených štátoch ako spoluvinníka pokusu o únos. Keď urobíš, o čo ťa požiadame, poprosím, aby sa pri posudzovaní viny prihliadalo na tvoju pomoc. Budem žiadať, aby sa vzalo do úvahy, že si pomohol pri likvidácii Siegellovej bandy. Ak sa budeš vzorne chovať, nedostaneš viac ako dva-tri roky väzenia. Ak by si sa zdráhal, potom, chlapče, vieme toho dosť aj na to, aby sme ťa posadili do kresla. Teda, ako si sa rozhodol? Budeš hovoriť?
Dlho neváhala vraví:
– Nuž, do… To je fantastické! Ty a policajt! Ničomu nerozumiem! Budem hovoriť, Lemmy.
– Okej, Willie, teda počúvaj! Predovšetkým by ma zaujímalo, čo sa stalo v Brandes Ende a ako zabili Lottie?
– Dobre. V sobotu večer sme šli spolu s Lottie do Branders Endu. Do auta sme vzali so sebou aj tomyovku. Bolo asi jedenásť hodín, keď sme sa dostali do chaty. Asi tri posledné míle sme ta šli bez svetiel. Šli sme cez pole za pozemkami kaštieľa, nikto nás teda nemohol zbadať. Voz sme postavili vedľa druhého auta, ktoré tam už bolo, a vošli sme do chaty. Našli sme partu pohromade. Popíjali sme tam a zdržiavali sa v chate do štvrť na jednu. Potom sa Merris zodvihol, povedal, že by mal už ísť na dohovorené miesto, aby sa s tebou stretol, a odišiel. Bolo o päť minút tri štvrte na jednu, keď sa vrátil späť a povedal nám, že ste sa stretli. Chlapci vraj majú isť s ním a schovať sa v lesíku za kaštieľom, aby boli pripravení, až ich budeš potrebovať. Myslím si, že to bol podvod, no vyzeralo to, akoby to bola pravda, lebo všetko šlo presne podľa nášho predošlého dohovoru. Chceli sme s Lottie ísť s mini, ale Merris nás od toho odhovoril. Vraj ty si odkázal, že máme ešte pätnásť minút zostať v chate a potom naštartovať autá, aby boli motory zahriate, keď budeme musieť utekať. Nešli mne teda nikam, zostali sme v chate.
Pokračuje:
– Čakali sme s Lottie pätnásť minút, putom sme šil von a naštartovali sme motory. Lottie zrazu začala šípiť, že sa deje čosi podozrivého, lebo si všimla, že parta si nevzala tomyovku, revolvery ani ananásové bomby. Povedala mi, že sa jej to nepozdáva a že by bolo dobré, keby sa šla pozrieť, kde sú chlapci a čo robia. Odišla tiež.
Chvíľu som vyčkával, ale keď sa Lottie nevracala, tiež sa mi to znevidelo. Vzal som teda tomyovku a cez polia, snažiac sa čo najviac kryť, som sa dostal k diere v múre. Nenašiel som tu ani Lottie ani ostatných. Vydal som sa teda lesom ku kaštieľu, prišiel som na jeho okraj a našiel som Lottie ukrytú za kríkom. Celý zadný trakt kaštieľa bol tmavý, iba v jednej izbe na druhom poschodí sa svietilo. Okno bolo otvorené. Pri stene na pravej strane kaštieľa sme zazreli dlhý rebrík, zodvihli sme ho a opreli o okno. Lottie mi potom vzala tomyovku a povedala, aby som počkal dolu. Vyšla po rebríku hore a dostala sa až k oknu. Skočila do izby. Krátko nato zaznel výstrel. Iba jeden. Vzápätí začala Lottie páliť z tomyovky. Pomyslel som si, že potrebuje pomoc. Vybral som z puzdra revolver a vyšiel som po rebríku hore. Sotva som sa dostal k oknu, zočil som Lottie. Bola postrieľaná. Celý predok šiat mala postriekaný krvou, no v ruke ešte stále držala tomyovku a v druhej tašku s dokumentmi. Hodila mi ju a skríkla: – Willie, ber to a zmizni! Potom sa otočila a pustila sa znova do streľby, hneď nato som začul niekoľko jednotlivých výstrelov a Lottin výkrik. Uvedomil som si, že už sa nedá nič robiť. Rýchlo som zliezol po rebríku, lesom som prebehol k diere v múre, no nebol som taký hlúpy, aby som sa vracal späť do chaty, aby som si stadiaľ vzal jedno z áut. Merris s ostatnými tam iste čakali na mňa. Za múrom som sa zvrtol doprava a krížom cez polia som sa rozbehol smerom k Londýnu. Policajti sa o mňa veľmi rýchlo postarali. Dnes večer ma zadržali.
Hovorím mu:
– Okej, Willie, všeličo si mi tým pomohol vysvetliť. A vieš, čo je v tých dokumentoch, čo si stadiaľ uniesol? A kde sú?
– Ukryl som ich pod podlahu v izbe, ktorú som dostal neďaleko King’s Cross. Polícia tam nepátrala.
– Ale ešte si nepovedal, čo v tých dokumentoch bolo, Willie!
Usmieva sa a odpovedá:
– Je to celý zväzok dokumentov. Usudzujem, že materiály z tej tašky by stačili, aby Siegellu a jeho partu niekoľko ráz posadili do elektrického kresla.
– Okej, Willie, buď rozumný, zbytočne nám to nekomplikuj, budem sa snažiť ti pomôcť! – Upozorňujem ho znova a hneď nato sa vraciame s Herrickom a Schiedrautom späť do policajného auta.
Vraciame sa do Brixtonu. Všetci sme spokojní. Už je všetko jasné. Pochopil som, prečo Constance tak veľmi chce, aby som zlikvidoval Willieho Bosca. Potrebuje tie dokumenty. Situácia sa zdá byť nanajvýš priaznivá. Siegella a Miranda sú pravdepodobne kdesi na vidieku a Connie je preto v Londýne, aby získala späť ukradnuté dokumenty.
Z väzenia ma chce Constance dostať von pravdepodobne preto, lebo si myslí, že sa Willie Bosco musí vrátiť späť do Londýna a vyhľadať ma. Connie, pravdaže, tiež nevie, že som policajt, a tak si myslí, že som jediným priateľom, ktorý Williemu zostal.
Connie si uvedomuje, že Willie mi doručí dokumenty, lebo podľa jej názoru bude chcieť, aby som urobil s nimi so Siegellom výhodný výmenný obchod.
Tak je to teda. Sladké plány!
KAPITOLA XIII.
Jablčná šťava
Sadáme do auta a odchádzame priamo do brlohu na King’s Cross, o ktorom nám vravel Willie Bosco. Pod podlahou v spomínanom byte nachádzame skutočne tašku s dokumentmi.
Prehliadka dokumentov nám nezaberá veľa času, ale podľa všetkého Willie Bosco trochu nadsadzoval, keď tvrdil, že tento materiál by mohol priviesť Siegellovu partu na elektrické kreslo, už aj preto, že zisťujeme, že väčšina materiálu je šifrovaná.
Je tu však veľa predpovedí počasia a údajov o smere vetra. Materiál tohto druhu sa používa v leteckej preprave. Nachádzame i diagramy nočných letov. Predpovede počasia sú vypracované na týždeň dopredu. Ukazuje sa, že som rozmýšľal správne, keď som si myslel, že Siegella na útek z Anglicka nepotrebuje loď, lebo Mirandu van Zeldenovú chce na kontinent prepraviť lietadlom.
Herrick hovorí, že v Scotland Yarde majú ľudí ktorí dokumenty hravo dokážu dešifrovať. Stačí ich iba dať dešifrovaciemu oddeleniu.
Po návrate máme ďalšiu schôdzku. Vtedy oznamujem Larrymu MecFeemu, že mu zahynul brat. Larry je z toho nešťastný a túži po odplate. Uisťujem ho, že nemusí mať obavy, že tým lotrom dáme poriadne zabrať.
Hlavný komisár práve dostal rádiogram z New Yorku. Je to zaujímavá správa. Vidieť, že Siegella postupuje presne podľa plánu a podnikol už ďalšie kroky. Prostredníctvom akéhosi chlapa sa spojil ešte v sobotu zavčas ráno so starým van Zeldenom a žiadal od neho výkupné. Tým sa teda zároveň potvrdil môj predpoklad, že ten potkan Merris zradil Lottie ešte v piatok neskoro v noci, asi hodinu po našej schôdzke v hoteli Parkside.
V rádiograme sa hovorí:
FEDERÁLNY URAD PRE VYSETROVANIE MINISTERSTVA SPRAVODLIVOSTI SPOJENÝCH STATOV OPERACNEMU PRIDELENCOVI FEDERALNEHO URADU PRI AMERICKOM VYSLANECTVE V LONDÝNE STOP OZNÁMTE CAUTIONOVI A JEHO ANGLICKÝM SPOLUPRACOVNIKOM OBSAH TELEFONÁTU KTORÝ OBDRZAL GUSTAV VAN ZELDEN ZE JEHO DCERU MIRANDU UNIESLI STOP VYKUPNE TRI MILIÓNY DOLAROV JE SPLATNE HOLANDSKEJ BANKE V ROTTERDAME DO DESIATICH DNI V ZMENKACH NA DORUCITELA MEDZINARODNE ZMENITELNÝCH STOP AK SA PROSTREDNICTVOM TAJNEHO AGENTA V NEW YORKU NEOBDRZI SUHLAS S VYPLATENIM VYKUPNEHO KAZDY DEN PO UVEDENOM TERMÍNE BUDE GUSTAVOVI VAN ZELDENOVI DOPRAVENY LETECKOU POSTOU JEDEN ZUB JEHO DCERY A TO AZ DO OBDRZANIA SUHLASU STOP AKYKOLVEK POKUS O ZASAH POLICIE BUDE MAT ZA NASLEDOK MUCENIE OBETE STOP SUHLAS VYDALI VCAS A UROBILI SA OPATRENIA ABY PO STVORDNOVEJ LEHOTE KTORA BY SA MALA VYUZIT NA OSLOBODENIE MIRANDY BOLO ZAPLATENE VYKUPNE STOP GUSTAV VAN ZELDEN ODOPIERA UVERIT UISTENIAM MINISTERSTVA ZE OBET ZAVRAZDIA I NAPRIEK ZAPLATENIU VYKUPNEHO STOP
POTVRDZUJEME VASU PREDCHADZAJUCU SPRAVU A OZNAMUJEME VAM ZE PANI CONSTANCE GALLERTZINOVA BYVALA MANZELKA SICILSKEHO GANGSTERA PATRICKA SCARRZIHO JE TERAZ MANZELKOU SIEGELLOVHO GANGSTERA YONNIEHO MALASA STOP HLADA SA PRE VRAZDU A UTEK V DVOCH  STATOCH USA STOP RIADITEL FEDERALNEHO URADU PRE VYSETROVANIE V MENE AMERICKEJ VLADY VYSLOVUJE BRITSKEJ POLICII PODAKOVANIE ZA SPOLUPRACU STOP PROSIME ABY STE INFORMOVALI CAUTIONA ZE URAD MU V JEHO PRACI PRAJE VSETKO NAJLEPSIE STOP
Už sme všetci poriadne unavení. Herrick, Schiedraut, MacFee a ja sa vraciame späť do Brixtonu a tam učíme Herricka hrať poker. Myslel si, že ho vedel hrať i predtým, no čomusi sa pri nás predsa len priučil. Po pokeri si uhneme poriadny dúšok zo Schiedrautovej jablčnej šťavy a ideme spať.
Na druhé ráno sa začína zábava ako sa patrí. O ôsmej prinášajú Schiedraut a Larry MacFee opisy Siegellových dokumentov, ktoré spracovalo dešifrovacie oddelenie. Materiál je priamo senzačný! V dokumentoch a záznamoch sú opisy prakticky každej Siegellovej činnosti na území troch krajín. Potvrdilo sa, že som mal pravdu; pri únose chcú použiť lietadlo. V dokumentoch sú údaje o leteckej doprave, veľa podrobných materiálov. Podľa nich má Siegella asi tri lietadlá, ktoré operujú v jeho službách medzi Veľkou Britániou, Francúzskom a Talianskom. Tým sa vysvetľujú nočné prelety, o ktorých sa písalo v anglickej tlači už pred rokom. Podľa týchto článkov veľa ľudí tvrdilo, že nad hlavami počuli hukot lietadiel, a nebolo to na obvyklých leteckých linkách. Akiste aj malú Francúzku Thelmu Rihonzovú po únose dopravili do Nemecka lietadlom a stadiaľ loďou do USA.
Siegella sa dopustil veľkej chyby, chyby, ktorej sa nevyvaruje temer žiaden gangster, keď je už naozaj mocný. Zaznamenával svoje akcie. Doslove každé takéto veľké zviera, zadržané federálnym úradom pre vyšetrovanie za posledných niekoľko rokov, sa pokazilo zásluhou daňových úradníkov na dôchodkovej dani.
Malého gangstra účty nemusia zaujímať, starosti takéhoto druhu o neho odpadajú. No len čo sa stane z neho veľký pán, musí vedieť, odkiaľ peniaze pochádzajú a na čo sa majú použiť. Gangstri, ktorí robia podvody s liehovinami, herňami, domami neresti a s podobnými vecami, robia obchody takých veľkých rozmerov, že sú nútení viesť účtovnú evidenciu. Musia všetko zaznamenávať a majú s tým kopu starostí, lebo napokon sa vždy nájde ktosi, čo tie záznamy uchmatne a niekde ich ukryje, ako to urobil Willie Bosco.
V Siegellových záznamoch sme však čosi hľadali márne, a to miesto, kde sa teraz nachádza s Mirandou.
Budeme to musieť veľmi rýchlo zistiť, lebo poznám toho vydriducha. Ak si zaumienil, že každý deň, o ktorý sa oneskorí výkupné, pošle Mirandinmu otcovi jej zub, dám krk na to, že tak urobí, a len tak pre zábavu možno pribalí i jeden či dva jej prsty.
Už som spomenul, že Siegella dal v Tolede pribiť istého banditu na strom. Náš agent, ktorý mal vtedy na starosti túto bandu, sa vtedy dozvedel od očitých svedkov, že Siegella sa tomuto mučeniu prizeral a čakal, kým bandita dokonal.
I keď sa domnievam, že Miranda si zaslúži konečne poriadnu príučka, aby už prestala so svojimi potulkami a detinskými nápadmi, myslím, že už toho má dosť a pri myšlienke, že by ju akýsi drobný hrdlorez typu Yonnieho Malasa mal pripraviť o krásne biele zuby, behá mi po chrbte mráz. Vážne sa bojím o ňu. No už som si premyslel, čo by sa dalo podniknúť na jej záchranu, i keď by to mohlo pre mňa zle vypáliť.
Ako tak sedím v guvernérovej kancelárii brixtonskej väznice a prehŕňam sa v Siegellových dokumentoch, pred zrakom sa mi čoraz ostrejšie vynárajú kontúry mramorovej tabule, zapustenej do steny v hale Federálneho úradu pre vyšetrovanie vo Washingtone. Na tabuli je celý rad mien, mien osobitných agentov, ktorí prišli o život pri výkone služby. Celkom naspodku čítam svoje meno. Nie je to prijemný pocit, tým viac, že ak som doteraz už viackrát stál v smrteľnom nebezpečenstve, vždy to malo nejaký mimoriadny význam.
No keď si pomyslím, že ma môžu rozstrieľal iba preto, že tá hlúpa mačka Miranda sa rada vláči kade-tade a vystrája nezmyselne kúsky s množstvom zhýralých podvodníkov, ktorí nemajú všetkých päť pohromade a poväčšine sa správajú ako idioti, necítim nijaké zadosťučinenie, alebo aspoň nie také zadosťučinenie, čo by stálo že reč.
Posilňujem sa trochu jablčnou šťavou od Schiedrauta a žiaľ ma prechádza. Hneď sa mi svet vidí ružovejší. Až do olovrantu, ktorý je veľmi výdatný, sedím vo väznici. Po olovrante sa to začína. Prichádza strážca, dáva mi na ruky putá a odvádza ma do Zeleného Antona. Idem pred tribunál na Bow Street. Pred súdnou budovou ma vyvádzajú z auta, pristupuje ku mne policajt, kladie mi ruku na rameno a odvádza ma do súdnej miestnosti, kde ma usadzuje do lavice obžalovaných.
V súdnej sále je veľa ľudí. Londýnčania sú veľmi zvedaví na gangstra, o ktorom sa toho toľko popísalo v novinách V súdnej dvorane vidím Herricka. Schiedrauta a Larryho MacFeeho, vyzerajúceho veľmi prísne, je tu tiež súdny znalec z vyslanectva. Dívam sa na prítomných tak pohŕdavo ako skutočný bandita, ibaže neodpľúvam.
Všetko sa to zrazu rozhýbe. Vstáva akýsi chlap a strašne dlho káže o mojich necnostiach. Z jeho kázne vyplýva, že som ten najhorší vyvrheľ, akého kedy zem nosila. Keď napokon končí, publikum je presvedčené, že som v tomto odbore majstrom ku ktorému chodil do učenia Al Capone, a tak ustráchane sa na seba dívajú, akoby som už-už mal strieľať z tomyovky, ktorú som si rafinovane skryl kdesi za pravým uchom.
Policajný sudca sedí s hlavou sklonenou nabok. V dvorane je neobyčajne ticho. Na rozdiel od pojednávaní v Spojených štátoch nepočuť tu z publika nijaké poznámky a predseda súdu nemusí búchať kladivkom, aby udržal poriadok. Dvaja muži, ktorí ma zadržali na Jermyn Street, vypovedajú o mojom zatknutí a podotýkajú pritom, že som mal pri sebe zbraň. Po ich výpovedi vstáva asi štyridsaťpäťročný chlap. Sedí vedľa Kranza, ktorý pracuje pre Connie. Je až neuveriteľné, ako ma obhajuje.
Najprv hovorí, že som tých pätnásťtisíc menil v banke celkom otvorene. Vraj, keby som bol vedel, že peniaze pochádzajú z krádeže, bol by som ich menil inde, nie v banke. Ďalej tvrdí, že nie som gangster, ale iba obeť nešťastnej náhody. I keď vraj všetko svedčí proti mne, som čestný obchodník z Kansas City a do Anglicka som prišiel zo zdravotných dôvodov a skutočnosť, že pri zatknutí som mal pri sebe zbraň, nič neznamená, lebo ako sa každý môže v novinách dočítať, v Spojených štátoch nosí pri sebe zbraň veľmi veľa ľudí. Je vraj síce pravda, že nemám so sebou zbrojný pas, ale že ho mám v Spojených štátoch. Dostal som oprávnenie nosiť revolver, aby som sa mohol chrániť proti tým, ktorí snovali úklady proti môjmu životu.
Policajný sudca pokyvuje hlavou a tvári sa veľmi prísne. Vzhľadom na to, že celý súd so mnou je iba divadlo zhosťuje sa sudca svojej úlohy vynikajúco.
Môj neznámy obhajca vyhlasuje, že niet nijakého zákonného dôvodu, aby ma vydali Spojeným štátom. Podľa neho by mi mali umožniť, aby som si vybavil počas piatich šiestich dní v tejto krajine svoje záležitosti a dovtedy, kým nerozhodnú o mojom prípadnom vydaní, vraj sa mám hlásiť každý deň na polícii. Moji priatelia sa za mňa zaručujú a ak treba, zaplatia za mňa kauciu.
Policajný sudca sa spytuje inšpektora Herricka, či by nenamietal nič proti tomu, keby ma prepustili na kauciu. Herrick mu odpovedá, že ak sa zaručí, aby kaucia bola dostatočne vysoká, nebude mať výhrady. Policajný sudca nato požaduje, aby sa zaplatila za mňa kaucia v dvoch zmenkách po päťtisíc libier. Nato vstáva Kranzov priateľ, vyhlasuje, že so sumou súhlasí a že ju zaplatia okamžite.

Už sa zdá, že je všetko v najlepšom poriadku, keď zrazu vstáva Herrick a upozorňuje policajného sudcu na druhé obvinenie proti mne – prechovávanie poloautomatického luggera a nábojov bez povolenia.
Je to z Herrickovej strany veľmi šikovný ťah, lebo to vyvoláva patričný dojem. Nastáva menšia ťahanica okolo revolvera a končí tým, že za neoprávnené nosenie zbrane dostávam štyridsaťšilingovú pokutu a zbraň má zadržať polícia.
Napokon dostávam súhlas aby som vyšiel z lavice obžalovaných, vedú ma do nejakej kancelárie, v ktorej je kopa papierov na podpísanie. Po chvíli prichádza Herrick a veľmi prísne mi oznamuje, že sa musím každý večer hlásiť na Cannon Row. Ak by som neuposlúchol, kaucia prepadne v prospech štátu a zatknú ma.
Ďakujem a idem von. Pri schodoch pred súdom stojí Connin roadster a v ňom Connie. Kýva a smeje sa na mňa z okna. Idem k nej. Hovorí:
– Sadaj, Lemmy! Narobil si nám fúru starosti. Nebolo od teba pekné, že si nám chcel ujsť.
So smiechom hovorím:
– Aspoň že som ťa stál desaťtisíc libier, kým si ma dostala von. Ale vieš čo? Predovšetkým sa potrebujem čohosi napiť, lenže nemám ani groša. Policajti mi vzali všetky peniaze a sotva mi ich do zajtra vrátia.
– Okej, Lemmy, postaráme sa o teba. No myslím, že by sme sa čo najskôr mati stratiť odtiaľto,
Spúšťa motor a vezieme sa na Piccadily, kde si v reštaurácii dávame čaj. Po ceste Connie toho veľa nenahovorí. Pozorujem ju po očku a premýšľam o tom, že na ženu, ktorú stíhajú pre vraždu a útek z väzenia, má veľmi prijemný výzor. Žena Yonnieho Malasa!
Pri čaji sa nútim do rozhovoru a táram kadejaké nezmysly, Connie však ide k veci:
– Lemmy, mala som so Siegellom dlhý telefonický rozhovor o tebe. I keď si možno myslíš, že je neústupný, musím povedať, že niekedy prejavuje veľké porozumenie pre iných. Chápe, ako si sa asi cítil, keď sme ťa prinútili, aby si sa k nám pridal. Veď napokon  je pravda, že si s Mirandou mal vlastné ciele. Je dosť pochopiteľné, že si sa nám snažil skrížiť plány. Nevyšlo ti to. Siegella sa však na teba nehnevá. Mirandu máme a starý van Zelden bude musieť veľmi rýchlo platiť. Akcia sa nám vydarila.
Vieš aspoň tak dobre ako ja, že tvoj nerozum ťa mohol stáť život. A iste vieš aj to, že keby bol Siegellovi také čosi urobil niekto iný a nie ty, Siegella by ho bol bez zaváhanie zlikvidoval. Teba však pokladá za chlapíka, vie, že máš veľa rozumu a obrovskú odvahu. Siegella vraví, že je nad slnko jasnejšie, že vy dvaja by ste mali spolupracovať, lebo keď ste spolu dokázali uskutočniť Mirandin únos, dokážete urobiť čo sa vám zachce.
– Connie, už by bolo načase, aby si prestala s tou sladkou muzikou, už ma z toho boli ľavé ucho. Nechci mi predsa nahovoriť, že ten darebák si dal námahu, aby ma len tak pre nič za nič vytiahol z basy. Uvedomujem si, že mu to celé dalo veľa roboty a stálo ho to okrem iného i čtyridsaťtisíc dolárov kaucie, ale využijem prvú príležitosť, aby som zmizol. V Anglicku ma už veru do nijakého lapáka nestrčia! V tej base sa mi vôbec nepáčilo, aj strava bola nanič.
– Nuž len sa ta skús ešte raz dostať! Rozmyslíme si poriadne, či ťa stadiaľ druhý raz ťahať. Ale v jednom máš pravdu. Siegella naozaj čosi od teba chce a podľa mňa budeš musieť urobiť to nielen kvôli Siegellovi, ale aj vo vlastnom záujme.
Connie mi nato rozprava o ukradnutých spisoch. Svoje rozprávanie tu a tam prikrášli nejakým cigánstvom, ale z toho, čo hovorí, si domýšľam, ako to vlastne bolo. Lottie Frischová sa podľa toho dostala hore po rebríku v čase, keď sa Siegella radil s Yonniem Malasom a s niekoľkými inými mužmi, ako ďalej. Tie spisy ležali pred nimi na stole. Keď skončili a uložili dokumenty späť do tašky, pobrali sa všetci k dverám. Poslední odchádzali Yonnie Malas, Connie a Siegella. Už boli pri dverách, keď sa otočili a zazreli Lottie preliezať cez oblok do izby. Lottie spustila streľbu z tomyovky, ale mala zlú mušku, iba čo vystrieľala trhlinu do steny. To bola pravdepodobne tá streľba čo počul Willie Bosco, kým čakal dolu pri rebríku.
Yonnie, výborný strelec, si ľahol na zem, vytiahol revolver a zasiahol Lottie dvakrát do pľúc. No Lottie mala ešte toľko síl, že sa jej podarilo dostať k stolu, schmatnúť tašku s dokumentmi a vyhodiť von oknom. Hneď nato sa Lottie zvalila na zem, spustila paľbu z tomyovky nanovo, no nepodarilo sa jej nikoho zasiahnuť. Yonniemu sa naopak podarilo niekoľkokrát do nej streliť a hneď bola nebohá. Ďalší ľudia za ten čas zistili, že Bosco ušiel. Connie pokračuje:
– Nuž, a tie papiere by nás mohli dostať do riadnej kaše. Spomína sa tam i tvoje meno, – vraví a šibalsky sa na mňa pritom díva, – keby sa to dostalo niekomu do rúk, nebolo by to práve príjemné.
Prikyvujem a pýtam sa:
– Čo mám teda robiť?
– Rozum do hrsti, Lemmy! Vari to nechápeš? Stavila by som sa, že Willie Bosco sa skrýva niekde tu v Londýne. Až sa v novinách dočíta, že ťa prepustili na kauciu, vyhľadá ťa, lebo nemá peniaze. Nemá tu okrem teba nikoho, kam by šiel. Ak má tie dokumenty u seba, čertovsky dobre vie, že s tvojou pomocou by urobil so Siegellom výhodný obchod. Vie, že Siegella by ochotne za tie papiere zaplatil toľko, že by ste vy dvaja na tom mohli slušne zarobiť.
Prikyvujem na súhlas a hovorím:
– To už je reč, tak sa mi to páči. Čo žiadaš?
Z mojej tabatierky na stole si vyťahuje cigaretu a zapaľuje si. Potiahne, vyfúkne dym a cezeň sa díva na mňa. Hovorí:
– Počúvaj, big boy, všetci sa musíme odtiaľto dostať preč. Všetko sme už naplánovali a nebude to príliš komplikované. Ale skôr než pôjdeme, musíme dostať tie papiere a zlikvidovať Willieho Bosca. Urobíme to takto: Vrátiš sa do svojho apartmánu na Jermyn Street. Willie Bosco ti bude určite telefonovať. Povedz mu, nech ťa neskoro v noci vyhľadá. Príde za tebou a tie dokumenty prinesie určite so sebou. Potom to už bude jednoduché. Keď sa dozvieš, kedy príde, zatelefonuješ mi. Dám ti svoje číslo. Keď sa dostane do tvojho bytu, odbachni ho a vezmi dokumenty. Ja ťa budem niekde neďaleko čakať s autom. Až sa tak stane, na druhý deň ráno si budeme močiť nohy vo vode na istom krásnom mieste na Korzike. Ty, ja, Miranda i celá naša parta! No nielen to. Ak sa zachováš ako chlap, budeš mať okrem toho i milión. To ti odkazuje Siegella.
Dvíham svoj pohár čaju, chvíľku sa na ňu dívam, vypijem ho a podávam jej ruku so slovami:
– Je to dobrý obchod, Connie, tu je moja ruka!
Po chvíli sa lúčime, opúšťam Connie a vraciam sa do svojho bytu na Jermyn Street. Connie mi dala svoje číslo telefónu v byte pri Knightsbridge, kde sa iste zdržiavala po celý čas.
V apartmáne na Jermyn Street ma čaká balík. Otváram ho. Je v ňom môj revolver a list od Herricka. Herrick je rozvážny. Nehovorí síce veľa, ale o to múdrejšie. V liste mi oznamuje, že v kúpeľni mi zamontovali priamy telefón do jeho kancelárie na Scotland Yarde, aby som mu mohol rýchlo volať. Nádherná práča. Oznamuje mi, že mu mám hneď zavolať, lebo si chce so mnou pohovoriť.
Ihneď mu teda volám a rozprávam mu o svojej schôdzke s Connie a o zámeroch bandy. Dohovárame sa hneď na ďalšom postupe.
Willie Bosca prepustia, dajú mu tašku s dokumentmi, vyhľadá telefónnu búdku a zavolá mi do apartmánu na Jermyn Street. Požiadam ho, aby prišiel ku mne o jedenástej večer. Nechceme, aby šiel pred zotmením. Až príde ku mne, mám mu dať podľa dohovoru ďalšie príkazy.
S Herrickom zabezpečujeme potom ďalší postup, lebo podľa plánu, ktorý som vymyslel na oslobodenie Mirandy, stačí jedno pokĺznutie, a Miranda i ja sa môžeme rozlúčiť so životom. Herrick ma upokojuje, aby som nemal obavy. On sa už postará, aby sa všetko dobre skončilo. Anglická polícia používa veľmi účinný systém. V policajných autách, ktoré nazývajú „lietajúca rota“, majú výborné vysielačky a podľa Herricka je to záruka, že všetko bude okej. Schiedraut a Larry McFee budú stále pri ňom.
Napokon sme si všetko presne dohovorili. Idem sa osprchovať, potom dopíjam Schiedrantovu fľaštičku jablčnej šťavy – je skvelá – keď telefonuje Willie Bosco. Willie si púšťa ústa na prechádzku a vypytuje sa na kopu podrobností. Musím ho zahriaknuť a upozorniť, aby robil to, čo má, lebo by sa mohlo ľahko stať, že skôr než sa minie dnešná noc, by mohol skončiť v márnici. Prikazujem mu, aby prišiel do môjho bytu na Jermyn Street presne o jedenástej. Nech ide sem po Shaftesbury a po Piccadilly Circus. To preto, aby bolo jasné, že ide ku mne, ak by ho niekto sledoval. Tašku s dokumentmi má mať pod pazuchou a až sa dostane k mojej ubytovni, nech ide za mnou rovno hore. Willie na to vraví okej. Idem si ľahnúť, lebo dnes v noci budem zrejme strašne málo spať.
O deviatej večer volám Connie. Tak milo švitorí do telefónu, že keby som nevedel, čo je zač, pokladal by som ju za veľmi jemnocitné stvorenie. Oznamujem jej, že mi volal Willie Bosco, že som sa s ním dohovoril, a o jedenástej ma vyhľadá, i to, že donesie so sebou tie papiere. Nahováram jej, že Willie mal vďaka tým dokumentom výbornú náladu a myslel si, že Siegella už odcestoval z Anglicka. Klamem, že ma prehováral, aby sme sa spojili so Siegellovým spolupracovníkom v New Yorku a pohrozili mu, že ak nám za tašku s dokumentmi poriadne nezaplatí, pôjdeme ju zaniesť na americké vyslanectvo.
Hovorím Connie, že som Willieho plán naoko odobril, povedal som mu, že takto sa nám konečne podarí dostať Siegellu do úzkych. Willieho ten plán nadchol. Potom jej vravím, že až Willie príde, zlikvidujem ho, ale sa spolieham na ňu, že mi umožní rýchlo ujsť.
– O to nemaj obavy, Lemmy. Len sa postaraj o Willieho a vezmi so sebou tašku s dokumentmi, – hovorí Connie a pýta sa: – Koľko času ti tá práca zaberie?
Odpovedám jej, že to, čo hodlám s Williem vykonať, nebude trvať viac ako päť sekúnd a preto by som mal byť pri nej už o štvrť na dvanásť. Connie mi vraví, že chvíľu pred štvrť na dvanásť pôjde autom po Lower Regent Street smerom od Pall Mall. Pôjde veľmi pomaly a predpokladá, že presne o štvrť na dvanásť bude prechádzať cez Regent Street tam, kde sa križuje s Jermyn Street. Ak by som vtedy ešte nečakal na rohu Jermyn Street, zabočí na Piccadilly Circus, prejde cez Haymarket a znovu sa vráti na Lower Regent Street. Keby musela zastať na križovatke Regent Street a Piccadilly Circus v kolóne áut, mohol by som ju vyhľadať i tam a nastúpiť do auta. Má to byť tmavozelený Ford V8 s čiernymi krídelkami.
Hovorím okej a sľubujem, že o štvrť na dvanásť budem stáť na rohu Jermyn Street. Connie nato skladá slúchadlo.
Idem okamžite do kúpeľne a volám inšpektorovi Herrickovi. Dávam mu popis auta. Potom si idem ešte trochu poležať, lebo, ako som spomínal, milujem posteľ.
O štvrť na jedenásť vstávam a žiadam komorníka, aby mi doniesol steak – ale porciu pre chlapa! Obliekam sa a pripínam si puzdro s luggerom, i keď si myslím, že dnes mi bude málo platný.
Päť minút po jedenástej prichádza Willie Bosco. Nesie tašku so Siegellovými dokumentmi. Tie dal Herrick predtým odfotografovať. Dávam mu pohár whisky a prikazujem, aby sa zdržiaval len v mojom apartmáne, a to dovtedy, kým si ho policajti neprídu vyzdvihnúť. Vravím mu, že som sa o ňom zhováral so Schiedrautom, aby sa zaňho prihovoril, až sa dostane v Spojených štátoch pred súd, keby sa mne medzitým čosi stalo. Pri troche šťastia to pre neho skonči s dvoma-tromi rokmi basy.
Willie mi ďakuje za whisky.
Ostávam s ním v byte do jedenásť šestnásť, potom mu prerezávam konček prsta a nanášam si z neho niekoľko kvapiek krvi na košeľu na ľavý rukáv. Keď to mám za sebou, vravím mu – do videnia! – žartovne poznamenávam, aby mi ešte trochu pálenky nechal, beriem tašku s dokumentmi a odchádzam.
Cestou po Jermyn Street sa necítim bohvieako príjemne. Mám taký pocit, že si idem príliš pohrávať s nebezpečenstvom. No nevidím iné východisko. Ak by mi ktosi bol v danej chvíli poradil čosi vhodnejšie, veľmi rád by som poslúchol.
Stojím na rohu Jermyn Street asi dve-tri minúty, keď vidím, že sa veľmi pomaly približuje tmavozelený ford V8. Za volantom sedí Connie. V aute okrem nej niet nikoho. Connie sa zaraďuje za minibus, spomaľuje, nakláňa sa k dverám a otvára ich. Auto ide krokom. Naskakujem do neho, sadám si vedľa nej a hneď nato dopravný strážnik ukazuje zhora, aby sme sa pohli. Connie stúpa na plyn a stáčame sa na Piccadilly. Connie si obzerá škvrny, ktoré mám na rukáve. Je to veľmi bystrozraká osôbka. Hovorí mi:
– Ako vidím, Lemmy, dokumenty máš pri sebe. Dúfam, že si nemal s Boscom príliš veľké starosti?
– Ale kdeže, Connie, ani trochu. Bolo to celkom jednoduché. Keď som ho odpravil, vopchal som ho do lodného kufra a myslím, že tak skoro ho tam nenájdu. To by sme už teda mali. A kam teraz ideme? – spytujem sa, lebo to vyzerá, akoby sme šli do jej bytu pri Knightsbridge.
Pozerá sa na mňa a veselo hovorí:
– Ideme sa pozrieť za Mirandičkou. Je to kúsok od Oxfordu. Čaká tam i Siegella s desiatimi ľuďmi. Dnes v noci letíme preč lietadlom.
KAPITOLA XIV.
Otvorená hra
Naše auto prekĺzla cez Kensington, uháňa po Western Avenue a podľa toho, ako si Connie počína, usudzujem, že tadiaľ musela ísť už mnohokrát.
Veľa toho nenahovorím, iba z času na čas utrúsim nejakú poznámku. Oči mám však na stopke a začínam obdivovať prácu tunajšej polície.
Po Knightsbridge nás sledoval malý dvojsedadlový športový voz. Sedeli v ňom športovo oblečení mladí muži. Táto dvojica nás neďaleko Kensingtonu opustila a vzal si nás na starosť kvetinársky voz. Na Western Avenue nás prestávajú sledovať, ale po dvoch míľach cesty vybieha z bočnej ulice športové auto, v ktorom sedí mládenec s dievčaťom. Tento voz ide za nami asi jednu míľu a ďalej ideme znovu sami. Predpokladám, že polícia je po celý čas spojená prostredníctvom vysielačiek a sledujú nás vždy vtedy, keď to potrebujú.
Pevne dúfam, že rádiové spojenie pracuje bezchybne, pretože by sa mohlo stať, že by sme nešli stále dopredu, a potom autá, ktoré by sa mali k nám pripojiť a sledovať nás, by boli príliš pred nami a stratili by nás z dohľadu, keby sme náhle odbočili na nejakú vedľajšiu cestu. V tom prípade som stratený. Od Siegellu totiž už nič nečakám, iba to, že sa ocitnem pred hlavňou jeho revolvera. Myslím si, že čoskoro už rozohrá otvorenú hru, a potom by som bol rád, keby moji priatelia boli so mnou, lebo ináč moje terajšie riziko bude márne.
Asi po desiatich míľach cesty na druhej strane High Wycombe sa dostávame k poľnej ceste, ktorá vedie do lesa na ľavej strane. Connie sa obzerá na všetky strany. Široko-ďaleko nevidieť nikoho. Connie otočí volantom a rozbehneme sa touto poľnou cestou dohora, vychádzame na akúsi cestu vysypanú štrkom a na jej konci stojí dom.
V blízkom okolí domu nevidieť nikoho. Nie sú tu ani nijaké autá. Ako sa zdá, stalo sa predsa to, čoho som sa najviac obával. Najbližšie policajné auto bolo príliš ďaleko pred nami. Ale čo sa dá už počať, je neskoro kvôli tomu nariekať.
Moju pozornosť upútava veľké rovné pole, ktoré sa rozprestieralo po ľavej strane domu. Mohla by to byť prvotriedna štartovacia plocha pre lietadlá. Asi uvažujem správne, lebo v rohoch poľa stoja akési prístrešky, v ktorých je pravdepodobne zabudovaný nejaký osvetľovací systém, umožňujúci lietadlám pristáť v noci.
Je až prekvapujúce, ako má všetky tieto veci perfektne zorganizované. Byť tak gangstrom určite by som rád spolupracoval s takým chlapom ako on, lebo má naozaj veľa rozumu, no, pravdaže, i hrubé spôsoby ako ho využiť.
Connie vedie auto do garáže za domom. Stoja tam ďalšie tri autá. Venujem im zvýšenú pozornosť, pretože sa mi ešte môžu zísť.
Vraciame sa pešo späť k hlavným dverám, ktosi ich znútra otvára a hneď nato vidíme stáť v predsieni usmiateho Siegellu.
Siegella vyzerá veľmi spokojný sám so sebou, v jednej ruke drží pohár, v druhej fľašu, a keď vchádzam, nalieva mi do pohára, podáva mi ho a kým pijem bourbonskú, hovorí:
– Lemmy, mali by sme sa pomeriť. Bolo to asi tak, že sme sa chceli dobehnúť navzájom, ale už sme kvit.
– To je aj moja reč, – hovorím, – nechajme minulosť minulosťou a začnime znova. Hnevá ma len, že sme museli nechať tých štyridsaťtisíc hekačom ako kauciu. Iste o ňu prídeme, ibaže by sme sa pokúsili vyrabovať anglickú štátnu pokladnicu.
Siegella sa rozosmeje ešte väčšmi a vraví:
– Len nemaj strach, o týždeň si každý vezmeme miliónik a budeme môcť začať slušne pracovať.
Ide pred nami a ja s Connie ho nasledujeme do akejsi spoločenskej miestnosti na prízemí. Tašku s dokumentmi nesiem pod pazuchou, no Siegella až doteraz nebol na ňu zvedavý. Hádžem ju na stoličku.
Connie si sadá, nalieva si do pohárika a Siegella ide k oknu. Pozerá sa na mesačný svit. Vidím, že väčšina okien je zamrežovaná a navyše znútra má okenice.
Zapaľujem si cigaretu a pýtam sa:
– Ako sa má Miranda?
Obracia sa ku mne a so smiechom hovorí:
– Ach, tá sa má fajn. Pravdaže nebola nadšená tým, že sme ju zadržali, správala sa trochu veľkopansky, ale už je all right. Myslím, že ju za niekoľko dní ešte vycvičíme.
Smejem sa a hovorím:
– Čo, nedala si povedať a nechcela napísať list pre starého pána van Zeldena?
– Presne tak, Lemmy, – odpovedá Siegella a berie si cigaretu z veľkej krabice na stole, aby si zapálil, – povedala, aby sme sa išli všetci utopiť. No nič to zato, až sa dostaneme stadiaľto preč, budeme sa s ňou rozprávať ináč.
Ide ku mne, drží cigaretu tak, aby mohol voňať jej arómu a pýta sa:
– Lemmy, nechcel by si si s ňou trochu povyprávať? Nedala by sa využiť náklonnosť tej dámy k tebe? Constance, nože ho zaveď hore a dovoľ Mirande, aby si mohla aj na neho povrieskať!
– Okej, – súhlasí Connie, – ale z tej baby mi je nanič. Čo sa s ňou tak maznáš, prečo jej zopár nevrazíš, keď tak naširoko otvára tú tvoju sprostú papuľu? To neviem pochopiť! Viem, čo by na ňu platilo. Len by som ju ja vzala do parády ako Lottie Frischovú vo svojom byte, to by ste sa pozerali!
Siegella odporuje:
– To nie, Connie, na to bude ešte dosť času!
Connie vstáva a ja za ňou. Prechádzame cez dve schodištia, ideme nejakou chodbou a pred dvermi, ktorá stráži zvonku akýsi chlap a fajčí, zastávame. Connie berie od chlapa kľúče, otvára dvere a vchádzame dnu.
Miranda stojí na druhej strane izby a pozerá sa von oknom. Okno je zamrežované, no izba je krásna, útulná, vkusne zariadená. Miranda má ruky zviazané povrazom. Nevyzerá zle, len je trochu bledá. Pozerá na mňa asi tak ako na veľkú penu z piva.
Ozýva sa Constance:
– Tu ju máš, Lemmy. Dobre sa pozri na toho milionárskeho maznáčika, – hovorí posmešne, – bola zvedavá, ako vyzerajú poriadni gangstri, a dostala príležitosť!
Constance mi podáva kľúč a odchádza so slovami:
– Lemmy, až pôjdeš dolu, zamkni za sebou dvere. Ja sa idem poumývať a ak sa s ňou chceš trochu pobaviť, len smelo do toho. Nič ti nemôže urobiť, musí poslúchať.
Po týchto slovách mi Constance venuje ešte onen známy pohľad a je preč.
Pozorne načúvam, kým počuť jej kroky, potom vyberám z vrecka tabatierku a ponúkam Mirande cigaretu. Hovorí mi, že si praje, aby som jej zapálil. Vkladám jej teda cigaretu do úst a pripaľujem jej. Oslovuje ma:
– Lemmy, myslím, že mám, čo som chcela. No strašne som sa vo vás sklamala. Neviem prečo, ale akosi som sa nazdávala, že s touto vecou nemáte nič spoločného.
Pozerám sa na ňu a vidím, že sa musela strašne veľa naplakať. Pokračuje:
– Všetky tie priateľské reči, čo ste viedli, boli asi toľko hodné čo jarný sneh. Potrebovali ste ma len nachytať, aby som ta šla, a teraz sa v duchu smejete, ako ste ma dobehli.
– Prečo aj nie, – hovorím, – veď ste vedeli, že som gangster, či nie? A čo ste vôbec očakávali, že sa stane?
Odpovedá:
– Neviem. Myslím, že som bola strašný blázon. Keby ste boli taký pojašený ako ja, isto by sa vám tiež stalo čosi nemilé.
– To už tak býva, Miranda. Prvý raz vám musím dať za pravdu. Naozaj je to tak, že ľudia, čo sa pridlho pohrávajú so žeravým uhlím, sa obyčajne popália, ale horšie je, že sa pri tom popália aj iní.
– Ako to myslíte?
– Len tak, – vravím, vyberám žiletku a dám sa prerezávať povraz, ktorým má zaviazané ruky, – radím vám, aby ste boli rozumná a nevypytovali sa ma na všelijaké hlúposti, robte, čo vám poviem! Máme za nechet nádeje, že sa dostaneme odtiaľto so zdravou kožou. Ak sa dopustíme čo i len nepatrnej chyby, nájdeme sa obaja v miestnej márnici. Predovšetkým si nenamýšľajte, že sa dá odtiaľto len tak jednoducho dostať. Starý pán by mohol zaplatiť požadované výkupné aj šesťkrát, aj tak by nikdy viac svoje drahé jahniatko nevidel. Siegella sa totiž rozhodol, že len čo dostane výkupné, odpraví vás. Ale nie hocijako. On a niektorí vaši tajní ctitelia si vás podajú a myslím, že sa nebudete pri tom cítiť príliš dobre, lebo títo chlapi sú odporní a neučili sa spoločenskej výchove na Park Avenue. Čo by s vami stvárali predtým, než by s vami napokon skoncovali, to neželám nikomu.
Hľadí na mňa vydesená a zdá sa mi, že je to prvý raz, do vidím na nej, že má strach. Spytuje sa:
– Čo tým myslíte, Lemmy Caution?
V tej chvíli som už povraz na rukách prerezal a Miranda si trie stŕpnuté zápästie. Začína zvedavo:
– Nechápem, Lemmy…
Nenechám ju však pokračovať a vravím:
– Nie je treba, aby ste chápali, len buďte ticho a dajte si pozor, aby som nemusel byť na vás naozaj hrubý. Sem som prišiel len preto, že som musel zistiť, kde vás ukrývajú. Neviem, čo by som za to dal, keby som nemusel trčať v tomto dome smrti. Ale to by bolo to najjednoduchšie. Mám rád život, a preto podniknem všetko, čo je v mojich silách aby som oň neprišiel. Ale pozor! Jediná chyba a obidvaja sa ocitneme v daždi guliek. Som príslušník federálnej polície. Predpokladám, že anglickí dickovia sa už sústreďujú okolo tohto domu, nemôžu však nič začať skôr, kým im nedáme znamenie, lebo si príliš dobre uvedomujú, že jediné pokĺznutie by znamenalo, že sme svoju životnú hru definitívne dohrali.
Miranda plače. Ženy obyčajne plačú vtedy, keď je to najmenej vhodné. Chvíľu trvá, kým sa jej uľaví, potom sa pozerá na mňa tak začudovane ako na naklonenú vežu v Pise alebo ôsmy div sveta.
– Nič neviete, iba toto, – hundrem, – a verte, je mi z toho nanič. Som tu len preto, že ma za to platia, a som napálený, že tu musím byť, aby som chránil bláznivú ženu. Vy nemáte vôbec záujem na tom, aby ste boli v suchu!
Prestáva a utiera si oči vreckovkou veľkou ako poštová známka. Ja si za ten čas dovoľujem trochu rozmýšľať, lebo neviem, kam sa máme stadiaľto pohnúť.
Vie Schiedraut, Herrick a ostatní, kde je tento dom? Sledovali nás naozaj celou cestou? Neviem. No keby aj, bude veľmi ťažké priblížiť sa k tomuto domu, lebo Siegella má určite rozostavené stráže a noc je priam zázračne jasná, akoby to bolo mne napriek. K domu vedie len jediná cesta a je veľmi ťažké dostať sa sem nebadane.
Miranda si práve doutierala oči. Vyťahujem revolver a strkám ho do jej postele pod matrac. Rozprávame sa veľmi ticho, aby nás nepočul chlap, ktorý stráži pri dverách. Pre istotu idem sa pozrieť na chodbu a vidím, že chodí hore-dolu po chodbe, občas sa pozrie cez okno na polia pred domom a podľa toho usudzujem, že okrem toho, že musí strážiť Mirandu, musí zároveň sledovať cestu, po ktorej som sa sem s Connie dostal.
Nechám chlapa chlapom a vravím Mirande:
– Budete sa musieť činiť. Pod matrac som zastrčil jediný revolver, čo mám. Kým nemusíte, radšej ho nepoužite. Ale ak budete musieť na niekoho strieľať, mierte presne, lebo až sa dostaneme tak ďaleko, bude to nanajvýš vážne. Idem sa pozrieť dolu, čo robí Siegella. Poviem mu, že ste boli rozumná a že urobíte, čo od vás žiadal. Potom si vymyslím nejakú výhovorku, aby som sa mohol dostať von. Keď objavím v blízkosti policajtov, postarám sa, aby to roztočili. Keby nás prinútili rýchlo konať a vy začujete výstrely, vezmite si ten revolver a prestrieľajte si odtiaľto cestu, ak sa dá, lebo to bude značiť, že sa mi čosi stalo a nemôžem sem prísť.
– All right, Lemmy, – vraví Miranda, – nemá zmysel, aby som teraz čosi tárala, ale pokladám vás za chlapíka. Až sa mi niekedy podarí stadiaľto dostať nájdem si spôsob, ako sa vám odplatím.
– Okej, to ma teší. Až nebudete mať nič proti tomu, poproste starého pána van Zeldena, aby dal na moju pamiatku postaviť na Štyridsiatej druhej ulici niekoľko pamätníkov veľkosti stĺpa admirála Nelsona, tam ma totiž chlapci poznajú, – vravím a odchádzam.
Na chodbe sa otáčam, zatváram dvere a predstieram, že ich aj zamkýnam. V ruke držím patentný kľúčik, ktorý som stiahol zo svojho vlastného krúžku, idem chodbou za chlapíkom a podávam mu ho. Chlap je taký odporný, že si sotva viem spomenúť, kde som naposledy videl takú ošklivú papuľu.
Vraciam sa spať do spoločenskej miestnosti. Siegella tam sedí za stolom, v ústach ma cigaru a prehŕňa sa v množstve papierov. Connie sedí v kúte a číta obrázkovú prílohu nejakého ženského časopisu. V miestnosti je niekoľko povaľačov, ktorí tu nečinne vysedávajú.
Siegella dvíha hlavu a spytuje sa:
– Tak čo, Lemmy, dala si povedať?
So smiechom odpovedám:
– Slečna sa má celkom fajn, len je mierne rozčúlená. Ty by si nebol, keby ťa uniesli? Prehováral som ju a bola celkom pozorná. Sľúbila, že už bude robiť dobrotu a urobí, čo od nej chceme. Povedal som jej totiž, že keď chce ešte niekedy vidieť svoje rodisko, nemá inú možnosť.
Siegella pokyvuje hlavou a hovorí:
– Do čerta, ty to vieš! Len si myslím, či už poslúchne alebo nie, svoje rodisko nikdy neuvidí.
Siegella sa rozrehoce nanovo. Ako rád by som mu zmrazil ten smiech! Pokračuje:
– Až všetko pôjde tip top a budeme mať výkupné, predáme Mirandu istému chlapíkovi do Argentíny. To bude na celej akcii to najjednoduchšie. Keď sa jej takto zbavíme, budeme môcť povedať starému van Zeldenovi, že sa rozhodla ísť do Buenos Aires a my sme jej v tom nemohli zabrániť. Všetko narafičíme tak, že sa bude dať dokázať, že ta naozaj išla. A či si dajú tu námahu a zistia, čo sa jej stalo, to bude už ich vec.
Beriem si z jeho škatule cigaru, zapaľujem si a pýtam sa:
– Musí sa to s ňou takto skončiť? Nebolo by lepšie nechať tu slečnu ísť, až nám zaplatia? Keby sa nenašla, mohlo by to znamenať veľké nepríjemnosti.
– Maj rozum, Lemmy! Myslíš, že chcem, aby tá ženská o nás trúsila zbytočne reči? Pozná nás a vie, čo sme zač. Ja osobne si neželám nijaké komplikácie, bol by som nerád, keby ma identifikovala žena, ktorú som uniesol. Lepšie bude poslať ju do Argentíny, ako ju zneškodniť, lebo ak sa tam týždeň dva zdrží, bude veľmi rada, keď sa bude môcť zmárniť sama. Chlap ktorému ju predám, je vynikajúci odborník.
Vstávam a hovorím:
– All right, ty si boss! Vieš čo, idem sa trochu nadýchať. Tá cela v Brixtone bola zatuchnutá, i keď nie natoľko ako tie naše doma, žiada sa mi čerstvého vzduchu.
Siegella súhlasí.
– Okej, Lemmy, len si choď! Ale dávaj si pozor, nechoď príliš ďaleko. V lese i v kroví som rozostavil našich ľudí. Musia strážiť, lebo o chvíľu zapálime svetlá, aby mohlo pristáť lietadlo. Ešte tu zostaneme takú hodinu, a potom už zbohom, Anglicko!
Kráčam cez halu k hlavným dverám a stadiaľ von, je krásna noc – taká jasná, že všetko nádherne vidieť. Nič zvláštneho pri dome nevidieť, len na dvoch troch miestach som zočil Siegellových strážcov. Nato sa vydávam poľnou cestou, po ktorej sme prišli s Connie a čo vedie na hlavnú cestu. Sú tu koľaje od áut z jednej strany je les a z druhej rovné polia so živými plotmi. Ďalej vpravo je náhorná plošina, kde môžu pristávať a štartovať lietadlá. Siegella si naozaj vedel nájsť vhodné miesto, pretože je tu tak pusto ako na púšti. Ak ho včas neobkľúčime, veľmi ľahko sa mu podarí doviesť svoju akciu do konca.
Nie som si celkom istý, či Siegellovi zabránime v úteku.
Pozorne pozerám celé okolie a hoci z miestu, kde stojím opretý o strom na okraji poľnej cesty dovidím až na hlavnú cestu, ktorá sa vinie v diaľke podo mnou, nevidím nikde ani stopy po aute či policajtoch a začínam si pomaly myslieť, že niečo nie je v poriadku. Ako sa zdá, vysielací systém zlyhal. Herrick a jeho policajti šli kdesi inde.
Zrazu vidím že cestou od High Wycombe prichádza auto. Chvíľu ho považujem za voz z „lietajúcej roty“, ale zakrátko spoznávam svoj omyl, lebo keď sa dostáva na miesto, kde sme s Connie odbočili, iba prefrčí okolo a po chvíli odbočí do lesa. Je jasné, že pôjde okolo mňa, aby sa dostal k domu.
Za volantom toho auta sedí chlap ktorý je buď spitý na mol, alebo celkom ohlúpol, lebo sa kláti z boka na bok a celou cestou strieľa.
Stojím bokom od cesty. Po niekoľkých sekundách sa auto približuje ku mne. Teraz ide veľmi pomaly. Je to pretekársky voz a za volantom spoznávam Yonnieho Malasa.
Yonnie má narazenú čiapku na hlave, no spod jej okraja presvitá obväz a po líci mu steká krv.
Vyskakujem z tieňa, mávam mu. Zastavuje. Idem k nemu a hovorím:
– Do čerta, Yonnie, čo sa to robí? Ukáž pozriem sa ti na to!
Yonnie ťažko dýcha, podľa čoho sa dá usúdiť, že bol nebezpečne zasiahnutý.
– Lemmy, poď bližšie, čosi ti mútim povedať, – hovorí.
Nakláňam sa k autu. Yonnie vyráža hlavou, chytá ma za golier kabáta a vidím, že v druhej ruke zviera zbraň. Upiera na mňa zlovestný pohľad. Drobné pramienky krvi mu stekajú i po krku, zasiahli ho teda kdesi do hlavy.
– Už ťa mám, – kričí, – ty dvojnásobný luhár, ty všivavý policajt! Už aj si to s tebou vybavím!
Prekvapene hovorím:
– Yonnie, o čom to táraš? Čo ti preskočilo?
– Ty si teda zlikvidoval Bosca, pravda? Ty zbabelý klamár! – reve Yonnie, – tak ti teda čosi poviem! Nie sme až takí beznádejne sprostí, ako, si myslíš. Keď si odchádzal z bytu na Jermyn Street sledoval som ťa. Po tvojom odchode prišli ta policajti a vyviedli z tvojho bytu Willieho Bosca, ktorého si mal ty zlikvidovať. Strelil som do toho pľuhavca v tom okamihu keď ho odvádzali do auta. A zastrelím aj teba, ty všivavý luhár!
Neblázni, Yonnie! Pozri už idú, – volám na neho. Robí presne to, čo som chcel. Na okamih odvracia hlavu, uštedrujem mu tvrdý úder a rukou chytám jeho revolver. Vzpiera sa, nechte ho pustiť, ale je zoslabnutý a nakoniec mu ho beriem.
Som veľký chumaj. Domnievam sa, že som pánom situácie, odstupujem o krok dozadu. Yonnie v tom momente skáče na plyn a auto vyráža dopredu.
Cielim na jedno zo zadných kolies a strieľam. Za ten čas Yonnie, ktorý má v aute ďalší revolver, sa otáča za volantom a dva razy po mne vypáli.
Jedna guľka ma zasiahla, preletela mi ramenom, v miestach, kde je nerv. Kričím od bolesti a klesám na zem. Bolí to, akoby mi do ramena vrazili žeravé olovo. Okamžite prekladám revolver do druhej ruky, no Yonnie sa za ten čas dostal už poriadny kus dopredu.
Posielam za ním ďalšie štyri olovené pozdravy a dúfam, že niektorý z nich ho stihne, potom bleskurýchle bežím do lesa za ním, lebo si uvedomujem, že od tejto chvíle je hra celkom otvorená. Ak sa Yonniemu podarí dostať sa k Siegellovi a oznámiť, čo sa stalo, s Mirandou je amen.
Ostáva mi jediná nádej, na ktorú staviam všetko. Pevne verím, že sa mi toho lotra podarilo zasiahnuť a že s dvoma nebezpečnými ranami sa po Siegellovu skrýšu nedostane.
Vybehnem na kopec. Všetko nasvedčuje tomu, že som mal pravdu. Yonnieho auto sa vlečie veľmi pomaly a balancuje. Yonnie sa krčí za volantom a podľa všetkého melie z posledného.
Rozbehol som sa ozlomkrky za ním, lebo si uvedomujem, že sa musím dostať čo najskôr k domu, ale Yonnie si zrejme uvedomil, o čo ide pretože vynakladá všetky sily a ešte skáče na plyn.
Už som temer pri aute, keď prudko vyráža dopredu, ženie sa priamo k hlavnému vchodu, preráža dvojité dvere a zastáva po náraze do náprotivnej steny.
Ešte stále mám nádej. Dávam sa do behu a do haly sa dostávam v tom okamihu, keď Siegella, Connie a ešte dajakí ich nohsledi vychádzajú zo spoločenskej miestnosti.
Yonnie sa prevracia cez volant. Tvár mu zaliala krv – zisťujem, že som mu prestrelil krk.
Yonnie ukazuje na mňa, lapá dych a chrčí:
– Zrada! Tamten Špinavý…! Polícia …! Polícia…!
KAPITOLA XV.
Connie podvádza
Prudko vymršťujem ruku s revolverom a akurát sa chystám začať s menším ohňostrojom, keď zisťujem, že mám prázdny zásobník. Skôr ako stihnem čosi robiť, vrhá sa na mňa pultucet banditov a mlátia ma odušu. Keď sa konečne staviam na nohy, vidím Siegellu skláňať sa nad Yonniem Malasom. Siegella sa po chvíli narovnáva. Pozerá na mňa a na tvári má nehybnú masku. Hovorí:
– Boys, zatvorte dvere, ale tak, aby sa nedali otvoriť! – Potom vraví: – Teda si nás znova podviedol, ty potkan! Vytáral si všetko hekačom? All right, však mi ťa naučíme!
Narovnávam sa. Zo schodov a z ostatných izieb sa medzitým hrnú všetci jeho banditi. Siegella má pri sebe vari pätnásť zločincov a všetkým z očí srší strašlivý hnev. Hovorím Siegellovi:
– Siegella, poviem ti rovno. Policajtom som nič nevytáral. Sám som policajt. Teba i tvoju bandu som prišiel zatknúť!
– Tak ty nás chcel teda zbaliť, mister G-man? Nedaj sa vysmiať! Nás nikto nezbalí! Ale teba strčíme do parafínového kúpeľa a Constance ho vlastnoručne podpáli.
Snažím sa získať čas, preto sa s ním púšťam do diskusie.
– Vieš čo, ty lotor? Nemáš už nijak šancu, aby si sa odtiaľto dostal. Okolo domu sa to doslova hemží policajtmi. O chvíľočku prídu i sem. Radím ti, aby si si dal pozor! Maj rozum a nechci si ešte viac priťažiť!
– Ty hlupák! Je mi z teba nanič. Rovnako i z tvojho fízlovského odznaku. A čo ten úskok s Mirandou? Connie jej vzala revolver v tom okamihu, keď chcela zahrať scénu z Divokého západu. Aj s ňou si to vybavíme, a…
– Boss, – reve akýsi chlap, čo práve beží dolu schodmi, – okolo domu sú všade policajti. Aj v signalizačných búdach pri štartovacej dráhe… idú sem…!
– Okej, – volá Siegella a púšťa sa do smiechu, – kocky sú vrhnuté! Zatvorte dom, chlapci, uzavrite okenice a na strechu vyneste dve tomyovky. Buď my, alebo oni! Keď nás pochytajú, aj tak zahynieme. Medzi nami niet takého, čo by dostal na súde menej ako päťdesiat rokov.
Siegella dáva pokyn Ritzkinovi:
– Tamtoho zober a strč ho do izby k malej Mirande, potom si niekoho vezmi so sebou a choďte do garáže zobrať poltucet plechovíc benzínu. Spomínate si na toho chlapa, čo sme ho zlikvidovali v Jopline na toho, čo nás podviedol? Dnes to zopakujeme!
Znova sa obracia ku mne:
– Lemmy, myslím, že tu sa končí moja činnosť, preto chcem vidieť, ako dostaneš, čo si si zaslúžil. Asi o pätnásť minút budeš mať pripravený bezvadný parafínový kúpeľ a Mirande dovolíme, aby sa na to pozerala. Potom odpravíme aj ju. Ber ho, Tony!
Keď ma Tony Ritzkin odvádza hore schodmi, mieri na mňa kopa revolverov. Mám náladu pod psa, lebo rameno ma strašne bolí. Ritzkin ma odvádza do izby, kde je Miranda, a ďalší chlap, čo ide s nami, mi zväzuje ruky. Idú preč a zamkýnajú dvere. Miranda je priviazaná o posteľ a veľmi ťažko sa núti do úsmevu.
Kdesi nad nami rachotia výstrely a domýšľam si, že banditi začali strieľať na policajtov z tomyovky. Streľba sa ozýva zo všetkých strán.
Líham si pri stene na zem a usudzujem, že sa blíži neodvratne koniec a ani Miranda pritom nepochodí najlepšie.
Po chvíli sa Miranda pýta:
– Čo s nami urobia, Lemmy?
Pokúšam sa usmiať:
– Prečo sa spytujete? Čo sa dá od nich čakať? Pochybujem, že nám darujú slobodu, skôr nás obidvoch veľmi skoro zlikvidujú. Miranda, ak veríte v Boha, odriekajte modlitbu, aby ste ju stihli dokončiť, kým nás nevyrušia.
Ešte hovorím, keď sa otvárajú dvere a vchádza Connie. Streľba trochu stíchla, no občas to zarachoce, keď chlap hore nad nami vyhráva na tomyovke.
Cez otvorené dvere vidím na osvetlenej chodbe za chrbtom Connie chlapa, čo nesie množstvo benzínových plechovíc a hneď nato počujem, že ich vylieva do vane.
V tom momente sa vonku rozsvieti žiara reflektorov. To asi polícia osvetľuje dom reflektormi, no neviem, či mi to bude niečo platné lebo podľa môjho názoru sa nebudú môcť zmocniť domu útokom a budú čakať na vhodnú chvíľu, lebo si určite myslia, že po takom dlhom čase my s Mirandou už nežijeme.
V tejto chvíli si nadovšetko želám trochu si zafajčiť. Connie otvára dvere dokorán a vchádza dnu, ide ku mne, vkladá mi do úst cigaretu a zapaľuje mi. To isté potom robí aj Mirande.
Zo strechy nad nami sa znova ozýva streľba a dolu ktosi zaúpel, akoby ho nekŕmili sekaným olovom. Connie mi vraví:
– Lemmy, chcem si s tebou vážne pohovoriť!
Connie zatvorila dvere, ale keďže mesiac teraz svieti rovno do okien, vidím ju veľmi jasne. V jednej ruke drží automatickú pištoľ, v druhej cigaretu a usmieva sa. Je to akýsi zvláštny, vzdialený úsmev, jej tvár pripomína obľúbenú filmovú hviezdu.
No ja dobre poznám Constance. Viem, že je zákerná až strach a dá sa jej veriť asi toľko ako reklame podomového obchodníka. Je mi jasné, že sa zase chystá na nejaký herecký výstup, a tak sa dívam na jej zasnený pohľad a čakám, že začne rozprávať o láske a podobných veciach ako praštená.
Miranda sa pozerá raz na ňu, potom na mňa pohľadom tigrice. Keby sa tak Constance a Miranda pustili do seba, roztrhali by sa na kusy, obidve majú na to predpoklady. Miranda je športový typ mladej ženy, hľadajúcej vzrušenie, tak vychovanej, že čo si zaráčila, všetko dostala. Connie zas mala takú školu, že sa naučila ísť za svojím i cez mŕtvoly a dosiahnuť to.
Connie sa pristavuje nado mnou a pozerá sa, ako ležím na zemi. Ja si zatiaľ všímam, že má nádherné nohy a členky. Je to smiešne, ale v tejto situácii porovnávam členky Connie s Mirandinými. Akí sú len podaktorí muži chumaji!
Connie hovorí:
– Big boy, musím rozprávať rýchlo, preto ma nevyrušuj a rýchlo uvažuj! Vieš dobre, Lemmy, že vždy som na teba tak trochu trpela. Myslím, že kdesi vo svojom vnútri som taká žena ako iné.
– Ak mi nepovieš, tak to vôbec neviem, Connie. Síce na to nevyzerám, ale som pripravený brať ťa za slovo. Vysyp, čo máš na srdci!
– Lemmy, my dvaja by sme sa mohli dohodnúť, ja vás dvoch odtiaľto dostanem a ty ma za to necháš utiecť. Veď okrem toho únosu nič nemôžeš mať proti mne a keď ti pomôžem dostať z tejto šlamastiky Mirandu, budeme kvit.
– Ty si hotový zázrak, Connie, ale uvedom si, že si bola po celý čas spoluvinníkom. Preto môžem pre teba urobiť iba to, že budem pri súde svedčiť, že si vynaložila všetko svoje úsilie, aby si nás dostala na slobodu, keď si zistila, že hra speje ku koncu a Siegella už nemôže ujsť. Keby ti toto stačilo, potom môžeš so mnou počítať, súhlasím.
– All right, – hovorí, – mám teda pre teba ďalší návrh. Neďaleko domu už dva dni skrývam v kroví auto. Keď vám dvom dopomôžem stadiaľto ujsť a všetci traja sa dostaneme spolu preč, dovolíš mi ujsť s autom a dáš pozor, aby som nenarazila na políciu. Myslím si, že je to prijateľné… ak ma dostanú, nedá sa nič robiť a ak sa mi podarí ujsť, bude to pre mňa výhodný obchod…
– To je síce krásne, ale čo so Siegellom? Ten to len tak dovolí?
Connie sa usmieva a vraví:
– Ešte nechápeš, Lemmy, že volím radšej teba? Vždy som stála pri tebe a nevedela som sa zmieriť s myšlienkou, že máš tak skončiť, ako chcel Siegella. Vari nevidíš, že sa snažím, aby si mohol ujsť a táto hlúpa dievka tiež?
Znovu voľnejšie dýcham, lebo temer začínam veriť, že Constance chce urobiť skutočne to, čo hovorí. Čoraz viac sa pohrávam s myšlienkou, že sa mi núka príležitosť dostať sa von z toho prekliateho kotla horúcej kaše do ktorej som padol až po krk. Hovorím:
– Constance všetko je krásne, ale na to, aby som ti uveril, mi musíš najprv prerezať na rukách povraz a dať mi revolver.
Constance nehovorí nič. Ide ku mne, vyberá mi z vrecka žiletku a prerezáva mi povraz. Potom urobí tak isto aj Mirande. Podáva mi revolver so slovami:
– Môžem konať ešte čestnejšie, Lemmy?
Zneje to akosi žalostne a keď sa na ňu pozerám, vidím, že do očí sa jej tlačia slzy. Connie pokračuje:
– Teraz pozor! Siegella má o chvíľu ísť do jednej zo zadných izieb na prízemí. Chce tam spáliť akési papiere, lebo by nerád, keby ich polícia dostala do rúk. Idem po druhý revolver a keď ta pôjde, odbachnem ho. Musím voliť medzi tebou a Siegellom, Lemmy. Volím teba.
– V poriadku, Connie, ale musím si byť istý, že ten darebák dostane, čo mu patrí!
– Lemmy, ty mi neveríš?
– Pravdaže nie, Connie, – odpovedám, – už som v živote počul sľubovať veľa takých ľudí, ako si ty, a sklamali ma.
Idem k nej bližšie a hovorím jej ďalej:
– Vieš čo, maličká, so Siegellom treba skoncovať. A to veľmi rýchlo. Po prvé, ušetri sa tým veľa nepríjemností a po druhé, aj tak ho určite chytia a anglická polícia ho vydá do rúk Američanov. Nebude teda môcť urobiť nijaký zo svojich doterajších fígľov s porotou. Pravda, hrozí nebezpečie, že ten chlap môže za oceánom dokázať viac ako tu. Keď ho policajti dostanú do rúk, strýko Sam poprosí, aby mu ho poslali. Ten darebák tam má predsa len viac známosti a mohol by sa nejako vykrútiť. Som preto za výkon rozsudku na mieste a niet nikoho vhodnejšieho ako ty. Až to urobíš, potom ti uverím, že chceš hrať čestne.
Constance sa znovu akosi strápene pozerá na mňa a sľubuje.
– Urobím to, Lemmy. Rozhodne to urobím, aby si mi uveril. Musím ti dokázať, že to myslím úprimne. Ešte chvíľku tu zostaň, kým ho odpravím.
– Okej, ale bol by som nerád, keby si Siegellovi poradila, aby zdúchol. Nenáhliš sa trochu?
Je už temer vo dverách, zastáva, obracia sa ku mne a vraví:
– Už si celkom rozum potratil, Lemmy? Všade okolo nás je plno policajtov, sú rozlezení kdekade na poli, blížia sa a je to už len otázka času, kedy sa sem dostanú, a ty takto. A či som ja neprišla navrhnúť tú možnosť? Čo môže Siegella urobiť pre mňa? Nenávidím toho darebáka, chcem ho tu zmárniť, tak čo ešte chceš? Čo viac môžem urobiť?
– Okej, sestrička, len si daj pozor, aby ťa nevidel, že prichádzaš. Mohol by ťa zastreliť skôr, než ty jeho, a čo by sme si počali bez našej malej Constance?
Zatiaľ čo sa tu naťahujeme, počuť z chodby pridusený výkrik. Chlapa, čo stál na chodbe, zasiahla guľka niektorého z policajtov do krku. Chlap sa zvalil po celej dĺžke na podlahu a v tom momente skonal. Connie ide k nemu, berie mu z ruky revolver, trochu na mňa žmurkne a ide preč.
Miranda sa postaví, aby sa mohla trochu voľnejšie nadýchnuť. Hovorí mi:
– To je nádhera, Lemmy. Predsa sa len odtiaľto dostaneme. Už som sa vzdala všetkej nádeje.
– Len aby ste to nezakríkli!
Staviam sa k obloku chrbtom otočený k Mirande a vyťahujem zásobník revolvera, ktorý mi dala Constance. Pravdaže, je prázdny. To len svedčí o tom, aká je tá ženská prešibaná. Má namojdušu taký pokrútený charakter, že by sa dala použiť miesto vývrtky na zátky.
– Miranda, – oslovujem dievča, ktoré si práve trie zápästie, – ak ste si náhodou mysleli, že ste už z tej kaše von, len sa do nej znovu spokojne vráťte. Ja osobne si myslím, že ste z nej vonku vôbec neboli a ani nebudete. Tá rozkošná Connie mi podstrčila prázdny revolver, a tak sa mi to nevidí. Keďže mám už s ňou určité skúsenosti, myslím si, že nás chce dobehnúť. Preto, Miranda, pozor na každý krok! Lebo ináč sa na budúci týždeň nájdete vo výseku mačacieho mäsa.
Po jednej-dvoch minútach počujem, že sa Connie vracia Vchádza dnu, je celá popolavá a vrieska ako najatá:
– Lemmy, ja som to urobila. Zastrelila som ho. Bol v zadnej izbe a tam som ho zložila. Prekoprcol sa na stôl a tak čudne sa na mňa díval, že ma to strašne dojalo, poďme preč stadiaľto!
Vedie nás na chodbu, stadiaľ dolu schodmi na prízemie, z prízemia na akýsi balkón, z neho kdesi do podkrovia a stadiaľ napokon do garáže. Connie stále kráča vpredu a drží pod pazuchou kabelku. Keď je vo dverách garáže, vytrhávam jej kabelku a otváram ju. Hovorím:
– Len sa nerozčuľuj, miláčik. Hore si mi dala revolver bez nábojov. Keď musím použiť revolver, som rád, ak strieľa.
Beriem revolver z kabelky a prázdny odkladám. Connie neprotestuje, kráča z garáže von a berie sa chodníkom k ceste.
Sprava počuť veľa výstrelov. Z toho usudzujem, že polícia sa už blíži k domu, o pravú stranu teda už nemusím mať veľké obavy. Na ceste majú veľa ľudí a asi predpokladajú, že tadiaľ im nemôže nik uniknúť.
Ideme po chodníku asi sto yardov, keď sa Connie vydá po inom chodníku, ktorý odbočuje doľava. Po chvíľke chôdze vidíme v diaľke pod nami čistinu a na druhej strane tejto čistiny sa v mesačnom svetle leskne roadster.
Mám príma čuch a ten mi vraví že sa chystá čosi podozrivé. Nechávam teda Connie, aby ma o poriadny kus predbehla a Mirandu vediem za sebou. Cítim, že sa čosi musí stať. A po príchode na čistinu sa aj stane.
Spoza auta zrazu vyskakuje Siegella. Rehoce sa ako stádo hyen. V ruke drží revolver a vôbec nevyzerá na to, že by sa bál môjho. Mám nepríjemné tušenie, že s týmto revolverom to tiež nebude v poriadku.
Connie zrazu skáče dopredu a popri aute beží k Siegellovi. Ruka s revolverom mi letí dohora. Connie sa zo mňa rehoce a vykrikuje:
– Maj rozum, Lemmy. Ten revolver je tiež prázdny. Pomyslela som si, že by si mohol chytráčiť a zobrať mi ho. Vyhodila som teda pre istotu z neho náboje. Však sa ti to páči?
– Naozaj krásna práca, Connie. No jedného dňa ti ktosi za to všetko predloží účet a nebudeš sa pri tom cítiť príliš príjemne!
Siegella sa rehoce, cieli na mňa revolverom a podľa všetkého je neobyčajne spokojný sám so sebou. Výsmešne hovorí:
– Ty hlúpy špekulant, pošlem do teba dve žeravé a hneď nato stadiaľto upláchneme. Dal si sa na tú bájku Connie krásne nachytať. Možno sa nám podarí ujsť, možno nie, o vás dvoch sa už nebudeme musieť báť. Ak veríš v svätého Mikuláša, rýchlo na kolená a verklikuj modlitbičku, mister G-man, pretože ťa zničím. Prederavím ti črevá!
Miranda je za mnou. Cítim, že sa hýbe. Stavia sa mi po boku a oslovuje Siegellu:
– Ešte chvíľku, mister Siegella, tak sa mi vidí, že na čosi ste zabudli.
Miranda ide veľmi prirodzene niekoľko krokov dopredu, Siegella od prekvapenia zabúda strieľať. Hneď nato preletí vzduchom Mirandina topánka rýchlo ako šíp a zastavuje sa Siegellovi v tvári. Miranda sa vyzula, kým stála za mnou.
Darebák strieľa, no nepresne, za dnešnú noc dostávam už druhý zásah do ramena. Nemám už čo stratiť, skáčem rovno na neho a bohovia mi žičia, lebo mu zlyháva revolver. Zlyhanie revolvera vie predsa len najlepšie oceniť ten, po ktorom sa z neho strieľa.
Skáčem k autu a stadiaľ na druhú stranu, keď sa dáva na ústup. Rútim sa rovno na neho a keď som pri ňom, vrážam doň hlavou, je to starý trik, ktorému som sa naučil na Filipínach.
Ten darebák nie je dnešný, vyzná sa v boji zblízka. Vráža mi kolenom do žalúdka. Mám pritom pocit akoby ma kopol pretekársky kôň. No ihneď ho zdrapím znova a zachytení do seba sa kotúľame dolu svahom do akéhosi výmoľa.
Obidvaja skúšame všetky možne triky, čo ovládame. Ten lotor ešte asi nikdy v živote tak nebojoval. Je mi nanič, pretože rameno ma veľmi bolí, no aj tak skúšam všetky nečisté hmaty, ktorým som sa priučil odvtedy, čo sa vláčim s gangstermi. Vrážam mu palce do oka, vykrúcam mu hlavu nohou, kopem ho do tváre, pričom mykne vždy hlavou dozadu. Rozhodne to nie je nič prijemné.
Uvedomujem si, že každou sekundou slabnem, pretože cítim, ako mi rameno krváca. Ten darebák je naproti tomu vo výbornej kondícii. Musím ho dostať nejakým podfukom, lebo v opačnom prípade Lemmy Caution už len bol!
Predstieram, že už nevládzem, že je so mnou koniec. Rozkladám ruky, ostávam bezvládne ležať a chrčím. On na to naletel! V zlomku sekundy vyskakuje, no len čo to urobí, vyrážam obidvoma nohami, podrážam ho a roztiahne sa po celej dĺžke na zemi. Skôr, než sa stihne pohnúť, zvieram mu nohami hrdlo a o chvíľu ho už držím za krk prvotriednym japonským hmatom.
Japonský hmat je jedinečný. Naučil ma ho istý japonský judista, ktorému som svojho času pomohol dostať sa z finančnej tiesne. Ponáša sa tak trochu na polovičného nelsona, iba že je omnoho nepríjemnejší – je strašne bolestivý.
Medzičasom som otočil Siegellu tvárou dolu. Vzpiera sa, chce mi chytiť pravú ruku, ktorú mám pod jeho krkom, chce pohýbať mojou ľavačkou, lebo vie, že ma bolí, ale si ju pridŕžam ľavou nohou, nemôže nič robiť.
Snaží sa ma odsotiť, ale nohou mu udieram cez krk a upevňujem držanie rúk. Hovorím:
– Siegella, ty lotor, počúvaj, lebo je to naposledy, čo vôbec niekoho počúvaš. Chcem si byť istý, preto s tebou skoncujem, ty všivavý potkan. Rozumieš?
Siegella stene, dychčí a vyjednáva:
– Lemmy, môžem ti dať množstvo peňazí… Môžem ťa urobiť slávnym… Môžem…
Znova ho udieram cez krk a vravím:
– Nič nemôžeš! Od dnešného dňa, môj milý, nikdy viac nič neurobíš okrem toho, že budeš bruchom vytláčať kvety zo zeme, až kdesi zahrabú tvoju zdochlinu. No skôr než s tebou skoncujem, musíš si vypočuť toto: Už dva roky a niekoľko mesiacov sa naháňam za tvojimi všivavými priateľmi a lacnými gangstermi. Robím to len preto, že si to dnes praje strýčko Sam. Robím to rád. Ty a ľudia tvojho typu nie ste hodní ani dvojnásobného zatratenia v pekle. Si všivavý zradný pes. S tvojou priateľkou Connie by si sa bol šiel schovať za sukňu k svojej materi, keď si opustil svoju partu, čo bola s tebou v dome. Aj tí chlapi sú zhnití, ale mali aspoň toľko cti, že držali pri tebe. Ty si ich však podviedol ako potkan. A tak by si dokázal podviesť hocikoho.
Svojmu priateľovi v Argentíne by si bol predal Mirandu, keby si bol za ňu dostal výkupné. Už si si myslel, aké to bude zábavné, až sa ta dostane. Bola by sa zabila, a ty si s tým počítal. Počuj, maličký! Vieme, že ty si uniesol tú malú Francúzku a keď si za ňu dostal výkupné, nechal si ju zomrieť v kufri. Vieme aj to, že si minulý rok uniesol dve sestry Grotznekerové. Ja som bol ten tajný, čo ich objavil v Blackersfielde v dome nerestí, kam si ich poslal, keď si ich už nepotreboval.
Áno, viem, že v gangoch sú zhnití potkaní. No dvaja z najhorších, ktorých som kedy poznal, boli Goyaz a ty. Goyaza som prevŕtal päťkrát – dvakrát za MacFeeho, dvakrát za Gallata, úbohého chlapca, ktorý nestihol ešte ani dobre okúsiť život, a raz za seba. A teraz skoncujem s tebou. Nedám ti nijakú možnosť, aby ťa vydali, aby si sa mohol pokúsiť oklamať porotu. S podplácaním úradov si už skončil. Pre teba už všetky úrady okrem mňa prestali existovať. Pokladám sa za sudcu, porotu, tribunál a ja ťa, Siegella, okamžite odsudzujem!
Nasadzujem páku na pravú ruku, ľavačku pritláčam dolu, potom sa do oboch rúk opieram nohou. Zaberá to. Krk sa mu láme ako zhnitá haluz.
Vstávam a dívam sa na neho. Leží tu tak ako si to zaslúžil. Darebák naničhodný!
Škriabem sa hore svahom a na vrchu objavujem Mirandu. Pobehovala hore-dolu a hľadala ma. Constance ušla, ale nemám o ňu obavy. Som si istý, že sa ďaleko nedostane.
Rameno ma veľmi bolí. Sadám si a opieram sa o strom. V diaľke na pravej strane vidím policajtov. Cez kroviská sa približujú k domu. Výstrely už stíchli. Vidím Schiedrauta popíjať z fľaše „jablčnú šťavu“. Považujem to za dobrý nápad a posielam Mirandu, aby mi šla tú fľašku od Schiedrauta vypožičal nech to všetko nevypije. Miranda kráča pomedzi stromy, sledujem jej kroky. Tá slečna má naozaj elegantnú chôdzu. Iste viete, čo tým myslím. Je to taká chôdza, čo vnukne mnoho prijemných myšlienok. Miranda ma začína veľmi zaujímať a až dokončím svoju úlohu, budem o tom ešte uvažovať.

